
Predgovor 


Uvod u lingvistiku visokoškolski je udžbenik namijenjen po¬ 
najprije studentima humanističkih znanosti, studentima druš¬ 
tvenih znanosti, ali i svim čitateljima koje zanima jezik sam, po¬ 
vijest bavljenja jezičnim problemima, pravci i škole suvremene 
znanosti o jeziku. 

Zamisao ovoga Uvoda u lingvistiku temeljena je na nastav¬ 
nom iskustvu istoimenog kolegija, programima preddiplom- 
skog, diplomskog i doktorskog studija neofiloloških grupa te 
znanstvenoistraživačkom radu autora. Suradnja u promišljanji¬ 
ma poboljšanja studija i proširenja znanstvenih obzora kriterij je 
odabira autorske skupine. 

Prikaz bavljenja jezičnim problemima do početka 19. stolje¬ 
ća, kada je jezikoslovlje ustanovljeno kao samostalna znanstvena 
disciplina, temelji se na načelu povijesnog slijeda. Daljnji prikazi 
daju uvid u pravce i škole temeljen na problemskim i metodo¬ 
loškim polazištima. Tumače se najvažniji lingvistički pojmovi, 
navode autori koji su odredili razvoj i dali važne doprinose lin¬ 
gvistici kao znanstvenoj disciplini. Osim općih kretanja, kriterij 
odabira jest i recepcija u hrvatskih lingvista. Na kraju svakog 
poglavlja navodi se popis najvažnijih djela kako bi se čitatelju 
omogućio pristup dodatnim informacijama i bavljenje izvornim 
tekstovima. 

Uvod u lingvistiku izvor je informacija ne samo studentima 
jezičnih grupa (anglistima, germanistima, hungarolozima, in¬ 
dolozima, kroatistima, klasičnim filolozima, skandinavistima, 
slavistima, romanistima) već, dakako, i studentima opće lingvi¬ 
stike te komparativne književnosti, filozofije, informatologije, 
novinarstva, sociologije i antropologije. 

Zrinjka Glovacki-Bernardi 

Predgovor drugom izdanju 

Uvod u lingvistiku u drugom je izdanju udžbenik Sveučilišta 
u Zagrebu. Ovo je izdanje dopunjeno poglavljem o genetsko-ti- 
pološkoj lingvistici. Popisi literature prošireni su važnim djelima 
objavljenima nakon izlaženja prvog izdanja knjige, kao i naslovi¬ 
ma važnima za pojedine jezike. 

Zrinjka Glovacki-Bernardi 

Zrinjka Glovacki-Bernardi 


Pregled povijesti bavljenja jezikom 

DO KONCA 19. STOLJEĆA 

U početku bijaše Riječ 
I Riječ bijaše kod Boga - 
I Riječ bijaše Bog. 

Evanđelje po Ivanu, Proslov 


Jezikoslovlje — lingvistika 

Jezikoslovlje je znanost o jeziku. Drugi je naziv za tu znan¬ 
stvenu disciplinu lingvistika. Naziv lingvistika potječe od latin¬ 
ske riječi lingua, -ae,f., što znači jezik kao sredstvo sporazumije¬ 
vanja i kao tjelesni organ. S obzirom na značenje, između naziva 
jezikoslovlje i lingvistika nema bitnih razlika. Bavljenje proble¬ 
mima jezika ima tradiciju dugu više od dva i pol tisućljeća, dok 
jezikoslovlje odnosno lingvistika kao samostalna znanstvena 
disciplina ima povijest od otprilike dva stoljeća. 

Povijest jezikoslovlja slična je povijesti mnogih suvremenih 
znanosti — na temeljna pitanja ponajprije se pokušavalo od¬ 
govoriti mitovima i religijskom predajom; kasnije su ta pitanja 
predmetom filozofskih rasprava. Postupcima uobličavanja tek¬ 
sta bavila se retorika, a posebnim funkcijama jezičnih sredstava 
stilistika. Opisi tvorbe glasova i govornih organa bili su predme¬ 
tom bavljenja liječnika, a zatim i fizičara. 

Danas lingvistika istražuje jezik s različitih polazišta uzima¬ 
jući u obzir njegovu složenost. Istražuju se obilježja samog jezika 
— struktura, sustav, međuodnosi jezičnih elemenata, razvoj je- 

zičnih oblika, sličnosti i razlike u jezičnim sustavima. Jednako je 
važan predmet istraživanja i uloga jezika u funkcioniranju ljud¬ 
ske zajednice, pa se suvremena lingvistika bavi i pitanjima ko¬ 
munikacije, socijalnom uvjetovanošću jezičnih i govornih struk¬ 
tura, tekstnim vrstama. 

Lingvistika je i teorijski i empirijski usmjerena znanost — lin¬ 
gvističke i gramatičke teorije temelje se na konkretnim jezičnim 
opisima odnosno primjenjuju na prikupljene podatke o jezičnim 
elementima i sustavima. Metode jezikoslovlja odnosno grama¬ 
tike vrlo su različite. Razlikuju se ovisno o naravi istraživanog 
objekta, svrsi istraživanja, pa tako imamo potpuno različite me¬ 
tode za primjerice istraživanje glasovnih obilježja nekog jezika, 
prikupljanje jezičnog materijala, dešifriranje tekstova napisanih 
na nekom nepoznatom jeziku, zatim sociolingvističke metode, 
metode istraživanja povijesti književnih jezika. 1 


Počeci jezikoslovlja 

Početke razmišljanja o jeziku nemoguće je odrediti. Valja 
pretpostaviti da je bavljenje jezikom bilo uvjetovano ustanov¬ 
ljavanjem činjenice da vlastiti jezik nije i jedini, da postoje ra¬ 
zličiti jezici. Vlastiti se, naime, jezik smatra jedinim razumljivim 
jezikom, dok je nepoznati jezik nerazumljiv, stran — o tome 
svjedoče do danas sačuvani nazivi za neke narode koji govo¬ 
re tuđim, nerazumljivim jezikom: Grci su barbarima nazivali 
one koji su govorili njima nerazumljivim jezicima, jer su njihov 
govor doživljavali kao nesuvislo sricanje, „bar, bar". Na isti se 
način može objasniti i ime za Nijemce u hrvatskomu i drugim 
slavenskim jezicima. 


1 B. A. Serebrennikow, Allgemeine Sprachivissenschaft, sv. III, Methoden 
sprachwissenschaftlicher Forschung, Berlin, 1976. 

Vrlo je teško odrediti starost jezika — jedan od mogućih po¬ 
kazatelja jest podatak da se prema anatomskim pojedinostima 
može zaključiti kako se Pithecanthropus pekinensis prije otprili¬ 
ke 500 000 godina mogao artikulirano izražavati. 

Pokušaje pronalaženja odgovora na pitanje nastanka je¬ 
zika nalazimo u tekstu kojim je velikim dijelom uvjetovan ra¬ 
zvoj europske kulture, u Starom zavjetu (Knjiga Postanka 1:18, 
19, 20) 2 : 

18 1 reče Jahve, Bog: „Nije dobro da čovjek bude sam: 
načinit ću mu pomoć kao što je on ." 19 Tada Jahve, Bog, 
načini od zemlje sve životinje u polju i sve ptice u zraku, 
i predvede ih čovjeku da vidi kako će koju nazvati, pa 
kako koje stvorenje čovjek prozove, da mu tako bude ime . 
20 Čovjek nadjene imena svoj stoci, svim pticama u zraku 
i životinjama u polju. 

Potvrde o božanskoj naravi jezika nalazimo i u najstarijim 
indijskim tekstovima, primjerice u Rg-Vedi (8,100,11) stoji: „Bo¬ 
žansku riječ (ili božicu Riječ) stvorili su bogovi"; prema svetoj 
knjizi Popol Vuh Quiche'-Indijanaca iz Gvatemale svijet je stvo¬ 
rila božja riječ. Prema staroegipatskoj mitologiji svijet je stvorio 
bog Atum svojom božanskom riječi. 

U Starom se zavjetu pripovijeda i o nastanku različitih jezika 
(Knjiga Postanka 11): 

1 Sva je zemlja imala jedan jezik i riječi iste. 2 Ali kako su 
se ljudi selili s istoka, naiđu na jednu dolinu u zemlji 
Šinearu, i tu se nastane. 3 Jedan drugom reče: „Hajde¬ 
mo praviti opeke te ih peći da otvrdnu!" Opeke im bile 
mjesto kamena, a paklina im služila za žbuku. 4 Onda 
rekoše: „Hajde da sebi podignemo grad i toranj s vrhom 
do neba! Pribavimo sebi ime da se ne raspršimo po svoj 
zemlji!" 5 Jahve se spusti da vidi grad i toranj što su ga 


2 Biblija, Stari i Novi zavjet , Stvarnost, Zagreb, 1968. 

gradili sinovi čovječji. 6 ]ahve reče: „Zbilja su jedan na¬ 
rod, s jednim jezikom za sve! Ovo je tek početak njihovih 
nastojanja. Sad im ništa neće biti neostvarivo što god 
naume izvesti. 7 Hajde da siđemo i jezik im pobrkamo, 
da jedan drugome govora ne razumije ." 8 Tako ih Jahve 
rasu odande po svoj zemlji, te ne sazidaše grada. 9 Sto- 
ga mu je ime Babel, jer je ondje Jahve pobrkao govor 
svima u onom kraju i odande ih je Jahve raspršio po 
svoj zemlji . 

Problem nastanka različitih jezika također je sadržaj mno¬ 
gih mitova u različitim dijelovima svijeta. Afričko pleme Subiya, 
primjerice, pripovijeda priču o građenju tornja do neba, jer su 
ljudi smatrali Mjesec poglavičinim nakitom i željeli ga dohvatiti; 
drveni se toranj, međutim, srušio, a ljudi su smrtno stradali. Pre¬ 
ma predaji Ila toranj je izgradila nesretna, napaćena žena kako 
bi doprla do boga i zatražila njegov savjet. 

Na drugom kraju svijeta, u Srednjoj Americi, Maye su pri¬ 
povijedali o prvom čovjeku, Votanu, koji je sudjelovao u gradnji 
kuće što je trebala sezati do neba; ta je divovska kuća mjesto na 
kojemu je bog svakom plemenu dao poseban jezik. 

Motiv tornja pojavljuje se i u azijskoj predaji, primjerice bur¬ 
manskog naroda Lahu i zapadnokineskoga Lolo — dovršenje 
tornja bogovi su spriječili time što su pobrkali jezike. 3 

Bavljenje jezikom odnosno problemima jezika bilo je dvo¬ 
struko uvjetovano — s jedne strane sasvim praktičnim razlozi¬ 
ma — potrebom za razumijevanjem nekog jezika, kao i željom 
za komuniciranjem s govornicima stranog jezika — as druge 
strane filozofskim razmatranjima o naravi jezika. Rezultat prak¬ 
tične uvjetovanosti bili su priručnici: rječnici i gramatike. Najsta- 


3 Usp. A. Borst, Der Turmbau von Babel, Geschichte der Meinungen tiber den 
Ursprung und Vielfalt der Sprachen und Volker, sv. I - VI, Stuttgart, 1957 
- 1963. 


riji su primjer sumersko-akadski silabari i popisi riječi, nastali 
početkom drugog tisućljeća prije Krista. Razlog bilježenja riječi 
bilo je očuvanje odumirućeg sumerskog, jezika religijskog kulta, 
i njegove književnosti. Sumerski je najstariji primjer jezika kulta i 
obrazovanosti. Nakon propasti Sumerana oko 1800 godina prije 
Krista taj je jezik sačuvan još jedno i pol tisućljeće kao jezik sve¬ 
ćenstva i klasične literature. Da bi omogućili razumijevanje su- 
merskoga, obrazovani su ljudi sastavljali komentare i interpreti¬ 
rali tekstove. Iz tog je vremena poznat i udžbenik egipatskoga, u 
istu svrhu — učenje stranog jezika. Sumersko-akadskom popisu 
riječi kasnije je kao treći jezik dodan hetitski. 


Grčka i Rim 

Mitovi pripovijedaju o nastanku jezika, dok filozofi jezik 
pokušavaju objasniti. Za grčke je filozofe u 5. stoljeću prije Kri¬ 
sta vrlo važno pitanje vezano za jezik bilo kako stvari dobivaju 
imena, odnosno u kojem su međusobnom odnosu stvar i pri¬ 
padajuća riječ. Razlog zanimanja za to pitanje nije, međutim, 
bilo određivanje biti jezika, već je za umijeće raspravljanja bio 
važan odnos riječi i stvari. Filozofi su pokušavali odrediti pra¬ 
vo, istinsko značenje riječi £TU|lIOv. Raspravljalo se o tome je li 
odnos stvari, odnosno bića i pripadajuće riječi uvjetovan prirod¬ 
no cpuaei ili sporazumom §eoei. Tim je problemima posvećen 
Platonov dijalog Kratil u kojemu se raspravlja o obje teze. Prva 
teza glasi — imena imaju svoju prirodnu i iskonsku ispravnost, 
tko razumije riječ, razumije i stvari. Tu tezu zastupa Kratil, koji 
smatra da između imena i stvari postoji duboka prirodna pove¬ 
zanost, a da svaka stvar dobiva ono ime koje joj po njezinoj biti 
najbolje odgovara: 

Sokrat: Ovo: ime čovjek (dnthropos), znači, budući da su 

sve ostale zvijeri nesposobne da o viđenom razmišljaju, 
da predmnijevaju i natenane razglabaju , ( anathoreo), 
čovjek, čim nešto ugleda - a to znači opope (vidio je) 

- odmah i razglaba, i rasuđuje; i zaključuje o tome što 
je vidio. Zbog toga je od svih životinja jedino čovjek 
bio nazvan ispravno anthropos: što je vidio, to pomno 
ispituje (anathron ha opope). 4 

Druga teza glasi — sva imena nastaju nagodbom, dogovo¬ 
rom među ljudima, neka su vrsta slobodno biranog oruđa za 
sporazumijevanje i djelovanje. Tu tezu zastupa Hermogen, koji 
vjeruje da su imena stvari nastala dogovorom i da ni na koji na¬ 
čin nisu povezana sa stvarima koje označuju: 

Sokrat: (...) te sada ti i ne znaš o čemu ja govorim? 

Kratil: Znam, predragi, iz navike. 

Sokrat: Rekavši „iz navike", misliš li da kažeš nešto različito 
od sporazuma? Kada ti kažeš „iz navike ", ne kažeš li 
da ja, kada izgovaram riječ skleros (tvrd) mislim na tu 
stvar, a da ti prepoznaješ da ja nju mislim? Ne kažeš 
li to? 

Kratil: Da. 

Sokrat: Prema tome, ako je ti prepoznaješ dok je ja izričem, 
u tebi se rađa pomoću mene neka predodžba? 

Kratil: Da. 

Sokrat: I to pomoću nečega što je različito od onoga što ja mi¬ 
slim kad izgovaram, ako lambda (/) zaista nema sličnosti 
sa sklerćtes (tvrdoća), o kojoj ti govoriš. Ali, ako je tako, 
što tu ima drugo do sporazuma tebe sa samim sobom, a 
ispravnost imena za tebe je sporazum, jer slova slična 
i različita su otkrivalačka, ako su prihvaćena navikom 
i sporazumom? Pa Čak ako navika nije ni izdaleka spo¬ 
razum, ne bi bilo lijepo reći da je sličnost očitovanje, 
nego navika. Navika, naime, izgleda, jasno izražava i 
pomoću sličnog i pomoću različitog. Budući da se u tom 


4 Platon, Kratil, prijevod D. Štambak, Zagreb, 1976, 41. 


slažemo , Kratile - tvoju šutnju shvatit ću kao pristanak 
- i sporazum navika nužno pridonose očitovanju našeg 
umovanja jezikom. 5 

Aristotel, Platonov učenik, jezikom se bavio razumijevajući 
ga kao izraz misli i temelj pjesništva. U skladu s formalizmom 
svoje filozofije, Aristotel jezični izraz shvaća kao znak (afj|na) za 
duševni sadržaj. Ti su sadržaji, kao i stvari preslikane tim sadr¬ 
žajima, za sve ljude isti. Ono što je različito jesu jezični znakovi 
pa se stoga isti sadržaji mogu izreći različitim jezicima. Aristotel 
je utemeljitelj logike — otuda i njegovo shvaćanje riječi kao točno 
određenih jedinica s pomoću kojih čovjek intelektualno djeluje; 
riječi nam omogućuju uobličavanje složenoga mislenog slijeda. 
Zadržao je Platonovo razlučivanje imenice i glagola te dodao još 
i ove dijelove jezičnog iskaza: osnovni jezični glas, slog, veznik 
ili česticu, skupinu riječi i rečenicu. 6 Ustanovio je kategoriju vre¬ 
mena grčkog glagola. 

Stoici, pripadnici filozofske škole koju je oko 308. prije Kri¬ 
sta osnovao Zenon iz Kitija, pridonijeli su novim spoznajama o 
jeziku baveći se prije svega logikom, koju dijele na gramatiku, 
retoriku i dijalektiku. Njihova su nam istraživanja i rezultati 
poznati posredno od kasnijih filozofa. Odnos stvari, bića i riječi 
stoici smatraju prirodnim, jer riječi proizlaze iz općih predodžbi. 
Prema Diogenu Laerciju razlikovali su ove dijelove govora: ime¬ 
nicu, glagol, veznik i član. Stoici su Aristotelov pojam fleksije 
ograničili na pet padeža imenice; temeljito su istraživali glagol 
i njegove brojne oblike razlikujući aktiv i pasiv te prelazne i ne- 
prelazne glagole; odredili su važnost međusobne uvjetovanosti 
subjekta i predikata. Od radova o sintaksi nije sačuvano ništa. 


5 Ibid., 89 - 90. 

6 Razlikovanje riječi prema kriteriju promjene oblika (npr. imenica, 
zamjenica, glagol) i službi u rečenici (npr. subjekt, predikat, objekt) počelo 
se dosljedno provoditi tek koncem 19. stoljeća. 

Grci se problemima jezika bave i u okviru retorike, govornič¬ 
ke vještine. Retorika se kao disciplina počela razvijati u 5. stolje¬ 
ću prije Krista iz praktičnih razloga; njezin je razvoj uvjetovan 
političkim promjenama koje su omogućile javno govorničko dje¬ 
lovanje, a posebno je važan bio govor u sudskim parnicama. U 
5. stoljeću prije Krista nastao je i prvi udžbenik retorike Te/vir] 
QT]TOQixr|, koji neki izvori pripisuju Koraksu iz Sirakuze, a neki, 
pak, njegovu učeniku Tisiji. Tim je najstarijim udžbenikom reto¬ 
rika određena kao vještina uvjeravanja, a naznačene su i osnove 
uobličavanja sudskoga govora. Iz istog stoljeća datira i Trasima- 
hov retorički priručnik u kojem se ponajprije razlažu mogućno¬ 
sti buđenja emocija u slušatelja. Hermagora iz Temna sastavio je 
u 2. stoljeću prije Krista udžbenik retorike koji se zbog sistema¬ 
tičnosti upotrebljavao i u rimskim školama. Njegovo učenje u 2 
— 3. stoljeću razvija Hermogen iz Tarza, koji je svoju teoriju te¬ 
meljio na analizi starih govornika, prije svega Demostena. Nešto 
ranije, u 1 — 2. stoljeću nastao je djelomično sačuvani priručnik 
školskih retoričkih vježbi Elije Teona. 7 

Od posebne je važnosti jezična problematika vezana za istra¬ 
živanja rukopisa homerskih epova. Jedan od prvih sastavljača 
spisa o Homeru bio je Antidor u 5. stoljeću prije Krista, koji je 
vjerojatno prvi upotrijebio naziv YQa|xpaxtxog — gramatičar. 
Vrlo rano grčki su gramatičari pridavali pozornost i specifičnim 
segmentima jezika — tako je Glauk sa Sama u 5. stoljeću prije 
Krista ustanovio učenje o šest grčkih akcenata. 

Početkom 3. stoljeća prije Krista ustanovljavanjem velike 
knjižnice, grčka kolonija Aleksanđrija postaje središtem inten¬ 
zivnoga literarnog i jezikoslovnog djelovanja. U knjižnici su, 
među ostalim, bili pohranjeni i rukopisi s homerskim epovima. 
Gramatičar Amonije, voditelj biblioteke, u 2. stoljeću prije Krista 

7 M. Bricko, D. Novaković, Đ. Salopek, Z. Šešelj, D. Škiljan, Antički filolozi, 
u: „Latina et Graeca" 25/85, 85 - 106, 26/85, 109 - 121. 

napisao je veoma važna djela o kritičkom priređivanju Home¬ 
rovih tekstova. Počinju se razvijati i uže gramatičke discipline 
— Apolodor iz Atene u 2. stoljeću prije Krista bavi se etimološ¬ 
kim studijama; u 2. i 1. stoljeću prije Krista nastaju i opsežni lek¬ 
sikografski radovi: Demetrije iz Magnezije sastavlja leksikograf¬ 
ske popise homonima imena ljudi i gradova, Filemon iz Eksona 
atički rječnik. Didim iz Aleksandrije, autor više od 3 500 knji¬ 
ga, posvetio se specijaliziranim rječnicima pojedinih literarnih 
vrsta; neke njegove formulacije stoljećima su preuzimane bez 
izmjena. Iz 2. stoljeća prije Krista datira i Drakontov Pravopis 
Op0'OYQacpLa. Aristarh iz Samotrake je u oko 800 spisa komen¬ 
tirao najvažnije grčke autore od Homera preko Eshila, Sofokla 
i Euripida do Herodota. Komentari sadrže i temelje gramatič¬ 
kog učenja koje će razviti Dionizije Tračanin. Grčka gramatika 
Dionizija Tračanina Texvri YQa[XM.atixf| iz 2 — 1. stoljeća prije 
Krista obuhvatila je znanja o jeziku nastala u prethodna četiri 
stoljeća. Ta se gramatika sastoji od 25 paragrafa. U prvom pa¬ 
ragrafu Dionizije određuje gramatiku kao poznavanje upotrebe 
jezika u pjesnika i pisaca. Posebno se bavi čitanjem, naglaskom, 
interpunkcijom. Izvorno je, naime, značenje pojma gramatika 
vještina čitanja i pisanja. Polazi od slova (slova sve do 19. stoljeća 
odnosno do J. Grimma znače glasove), preko slogova te opisuje 
vrste riječi, osim već poznatih i prilog, particip, zamjenicu te pri¬ 
jedlog. Promjenjive riječi određuje prema kategorijama padeža, 
roda, broja, vremena i načina. Rečenicu određuje kao spoj rije¬ 
či što predstavljaju zaokruženi smisao, ali sintaksu nije pobliže 
istraživao. Dionizijeva je gramatika potkraj antike prevedena na 
armenski i prerađena za sirijski. Bila je školski udžbenik od veli¬ 
kog utjecaja čak do 18. stoljeća. 8 

U Aleksandriji djeluje i gramatičar Apolonije Diskol (2. stolje¬ 
će). Opus mu je golem. Od manjih djela sačuvane su rasprave o 


Dionysos Thrax, prema izdanju Ars grammatica G. Uhliga, Leipzig, 1883. 

zamjenicama, o prilozima i o veznicima. Najpoznatije je djelomice 
sačuvano djelo o sintaksi, prvo te vrste u nama poznatoj antičkoj 
tradiciji. Pod sintaksom smatra svako redanje odnosno slaganje: 
glasova u slog, slogova u riječi, riječi u rečenice. Za razliku od svo¬ 
jih prethodnika nije proučavao osobitosti pjesničkog jezika. 9 O op¬ 
segu i dosezima grčkog bavljenja pitanjima jezika govori i podatak 
o pregledu povijesti filologije uli knjiga što ga je u 1. stoljeću prije 
Krista sastavio Asklepijad iz Mirlije, učenik Dionizija Tračanina. 

Kod Rimljana je grčki jezik bio dijelom izobrazbe aristokrat¬ 
ske djece, a školovanje se većinom dopunjavalo boravcima u 
nekomu od velikih helenističkih filozofskih odnosno retoričkih 
središta. Posebno su znamenite bile gramatičarske škole u Ateni, 
Aleksandriji i Pergamonu. Jezik je, pak, bio predmetom zanima¬ 
nja ne samo gramatičara već i filozofa i retoričara. O važnosti 
jezikoslovnih pitanja govori i činjenica da je, primjerice, Cezar 
za pohoda na Galiju napisao gramatičku raspravu o analogiji i 
anomaliji i posvetio je Ciceronu. Prvi važniji rimski gramatičar 
bio je Marko Terencije Varon, suvremenik Dionizija Tračanina. 
Od njegovog djela De lingua latina sačuvano je pet od ukupno 
25 knjiga. Sačuvani je dio uglavnom posvećen etimologiji. Varon 
riječi dijeli na promjenjive (verba fecunda) i nepromjenjive ( verba 
sterilia); promjenjive se riječi dalje dijele ovisno o tome imaju li 
kategoriju padeža ili vremena. Tako kategorija padeža određuje 
riječi koje naziva nomina (imenice, zamjenice i pridjevi), a kate¬ 
gorija vremena određuje glagole. Obje se kategorije pojavljuju 
kod participa, a prilozi (adverbia) ne poznaju nijednu od tih ka¬ 
tegorija. Varon je za svoje suvremenike bio jedan od najugledni¬ 
jih znanstvenih autoriteta. Tako se, primjerice, Ciceron potvrd¬ 
no izrazio o njegovim postignućima, a Cezar ga je, iako je bio 
pristaša pompejevaca, imenovao voditeljem knjižničnih zbirki. 


9 Apollonios Dyskolos, Vier Bucher iiber die Syntax, prijevod i komentar 
A. Buttmann, Berlin, 1877. 

Manje je, međutim, poznato kakva je bila recepcija njegovih dje¬ 
la nakon ponovnog otkrivanja prvih rukopisa. Nesporno je da 
su njegove tekstove poznavali i Petrarca i Boccaccio. Isto je tako 
pouzdano da je tekst De lingua latina početkom 15. stoljeća pre¬ 
pisivan mnogo puta, jer je u vatikanskoj biblioteci sačuvano više 
prijepisa iz toga vremena. Prvom tiskanom verzijom iz 1471. 
godine završava prva faza recepcije, dok druga faza započinje 
u 16. stoljeću sustavnom filološkom rekonstrukcijom izvornoga 
teksta. Jedan od najvažnijih spisa o Varonu jest spis Coniectanea 
in Varronetn Josepha Justusa Scaligera iz godine 1565. Za povijest 
bavljenja jezikom Varon je važan ponajprije kao kritičar jezika 
odnosno kao cenzor ispravne uporabe jezika i zagovornik jezič¬ 
ne kulture. 10 

Rimljani su se također zanimali i za specifične jezične pro¬ 
bleme. Marko Valerije Prob je po uzoru na aleksandrijske gra- 
matičare priređivao kritička izdanja rimskih pjesnika. Lucije Eli- 
je Stilon Prekonin (2 — 1. stoljeće prije Krista), učitelj Varonov i 
Ciceronov, sastavio je sintaktički priručnik. Velik je utjecaj imao 
rječnik rijetkih riječi Verija Flaka, popraćen etimološkim tuma¬ 
čenjem; taj je rječnik ostavio traga i u uznapredovalom srednjo¬ 
vjekovlju. Marko Tulije Tiron je u 1. stoljeću prije Krista razra¬ 
dio poseban stenografski sustav. Lucije Plocije Gal osnovao je 
retorsku školu u kojoj je pokušao stvoriti zaseban rimski retorič¬ 
ki sustav, a Lucije Atej Pretekstat proučavao je stilistiku. Cezar 
se, osim već spomenute rasprave o analogiji i anomaliji, bavio i 
pitanjima fleksije, pravopisa i leksika. Ciceron je, pak, posebnu 
pozornost pridao teoriji govomištva, prije svega analizi govor¬ 
ničke vještine. Njegovi spisi, primjerice De oratore , Orator ad M. 
Brutum vrhunac su starije latinske retorike. 


10 D. Cherubim, Vatro Teutonicus - Zur Rezeption der antiken Sprachunssenschaft 
in der fruhen Neuzeit , u: „Zeitschrift fiir Germanistische Linguistik" 23/95, 
125 - 153. 

Kvint Remije Palemon je u 1. stoljeću preradio gramatiku Di- 
onizija Tračanina i u mnogim dijelovima postavio temelje rim¬ 
ske gramatičke tradicije. Flavije Kaper (2. stoljeće) autor je spisa 
o tvorbi riječi, a Statilije Maksim skupljač je idiolektalnih izraza 
pojedinih autora. U 4. stoljeću Dositej Magister sastavlja dvoje¬ 
zičnu latinsko-grčku gramatiku s doslovnim grčkim prijevodom 
između redaka; prva poznata usporedba grčkog i latinskog dati¬ 
ra iz 1. stoljeća prije Krista, a autor je Klaudije Didim. Elije Donat 
(4. stoljeće) napisao je dvije gramatike. Manja, početnička ( Ars 
minor) pisana je u obliku pitanja i odgovora; u većoj (Ars maior) 
obrazlažu se svi dijelovi jezičnog sustava, od temeljnih pa do nji¬ 
hove stilske upotrebe. Glasoviti crkveni naučitelj Augustin (354 
— 430) bio je prije obraćenja predavač retorike u Kartagi, Rimu 
i Milanu, a bavio se i gramatikom. U djelu De doctrina christiana 
jedinom svrhom upotrebe jezika naznačuje prenošenje vlastitih 
sadržaja svijesti in alterius animum — u duh drugoga. 

Most između antike i srednjega vijeka predstavlja Priscija- 
novo djelo Institutiones grammaticae, nastalo u 5. stoljeću nadove- 
zujući se na tradiciju Apolona Diskola i Dionizija Tračanina. Od 
18 knjiga prvih je 16 posvećeno glasovima i oblicima, a zadnje 
se dvije bave problemima sintakse odnosno konstrukcije. Prvih 
je 16 knjiga poznato pod nazivom Priscianus maior , a zadnje dvi¬ 
je kao Priscianus minor. O velikoj rasprostranjenosti toga djela 
u srednjem vijeku svjedoči podatak o otprilike tisuću primjera¬ 
ka rukopisa. Usporedno se rabila i Donatova Ars grammatica iz 
4. stoljeća i to u dvije verzije — u tri knjige i u sažetom obliku, u 
verziji što obuhvaća samo dijelove govora. 

Glavno djelo Izidora Seviljskoga, čiji su znanstveni spisi bili 
jedan od važnih izvora izobrazbe u srednjem vijeku, jest Etymo- 
logiarum seu Originum libri XX. 

Indija 

Praktični razlozi uvjetovali su početke bavljenja jezikom i 
u staroj Indiji. Vedska je kultura poznata iz golemog korpusa 
tekstova što su imali isključivo kultnu namjenu. Kako je obred 
bio osnovna preokupacija vedskih Indijaca, kultna se djelatnost 
njegovala s iznimnom brigom. U vedskim se školama predavala 
fonetika (šikšd), gramatika (vyakarana), metrika (chandas) i etimo¬ 
logija ( nirukta). Najbolje je sačuvana fonetika, jer se pravilnom 
izgovoru glasova i riječi vedskih mantri (izreka, pjesama) prida¬ 
vala posebna pozornost. Ta je fonetika prije svega artikulatorno- 
-normativna, ali se ističu bitna distinktivna obilježja glasova, pa 
su upotrebljiva za konstruiranje fonološkog sustava. 11 

Staroindijski gramatičar Panini (otprilike 4. stoljeće prije Kri¬ 
sta) u svom je djelu Aštadhyayi (Osam razdjela) skupio oko 4 000 
pravila-aforizama i lista osnovnih oblika na koje se pravila od¬ 
nose. Pravila su poredana tako da se funkcija određenog pra¬ 
vila određuje prethodnim pravilima. Važan su prilog gramatici 
komentari Paninijevih nasljednika. Jezik opisan u Paninijevoj 
gramatici rano je stekao ugled apsolutne norme i pojava je toga 
djela bitna za kasniju sudbinu sanskrta kao književnog jezika. 
Paninijevu je gramatiku Katyayana popratio komentarom Vart- 
tika (Napomene). Napomene je u 2. stoljeću prije Krista razradio 
i dopunio Patanjali. Iz njihovih rasprava proizlazi da su riječi, 
predmete i njihovo značenje (tj. odnos) smatrali vječnim. Fi¬ 
lozof i gramatičar Bhartrhari u 7. stoljeću svojim komentarom 
uz Patanjalijevu Mahd-bhašyu i samostalnim djelom Vdkya- 
-padiya (O govoru i rečenicama) nastavlja apsolutističku filozofiju 
jezika započetu u Upanišadama. On smatra da su riječi koje mi 
izgovaramo samo manifestacije jednoga zbiljskog jezika koji je 
nosilac značenja. Taj je jezik najviša zbilja i cijeli je svijet riječi i 

11 Usp. M. Jauk-Pinhak, Stara indijska lingvistička teorija, u: „Suvremena ling¬ 
vistika" 5 - 6/72, 77 - 82. 

21 


1 


predmeta manifestacija Apsolutne riječi. Apsolutna egzistencija 
manifestira se u obliku riječi, a Brahman je i sam riječ. 12 


Srednji vijek 

Neki elementi europskoga jezikoslovnog naslijeđa čine se 
nejasnima ili proturječnima. Razlog je tome nedostatak izvornih 
tekstova. Flavije Magno Aurelije Kasiodor (5 — 6. stoljeće), utje¬ 
cajan Teoderikov dvorjanin, povukao se iz javnog života i osno¬ 
vao samostan u Kalabriji, u kojemu su se skupljali, prepisivali 
i prevodili kodeksi antičkih tekstova, što je bilo iznimno važno 
za očuvanje antičke književne i obrazovne tradicije. Njegova ra¬ 
sprava De orthographia izrasla je iz praktičnih potreba prepisi- 
vača. Iz onih tekstova što su do srednjeg vijeka sačuvani ili u 
potpunosti ili samo u fragmentima jasno proizlazi da se može 
pratiti povezana razvojna linija od Platona do srednjovjekovnih 
skolastika. 

U srednjem vijeku Priscijanova i Donatova gramatika i dalje 
uživaju velik ugled; kako se u ranomu srednjem vijeku o grčko¬ 
mu nije znalo gotovo ništa, te su dvije gramatike nezaobilazni 
priručnici za razumijevanje latinske Biblije. 13 

Pojmovi jezik i gramatika u to se doba često zamjenjuju jer se 
jezikom smatra ono što je shematizirano gramatikom. U 12. sto¬ 
ljeću Petrus Heliae (Helie, Helias) sastavlja opsežan komentar uz 
Priscijana Summa grammaticae. Gramatiku određuje kao znanost 
o ispravnom pisanju i govorenju; zadaća joj je da na skladan na¬ 
čin poveže slova u slogove, slogove u riječi, a riječi u rečenice. 
Primijenivši u gramatici aristotelovsku logiku, utemeljio je spe¬ 
kulativnu ili filozofsku gramatiku. Alexander de Villa-Dei sasta- 


12 Usp. R. C. Pandeya, Indijska filozofija jezika, Beograd, 1975. 

13 J. Pinborg, Die Entwicklung der Sprachtheorie im MA, Miinster, 1967. 

vio je gramatička pravila u heksametrima naslovljena Doctrinale. 
Taj je spis iz 1199. godine bio tako popularan da je preživio i hu¬ 
manizam i reformaciju, a zadnji je put tiskan 1588. godine. 

Skolastičkim se razdobljem određuje razdoblje europske teo- 
logijske i filozofske misli od 9. do 15. stoljeća. Obrazovni curricu- 
lum srednjovjekovnih škola obuhvaćao je trivium — gramatiku, 
dijalektiku i retoriku te quadrivium — geometriju, aritmetiku, 
astronomiju i glazbu, što pretpostavlja i bavljenje pitanjima je¬ 
zika. 

Skolastici su proučavali jezik ponajprije kao oruđe za ra¬ 
ščlambu strukture stvarnosti. Posebnu je važnost imalo pitanje 
značenja. Skolastička promišljanja jezika nadovezuju se na Ari¬ 
stotela, a osnovna im je nakana njegovu logiku primijeniti na 
gramatiku. Smatra se da logika i gramatika doduše imaju isti 
predmet — smislenu rečenicu, s tom razlikom što je gramatičar 
usmjeren na ispravno građenu rečenicu ( sermo congruus), dok 
je logičar usmjeren na istinitu rečenicu ( sermo verus ). Zadaća je 
znanstvene odnosno spekulativne gramatike otkrivanje načela 
prema kojima je riječ kao znak s jedne strane povezana s ljud¬ 
skim razumom, a s druge strane s onim što predstavlja ili ozna¬ 
čuje. Stoga se gramatika može odrediti i kao filozofska teorija di¬ 
jelova govora. Toma Akvinski u djelu Summa theologiae određuje 
jezik kao sredstvo za objavljivanje onoga što je skriveno u duhu. 

Srednjovjekovna etimologija objašnjava riječ pomoću druge 
riječi ili više njih koje su bolje poznate, a prema obilježjima stvari 
i sličnosti slova. Tako se, recimo, latinska riječ fenestra (prozor) 
tumači kao ferens nos extra (što nas nosi van); značenje latinske ri¬ 
ječi lapis (kamen) tumači se kao laedens pedem (što oštećuje nogu), 
a riječi cadaver (leš) tumači se kao caro data vermibus (meso dano 
crvima). Predmet rasprava je i nastanak jezika. U doba skolastike 
često se na temelju prirodne filozofije i logike razvija tumačenje 
Biblije temeljeno na autoritetima. Polazište rasprava o podrije¬ 
tlu jezika dvije su suprotstavljene teze: podrijetlo jezika se može 

objasniti odnosno podrijetlo jezika se ne da objasniti. Tri su, pak, 
osnovna objašnjenja nastanka jezika: jezik je Božje djelo; jezik je 
djelo prirode; jezik je čovjekovo djelo. Svako od ta tri objašnjenja 
pojavljuje se u različitim varijantama. Najrazličitija su tumače¬ 
nja jezika kao Božjeg djela — Bog je jezik čovjeku darovao, ulio, 
udahnuo, objavio, podučio je čovjeka jeziku. Ilustrativan primjer 
tih rasprava jest djelo Enarratio in Genesim kartuzijanskog redov¬ 
nika Dionizija, nastalo u prvoj polovici 15. stoljeća — Bog dovodi 
životinje pred Adama kako bi prvi čovjek shvatio da među ži¬ 
votinjama nema prikladne zamjene za ženu te da bi životinjama 
dao imena. 14 Tumačenje razloga za Adamovu zadaću imenovanja 
životinja Dionizije preuzima od Augustina; radi se ujedno i o ra¬ 
zlogu za učenje i upotrebu jezika uopće — da bi Adam mogao 
svoje znanje prenijeti na potomke, potreban mu je jezik. Na taj 
način Dionizije određuje temeljnu funkciju jezika, a to je komuni¬ 
ciranje, informiranje i instrukcija. 


Humanizam i renesansa 

Početkom 14. stoljeća nastaje prvo djelo posvećeno narod¬ 
nom jeziku, spis Nauk o pučkom jeziku Dantea Alighierija. Dante 
dokazuje vrijednost narodnog jezika, dakle talijanskoga, i sma¬ 
tra ga plemenitijim i vrednijim od latinskoga. 15 Proširivanje za¬ 
nimanja s latinskoga i na druge jezike očitovalo se i mnogo prije 
nastajanjem gramatika narodnih jezika — poznata je irska gra¬ 
matika iz 7. stoljeća, islandska iz 12; u 13. stoljeću Roger Bacon 
sastavlja gramatiku grčkoga i hebrejskoga. 

14 Usp. L. Kaczmarek, Aspekte scholastischer Sprachursprungstheorien, u: Theo- 
rien vom Ursprung der Sprache, sv. I-II, Berlin — New York, 1989. 

15 Dante Alighieri, De vulgari elocfuentia, Firenze, 1968, Nauk o pučkom jeziku, 
Zagreb, 1998. 

Jedna od značajki srednjovjekovnog bavljenja jezikom jest 
usmjerenost na latinski jezik i Bibliju te tekstove crkvenih otaca 
i Donatovu i Priscijanovu gramatiku. U razdoblju humanizma 
jača zanimanje za grčki. Također se širi zanimanje i za druge tek¬ 
stove osim onih kojima se bavilo u srednjem vijeku, pa se čitaju 
svi latinski i grčki autori do čijih se tekstova moglo doći. Osnovni 
problem humanističkog promišljanja jezika jest kako relativnost 
individualne upotrebe jezika povezati s općom obvezatnošću je¬ 
zika. Dok u skolastičko-sveučilišnom tipu obrazovanja pretežu 
logika, filozofija prirode, metafizika, matematika, astronomija, 
medicina, pravo i teologija, humanistički program obrazovanja 
ističe humanističke discipline — gramatiku, retoriku, povijest, 
književnost odnosno pjesništvo, a od filozofskih disciplina samo 
etiku. 

Hrvatski filozof Frane Petrić (Franciscus Patricius) učio je 
grčki u Ingolstadtu, a od 1547. godine studira filozofiju i mate¬ 
matiku u Padovi. Od 1587. do 1592. godine predaje Platonovu 
filozofiju u Ferrari, a zatim do smrti 1597. godine u Rimu. Za 
razumijevanje Petrićevih stajališta i postavki o retorici posebno 
su važne rasprave glavnih predstavnika humanizma o pitanjima 
jezika i retorike, odnosa retorike i filozofije, ljudske spoznaje i ti¬ 
pova znanja. Petrić u Dijalozima o povijesti iz 1560. godine razgra- 
ničuje ars oratoria, retoričko umijeće, ars poetica, pjesničko umije¬ 
će, te ars historica, historiografsko umijeće. U Dijalozima o retorici, 
izdanima u Veneciji 1562. godine, ide korak dalje i podvrgava 
kritici samu retoriku kao govorničko umijeće i kao znanstvenu 
disciplinu te vladajući položaj što ga je zauzimala u duhovnoj 
kulturi sve tamo od grčkih sofista, rimskih govornika, preko 
srednjovjekovnih kompilatora i pisaca retoričkih udžbenika do 
humanističko-renesansnog vremena što započinje Petrarkom. 16 


16 Usp. F. Ženko, Predgovor, Deset dijaloga o retorici, Pula - Rijeka, 1983. 

Petrićevi su dijalozi o retorici, osim povijesnog pregleda, i 
slika njegovih shvaćanja o značenju jezika i govora za spoznaju 
(retorika), kao i disciplina koje se bave odnosom među riječima 
(gramatika), ispravnošću naših sudova (logika), odnosom riječi 
i stvari te značenjem (semantika). 17 Petrić se bavi pitanjem kako 
riječ i govor odražavaju stvarnost. On ponajprije ustraje na ru¬ 
šenju idolatrije riječi, razlučujući pojmove. U prvom dijalogu II 
Lamberto, ovvero del parlare (Lamberto ili o govorenju) raspravlja se 
o odnosu značenja i znaka te pojma. U raspravi sudjeluju Michi- 
ele Lamberti (LAM), Giulio Strozzi (STR) i Frane Petrić (PE): 

STR: Možda tako ovaj izričaj „kamen " nosi u sebi kamen? 

A ovaj drugi „nebo " nosi nebo? 

PE: To ne, jer bi preveliku utrobu imali. 

STR: Ali kako to? Zar kamen i nebo nisu izvan izričaja? 

PE: Jesu, ali ja sam vjerovao da spoznate stvari ne nosi 
izričaj sam po sebi nego njegovo značenje. 

STR: On ih onda nosi sa sobom tako da one ostaju izvan 
njega, ne rekoste li ovako? 

PE: Da, rekoh. 

STR: Na koji način, dakle, izričaj sa sobom nosi stvar, ako 
ona stalno ostaje vani? 

PE: Možda tako da izričaj sa sobom nosi pojam stvari. 

STR: Želite li možda reći, Petriću, da se od dobre stvari u duhu 
stvara pojam koji poslije izlazi iz izričaja, da se čuje? 

PE: Točno tako. 

STR: Ali, izlazi li on na taj način da više ne ostaje u 
duhu? 

PE: To ne. 

STR: Ono što nam dolazi preko smislenog glasa nije, dakle, 
ni unutar glasa, a niti unutar pojma. 


17 Usp. Lj. Schiffler, Frane Petrić - Franciscus Patricius, Od Škole mišljenja do 
slobode mišljenja, Zagreb, 1997. 



PE: To ne znam pouzdano. 

STR: Ni pojam nije u glasu, jer on ostaje u duhu. 

PE: Ni to. 

STR: Jednako tako nećemo reći da je glas u pojmu, ili u 
stvari. 

PE: Nećemo. 

STR: Niti da je pojam u stvari. 

PE: Nećemo ni to. 

STR: Sve to troje, dakle, glas, pojam, stvar međusobno je u 
svemu razdijeljeno. 

PE: }est. 

STR: Ali, ipak su na stanovit način međusobno povezani, 
premda jedno u drugo ne ulazi. 

PE: Istina je. 

STR: Možda na taj način što glas posredstvom pojma 
označuje stvar. 

PE: Tako je zaista. 

STR: Ako je tako, možda će trebati da se stvar uzme prije 
pojma, a zatim pojam prije glasa. 

PE: Tako je uistinu. 

STR: A taj smisao, kojim nam onda zvuči svojom vlastitom 
silom, da nam bude glasom stvoreni znak pojma. 

PE: To i ništa drugo, koliko ja sudim. 

STR: Glasom je, dakle stvoren znak pojma koji se u nečijem 
duhu oblikovao o stvari? 

PE: Tako je. 

STR: Mogli bismo, dakle prema ovoj našoj izjavi reći da 
je govorenje razgovijetan ljudski glas koji stvara znak 
pojma u nečijem duhu i, svojim posredstvom, također 
stvari. 18 


18 F. Petrić, Deset dijaloga o retorici, Pula - Rijeka, 1983, 48-49. 

Zanimljivo je što Petrić kaže o ontogenetskom razvoju govora: 

PE: U djece plač, smijeh i drugi glasovi između toga služe 
umjesto govora za njihove potrebe. Pa ako je to govor, 
on je prirodan i pripada svim ljudima. 

COR: Da, ako je to govor. 

PE: A zatim ima još jedna njegova vrst koja je napola ar¬ 
tikulirana, a napola nije. 

COR: A koji je to? 

PE: Onaj kad se djeci tek razveže jezik. U njemu su 
jednosložne riječi s jednim naglaskom. 19 

U kontekstu hrvatske renesansne retorike značajna su inova¬ 
tivna shvaćanja dubrovačkog filozofa Nikole Vitova Gučetića (di 
Gozze), Petrićeva suvremenika, sadržana u njegovim komenta¬ 
rima prve knjige Aristotelove Retorike , nastalima vjerojatno oko 
1600. godine. Svojim stajalištima o odnosu govora i mišljenja, 
poimanjem govora kao umjetnosti, istovjetnosti dijalektike i re¬ 
torike te međusobne povezanosti retorike i logike, Gučetić anti¬ 
cipira razdoblje barokne retorike. 

Razdoblje otkrivanja novih dijelova svijeta u 15. i 16. stoljeću 
iznimno je važno i za razvoj jezikoslovlja — u to se, naime, doba 
prikupljaju opisi dotad nepoznatih jezika. Iako su autori tih opi¬ 
sa prije svega putnici, diplomati i misionari, prikupljeni materi¬ 
jal omogućio je razvoj jezikoslovlja kao samostalne znanstvene 
discipline u 19. stoljeću. 

Osim zanimanja za nepoznate jezike, raste i zanimanje za 
narodne jezike pa je razdoblje od 15. do 17. stoljeća obilježeno 
sve većim brojem rječnika, gramatika i pravopisnih priručnika 
europskih jezika. U 16. su stoljeću osim velikoga latinskog rječ¬ 
nika Roberta Stephanusa Thesaurus linguae latinae iz 1531. godi¬ 
ne te enciklopedijskoga latinskog rječnika Ilije Crijevića (Aelius 


19 Petrić (PE) razgovara s Gabriellom Coronarom (COR); ibid., 249. 


Lampridius Cervinus) i grčkog rječnika Henricusa Stephanusa 
iz 1572. godine objavljeni, primjerice, i rječnici češkog, poljskog, 
flamanskog i bretonskog te 35 francuskih i 20 španjolskih gra¬ 
matika. Zanimljiva je rasprava Josepha Justusa Scaligera Diatriba 
de Europaeorum linguis tiskana 1610. godine. Scaliger u Europi 
razlikuje četiri velika materinska jezika te osam malih. Veliki su 
jezici latinski, grčki, germanski i slavenski, a mali albanski, ta¬ 
tarski, madžarski, finski, irski, starobritanski i bretonski te ba¬ 
skijski. Od slavenskih jezika navodi rutenski, poljski, bosanski, 
ilirijski, dalmatinski i vindijski. 

Najstariji zasad poznati dvojezični rječnik u kojem se kao je¬ 
dan jezik javlja hrvatski objavljen je 1527. godine pod naslovom 
Opera trnova che insegna a parlare la lingua schiavonesca, a autor je 
vjerojatno Petar Lupiš Valentian. 

Autor prvog hrvatskog samostalno tiskanog rječnika je Ši- 
benčanin Faust Vrančić koji je 1595. godine u Veneciji objavio 
Dictionarium quinque nobilissimarum Europae linguarum Latinae, 
Italicae, Germanicae, Dalmaticae et Ungaricae . Rječniku je pridodan 
popis hrvatskih riječi koje se kao posuđenice javljaju u madžar¬ 
skom, što se smatra našim prvim sustavnijim pokušajem eti¬ 
mološkog razmatranja rječničkog blaga. 20 Prva hrvatska tiskana 
gramatika nosi naslov Institutionum linguae illyricae libri duo, a 
objavljena je u Rimu 1604. godine (pretisak „Most" br. 1, Zagreb 
1990, str. 237 — 427); autor je isusovac Bartol Kašić. Na temelju 
Vrančićeva rječnika Kašić je izradio hrvatsko-talijanski rječnik 
tako da je „dalmatinski" stupac sustavno poredao po abecedi 
i zatim pridodao značenja iz stupca „talijanski". 21 Kašić se ba¬ 
vio i pitanjima pravopisa te prevođenjem; osim Rituala rimskog 
(Ritual rimski istomačen slovinski po Bartolomeu Kašiću, Rim, 1640, 


20 M. Moguš, Povijest hrvatskoga književnoga jezika, Zagreb, 1993. 

21 B. Kašić, Hrvatsko-talijanski rječnik s konverzacijskim priručnikom, prema 
rukopisu RKP 194 priredio Vladimir Horvat, editio princeps, Zagreb, 
1990. 


28 


29 



pretisak priredio i pogovor sastavio Vladimir Horvat, Zagreb, 
1993) na hrvatski je preveo i Bibliju, ali je Sv. Oficij zabranio ti¬ 
skanje njegova prijevoda Novoga zavjeta. U obranu prijevoda 
Kašić je objavio tri latinska teksta u kojima uspoređuje slavenske 
prijevode Biblije što ga, prema nekim autorima, kvalificira kao 
jednoga „od prvih slavenskih filologa". 22 

Jakov Mikalja objavio je u Loretu 1649. godine gramatiku ta¬ 
lijanskoga jezika u jednoj knjizi: Gramatika talianska ukratko Uli 
kratak nauk za naučiti latinski, namijenjenu našim učenicima koji 
su trebali otići na daljnje školovanje u Italiju. Mikalja je objavio 
i rječnik Blago jezika slovinskog u kojemu se uz svaku hrvatsku 
natuknicu nalazi talijanski i latinski ekvivalent. 

Grafijskim je problemima posvećena knjiga Dubrovčanina 
Rajmunda Đamanjića Nauk za dobro pisati latinskijem slovima riječi 
jezika slovinskoga iz 1639. godine. 

U drugoj polovici 17. stoljeća objavljen je kajkavski rječnik 
Dictionar ili reči slovenske z vekšega vkup zebrane (1670) autora Jur- 
ja Habdelića koji smatra da je najbolje kada se za osnovicu knji¬ 
ževnog jezika odabere jedno narječje. Habdelić se odlučuje za 
kajkavsko narječje, želeći da ono preuzme funkciju književnoga 
jezika u cijelom sjevernom dijelu Hrvatske. 


Prosvjetiteljski pristup 

U 17. stoljeću bavljenje jezičnim problemima pod utjecajem 
je novih filozofskih razmatranja. Stajališta engleskog filozofa 
Francisa Bacona bliska su Petrićevim stajalištima o antiretori- 
ci. U djelu De dignitate et augmentis scientiarum (iz 1623. godine) 
Bacon razlikuje dvije vrste gramatike — literarnu i filozofsku 


22 Usp. J. Bratulić, Otac hrvatske gramatike: Bartol Kašić ( 1575 - 1650) u: Por¬ 
treti hrvatskih jezikoslovaca, Zagreb, 1993, 29. 


gramatiku {grammatica litteraria, grammatica philosophica). Prva je 
deskriptivna gramatika, gramatika koja se bavi riječima, dok je 
potonja spekulativna gramatika u skolastičkom smislu. Bacon, 
međutim, smatra da te dvije vrste gramatike ne zadovoljavaju, 
već da treba uvesti i poredbenu gramatiku svih jezika, cilj koje 
bi bio prikazati osobitosti odnosno prednosti i nedostatke jezika. 
Na osnovi prednosti konstruirao bi se savršeni jezik kojim bi se 
mogle izraziti sve ljudske misli i osjećaji. 

Drugi važni filozof empirizma John Locke svoja razmatra¬ 
nja temelji na tezi da sve ideje potječu iz iskustva, a da je naša 
spoznaja svojim opsegom vrlo ograničena. U uvodu treće knjige 
svog najvažnijeg djela Essay Concerning Human Understanding iz 
1690. godine Locke navodi kako je Bog čovjeku podario sposob¬ 
nost govora jer ga je odredio društvenim bićem. 23 Osim komu¬ 
nikacijske funkcije, Locke navodi još jednu jezičnu funkciju, onu 
samokomuniciranja. 

Određenje jezika kao oruđa razuma, instrumentum rationis, 
jedna je od temeljnih značajki prosvjetiteljsko-racionalističke je¬ 
zične teorije autora 17. i 18. stoljeća. To stajalište zastupaju mno¬ 
gi autori, pa tako i jedan od najvažnijih iz tog razdoblja, Rene 
Descartes (Renatus Cartesius), koji u pismu iz godine 1629. ra¬ 
spravlja o mogućnosti strogo logički strukturiranoga univerzal¬ 
nog jezika. Takav bi se jezik trebao temeljiti na uspostavljanju 
matematički preciznog redoslijeda svih misli, i to tako da bi se 
svakoj jednostavnoj misli mogao pridružiti jedan jednostavni je¬ 
zični znak. Budući da bi takav jezik mogao označavati precizno, 
bilo bi gotovo nemoguće zabuniti se, a na taj bi se način podupr¬ 
la snaga ljudske prosudbe. 

U okvirima racionalističke filozofije u Francuskoj je kao uzor 
uspostavljena logičko-matematička metoda koja je u drugoj po- 


23 Usp. A. Gardt, Die ziuei Funktionen von Sprache: kommunikativ und sprecher- 
zentriert, u: „Zeitschrift fur Germanistische Linguistik" 23/95, 153 - 171. 

lovici 17. stoljeća utjecala na nastajanje prve opće, teorijsko-kri- 
tičke gramatike, poznate kao gramatika iz Port-Royala (1660). 
Port-Royal je bila glasovita opatija i škola u blizini Pariza. Au¬ 
tori gramatike su Antoine Amauld i Claude Lancelot, koji su si 
postavili zadaću da na razumljiv način objasne logičke osnove 
onoga što je zajedničko svim jezicima, da uvedu u bitne jezične 
pojave i gramatičke pojmove francuskoga jezika. Iako se u pod¬ 
naslovu spominju „svi jezici", radi se, zapravo, samo o grčkom, 
latinskom i francuskom. Ta je gramatika postala uzor brojnim 
općim gramatikama. 

Bavljenje problemima jezika samo je jedno od područja za¬ 
nimanja njemačkog filozofa Gottfrieda Wilhelma Leibniza. Nje¬ 
gova razmišljanja o jeziku nalazimo u nizu pojedinačnih spisa, 
kao i u pismima koja je razmjenjivao s brojnim suvremenicima 
— filozofima, diplomatima, vladarima. Najopsežnija razmatra¬ 
nja jezičnih pitanja sadržana su u spisu Nouveaux essais sur V en- 
tendement humain, nastalom 1704. godine, a objavljenomu 1756. 
godine, gotovo pedeset godina nakon autorove smrti. Raspon 
jezičnih problema kojima se bavi vrlo je širok — seže od proble¬ 
ma odnosa jezika i mišljenja, preko naravi i funkcije riječi do po¬ 
redbenoga jezičnog opisa. Leibniz jednako odlučno odbija Des- 
cartesov matematički racionalizam, kao i srednjovjekovni sko- 
lastički realizam. Pojmovi znanja i individualnosti međusobno 
se uvjetuju. Leibniz pokušava prodrijeti do „istinski stvarnog" 
polazeći od svijesti, od percepcije kao općepoznatoga. 

U spisu Unvorgreiffliche Gedancken, betreffend die Ausilbung 
und Verbesserung der Teutschen Sprache iz godine 1697. Leibniz 
riječi određuje kao znakove što označavaju ne samo misli već 
i stvari. Riječi kao znakovi potrebne su nam kako bismo drugi¬ 
ma mogli prenijeti naše misli, ali isto tako kako bismo pomogli 
uobličavanju vlastitih misli. Leibniz smatra da bez jezičnih zna¬ 
kova uopće ne bismo mogli jasno razmišljati ni zaključivati jer je 
jezik oruđe razuma, ponajprije za samog govornika. 


Osnovna je funkcija riječi da predstavljaju i objašnjavaju 
ideje. Stoga su i ljudski organi tako oblikovani da mogu tvori¬ 
ti artikulirane glasove što se nazivaju riječima. Jedino je čovjek 
sposoban služiti se glasovima kao znakovima unutrašnjih misli 
i prenositi ih drugima. Odnos između određenoga artikulirano¬ 
ga glasa, odnosno skupine glasova i odgovarajuće ideje nije pri¬ 
rodan, već je rezultat proizvoljnog određenja. Kada bi između 
određene skupine glasova i određene ideje postojala prirodna 
veza, postojao bi samo jedan jezik. 

Leibniz razlikuje dvostruku upotrebu riječi — riječi pomažu 
našem pamćenju i na taj način govorimo sami sa sobom; riječi 
nam služe kako bismo drugima mogli priopćiti vlastite misli. 
Upotreba riječi u priopćavanju također je dvostruka, jer služi ili 
građanskom ili filozofskom ophođenju. 

Kao jednu od važnih zadaća proučavanja jezika Leibniz 
određuje poredbeni opis pojedinih jezika. Stoga znanstvenici¬ 
ma preporuča da pobliže istražuju, primjerice, baskijski, finski, 
turski, perzijski, armenski, gruzijski i druge jezike jer bi uspore¬ 
đivanjem mogli razjasniti i podrijetlo nacija. Leibniz smatra da 
jezici nisu nastali kao rezultat nekog plana, već kao rezultat pri¬ 
rodnog nastojanja čovjeka da glasove prilagodi afektima i kreta¬ 
nju duha. Jezik je odraz ljudskog duha, a raščlamba značenja po¬ 
jedinih riječi najbolje pokazuje kako funkcionira razum. Leibniz 
je uputio i na zajedničko podrijetlo europskih jezika u kojima 
se skrivaju tragovi starog, vrlo rasprostranjenog jezika, o čemu 
svjedoče mnoge riječi koje se rasprostiru na području od Atlant¬ 
skog do Tihog oceana. Također je upozorio na sličnosti između 
finskog i madžarskog. 24 


24 Usp. G. W. Leibniz, Neue Abhandlungen uber đen menschlichen Verstandf 
Nouveaux essais sur V entendement humain , uvod i tumačenja E. Cassirer, 
Leipzig, 1915, (3. izd.). 

Jezik je tema kojom se opsežno bavi i Jean-Jacques Rousse- 
au. U Rousseauovoj kronologiji razvoja čovjeka jezik ne seže do 
iskona, do prirodnog stanja. Nastanak jezika Rousseau smješta 
između nastanka obitelji, odnosno uvođenja vlasništva i otkrića 
poljodjelstva i obrade kovina. Time on jezik određuje kao insti¬ 
tuciju odgovornu za raskid s prirodnim čovjekovim stanjem. 25 

Drukčiji je pristup Johanna Gottfrieda Herdera u raspravi 
Uber den Ursprung der Sprache iz 1770. godine. U prvom dijelu 
Herder polazi od prirodne sposobnosti čovjeka, odnosno pri¬ 
rodnog zakona da se čovjek kao osjećajno biće oglasi glasovima 
što postaju jezikom. Osnovna je funkcija jezika omogućiti čovje¬ 
ku da intelektualno raspolaže svijetom; stoga Herder smatra da 
bi i divlji osamljenik u šumi morao izmisliti vlastiti jezik, iako ne 
bi imao s kim razgovarati niti doći u priliku da nekom drugom 
biću prenese svoje predodžbe. Čovjek je, međutim, i društveno 
biće pa je stoga radi međusobnog sporazumijevanja daljnji ra¬ 
zvoj jezika bio nužan. Društvo se razvijalo na različite načine; 
tako su nastajali različiti nacionalni jezici. 


Leksikografski radovi i gramatike 
u Hrvatskoj 18. stoljeća 

Godine 1740. izdan je u 17. stoljeću sastavljeni veliki, gotovo 
enciklopedijski latinsko-hrvatski i hrvatsko-latinski rječnik Iva¬ 
na Belostenca Gazophylacium seu latino-illyricorum onomatum aera- 
rium odnosno Gazophylađum illyrico-latinum. U tom su rječniku 
latinske riječi protumačene ponajprije kajkavskim ekvivalentom. 
Od posebne je važnosti trojezični rječnik Dizionario italiano, tati¬ 
no, illirico Ardelia Della Belle, objavljen u Mlecima 1728. godine. 


25 Usp. J. J. Rousseau, Discours sur V origirte et les fondements de V inegalite 
parmi les hommes; 1755, u: Oeuvres completes. Pariš, 1964. 


Della Bella najprije iznosi popis autora iz čijih je djela crpio rječ- 
ničku građu i uz gotovo svaku natuknicu donosi književne po¬ 
tvrde. Rječniku je pridodana kratka gramatika hrvatskoga jezika. 
Jedno od najkompletnijih djela starije hrvatske leksikografije jest 
godine 1742. u Zagrebu objavljeni Lexicon latinum interpretatione 
illijrica, germanica et hungarica što ga je započeo Franjo Sušnik, a 
dovršio Andrija Jambrešić. 

U drugoj se polovici 18. stoljeća u Hrvatskoj pojavljuju čak 
tri gramatike u nekoliko izdanja. Godine 1761. Blaž Tadijanović 
objavljuje djelo Svašta po malo Hiti kratko složenje imena i riči u ilir¬ 
ski i njemački jezik. Tim je priručnikom Tadijanović želio pomoći 
zarobljenim hrvatskim vojnicima da nauče njemački, a knjižica 
je objavljena u Magdeburgu. Nova slavonska i nimačka gramatika 
Matije Antuna Reljkovića prvi je put izdana u Zagrebu 1767. 
godine, a slijedila su još dva izdanja. Tri je izdanja doživjela i 
njemački pisana gramatika Marijana Lanosovića Neue Einleitung 
zur slavonischen Sprache (Osijek, 1778. i 1789. te Budim, 1795). 
Lanosović se u opisu oslanja na gramatičarsku tradiciju Kašić 
— Della Bella. 


Proučavanje sanskrta u Europi 

Početke proučavanja sanskrta nalazimo u radovima kršćan¬ 
skih misionara iz 17. stoljeća. U rukopisu je sačuvana sanskrtska 
gramatika njemačkog isusovca Johanna Ernesta Hanxledena, 
koji je kao misionar boravio u Malabaru od 1699. do 1732. godi¬ 
ne. Tim se rukopisom služio i autor prve tiskane sanskrtske gra¬ 
matike Sidharubam seu grammatica samscrdamica iz godine 1790, 
Hrvat iz Donje Austrije Filip Vezdin. Vezdin je kao bosonogi kar¬ 
melićanin Paulinus a Sancto Bartholomaeo bio generalni vikar u 
malabarskoj misiji od 1776. do 1789. godine. U uvodnom dijelu 
gramatike raspravlja o položaju sanskrta u Indiji i uspoređuje 

ga s položajem latinskoga u Europi. Proširena verzija gramatike 
objavljena je 1804. godine pod naslovom Vyacarana. Vezdinova 
rasprava De antiquitate et affinitate linguae zendicae, samscrdamicae 
et germanicae dissertatio iz godine 1798. ujedno je i prva studija 
o srodnosti indoeuropskih jezika uopće. Srodnost se dokazuje 
listama podudarnih riječi i oblika, i to u dvije liste: prvo sanskrt¬ 
ske i avestičke, a zatim sanskrtske i njemačke, ponegdje gotske. 
U obje se liste nalazi i treći stupac s latinskim prijevodom za 
staroindijske i avestičke natuknice. U raspravi De latini sermonis 
origine et cum orientalibus connexione dissertatio objavljenoj 1802. 
godine Vezdin određuje neke od temeljnih kriterija u uspoređi¬ 
vanju jezika. On je prvi tražio sličnosti i podudarnosti u riječima 
i elementima strukture i nizao ih u listama kao argumente za 
svoje teze. Ustanovljava da sanskrt (a i avestički) u većini svojih 
riječi točno suzvuče s latinskim riječima i slično mijenjaju gla¬ 
gole. Vezdin je zadivljen činjenicom da riječi što su podudarne 
nisu uvezene (primjerice ne označavaju novac, bilje ili robu), 
nego označavaju temeljne potrebe. Primjerima upućuje i na gla¬ 
sovne promjene što postaju predmetom sustavnog opisa kasnije 
u 19. stoljeću pa tako uz par bhrater — frater u bilješci navodi još i 
perzijski brader, njemački Brudet, eolski fratres i zaključuje: „Heic 
littera Bh versa est in b, fi, f." 26 

Početak indoloških studija veže se uz nastanak Azijskoga 
društva (Asiatic Society) godine 1784. Vrhovni sudac u Bengalu 
William Jones raspravlja 1788. godine u novoosnovanom glasilu 
„Asiatic Researches" o srodnosti sanskrta s europskim jezicima 
te staroperzijskim. Početkom 19. stoljeća slijedi izdavanje i pri¬ 
jevodi sanskrtskih tekstova, objavljivanje gramatika i konačno 
studij sanskrta na europskim sveučilištima. Od prvoga pozna¬ 
tog spominjanja sanskrta u pismu talijanskog putnika Filippa 


26 Cit. prema M. Jauk-Pinhak, Filip Vezdin , De latini sermonis origine, u: „Živa 
antika" 1/84, 133 - 138. 


Sassettija, koji je boravio u Indiji od 1583. do 1588. godine i upo¬ 
zorio na sličnost riječi kojima se označuju brojevi u talijanskom i 
u sanskrtu, prošla su dva stoljeća. 


Jezikoslovlje 

KAO SAMOSTALNA ZNANSTVENA DISCIPLINA 

Za mnoge suvremene jezikoslovce razvoj jezikoslovlja kao 
samostalne znanstvene discipline vezan je za radove nastale u 
prvoj polovici 19. stoljeća, a prije svega za radove njemačkog 
jezikoslovca VVilhelma von Humboldta. 27 Humboldt je prouča¬ 
vao pojedine jezike, kako europske, primjerice baskijski, tako i 
neeuropske, primjerice kawi, ali je temelj njegova bavljenja jezi¬ 
kom bilo određenje biti jezika. U raspravi Uber das vergleichen - 
de Sprachstudium in Beziehung aufdie verschiedenen Epochen der 
Sprachentzoicklung iz godine 1820. Humboldt iznosi tezu o razli¬ 
čitosti jezika. Različitost jezika nije uvjetovana razlikom u gla¬ 
sovima odnosno znakovima, već različitim pogledom na svijet 
(Weltansicht ). Shvaćanje jezika kao specifičnog pogleda na svijet 
obuhvaća dva aspekta: jezik čovjeku otvara iskustvene moguć¬ 
nosti, otvara mu svijet; s druge se, pak, strane nameće sumnja 
da jezik u tolikoj mjeri unaprijed određuje našu spoznaju da 
može iskriviti stvarnost i istinu. Oba stajališta veoma su važna i 
za suvremene jezičnofilozofske rasprave. 

Programatski iznesena teza iz 1820. godine o različitosti po¬ 
gleda na svijet razvija se u uvodnom dijelu Humboldtova naj¬ 
važnijeg djela Uber die Verschiedenheit des menschlichen Sprach- 


27 Na prijelazu iz 18. u 19. stoljeće neka od osnovnih načela jezikoslovlja 
primijenilo je, doduše, istovremeno više autora, primjerice Madžar J. 
Sajnovics: Demonstratio, idioma ungarum et lapporum idem esse (Tymavia, 
1770) i S. Gyarmathi, Affinitas linguae hungaricae cum linguis fennicae originis 
grammaticae demonstrata (Gottingen, 1799). 


36 


37 



baues und ihren Einflufi auf die geistige Entzvicklung des Menschen- 
geschlechts. Jezik je djelatnost ( Tdtigkeit , evegveia), a ne djelo 
(Werk, eQYOv). Stoga definicija jezika može biti samo genetička 
— jezik je djelovanje duha što omogućuje da artikulirani glas 
postane izrazom misli. Izražavanje misli glasovima ujedno je i 
definicija govorenja. Ono što jezik čini jezikom nisu pojedini je¬ 
zični elementi, već vezani govor. Sva istraživanja što određuju 
bit jezika trebaju se stoga ponajprije baviti vezanim govorom. 
Jezik se kao ono što nasljeđujemo od prethodnih naraštaja go¬ 
vornika odlikuje osobinom nužnosti. Ta nužnost leži u zakoni¬ 
tosti jezika i njegovih oblika. S druge se, pak, strane jezik kao 
duhovna snaga, kao duhovna djelatnost odlikuje slobodom. 
Prostor i granice te slobode određene su zakonitostima jezika, a 
zadaća je jezikoslovca da raspozna i odredi te granice. 

Humboldt polazi od postavke da se unatoč razumu i tisuć¬ 
ljetnom razvoju ne može smatrati da je jezik čovjekov izum. 
Jezik se, naime, ne bi moglo izumiti kada on već ne bi bio te¬ 
meljnom osobitošću ljudskog razuma. Čovjek jest ono što jest 
upravo po jeziku. Jezik je zakon koji uvjetuje funkcije mišljenja. 
Stoga se jezik može usporediti s instinktom životinja. I jezik i in¬ 
stinkt urođeni su, a osnovna je razlika u tome što je jezik svjesna, 
intelektualna djelatnost. 

Bit je jezika da materiju pojavnog svijeta pretače u misli. Je¬ 
zik teži formi, a kako riječi nadomještaju predmete, tako i one 
moraju biti podređene oblicima. Mišljenje nije zavisno od jezika 
općenito, već je u određenoj mjeri zavisno od svakoga pojedinog 
jezika. Jezik kao rezultat jezične djelatnosti nije samo ono što 
stvara pojedinac; jezik uvijek pripada čitavoj naciji. Na taj način 
jezik predstavlja prijelaz iz subjektivnog u objektivno, iz uvijek 
ograničene individualnosti u sveobuhvato postojanje. Upravo 
zbog međuzavisnosti misli i riječi jasno je da jezici nisu samo 
sredstva za predstavljanje već spoznate istine, nego dapače sred¬ 
stvo za otkrivanje nepoznatog. Humboldt jezik time objašnjava 

kao izvorno jedinstvo subjekta i objekta, kao najvišu sintezu 
duha što omogućava mišljenje. Ta se djelatnost odnosi kako na 
jezik tako i na razumijevanje. Jezik je specifični pogled na svijet 
u dvostrukom smislu: jezik je pogled na svijet s individualnog 
stajališta svakog čovjeka, svakog pojedinca; svaki čovjek govori 
svoj vlastiti jezik. 

Jezik je specifični pogled na svijet na temelju vlastitog na¬ 
cionalnog izraza, na temelju nacionalne subjektivnosti; svaka 
nacija govori vlastiti jezik. Individualnost nacionalnog jezika i 
osobitosti jezika svakog pojedinca u toj je dvostrukoj perspekti¬ 
vi nemoguće razdvojiti. Temeljnom se, međutim, smatra upravo 
individualnost svakog čovjeka. 

Već pri prvoj dedukciji jezika, kao uvjeta za mogućnost sva¬ 
kog mišljenja i spoznaje, pokazala se posrednička funkcija jezika 
— kao što glasovi posreduju između predmeta i subjekta, tako 
i cjelokupnost jezika posreduje između prirode i čovjeka. Bez 
svijeta glasova čovjek ne može primiti svijet stvari i njime se ko¬ 
ristiti, što zapravo znači da predmet, objekt, za čovjeka postoji 
samo ako se jezično posreduje. Na taj način se u prvi plan stavlja 
jezik kao uvjet za mogućnost spoznaje, dok je njegova funkcija 
sredstva priopćavanja od drugorazredne važnosti. 

Humboldt određuje jezik kao oblik nacionalnog karaktera 
i duhovnosti. Stoga kao bitnu zadaću jezikoslovne djelatnosti 
određuje raščlambu organizma svakog pojedinog jezika, i to kako 
s povijesnog tako i s poredbenog gledišta. Humboldt iznimno ri¬ 
jetko izravno navodi svoje izvore. Preuzeta stajališta uglavnom je 
preoblikovao tako da se pitanje geneze Humboldtovih teorija ili 
pojedinih elemenata tih teorija čini nerješivim. Jedno od takvih 
kontroverznih pitanja jest pitanje jesu li na Humboldta znatni¬ 
je utjecali francuski ideolozi ili Herder, odnosno jesu li za neke 
Humboldtove teoreme važni također i Kant, Fichte, Hegel, Leib- 
niz i Aristotel. Konceptualno planiranje općeg jezikoslovlja tra¬ 
jalo je kod Humboldta više od tri desetljeća. Najraniji nacrt jest 

Plan zu einer systematischen Encyclopaedie aller Sprachen iz godine 
1801 — 1802, a najopsežniji je obuhvaćen uvodom u djelo o jeziku 
Kawi, na kojem je Humboldt radio od 1830. do smrti 1835. godi¬ 
ne. Humboldt je, kao i Bopp, bio svjestan činjenice da svojim kon¬ 
ceptom jezikoslovlja uvodi nov način jezikoslovnog razmatranja. 

Iako je usporedba jezika bila predmetom zanimanja i rani¬ 
je, primjerice Leibniza, Franz Bopp poredbenom gramatikom 
Uber das Conjugationssystem der Sanskritsprache in Vergleichung 
mit jenem der griechischen, lateinischen, persischen und germani - 
schen Sprache, objavljenom 1816. godine, utemeljuje poredbeno 
jezikoslovlje. Nastavljajući ideju Friedricha Schlegela iznesenu 
u spisu Uber die Sprache und VVeisheit der Indier iz 1808. godine, 
Bopp pretpostavlja da se sličnosti pojedinih indoeuropskih je¬ 
zika temelje na nekadašnjem jedinstvu tih jezika. Schlegel je, 
naime, u svom djelu ustanovio bitnu podudarnost sanskrta te 
latinskoga, grčkoga, germanskoga i perzijskoga. Ta se podudar¬ 
nost ne očituje samo u podudarnosti korijena već u podudar¬ 
nosti unutrašnjeg ustroja i gramatike. Godine 1857. objavljena 
je još jedna Boppova poredbena gramatika Vergleichende Gram - 
matik des Sanskrit, Send, Armenischen , Griechischen , Lateinischen, 
Litauisćhen, Altslavischen, Gothischen und Deutschen. U predgovo¬ 
ru Bopp određuje predmet opisa, a to je jezična skupina indoeu¬ 
ropskih jezika što obuhvaća europske jezike, uz iznimku finske 
jezične grane, izoliranoga baskijskoga te semitskog idioma sre¬ 
dozemnog otoka Malte. Bopp uspoređuje pojedine jezične ka¬ 
tegorije u svakom od navedenih jezika. Kao primjer navodimo 
dio odlomka o korijenima što završavaju na samoglasnik — u 
sanskrtu nema korijena što završavaju na a, dok su oni što zavr¬ 
šavaju na dugo a brojni, primjerice ga ići, starovisokonjemački 
gan ; da postaviti, polegnuti, vi-da učiniti, zend da dadanm stvorio 
sam. 

Praćenjem razgrananosti jezičnih oblika Bopp najavljuje pri¬ 
jelaz s povijesno-sintetičkog pristupa jezičnim problemima na 



analitički pristup. Kao temeljne zadaće poredbene gramatike 
određuje cjelovit prikaz srodnosti indoeuropskih jezika, istra¬ 
živanje njihovih fizičkih i mehaničkih zakonitosti te otkrivanje 
podrijetla gramatičkih oblika. 

Utemeljiteljem historijske gramatike smatra se Jacob Grimm. 
Pretpostavke za povijesni, razvojni pristup jezičnim fenomenima 
već su bile naznačene činjenicom da se u 18. stoljeću pod izrav¬ 
nim utjecajem ideja Giambattista Vicoa i Johanna Gottfrieda 
Herdera nametnulo evolucijsko polazište. Grimmovo zanimanje 
za jezik proizlazi iz zanimanja za pravo, naslijeđe i život naroda 
uopće. Jednakim žarom zajedno s bratom Wilhelmom prikuplja 
bajke iz narodne predaje i riječi za njemački rječnik na kojem radi 
do kraja života. Od posebne je važnosti njegovo djelo Deutsche 
Grammatik što obuhvaća 3 854 stranice u četiri sveska, a izlazilo je 
od 1819. do 1837. godine. Radi se, zapravo, o povijesnom pregle¬ 
du razvoja germanskih jezika, od gotskoga do novoengleskoga. 

U određenju jezikoslovlja kao znanstvene discipline Grimm 
polazi od spoznaje — u znanstvenom smislu spoznati znači 
izvesti iz zakonitosti. Stoga se svaka znanost treba baviti otkri¬ 
vanjem zakonitosti. Predmet jezikoslovlja je isključivo ljudski je¬ 
zik, Svaki, pak, jezik pripada nekom narodu, najizravniji je izraz 
njegova duhovnog života. 

Jezik međutim nije predmet isključivo jezikoslovlja već i 
drugih znanstvenih disciplina — tako se, primjerice, tvorbom 
glasova bavi glasovna fiziologija; jezičnom raščlambom misli 
psihologija, a problemima pojmovnog i mislenog povezivanja 
logika i metafizika. Povezanost prirodnih znanosti s jezikoslov¬ 
ljem u prirodi je stvari — naime, ništa nije sličnije organizmu od 
ljudskog jezika. U njemu je sve uzročno i svrhovito povezano; 
jezik se razvija prema unutrašnjim zakonima, temelji se na nače¬ 
lu oblika. Kao i ostali organizmi, jezik obolijeva, stari, umire. Ne 
smije se, međutim, zamišljati kao samosvojno biće, već je jezik 
sposobnost i funkcija duhovne ljudske naravi. 

Primjer djelovanja zakonitosti u jeziku jest zakon o glasov¬ 
nom pomaku ( Lautverschiebung ). Na taj je zakon Grimm upozo¬ 
rio pod utjecajem danskog jezikoslovca Rasmusa Christiana Ra- 
ska. Rask je proučavao ponajprije germanske jezike, ali se bavio 
i španjolskim, talijanskim i laponskim. Godine 1814. završio je, 
a četiri godine poslije objavio raspravu Untersuchung uber den 
Ursprung der alten nordischen oder isldndischen Sprache. Rask usta¬ 
novljava da se u usporedbi s grčkim i latinskim u islandskom 
zbivaju određeni glasovni pomaci: 


tje f lat pater isl fađir 


»taje h — lat. comu isl. hom 

staje b- w ■ : 


Raskovo je zanimanje bilo prije svega poredbeno, dok Grim- 
ma zanima razvoj što se očituje u toj pojavi — u germanskim 
jezicima se na mjestu gdje drugi indoeuropski jezici imaju p po¬ 
javljuje /, primjerice latinski pater, gotski fadar. P se u german¬ 
skim jezicima pojavljuje ondje gdje ostali jezici imaju b; isto tako 
se na mjestu indoeuropskog t u germanskim jezicima pojavljuje 
th, a t stoji na mjestu gdje drugi jezici imaju d. Primijenjeno na 
konkretne jezike to izgleda ovako: 

sanskrt P B BH T D DH S’ J H 

grčki P B F T D TH K G CH 


grčki P B F T D TH K G CH; 

■ . ; ■ V - v r - : - -i 

latinski P B F T D T C G Hi 


■•! 5-: : . ^ • . ; ■ ;: - ' ; : . : i : ■ ■■■ : ■ - ' 

otski F P B TH T D H K G 


Grimm je te podudarnosti objašnjavao pretpostavkom gla¬ 
sovnog pomaka u pretpovijesnom razdoblju germanskoga kada 
su izvorni indoeuropski aspirirani konsonanti (bh, dh, gh) postali 
neaspirirani (b, d, g), a izvorno zvučni suglasnici (b, d, g) postali 

su bezvučni (p, t, k), dok su izvorno bezvučni suglasnici (p, t, k) 
postali aspirirani. 

Glasovni pomak imao je, međutim, iznimke koje se nisu mo¬ 
gle objasniti. Te je iznimke 1875. godine objasnio danski jeziko¬ 
slovac Karl Vemer u članku što ga je učinio glasovitim Eine Aus- 
nahme der ersten Lautverschiebung. Vemer je proučavao izmjenu 
spiranata i okluziva u germanskoj konjugaciji i ustanovio da je 
ta izmjena zavisna od položaja staroga varirajućeg indogerman- 
skog akcenta. 

U Hrvatskoj 19. stoljeća nastavlja se bogata leksikografska 
tradicija. U Budimu 1801. godine izlazi prvi dio opsežnoga tro¬ 
jezičnog rječnika Joakima Stullija Lexicon latino-italico-illyricum 
na kojem je autor počeo raditi 1760. godine. Drugi i treći dio 
Rječosložje ilirsko-italijansko-latinsko te Vocabolario italiano-illirico- 
-latino izlaze u Dubrovniku 1806. odnosno 1810. godine. Taj rječ¬ 
nik sadrži podatke iz mnogih izvora, što je vidljivo iz na kraju 
dodanog popisa literature s više od 150 naslova. 

Najvažnije područje djelovanja hrvatskih jezikoslovaca jest 
određenje i standardizacija nadregionalne uporabne norme. 
Jedna od prvih gramatika kojom se potvrđuje nadregionalni ka¬ 
rakter novoštokavskoga pismenog jezika koji je, postajući stan¬ 
dardom i u južnim pokrajinama, uspješno zamjenjivao sve do¬ 
tadašnje čakavske i štokavske stilizacije književnoga jezika, jest 
Grammatica della lingua lllirica Franje Marije Appendinija, objav¬ 
ljena u Dubrovniku 1808. godine. Slijede dvije gramatike Šime 
Starčevića, objavljene godine 1812. u Trstu. U Novoj ricsoslovnici 
Iliricskoj Starčević prvi bilježi četiri novoštokavska naglaska. To 
je djelo poznavao i citirao Sergej Nikolajevič Trubeckoj. 28 Godine 
1810. objavljena je u Zagrebu Horvaczka gramatika Josipa Emesta 
Matijevića, namijenjena strancima, 1833. godine Grammatik der 

28 Z. Vince, Putovima hrvatskoga književnog jezika , Zagreb, 1978. 

illyrischen Sprache Ignjata Alojzija Brlića, a 1837. godine Gramma- 
tik der kroatischen Mundart Ignaca Kristijanovića. 

Hrvatski su ilirci bili u pitanjima jezika pod izravnim i po¬ 
srednim utjecajem Herdera i Humboldta. Jedan od najpoznatijih 
autora prve polovice 19. stoljeća, Antun Mihanović, osim hrvat¬ 
skim bavio se i problemima poredbenog jezikoslovlja objavivši 
1823. godine spis Zusammenstellung von 200 laut - und sinnvervoand- 
ten Wortern des Sanscrites und Slavischen. I u drugoj polovici 19. 
stoljeća pojavljuju se brojne gramatike i rječnici, primjerice Ilirska 
slovnica Vjekoslava Babukića iz 1854, Slovnica Hervatska Antuna 
Mažuranića iz 1859. godine te Hrvatsko-njemačko-talijanski rječnik 
znanstvenog nazivlja Bogoslava Šuleka. Osim cjelovitih gramati¬ 
ka objavljena su i prva djela posvećena pojedinim gramatičkim 
problemima, primjerice Ustroj ilirskoga jezika 1856. i Skladnja ilir¬ 
skoga jezika 1859. Adolfa Vebera Tkalčevića. Tema većine priloga 
iliraca o jezičnoj problematici bila je rješavanje određenih grafij- 
skih teškoća, a zadarska, riječka i zagrebačka filološka škola na¬ 
stavljaju u drugoj polovici 19. stoljeća rasprave o standardizaciji. 
Stajalište je predstavnika zadarskoga jezično-kulturnog kruga 
Ante Kuzmanića i Šime Starčevića da treba zajednički oblikovati 
hrvatski književni jezik na osnovi štokavske ikavice, najprošire- 
nijega hrvatskoga govora, obazirući se i na stare hrvatske pisce 
štokavce ikavce u Dalmaciji, Bosni i Hercegovini te u Slavoniji. 
Jedno od osnovnih obilježja riječke filološke škole, temeljene na 
djelima Frana Kurelca, jest želja što jačeg približavanja starom 
jeziku i slovenskomu — što su oblici stariji, to su Kurelcu bolji 
i pravilniji. Od velike je važnosti za zagrebačku filološku školu 
leksikografski rad Bogoslava Šuleka, temeljen na upotrebi dija- 
lektizama, posuđenica iz slavenskih jezika i pravilnih kovanica. 
Nastavlja se rasprava o odnosu i važnost hrvatskih narječja. Od 
1877. primjenjuje se umjereni etimološki pravopis. Zagrebačka 
filološka škola zastupala je dominantan jezični pravac u Hrvat¬ 
skoj. Njezine „široke južnoslavenske koncepcije po kojima bi 



ilirskim jezikom govorili i pisali svi Južni Slaveni otpale su, tako 
da je ona postala zapravo samo hrvatski jezični smjer. Težeći da 
se stvori zajednički južnoslavenski jezik, oblikovala je književni 
jezik za hrvatsku književnost i hrvatsku kulturu na ijekavskoj 
osnovi." 29 


Mladogramatičari i njihovi suvremenici 

Znanost druge polovice 19. stoljeća u znaku je pozitivizma, 
što se odrazilo i na jezikoslovnim istraživanjima. Karakteristične 
su metode mladogramatičara ( die Junggrammatiker) polaženje od 
činjenica i analitičko-kritička usmjerenost. Naziv mladograma¬ 
tičari nastao je kao neka vrsta rugalice za predstavnike te škole, 
uglavnom studente Sveučilišta u Leipzigu; oni su, međutim, na¬ 
ziv prihvatili i zadržali. Vrhunac je mladogramatičarskog razdo¬ 
blja vrijeme od 1876. do 1890. godine. To je i vrijeme znanstvenih 
rasprava i svađa u kojima je često prevladavala osobna netrpelji¬ 
vost. 30 S mladogramatičarima završava razdoblje jezične filozo¬ 
fije kao temelja razmatranja o jeziku. Iako su mladogramatičari 
bili usmjereni na povijest i razvoj jezika, zanimanje za fantomski 
prajezik kod njih više ne postoji. Vrijeme mladogramatičara bilo 
je vrijeme brojnih otkrića i s obzirom na postignuća nadmašuje 
kasnije tokove u lingvistici. 

Utjecaj prirodoznanstvenih disciplina očituje se već pede¬ 
setih godina, ponajviše u radovima Augusta Schleichera. Za 
Schleichera je jezik čista priroda, proizišla iz ravnomjernog 
nastanka u prapovijesti; stoga je lingvistika prirodna znanost. 
Schleicherov cilj u prošlosti nije više sanskrt, nego indoeuropski 
kao prajezik prije odvajanja pojedinih jezika. Važan doprinos ja- 

29 Ibid., 611'. 

30 Usp. H. Schuchardt, Uber die Lautgesetze. Gegen die ]unggrammatiker, Berlin, 
1885. 

snoj određenosti pojmova kako u jezikoslovlju tako i u filozofiji 
jezika predstavlja djelo Heymanna Steinthala Die Classification 
der Sprachen, dargestellt als die Entzvickelung der Sprachidee, Berlin, 
1850. Na temelju morfoloških obilježja Steinthal razlikuje jezike 
s nepromjenjivim riječima (izolativni), s dodavanjem (aglutina- 
tivni) te fleksivne jezike. 

Pozornost mladogramatičara usmjerena je na jezične obli¬ 
ke, prije svega na glasove. Glasovni su zakoni izjednačeni s pri¬ 
rodnim zakonima. Najvažniji predstavnici mladogramatičarske 
škole distancirali su se, doduše, od strogog prihvaćanja tog na¬ 
čela, iako je ono bilo veoma važno za metode opisa. Hermann 
Paul, primjerice, pod glasovnim zakonom ne razumijeva nešto 
što uvijek iznova mora nastupiti u određenim općim uvjetima, 
nego se glasovnim zakonom samo ustanovljava ravnomjernost 
unutar skupine povijesnih pojava. 

Rezultat takvog pristupa su mnogobrojni detaljni opisi je¬ 
zika, prije svega indoeuropskih, i pojedinih njihovih obilježja. 
August Leskien bavio se poredbenim istraživanjima baltičkih i 
slavenskih jezika ( Die Deklination im Slavoischen, Litauischen und 
Germanischen, Leipzig, 1876) i sastavio gramatiku srpskohrvat- 
skoga jezika od koje je izišao samo prvi dio ( Grammatik der ser- 
bokroatischen Sprache, Heidelberg, 1914). Karl Brugmann autor je 
grčke gramatike iz 1885. godine, dvosveščanog djela Grundrifl 
der vergleichenden Grammatik (1886 — 1892), Kurze vergleichende 
Grammatik der indogermanischen Sprachen (1902. i dalje). Zajedno 
s Hermannom Osthoffom Brugmann je autor djela Morphologi- 
sche Untersuchungen aufdem Gebiete der indogermanischen Sprachen 
(1878 — 1890). Osnovno im je polazište psihološki mehanizam 
govornog čina te stajalište da je spoznaja razvoja jezika moguća 
jedino na temelju promatranja suvremenih govornika. 

Zanimljivo je napomenuti da se ni u Boppovoj ni u Schlei- 
cherovoj ni u Brugmannovoj poredbenoj gramatici ne obrađuje 



sintaksa. Prvo opsežnije djelo s toga zapostavljenog područja je 
Syntaktische Forschungen Delbriicka i Windischa, što obuhvaća 
pet svezaka. 

Mladogramatičari se nisu bavili teorijskim pitanjima osim u 
uvodima i predgovorima svojih jezičnih opisa. Jedino cjelovito 
djelo posvećeno teorijskim razmatranjima je Prinzipien der Sprach- 
geschichte Hermanna Paula iz 1880. godine. Jezik je za Paula, kao 
i svaki proizvod ljudske kulture, predmetom povijesnog razma¬ 
tranja. Pravi su predmet jezičnog istraživanja svi jezični iskazi 
svih individualnih govornika u međusobnom djelovanju. „Eg¬ 
zaktna znanstvena spoznaja" ( Prinzipien , str. 19) moguća je zbog 
velike ujednačenosti jezičnih procesa u najrazličitijih individual¬ 
nih govornika. Važan temelj jezičnih procesa su psihički procesi, 
ponajprije stvaranje predodžbi, a za izravno promatranje su od 
fizičkih pojava najvažnije akustične; najprimjerenije je promatra¬ 
nje jezičnih pojava u materinskom jeziku, izravno u govornika. 
Razvoj jezičnih oblika odgovara darvinističkom načelu razvoja 
organske prirode — svrhovitost oblika uvjetuje njihovo održa¬ 
vanje ili nestanak. Posebna se pozornost pridaje glasovima od¬ 
nosno glasovnim promjenama kojih je uzrok prenošenje glasova 
na nove individualne govornike. Pojedine se riječi povezuju u 
skupove na temelju glasovnih ili značenjskih podudarnosti; ra¬ 
zlikuju se dvije vrste skupova — sadržajni (primjerice različiti 
padeži imenice) i formalni (primjerice svi komparativi, sva prva 
lica glagola). Ta se dva skupa najčešće isprepleću: Tag : Tages : 
Tage = Arm : Armes : Arme = Fisch : Fisches : Fische (str. 107). Novi 
se odnosi stvaraju prema uobičajenim shemama novim propor¬ 
cijama — taj se proces naziva analognom tvorbom. 

Hugo Schuchardt, poredbeni jezikoslovac i romanist, u djelu 
o vokalizmu vulgarnog latinskog 31 iznosi ideju o jezičnim pro¬ 
mjenama što se šire poput valova, a podrobnije ju razrađuje u 


31 Hugo Schuchardt, Vokalismus des Vulgarlateins, Leipzig, 1868 - 1888. 

raspravi Uber die Klassifikation der romanischen Mundarten (Graz, 
1900). Istraživanje vokalizma vulgarnog latinskoga dovelo je 
Schuchardta do spoznaja kojima se suprotstavio mladograma- 
tičarima. U raspravi Uber die Lautgesetze. Gegen die Junggramma- 
tiker (Berlin, 1885) Schuchardt tvrdi da se teza o beziznimnosti 
glasovnih zakona ne može dokazati ni deduktivno ni induktiv¬ 
no i smatra je dogmom. Osobito je važan Schuchardtov dopri¬ 
nos u istraživanju međusobnih utjecaja različitih jezika objavljen 
u nizu priloga naslovljenih Kreolische Studien . Miješanje jezika za 
Schuchardta je socijalno uvjetovano i nema jezika u kojem se ne 
bi moglo naći elemenata preuzetih iz drugih jezika. Tim se od¬ 
nosima bavi i u raspravi Slaiuo-Deutsches und Slaivo-Italienisches 
(Graz, 1884) posvećenoj Francu Miklošiču. 

Temelje romanistiČke lingvistike kao povijesne discipline po¬ 
stavio je Friedrich Diez primjenom povijesno-poredbene metode 
Boppa i Grimma na opis romanskih jezika u Grammatik der roma¬ 
nischen Sprachen (Bonn, 1836 — 1843) te etimološkim rječnikom 
romanskih jezika. 32 

Osobit je doprinos romanistiČke lingvistike razvoju geograf¬ 
ske lingvistike — prvi veliki modemi jezični atlas jest lingvistički 
atlas Francuske Julesa Gillierona ( Atlas lingui$tique de la France/ 
ALF). Model povijesno-geografskog opisa narječja predstavio je 
u svom djelu Saggi ladini (1873) Graziadio Isaia Ascoli. 

Jedan od najvažnijih teoretičara romanistiČke lingvistike 
je VVilhelm Meyer-Liibke. Njegova gramatika romanskih jezi¬ 
ka (Grammatik der romanischen Sprachen , Leipzig, 1890 — 1902) 
donijela je obilje materijala ne samo za književne jezike već i 
za brojna narječja. I danas je još nezaobilazni izvor podataka 
Meyer-Liibkeov etimološki rječnik ( Romanisches Etymologisches 
Wdrterbuch, REW, 1911 - 1920). 


32 Friedrich Diez, Etymologisch.es Wdrterbuch der romanischen Sprachen , Bonn, 
1854. 



Tvorcem moderne slavistike smatra se Slovenac Franc Mi- 
klošič, profesor slavenskih jezika i književnosti na Sveučilištu u 
Beču. Osobito su važni njegova poredbena gramatika slavenskih 
jezika ( Vergleichende Grammatik der slavischen Sprachen) te rječ¬ 
nici Lexicon palaeoslovenico-graeco-latinum i Etymologisches Wdr- 
terbuch der slavischen Sprachen. Miklošičev je student Vatroslav 
Jagić, profesor poredbene lingvistike u Odessi, slavenskih jezika 
u Berlinu, Petrogradu i Beču. Godine 1875. pokrenuo je časopis 
„Archiv fur slavische Philologie". Usporedbom odnosa među 
pojedinim jezicima došao je do uvjerenja da se osjećaj jezičnog 
srodstva ne ravna prema pojedinačnim točkama komparativne 
fonetike, nego prema ukupnosti svih pojava jezične, kulturne, 
a i političke naravi. Posebno je važna Istorija slavjanskoj filologii 
(Sankt Peterburg, 1910). 


Most prema lingvistici 20. stoljeća 

Most prema jezikoslovlju 20. stoljeća odnosno djelima Adol¬ 
fa Noreena i Ferdinanda de Saussurea predstavlja djelo Georga 
von der Gabelentza Die Sprachzvissenschaft . Ikre Aufgaben , Metho- 
den und bisherigen Ergebnisse objavljeno u Leipzigu 1901. godine. 
Gabelentz raspravlja o svim problemima što i u Saussureovu 
određenju jezikoslovlja i samog jezika imaju ključnu ulogu. U 
uvodnom dijelu svoje knjige Gabelentz određuje govor i ono što 
suvremena lingvistika naziva komunikacijskim činom. Govor 
veže za osjetilno opažanje. Osnova je suodnos govornika i sluša¬ 
telja, a jezik je sredstvo sporazumijevanja. Kao i Saussure, Gabe¬ 
lentz razlikuje govor i jezik. Jezik je cjeloviti sustav, Gabelentz se 
koristi upravo tim pojmom, svi njegovi dijelovi su u određenom 
odnosu jedan prema drugom: „(...) Die Sprache ist ebensowenig 
eine Sammlung von VVortern und Formen, wie der organische 

Korper eine Sammlung von Gliedern und Organen ist. Beide 
sind in jeder Phase ihres Lebens (relativ) vollkommene Syste- 
me, nur von sich selbst abhangig (...)." 33 Jezični sustav počiva 
upravo na tim međuodnosima. Gabelentz se suprotstavlja dija- 
kronom pristupu jeziku, jer smatra da ranije faze nekog jezika 
ne mogu objasniti suvremeni, živi govor. Jezikoslovlje određuje 
kao dio velike znanosti o čovjeku. 

Humboldtovo određenje jezika kao duhovne djelatnosti 
snažno je utjecalo i na neke jezikoslovce 20. stoljeća. Jedan od 
istaknutih nastavljača Humboldtovih ideja njemački je autor 
Leo VVeisgerber. Prve radove objavljuje 1929., Muttersprache und 
Geistesbildung i 1933. godine, Die Stellung der Sprache im Aufbau 
der Gesamtkultur, a najopsežnije, četverosveščano djelo Von den 
Krdften der deutschen Sprache 1949 — 1950. godine. VVeisgerber 
jezik određuje kao djelotvornu silu koja oblikuje duh, kulturu i 
povijest. Povijest jezika jest spoznaja postajanja i mijena jezikom 
uvjetovane slike svijeta, a jezik nije samo objekt već je povijesni 
subjekt, konstitutivni činitelj povijesti. VVeisgerberov je model 
jezika tročlan — jezični oblici realiziraju duhovni sadržaj ( der 
geistige lnhalt), značenje riječi; duhovni, odnosno jezični sadržaji 
elementi su duhovnog međuprostora ( die geistige Zwischenwelt) 
koji je za govornike stvaran i koji određuje naš odnos prema 
vanjskom svijetu, čak ga oblikuje. 

Sličan pristup jezičnim fenomenima nalazimo i u djelima 
američkih lingvista Edwarda Sapira ( Language iz godine 1921) i 
Benjamina Leeja VVhorfa. VVhorf u svojim djelima jezik određuje 
kao silu koja oblikuje naše misli i određuje način kako vidimo 
stvarnost; jezik nije samo sredstvo sporazumijevanja nego po¬ 
gled na svijet. 


33 „(...) Kao što organsko tijelo nije zbir udova i organa, tako ni jezik nije skup 
riječi i oblika. Oba su u svakoj fazi života (relativno) savršeni sustavi, ovisni 
sami o sebi." G.v.d. Gabelentz, Die Sprachivissenschaft, Leipzig, 1901, 128. 

August Kovačec 


Lingvistička geografija 

I SRODNE METODE 


S nastankom mladogramatičarske škole (1878) javlja se prva 
sustavna modema lingvistička teorija, koja je, unatoč određenoj 
jednostranosti u pristupu, u punom smislu riječi znanstvena. 
Ako je do toga doba razvoj lingvistike tekao manje ili više linear¬ 
no, poredbeno-povijesnom maticom, reakcije na mladogramati¬ 
čarske poglede na jezik i na njihovu praksu otvorile su nekoliko 
usporednih metodoloških tokova u kojima su do punog izražaja 
došla neka gotovo usputna dostignuća ranijih desetljeća, poput 
fonetike i dijalektologije, i zanimanje za istraživanje živih idi¬ 
oma na terenu bez obzira na to piše li se na njima ili ne piše. 
Istodobno, lingvistika prestaje biti gotovo isključivo njemačkom 
disciplinom. Bit mladogramatičarske teorije može se svesti na 
tvrdnju, koju u svojem „manifestu" ističu u prvi plan Karl Brug- 
mann i Hermann Osthoff, da se jezik razvija prema strogim i 
beziznimnim fonetskim zakonima, a ono što se u razvoju jezika 
ne može objasniti njihovim djelovanjem može se objasniti ana¬ 
logijom. Kao što se to obično događa s novim teoretskim i meto¬ 
dološkim načelima, i mladogramatičarska je teorija našla mno¬ 
gobrojne zagovornike i sljedbenike (koji će od 1880-ih godina 
do razdoblja između dvaju svjetskih ratova obogatiti lingvistiku 
mnogim temeljnim djelima o razvoju pojedinih jezika), ali i že¬ 
stoke osporavatelje koji su isticali kako je jezik odviše složena 
pojava da bi se njegov razvoj mogao objasniti djelovanjem samo 
dvaju osnovnih činitelja. 

Među bezrezervnim zagovornicima mladogramatičarskih 
načela bio je i njemački germanist Georg Wenker (1852 — 1911). 
Prihvativši načelo beziznimnosti fonetskih zakona, VVenker je 
zaključio da bi, u tom slučaju, granice među mjesnim govori¬ 
ma, narječjima i blisko srodnim jezicima morale biti savršeno 
precizne i uvijek jasne te da bi se to dalo ilustrirati i potvrdi¬ 
ti s pomoću jezičnih karata. Zato je sastavio upitnik ili kvesti- 
onar (gotovo isključivo za fonetičke pojave) koji se sastojao od 
40 kratkih rečenica (s ukupno 339 riječi). Taj je upitnik razaslao 
učiteljima i drugim izobraženim ljudima diljem Njemačke koji 
su rečenice trebali prevesti na odgovarajući lokalni govor. Na 
temelju odgovora, koji su prispjeli iz približno 30 000 naselje¬ 
nih mjesta, Wenker je za života (1881) objavio samo šest karata, 
a nakon dodatnih anketa na terenu (također u Austriji, Češkoj, 
Švicarskoj...) izdavanje će od 1926. nastaviti Ferdinand Wrede. 1 
No karte su VVenkeru donijele razočaranje i pokazivale su upra¬ 
vo suprotno od onoga što je on očekivao. Mjesto da točno ome¬ 
đuju svaki dijalekt, izoglose su se na kartama vrlo nepravilno 
i nepredvidljivo raspršivale u snopove, a vrlo često izoglose i 
izofone nisu se ni dale utvrditi. Čak i toliko karakteristična poja¬ 
va kao što je Lautverschiebung, koja dijeli niskonjemačke govore 
(Plattdeutsch) od visokonjemačkih (Hochdeutsch), pokazivala je 
znatne razlike od jedne riječi do druge. To, pak, je potvrđivalo 
da je u osnovici dijalekta uvijek određena jezična mješavina 2 te 
da su u mjesnim govorima utjecaji sa strane mnogo važniji nego 
što se to moglo pretpostaviti. 

No nastanak lingvističke geografije (ili dijalektalne geo¬ 
grafije) u pravom smislu riječi vezan je za protivnike mlado- 
gramatičarske škole i za središta izvan Njemačke. Tako se ute¬ 
meljiteljem te nove discipline u lingvistici obično smatra Jules 


1 Iordan, 1962, 151 - 152; Malmberg, 1966, 85 - 87; Rohlfs, 1971, 2-3. 

2 Iordan, 1962, 152; Tagliavini, 1964, 20 - 21; Malmberg, 1966, 86, 88. 



Gillieron, francuski dijalektolog podrijetlom iz Švicarske, koji 
je od 1883. bio profesorom francuske dijalektologije na Ecole 
Pratique des Hautes Etudes u Parizu. VVenkerov „neuspjeh" dr¬ 
žao je dokazom neutemeljenosti mladogramatičarskih tvrdnji i 



Karta 1. Izofone drugoga Lautverschiebunga u Porajnju: 1. i 2.k > ch, 3. p > f, 4. t >z > s, 
5, pp > pf (Tagliavini, Le origini..., str. 21) 

zato se dao na izradbu jezičnog atlasa Francuske. Kao izvrstan 
poznavatelj francuskih pučkih govora, kao i načina na koji oni 
funkcioniraju, Gillieron je vrlo metodički proveo pripreme za 
prikupljanje građe za atlas. Držao je da u atlasu osim fonetike 
treba također obraditi morfologiju, leksik i sintaksu, te da osim 
pučkih riječi treba proučavati i učene riječi kako bi se utvrdilo 
odakle su se i na koji način širile. Upitnik se zato sastojao od 
1 920 pitanja, od kojih je 498 bilo predviđeno samo za područ¬ 
je južne Francuske a 1 422 za ukupno galoromansko područje. 
Na temelju poznavanja stanja na terenu odlučio je, od približno 
37 000 naseljenih mjesta koliko ih je tada bilo u Francuskoj, an¬ 
ketu provesti u 639 naselja kako bi se ispitivanje moglo provesti 
u razumnome roku, ali tako da budu zastupljeni svi relevantni 
galoromanski dijalektalni tipovi (francuski, frankoprovansalski 
i okcitanski). Predvidio je anketu i u onim dijelovima Belgije, 
Švicarske i Italije gdje se govore ti idiomi, ali negaloromanske 
idiome Francuske (baskijski, bretonski, katalonski, talijanski 
itd.) nije kanio ispitivati. Nije htio da odgovore na pitanja daju 
seoski učitelji i župnici (jer za takav posao nisu ni mjerodavni 
ni dovoljno pripremljeni) niti da anketu provede profesionalni 
lingvist (kako bi se izbjeglo upisivanje odgovora na temelju una¬ 
prijed stvorenih uvjerenja). Odlučio je da anketu na cijelome ga- 
loromanskom području provede nelingvist, samo jedan čovjek 
„istančana sluha" koji će moći uočiti sve potankosti u izgovoru 
i zapisati ih prema sustavu fonetske transkripcije što će ga prije 
toga morati naučiti. Takva je anketara našao u osobi Edmonda 
Edmonta [edm5]; (1848 — 1926), trgovačkog putnika iz Saint- 
-Pola u Pikardiji, koji je imao izvanredno profinjen sluh, odu¬ 
ševljavao se dijalektologijom (napisao je izvrstan rječnik govora 
svojega rodnog mjesta) i lako učio jezike. Koliko se god toga bilo 
moguće držati, ispitanici su morali biti starosjedioci koji su se 
malo kretali izvan mjesta prebivališta, što manje školovani, pri¬ 
rodno bistri, koji nemaju govornih mana ili oštećeno zubalo itd. 



Ispitanici (informatori) nisu, u načelu, smjeli biti učitelji i župni¬ 
ci, koji su obično došljaci i pod snažnim utjecajem službenoga i 
standardnog jezika. Iako je za svako mjesto bio poželjan jedan 
ispitanik, za pojedina specijalna područja (pčelarstvo, mlinar- 
stvo, potkivaštvo, pravljenje sira i si.) trebalo je nastojati dobiti 
odgovore od ljudi koji se tim poslovima bave. 3 

Nakon dugotrajnih priprema, prikupljanje građe počelo je 
1897. i trajalo je do 1901. Kako bi se izbjeglo to da anketator po 
sjećanju ispravlja i dotjeruje ono što bi mu se naknadno učinilo 
sumnjivim ili pogrešno zabilježenim (a u takvu su poslu — Gil¬ 
lieron je to znao — pogrješke i propusti neizbježni), Edmont je 
svaki dan, nakon provedene ankete, odgovore zapisane toga dana 
poštom slao Gillieronu u Pariz, gdje su se odmah prepisivali na 
karte. Jednako tako, da anketar ne bi bio pod utjecajem susjed¬ 
nih bliskih govora koje je ispitivao prije toga, anketa se obavljala 
napreskokce u mjestima koja su zemljopisno i jezično bila dovolj¬ 
no udaljena. Godine 1902. započelo je objavljivanje Francuskoga 
jezičnog atlasa (Atlas linguistique de la France) i do 1912. objavljeno 
je 12 svezaka (prema abecednom redoslijedu naslovnoga pojma). 
Svako je pitanje imalo svoju kartu, a na njoj je za svako ispitano 
mjesto od njih 639 (označena su brojem) bio naveden pun odgo¬ 
vor na postavljeno pitanje, i to u fonetskom zapisu. Za razliku od 
VVenkera koji je na karte unosio obrađene odgovore, Gillieron je 
na kartama, uz svaki odgovarajući punkt, doslovno donosio onaj 
odgovor koji je Edmont zapisao u odgovarajućem naselju. 4 

No svi poslovi što smo ih do sada izložili bili su samo nužna 
tehnička predradnja koja je istom trebala biti podvrgnuta lingvi¬ 
stičkoj interpretaciji. „Život jezika", što su ga karte prikazivale 
statički, trebalo je protumačiti i otkriti mu dinamiku. Istom se 
tumačenje karata može nazvati lingvističkom geografijom u pra- 


3 Iordan, 1962, 153 - 156; Borodina, 1966, 23 - 24; Tekavčić, 1979, 200. 

4 Iordan, 1962, 155 - 156. 

vom smislu riječi, novom metodom ili školom. I prije nego što su 
napravljene opsežnije podrobne studije, iz karata Atlasa nameta¬ 
le su se mnogobrojne konstatacije. Tako se na kartama jasno vi¬ 
djelo da se riječi, jednako kao i ljudi, sele, da se iz jednoga mjesta 
ili kraja šire u bliže i daljnje prostore. Na svojem se putu riječi 
moraju boriti s brojnim teškoćama, ponajprije s drugim riječima 
s kojima dolaze u konkurenciju. Iz tih borbi riječi mogu izići ili 
kao pobjednici, ili kao „osakaćenici", ili, pak, u borbi podleći, 
već ovisno o tome kako su „opremljene za život". Vidjelo se da 
se riječi koje dolaze iz Pariza kao prestižnoga političkog i kultur¬ 
nog središta šire cijelom zemljom gotovo bez otpora (neke se od 
njih šire jednostavno „zbog mode"), da ih brzo i lako primaju i 
udaljena urbana središta (Bordeaux, Marseille, Lyon i si.), koja i 
sama postaju središtima njihova daljnjeg širenja, da njihovu ši¬ 
renju osobito pogoduje dobra komunikacijska povezanost (npr. 
dolina rijeke Rhone kao žila kucavica riječnoga, cestovnog i že¬ 
ljezničkog prometa) itd. 5 Kao primjer važnosti Pariza kao sredi¬ 
šta iradijacije može poslužiti analiza riječi „žeđa". Imenica soif 
[swaf] potječe od lat. SITIS (nominativ), SITIM (akuzativ; vulg. 
lat. SETE) i u starofrancuskom je očekivanim fonetskim razvojem 
dala soiz u subjektnom padežu (koji odgovara lat. nominativu) i 
soi u općem kosom padežu (koji fonetski pravilno odgovara lat. 
akuzativu). Krajem 12. stoljeća u Parizu i njegovoj okolici pre¬ 
ma analogiji s nois (< lat. NIVIS) - noif{< lat. NiVEM) „snijeg" 
stvoren je nov oblik za kosi padež: soif; taj se oblik malo pomalo 
proširio najprije na onim područjima sjeverne Francuske gdje se 
danas govori francuski jezik u užem smislu riječi, a njegovo se 
širenje nastavilo i u 19. stoljeću. 6 Karte su također pokazivale da 
su neke riječi, koje su zbog fonetskih promjena došle u homoni- 
mijsku koliziju s drugim riječima, zamijenjene „robustnijim", ot- 


5 Iordan, 1962, 157 - 159. 

6 Iorđan, 1962, 158. 


pomijim elementima, da su druge uzmaknule pred svojim kon¬ 
kurentima koji su bili izražajniji (ekspresivniji), slikovitiji, moti- 
viraniji (često se neprozirne riječi motiviraju tzv. pučkom etimo¬ 
logijom) itd. Jednako se tako iz karata dalo vidjeti da riječi koje 
jednom „odnesu pobjedu" nisu pobjednici zauvijek, nego da u 
novim, drugačijim okolnostima i same mogu biti istisnute s odre¬ 
đenog dijela jezičnoga prostora. Zato se u nazivima za određene 
pojmove (koji su se u početku na cijelome području Francuske 
označivali jednim terminom) mogu otkriti različiti slojevi, a za¬ 
daća je geografske lingvistike proučavanje jezične stratifikacije, 
jezične „geologije". Primjerice, različiti nazivi za „hlače" (braie, 
chausse, culotte, pantalon i dr.) ili za „kotao" (chaudiere, chaudron, 
grap, pairol, pairolo i dr.) zapravo su riječi koje su se na terenu 
pojavljivale jedne nakon drugih, jedne se preko drugih presloja- 
vale i jedne druge istiskivale iz uporabe. 7 1 karte koje okupljaju 
nazive za „jazavca" pokazuju da na galoromanskome teritoriju 
ima nekoliko slojeva. Današnji naziv blaireau [ble ro] razmjerno 
je nov jer se pojavio istom u 14. stoljeću. Na sjeveru Francuske 
on je eliminirao reflekse germanskoga naziva *thahs (usp. njem. 
Dachs) koji se još čuvaju (tais, taisson i si.) na rubnim dijelovi¬ 
ma galoromanskoga teritorija na jugu Francuske, u Franche- 
-Comteu, u Burgundiji, Loreni i Valoniji. 8 Neke su karte poka¬ 
zivale da se pojedine inovacije pojavljuju na određenome jezič¬ 
nom prostoru poput erupcija, na udaljenim, međusobno izoli¬ 
ranim mjestima, ali su, poput vulkana, u „podzemnoj vezi", a 
o tome svjedoči analiza naziva za „glog". U latinskom se glog 
zvao ALBA SPINA „bijeli trn" ili, varijantno, ALBUS SPINUS i 
od toga je u francuskome, očekivanim glasovnim razvojem, na¬ 
stalo aubepine [obe pin], aubepin [obepc]. No kada je na galoro- 
manskom području u značenju „bijel" lat. ALBUS zamijenjeno 


7 Iordan, 1962, 158 - 159. 

8 Iordan, 1962, 158. 

germanskim BLANK, prvi dio složenoga imena uskoro je postao 
neproziran i na cijelom su području Francuske nastale mnogo¬ 
brojne promjene i zamjene toga naziva kako bi on postao „jasni¬ 
ji", prozirniji, motiviraniji. Jedne zamjene polaze od osnovno¬ 
ga leksema epine „trn", pa su tada zamjene epinette, epinard i si. 
(ovamo pripada i zamjena riječju buisson „grm", tj. „trnov grm"). 
Drugdje se lat. pridjev ALBUS zamjenjuje germanskim BLANK, 
jer je motivacija bijela boja cvijeta, pa imamo blanche epine , epine 
blanche „bijeli trn", ali i prema pučkoj etimologiji blanc pain „bije¬ 
li kruh" (mjesto očekivanoga mogućeg blanc epin). Neke zamjene 
toga naziva polaze od naziva za plod ( asane , asaha, cenellier ,,tr- 
ninjak" i si). Polazeći od staroga naziva aubepine, aubepin i drugi 
novi nazivi nastajali su na temelju ove ili one asocijacije: meta- 
tezom od aubepin [obe pe] nastali su oblici ebope, epope , bopi, od 
kojih se posljednji prema pučkoj etimologiji tumači kao „lijepi 
kruh" ( beau pain); noble epine „plemeniti trn" nastalo je krivim di¬ 
jeljenjem sintagme i poistovjećivanjem s određenim tipom puč¬ 
kog izgovora (oblik aubepine s članom, bio je tako shvaćen kao 
un(e [n])ob[le] epine). Sva se ta rješenja nepredvidljivo pojavljuju 
na manje ili više izoliranim punktovima na cijelome teritoriju. 9 

Kako god bilo, već su prva tumačenja jezične građe s kara¬ 
ta pokazala da govorni jezik u stvarnosti ima mnogo bogatije i 
složenije oblike nego što su nam to pokazivala istraživanja samo 
na temelju pisanih tekstova i izvedena u mladogramatičarsko- 
me duhu, koja su pojednostavnjivala naše predodžbe o jeziku. 
Građa atlasa uvodi nas u živi govor i njegove procese, a način na 
koji se jedna uz drugu slažu aree pojedinih pojava omogućava 
nam rekonstrukciju ranijih jezičnih stanja, kadšto i vrlo starih, i 
tako nas uvodi u „jezičnu geologiju". 10 No osnovne značajke Gil- 
lieronove lingvističke geografije najbolje ćemo uočiti ako pobli- 


9 Iordan, 1962, 159. 

10 Tekavčić, 1979, 205 - 206. 



že pratimo rješenja iz njegovih radova pa ćemo zato razmotriti 
kako je raščlanio i protumačio prvu kartu svojega atlasa, onu 
koja okuplja nazive za „pčelu" (franc. abeille n ). Raščlanjujući na¬ 
zive s te karte, Gillieron je utvrdio da se na cijelome galoroman- 
skom prostoru oni mogu svesti na pet tipova koji se pojavljuju 
na manjim ili većim kompaktnim areama i na veći broj tipova 
koji dolaze ili na vrlo malim areama ili u izoliranim punktovi¬ 
ma. Tako se u četirima marginalnim, međusobno odvojenim 
nevelikim areama (na krajnjem sjeveru Francuske, na anglo-nor- 
manskim otocima, u zapadnoj Švicarskoj i u Žirondi na jugo¬ 
zapadu) pojavljuje tip e (a, es) < lat. APE(M) „pčela" (akuzativ), 
a to je tip koji nestaje. Na prostranome trokutastom području 
na sjeveru Francuske dolaze nazivi tipa mouche a miel (doslovno 
„medna muha"). Na velikome kompaktnom području između 
rijeke Loire na sjeveru te Pireneja i Sredozemnoga mora na jugu, 
kao i između Alpa i rijeke Rhone, raširen je tip abeille (dakako, 
i u realizacijama abelha, abelho i si.), a na frankoprovansalskome 
prostoru (između Lyona, Grenoblea i zapadne Švicarske) na nj 
se fonetski pravilno izravno nastavlja tip aveille. Na sjeveroza¬ 
padu (jugoistočna Bretanja, prostor uz donji tok rijeke Loire) 
nevelika je area s tipom avette (nekoć deminutiv od e, a, dakle 
doslovno „pčelica"), dok se na istoku, u Alzasu i Loreni, nalazi 
također neveliko, ali kompaktno područje tipa moučhette (pseu- 
dodeminutiv od mouche „muha", dakle doslovno „muhica"). 
Na većem broju izoliranih punktova ili minijaturnih area, samo 
u sjevernoj polovici Francuske, za „pčelu" se rabe nazivi mou¬ 
che (tj. „muha"), essaim (tj. „roj"), essette (deminutiv od es, dakle 
„pčelica"), ruche (tj. „košnica") i dr. 12 

Jednosložni oblici e, es a u odvojenim rubnim zonama ne 
mogu se objasniti ako se ne pretpostavi da je nekoć, nakon ro- 


11 Gillieron, 1918. 

12 Vidos, 1963, 42 - 44; Coseriu, 1977, 142 - 143. 

manizacije, na cijelome području Galije jedini naziv za pčelu 
bilo lat. APIS (akuz. APEM), jer nije nikako vjerojatno da je u 
doba romanizacije ta riječ mogla biti uvedena samo u udaljene 
i međusobno odvojene rubne zone. Da je pretpostavka točna, 
potvrđuju i srednjovjekovni francuski tekstovi koji na cijelo¬ 
me teritoriju gdje se danas govori mouche a miel imaju, kako se 
glasovno pravilno očekuje, ej (< lat. APEM), es (množina; < lat. 
APES; prema množini je poslije nastala i jednina e) „pčela". 13 
Zbog velike fonetske korozije naziv za pčelu postao je slabi jed- 
nosložni „osakaćenik", koji je lako dolazio u homonimijske ko- 



13 Vidos, 1963, 44. 



lizije i postupno je, od srednjega vijeka do danas, zamjenjivan 
robustnijim i konzistentnijim nazivima. Primjerice, na sjeveru (u 
Valoniji), gdje kadšto ima kolebanja između početnoga e- i ive-, 
za „ptice" se moglo reći eze(s) uz weze(s), pa je odatle moglo doći 
do neodržive homonimije: rečenica le vol d'eze(s) mogla se shva¬ 
titi podjednako kao le vol des oiseaux „let ptica" i kao le vol des 
abeilles „let pčela". Na tim je područjima, kako tumači Gillieron, 
naziv za pticu (franc. oiseau) zamijenjen nazivima jeune (što će 
reći „mlado"), oiselet (tj. „ptičica"), moineau (tj. „vrabac"). Jedna¬ 
ko tako riječ es za „pčelu" zamijenjena je riječju essaim (tj. „roj") 
(vjerojatno i zato — kako pretpostavlja Gillieron — što je, puč¬ 
kom etimologijom, essaim shvaćeno kao kolektiv od es, premda 
takva pretpostavka nije potrebna jer i drugdje u Romaniji, gdje 
takva pučka etimologija nije moguća, zamjena za „pčelu" biva 
nerijetko refleks od EXAMEN) 14 . Pritom Gillieron izbjegava sva¬ 
ku usporedbu s drugim romanskim jezicima jer se boji da bi, 
u svojoj nepomirljivosti prema mladogramatičarima, u francu¬ 
skom ipak našao prilično toga što je iz latinskoga. 

Na onome dijelu francuskoga sjevera gdje se brkaju početno 
es- i voes- naziv za „pčelu" es došao je u homonimijski sukob s 
nazivom za „osu" (<VESPA), a kako je riječ o dvama vrlo sličnim 
opnokrilcima žalčarima, koje u seoskom okružju valja razlikova¬ 
ti, homonimija je još nezgodnija pa es/zves počinje nestajati. Na 
sjeveru, pod utjecajem riječi ivep „osa", riječ es „pčela", koja je 
već bila u sukobu s nazivima za „pticu" i za „roj", dobiva oblik 
ep. Ta izolirana i slaba jednosložna riječ, koja se još k tomu može 
pobrkati s nazivom za „osu", nalazi potporu u tome što se do¬ 
daje na nazive mouche i e, es, čime nastaju složenice *mouche-ep 
i es-ep. Izolirani element ep postao je nerazumljiv i protumačen 
je (pogrešno) kao sufiks, pa su, s obzirom na veliku učestalost 
sufiksa -ette, te složenice postale (pseudo)izvedenice (ili točnije, 


14 Vidos, l.c. 

asonancijski substituti navedenih složenica) mouchette i essette. 
No ni takvo rješenje ne zadovoljava na dulje staze jer pseudode- 
minutiv mouchette („pčela", koja je od muhe veća) stoji nasuprot 
pravomu deminutivu mouchette „mušica" ( mouche + -ette), gdje je 
insekt doista mnogo manji od muhe. „Terapeutska kura" sasto¬ 
ji se u razlaganju deminutiva, mouchette se zamjenjuje s mouche 
a miel, a od 15. stoljeća taj je oblik osvojio cijelu sjevernu Fran¬ 
cusku. Paralelizmom s nazivom za „osu" ( mouche-guepe , dosl. 
,,muha-osa") u Parizu je mjesto naziva mouche a miel uveden i 
naziv mouche-abeille (dosl. „muha-pčela"), u kojem je drugi dio 
složenice posuđen s juga (provansalski abelho [abeLo] „pčela" 
< lat. APICULA), onako kao što je prije sa sjevera bio preuzet 
ep u mouche-ep. Valja istaknuti da je mouche-abeille asonancijska 
zamjena za mouche a miel jednako onako kako je mouchette aso¬ 
nancijska zamjena za mouche-ep. Oblik mouche-abeille (koji nigdje 
nije potvrđen) sveden je samo na razlikovni dio abeille, koji je 
dovoljno jasan i dovoljno vitalan, i to je riječ za „pčelu" koja se 
nametnula i u glavnome gradu i u standardnome jeziku. 15 

Poput poredbeno-povijesne metode, i geografska lingvistika 
rekonstruira, ali ona radi s raznolikijom i manje shematičnom 
građom. No geografska lingvistika ne rekonstruira s pomoću fo¬ 
netike (uostalom, Gillieron [povijesnu] fonetiku drži propalom! 16 ), 
nego neprestano pred očima nastoji imati leksičko blago, ukupan 
život jezika: dok tradicionalna poredbeno-povijesna lingvistika 
inzistira na što točnijem proučavanju pojedinačnih glasova u ra¬ 
zvoju (i to drži najvažnijim), geografska lingvistika u središte svo¬ 
jega zanimanja stavlja riječ zamjenjujući pritom mehanički pro¬ 
ces glasovnoga razvoja puninom života riječi; dok tradicionalna 
poredbeno-povijesna lingvistika jedinice ef< lat. APEM i abeille, 
prov. abelha < lat. APICULA promatra kao dva odvojena elementa 


15 Vidos, 1963, 45 - 46. 

16 Gillieron, 1919. 



iz dvaju različitih jezika, lingvistička ih geografija, unatoč fonetici, 
proučava kao uzastopne faze iste povijesti riječi (ef, pl. ef > es > 
ep > e-ep>*mouche-ep > mouchette > mouche a miel > mouche-abeille 
> abeille 17 ). Nasuprot jednostranomu determinizmu poredbeno- 
-povijesne metode (koja se ponajprije trudila u jedinicama otkri¬ 
ti kontinuitet iz latinskoga), geografska je lingvistika razotkrila 
stvaralačke činitelje u jeziku bez obzira na to jesu li oni u vezi s la¬ 
tinskim ili nisu. 18 Promjene u jeziku i njegov razvoj potiču homo- 
nimija i polisemija, pučka etimologija, težnja za ekspresivnošću 
i afektivnošću u izrazu itd., a glasovni proširci, pri povećavanju 
glasovnog opsega ugroženih (osakaćenih) riječi, dodaju se mimo 
fonetskih zakona. No jezičnim je promjenama uzrok uglavnom 
želja govornika da se izražavaju jasno, da izbjegnu nesporazume. 
Dok se mladogramatičarski fonetski zakoni odnose na nizove ri¬ 
ječi, u stvarnosti svaka riječ — ističe Gillieron — ima svoju vlasti¬ 
tu povijest, različitu od povijesti bilo koje druge riječi. Fonetske 
promjene izazivaju u riječima „patološka stanja" (npr. homonimi- 
ju i si.), pojave fizičkog i kvantitativnoga reda, dok su istodobno 
„terapeutska sredstva" (zamjena jednih oblika drugima) pojave 
psihičkoga reda (govoreći o „životu riječi" Gillieron se rado, i go¬ 
tovo redovito, služi antropomorfskim i medicinskim izrazima). Ta 
nova disciplina pokazala je kako se jezični razvoj ne može svesti 
na djelovanje glasovnih zakona (i analogije), nego na njegov ra¬ 
zvoj utječu mnogobrojni fizički, psihički, biološki, društveni, po¬ 
litički, administrativni, gospodarski, zemljopisni i drugi činitelji. 19 
U njezinim su se istraživanjima, kao iznimno važna, od samoga 
početka nametnula i semantička pitanja (Michel Breal izložio je 
1897. cjelovitu semantičku teoriju kao novu granu lingvističkih 
istraživanja), kao i pitanja vezana za postupke imenovanja stva¬ 
ri (onomasiologija). U svojoj dimenziji „lingvističke geologije" i 


17 Vidos, 1963, 46. 

18 Vidos, 1963, 47 - 48, 49. 

19 Iordan 1962, 187 - 206; Coseriu, 1977, 128 - 140. 

stratigrafije ta je škola pridonijela potpunijem spoznavanju naravi 
i uloge supstrata i superstrata u povijesti jezika. Kako god bilo, 
lingvistička je geografija postavila mnoga pitanja koja se prije nisu 
postavljala (na neka je dala i odgovore) i otvorila putove za nove 
vrste istraživanja jezika. 

I lingvistička geografija naišla je na oštre osporavatelje (fo¬ 
netičar i komparatist M. Grammont, romanisti E. Bourciez i G. 
Millardet i dr.), na one koji su je dočekali s rezervom (W. Meyer- 
-Ltibke i njegovi izravni učenici), ali i na one koji su odmah raspo- 
znali njezine mogućnosti i njezinim se pristupom jeziku rado slu¬ 
žili (A. Meillet). Unatoč mnogim prigovorima koji su toj metodi 
upućeni (nije dovoljno zabilježiti jedan odgovor na jedno pitanje, 
govor jednoga ispitanika nije dovoljno reprezentativan za govor 
nekog mjesta, neki odgovori upućuju da su informatori dali [ili 
mogli dati] pogrešne podatke ili da je ispitivač pogrešno zapisao 
odgovore itd.), ipak se ubrzo potvrdilo da je ona omogućila mnoš¬ 
tvo novih spoznaja o jeziku, pa su se ubrzo na raznim stranama 
počeli pripremati i atlasi za druge jezike. Između dvaju svjetskih 
ratova švicarski romanisti Karl Jaberg (1877 — 1958) i Jakob Jud 
(1882 — 1952) počeli su pripremati Jezični i stvarni atlas Italije i 
južne Švicarske ( Sprach- und Sachatlas Italiens und der Sudschiveiz. I 
- VIII, Zofingen, 1928 - 1940; citira se kao AIS, tj. Atlante Italo- 
-Svizzero), za koji su ispitivani i govori gradova/uz riječi (nazive) 
ispitivale su se također i Stvari, pojave i radnje na koje se riječi 
odnose, a građu su na terenu prikupila tri anketara profesionalna 
lingvista (G. Rohlfs, P. Scheuermeier, M. L. Wagner). 20 Na poticaj i 
pod vodstvom M. G. Bartolija u međuratnom su razdoblju poče¬ 
le pripreme i za Talijanski jezični atlas (Atlante Linguistico Italiano; 
navodi se kao ALT), za koji je građu počeo prikupljati profesional¬ 
ni lingvist Ugo Pellis, ali zbog guste mreže punktova i velikoga 
broja pitanja na njemu se još uvijek radi. Pod vodstvom Sextila 


20 Tekavčić, 1979, 202. 


Puscariua u razdoblju između svjetskih ratova prikupljena je gra¬ 
đa za Rumunjski jezični atlas (Atlasul lingvistic roman), i to u dvjema 
verzijama, jednoj s gustom mrežom punktova i manjim brojem 
pitanja (građu je prikupio lingvist Sever Pop) i drugoj s većim bro¬ 
jem pitanja i manjim brojem ispitanih punktova (građu je prikupio 
lingvist Emil Petrovici, djelomice sa suradnicima); svaka je od dvi¬ 
ju verzija izišla u većem formatu s potpunim i doslovnim odgo¬ 
vorima i u manjem formatu gdje su odgovori obrađeni i sintetički 
(u obliku „tipova") prikazani na kartama u boji (od Severovih su 
verzija objavljena po dva sveska). Također u međuratnom razdo¬ 
blju Antoni Griera počeo je pripremati i izdavati Katalonski jezični 
atlas (Atlas linguistic de Catalunya). Još prije Drugoga svjetskog rata 
počeli su se izrađivati regionalni atlasi u Francuskoj, a nakon rata 
u Italiji (Furlanija) te u Rumunjskoj. 21 Posljednjih desetljeća objav¬ 
ljuje se i ladinski (dolomitski) atlas, koji donosi i „magnetofonski" 
glasovni zapis odgovora na pitanja (zvučni atlas). Brojni su atlasi 
i u germanskim, slavenskim i drugim zemljama. Na poticaj Mirka 
Deanovića prikupljena je građa za višejezični Mediteranski jezični 
atlas (Atlante Linguistico Mediterraneo), od kojega je objavljeno ne¬ 
koliko desetaka karata; svojedobno se počeo pripremati Jugosla¬ 
venski jezični atlas, a danas se u Hrvatskoj taj projekt nastavlja kao 
Hrvatski jezični atlas; daleko su odmaknuli međunarodni projekti 
kao što su Općeslavenski lingvistički atlas i Lingvistički atlas Europe. 
Metodološki uzoran i temeljit rad prema metodologiji geografske 
lingvistike dao je Petar Skok. 22 Valja napomenuti da je, glede pri¬ 
kupljanja i prezentacije građe, prema metodi lingvističke geogra¬ 
fije načinjeno monumentalno djelo Vojmira Vinje Jadranska fauna, 23 
iako je građa obrađena pretežito metodologijom strukturalne se- 


21 Podrobniji podaci u: Pop, 1950; Rohlfs, 1971, 7 - 26. 

22 P. Skok, Prilog metodu proučavanja romanizama u hrvatskom ili srpskom jeziku, 
„Zbornik radova Filozofskoga fakulteta u Zagrebu", I, Zagreb, 1951, 445 
- 485. 

23 V. Vinja, jadranska fauna. Etimologija i struktura naziva, I - II, Split, 1986. 

mantike. Upravo u vezi s time treba istaknuti da se lingvistička 
geografija izvrsno prilagođivala gotovo svim modernim strujanji¬ 
ma u lingvističkim istraživanjima. 24 

Osim toga, lingvistička je geografija potaknula i razvoj nekih 
novih metoda i škola. Donekle iz lingvističke geografije a done¬ 
kle iz uočenih njezinih nedostataka rodila se metoda riječi i stvari 
(njem. VVorter und Sachen), kojoj su glavni predstavnici Rudolf 
Meringer, Karl Jaberg, Jakob Jud, M. L. VVagner i dr. Ta je orijen¬ 
tacija držala da nema valjanog proučavanja jezika na terenu, a 
osobito ne etimologije, ako se usporedno s jezičnim elementima 
podrobno ne popisu, opišu i protumače elementi pučke mate¬ 
rijalne (pa i duhovne) kulture. 25 Španjolska lingvistička škola, 
kojoj je glavni predstavnik Juan Ramon Menendez Pidal (1869 
— 1968), bavila se proučavanjem najrazličitijih jezičnih pitanja, 
ali je geografsku metodu najdosljednije primijenila na proučava¬ 
nje iberoromanskih romanci, nastojeći rekonstruirati ishodišne 
njihove oblike i utvrditi odakle su se i kojim putem širile (zato 
se nerijetko i zove Španjoska folklorna škola). 26 No nema dvojbe 
da je, po rezultatima i odjeku, najvažnija metoda potaknuta geo¬ 
grafskom lingvistikom arealna (ili spacijalna) lingvistika, koja 
se nerijetko vezuje za druge orijentacije onodobne talijanske lin¬ 
gvistike (B. Croce) pod nazivom neolingvistika. Utemeljitelj je i 
glavni predstavnik arealne lingvistike talijanski lingvist, inače 
rodom iz Labina, Matteo Giulio Bartoli (1873 — 1946), poznat 
također i po tome što je, prema podacima što ih je zapisao od 
posljednjega govornika, od zaborava spasio autohtoni romanski 
jezik grada Krka 27 i otpočeo njegovo sustavno povijesno prouča¬ 
vanje i tumačenje. Bartoli se kao lingvist formirao u bečkoj mla- 
dogramatičarskoj školi W. Meyera-Liibkea, ali se na studijskom 


24 Goossens, 1969. 

25 Vidos, 1963, 58 - 59; Tagliavini, 1964, 17; Tekavčić, 1979, 202, 203 - 204. 

26 Iordan, 1962, 272 - 275. 

27 Bartoli, Dos Dalmatische , I - II, Wien, 1906. 



boravku u Francuskoj oduševio i za Gillieronovu lingvističku 
geografiju, pa je na početku svoje djelatnosti prema načelima te 
metode prikupio jezičnu građu iz svih naselja gdje se početkom 
20. stoljeća govorio istrorumunjski, a poslije je pokrenuo i or¬ 
ganizirao izradbu Talijanskoga jezičnog atlasa. Bartoli je, zapravo, 
stvorio hibridnu metodu: na temelju nekih iskustava geograf¬ 
ske lingvistike formulirao je norme (pravila) u vezi s razvojem 
jezika, koje svojom shematičnošću i krutošću jako podsjećaju 
na mladogramatičarske zakone. 28 Jednako tako, nije se u nače¬ 
lu služio građom iz anketa na terenu, nego riječima iz (starih) 
tekstova i pisanih jezika, pa ta građa više nalikuje onoj kojom su 
se služili mladogramatičari nego Gillieronovoj. Temeljna načela 
svojega pristupa Bartoli je izložio već 1910. u članku Alle fonti 
del neolatino (Na izvorima romanskoga), ali je cjelovitu i razrađenu 
teoriju objavio 1925. u dvjema knjigama: Introduzione alla neolin- 
guistica (Uvod u neolingvistiku) i Breviario di neolinguistica (Pregled 
neolingvistike ); tu drugu knjigu objavio je u suradnji s G. Berto- 
nijem, lingvistom bliskim idealističkoj orijentaciji B. Crocea i 
K. Vosslera, pa se i Bartolijeva metoda često obrađuje pod ru¬ 
brikom Neolingvistika; neolingvistika je zapravo replika naziva 
Junggrammatiker, dok se praktična primjena te metode najbolje 
uočava u izboru Bartolijevih članaka i studija Saggi di linguistica 
spaziale, Torino, 1945 ( Ogledi iz spacijalne lingvistike). Bartolijev je 
jezikoslovni nauk eklektički i temelji se na nekim načelima Gil- 
lieronove geografske lingvistike (značenje area i odnosi među 
areama), na Ascolijevu naučavanju o ulozi supstrata u nastajanju 
inovacija u povijesti jezika, na Schuchardtovim idejama o mije¬ 
šanju naroda i jezika i, ne treba smetnuti s uma, na Bartolijevoj 
vrlo solidnoj mladogramatičarskoj izobrazbi. 29 


28 Iordan, 1962, 278 - 281; Coseriu, 1977, 147 - 148. 

29 Iordan, 1962, 279 - 280. 

Za razliku od ranije lingvistike, koja se ponašala kao da je 
sve ono što se očuvalo u skupinama srodnih jezika postojalo u 
„prajeziku" (npr. lat. MAGIS i PLUS) i nije u vezi s tim postav¬ 
ljala sebi daljnja pitanja, Bartoli postavlja tri pitanja na koja tra¬ 
ži odgovore: 1. Koji je kronološki odnos između pojedinih faza, 
tj. koji je od dvaju istovjetnih (istoznačnih) elemenata stariji? 2. 
Koje je ishodište (središte iradijacije) mlađega elementa te kojim 
se putovima i kako on širio? 3. Koji je uzrok inovaciji, odnosno 
zašto se negdje očuvala inovacija, a negdje element koji je stari¬ 
ji? Odgovarajući na prvo pitanje, Bartoli tvrdi da se kronološki 
odnos među elementima može očitati ili iz potvrda u pisanim 
izvorima ili, pak, iz geografskog odnosa među areama u kojima 
se odgovarajuće faze (elementi) čuvaju (na što je već upozorio 
Gillieron). Za utvrđivanje kronološkog odnosa među fazama 
(elementima koji nisu kronološki ravnopravni), kada su one po¬ 
tvrđene samo na određenim geografskim prostorima (a ne i u 
pisanim izvorima), Bartoli je formulirao pet osnovnih arealnih 
normi (iako, prema potrebi, njihov broj može biti manji ili veći): 
1. norma izolirane aree; 2. norma lateralnih area; 3. norma veće 
ili prostranije aree; 4. norma kasnije ili mlađe aree; 5. norma ne¬ 
stale aree. 30 Vrijednost je svake norme relativna (ona se većinom 
pokazuje kao istinita, ali se za svaku od njih nalaze i primjeri 
koji joj proturječe), a i promatrana area mijenja svoju vrijednost 
ovisno o tome s kojom se drugom areom uspoređuje (Kastilja 
je središnja area u odnosu prema Kataloniji i Portugalu, koje su 
lateralne ili pobočne, ali je i sama lateralna u odnosu prema Ita¬ 
liji ili Galiji). Za normu izolirane aree, koja redovito čuva starije 
faze, mnogo primjera pruža sardski u usporedbi s Toskanom, 
odnosno kopnom središnje Italije, kao areom koja nije izolira¬ 
na. Sardsko edu „jare", dormis(i ) „spavaš", ebba „kobila" čuvaju 


30 Coseriu, 1977, 148 - 150. 

starije latinsko stanje HAEDUS, DORMIS, EQUA u odnosu na 
toskansko capretto, dormi, cavalla koje odrazuje kasnije latinsko 
stanje (*CAPRlTTUS, *D6RMI, CABALLA). Jednako se tako 
kao izolirane aree prema Toskani (središnjoj Italiji) najčešće od¬ 
nose ladinski prostori i dalmatski; dodajmo da slovenski, kao 
izolirani jezik, bolje čuva dual i riječi kao vlasi, nego što to čini 
hrvatski (relikt duala strogo je ograničen u uporabi, kosa) koji 
nije izoliran. U lateralnim (pobočnim ili postranskim) areama 
redovito se čuva starija jezična faza, dok se mlađa faza uglav¬ 
nom čuva u središnjoj arei. Primjerice, portugalsko maisformoso, 
španj. mas hermoso, rum. maifrumos „ljepši", kao predstavnici 
lateralnih area Romanije, odrazuju starije latinsko stanje (lat. 
MAGIS „više", FORMOSUS „lijep") dok na središnjim roman¬ 
skim prostorima franc. plus beau, prov. pus bel, tal. piti bello „ljep¬ 
ši" čuvaju mlađu latinsku fazu (PLUS „više" iz carskoga doba, 
BELLUS „lijep" iz doba kasne Republike). Na južnoslavenskome 
prostoru na krajnjem zapadu i istoku nalazimo stariji jezični tip 
oganj, žlica/l'žica, dok na središnjim prostorima dolaze inovacije 
vatra, kašika. Ako je jedna od dviju area znatno veća, prostranija 
(ili je bila veća), onda ona u načelu čuva stariju fazu, dok manje 
prostrana area ima mlađe elemente: refleksi od (starijega) lat. 
FRATER „brat" pojavljuju se na velikom prostoru Galije, Italije i 
Dacije (franc. frere, tal. fratello [izvedenica], rum. frate), a na ma¬ 
njoj arei na Iberskome poluotoku čuva se mlađe stanje GERMA- 
NUS (port. irmdo, španj. hermano „brat"). Jednak je odnos izme¬ 
đu starijega slavenskoga tipa dom „kuća" (slovenski, djelomično 
hrvatski, zapadni slavenski i istočni slavenski jezici) i inovaci¬ 
je u južnoslavenskome kuća. Četvrta norma govori da se ranija 
faza čuva obično u kasnijoj arei: elementi preneseni iz Italije u 
Hispaniju, Galiju ili Daciju, koje su poslije postale romanske, 
redovito su stariji (španj. comer „jesti", franc. oncle „ujak", rum. 
lingura „žlica" dolaze od starijih lat. elemenata COMEDERE, 
AVUNCULUS, LINGULA), a u Italiji se čuvaju elementi koji su 

mlađi (tal. mangiare „jesti", zio „ujak", cucchiaio „žlica" od mla¬ 
đih lat. elemenata MANDIJCARE, THIUS, COCHLEARIUM). 
Slično tomu, rječnik hrvatskoga u Gradišću ili Moliseu redovito 
je arhaičniji od onoga u Hrvatskoj. Prema petoj arealnoj normi 
starija je, u Romaniji, ona faza koja se nije očuvala. Tako su ele¬ 
menti IGNIS „oganj", CUTIS „koža", EQUUS „konj", TEGČRE 
„pokriti" itd., koji se kao pučki nigdje u Romaniji nisu očuva¬ 
li, stariji od FČCUS, PELLIS, CABALLUS, COOPERIRE itd. od 
kojih u romanskim jezicima dolaze refleksi. Zaključci u vezi sa 
središtima iradijacije nisu strogo vezani za arealnu lingvistiku, 
ali je Bartoli istaknuo da inovacije koje se šire mogu nastajati na 
različitim stranama. Što se inovacija tiče, Bartoli ističe kako se 
one pojavljuju u svim fazama jezičnoga razvoja (za Romaniju, 
kako već u latinskome tako i nakon karolinškog doba), ali da su 
inovacije većinom češće u rubnim dijelovima Romanije, koji su 
romanizirani kasnije, a rjeđe u Italiji, a određena inovacija može 
se, u odnosu prema nekom drugom elementu, pokazati arhaiz- 
mom. Tako je TACERE „šutjeti" (franc. se taire, tal. tacere, rum. 
a tDcea) inovacija u odnosu prema SILERE koje se nije očuvalo 
u romanskim jezicima, ali je prema tom elementu na Iberskome 
poluotoku inovacija glagol *CALLARE < grč. /a^đio „spuštam" 
(španj. callar „šutjeti"). Kako su inovacije najslabije zastupljene 
u Italiji, a osobito su česte na rubnim prostorima (na Iberskome 
poluotoku, u Galiji, Daciji), Bartoli zaključuje da su inovacijama 
često uzrok kontakti s drugim jezicima. 31 

Među lingvistima je mnogo onih koji su načela arealne lin¬ 
gvistike osporavali, ali su ih neki prihvatili i primijenili na novim 
područjima. Tako je A. Meillet taj pristup sustavno primijenio 
na tumačenje odnosa među pojedinim skupinama indoeurop¬ 
skih jezika (pojedinačne pojave indoeuropskih jezika tom je me¬ 
todom proučavao i sam Bartoli). Iako su neki lingvisti prilično 


31 Bartoli, 1925, passim; Coseriu, 1977, 148 - 150. 

rezervirani prema vrijednosti te metode, ističući kako je to neka 
vrst pojednostavnjene lingvističke geografije shematizirane u 
duhu mladogramatičarske škole, drugi su naglašavali kako je 
(unatoč inzistiranju na mehaničkoj igri između očuvanja i ino¬ 
vacije) upravo Bartoli jasno pokazao kako se jezik neprestano, 
na svim razvojnim fazama, obnavlja, pa je tako pokazao kako se 
ni vulgarni latinski ne smije shvaćati kao statički jezik, nego kao 
jezik u kojem inovacije stalno nastaju, gdje se novi oblici stalno 
šire i potiskuju starije. Ako je u odnosu prema mladogramati- 
čarskoj školi lingvistička geografija označila prijelaz od povijesti 
glasova prema povijesti riječi, arealna je lingvistika označila pri¬ 
jelaz od povijesti riječi prema povijesti jezika. 32 


32 Coseriu, 1977, 123 -151, 156 - 158. 

Ranko Matasović 


Genetsko-tipološka lingvistika 


Genetska lingvistika u 19.120. stoljeću 

Kao što smo vidjeli u prvom poglavlju ove knjige, osnove 
poredbenopovijesne metode u genetskoj klasifikaciji jezika učvr¬ 
stili su u 19. stoljeću pripadnici mladogramatičarske škole u lin¬ 
gvistici. Primjena te metode dovela je tijekom proteklih stotinjak 
godina do klasifikacije većine jezika svijeta u jezične porodice. Je¬ 
zičnom porodicom naziva se skup jezika za koje postoji dokaz da 
su potekli iz zajedničkoga jezika pretka, tj. dokaz da su genetski 
srodni. Dokaz o genetskoj srodnosti jezika indoeuropske poro¬ 
dice pružio je 1816. Franz Bopp usporedbom glagolskih sustava 
starih indoeuropskih jezika (sanskrta, grčkoga, latinskoga itd.). 
U to je doba genetsku srodnost uralskih jezika (samojedskih je¬ 
zika u Sibiru i ugrofinskih jezika poput mađarskoga, finskoga, 
estonskoga itd.) dokazao Samuel Gyarmathi, a semitske je jezike 
u jednu porodicu povezao Friedrich von Schlozer (1781), od ko¬ 
jega potječe i naziv „semitski jezici" (porodica obuhvaća istočno- 
semitsku granu, u kojoj su izumrli akadski i asirsko-babilonski, 
te zapadnosemitske jezike poput hebrejskoga, aramejskoga, fe- 
ničanskoga, arapskoga, te etiopskih jezika kao što su geez i am- 
harski). Genetsku srodnost draviđskih jezika u južnoj Indiji (npr. 
tamilski, kannada i telugu) pretpostavio je Francis W. Ellis 1816, 

no poredbenom ju je metodom dokazao Robet A. Caldwell 1856. 
Do konca 19. stoljeća otkrivena je većina velikih jezičnih porodi¬ 
ca Eurazije, a pronađeni su i jezici koji se metodama poredbene 
lingvistike ne mogu svrstati u jezične porodice. Takvi se jezici, 
npr. baskijski (u sjeveroistočnoj Španjolskoj i južnoj Francuskoj), 
ainu (u sjevernom Japanu), ili sumerski (izumrli jezik koji se go¬ 
vorio u Mezopotamiji) nazivaju genetski izoliranima. 

U osnovi je svih valjanih dokaza genetske srodnosti među 
jezicima spoznaja da se neka jezična obilježja ne posuđuju iz je¬ 
zika u jezik, te da ujedno nije vjerojatno da bi ona mogla neo¬ 
visno nastati u jezicima koji nisu potekli iz zajedničkog pretka. 
Takva su obilježja podudarne gramatičke paradigme: premda 
jezici u određenim sociolingvističkim uvjetima mogu jedan od 
drugoga posuditi golem broj riječi (u engleskome je više od 50 % 
riječi romanskoga podrijetla, a u korejskome je veći dio rječnika 
posuđen iz kineskoga), gramatički morfemi razmjerno se rjeđe 
posuđuju, a uređeni skupovi leksičkih i gramatičkih morfema 
(paradigme) gotovo nikada ne mogu biti posuđeni iz jezika u je¬ 
zik. Budući da je podjednako nevjerojatno da bi genetski nesrod¬ 
ni jezici mogli dijeliti morfološke paradigme kao rezultat puke 
slučajnosti, takve se podudarnosti obično smatraju sigurnim 
dokazom genetske srodnosti. U 20. je stoljeću američki lingvist 
Edward Sapir na temelju podudarnih morfoloških paradigmi 
dokazao da su vijot i jurok, dva malena indijanska jezika koji 
se govore u Kaliforniji, genetski srodni s velikom algonkijskom 
porodicom, čiji su jezici uglavnom rasprostranjeni u istočnim 
državama SAD i Kanade. Ovako izgledaju prefiksi za kategoriju 
lica u praalgonkijskom, vijotu i juroku: 


Kao što je vidljivo iz tablice, u praalgonkijskome, juroku i 
vijotu podudaraju se prefiksi za sva tri lica. Jedina je iznimka, na 
prvi pogled, prefiks za 1. lice koje u jeziku vijot nije slično od¬ 
govarajućemu morfemu u praalgonkijskomu i juroku. Premda je 
za svaki pojedini prefiks moguće da se slučajno podudara u sva 
tri jezika, vjerojatnost podudaranja sva tri prefiksa zanemarivo je 
mala (jer predstavlja umnožak vjerojatnosti slučajnog podudara¬ 
nja svakoga pojedinog prefiksa). Međutim, među genetski srod¬ 
nim jezicima morfemi u gramatičkim paradigmama nisu samo 
slični, već postoje i pravilne glasovne podudarnosti među fone- 
mima od kojih se ti morfemi sastoje. Tako proučavajući rječnik 
jezika vijot možemo utvrditi da početno d- u tom jeziku pravilno 
odgovara početnomu ?n- u jeziku jurot, i početnomu *n- u pra¬ 
algonkijskomu. Te su podudarnosti dovoljno česte, da možemo 
predvidjeti kako će u riječima istoga ili sličnog značenja praal¬ 
gonkijskomu početnom *n- u vijotu pravilno odgovarati počet¬ 
no đ-, kao što proizlazi iz čitavog niza primjera. Štoviše, riječi i 
morfemi u genetski srodnim jezicima često uopće nisu slični, a 
ipak pravilne glasovne podudarnosti dokazuju da su potekli iz 
zajedničkih (prajezičnih) prototipova. Tako sanskrtskomu dv - (i 
indoeuropskomu *dw-) u staroarmenskomu pravilno odgovara 
glasovna skupina erk-, kao što se vidi na sljedećim primjerima: 
armenski erkozv „dva" < ie. *dwoh 1 (lat. duo, skr. dva), arm. erkar 
„dugačak" < ie. *dweh 2 ros (grčki bFrjpćc;), arm. erknč c im „bo¬ 
jim se" < ie. *dwey- (grč. bFeibco), arm. erkn „(porođajni) bol" 
< *h a edwo- „bol" (grč. dbvvrj, staroirski idu). Nitko ne bi pomi¬ 
slio da je skupina glasova erk imalo slična skupini dw, a ipak su 
glasovne podudarnosti besprijekorne. Kako je od skupine *dw 
moglo pravilno nastati staroarmensko erk ? Obično se to tumači 
tako, da se indoeuropsko *w odrazilo kao *gw, a zatim kao g, što 
je pravilno (usp. armenski gin „vino" spram latinskoga ulnum). 
Zatim je *d postalo r, a g je iza toga r obezvučeno (tj. g > k ), te 
smo tako dobili na koncu, početno *r- nije dopušteno u ar- 

menskome, kao ni u većini jezika kavkaskoga područja, te zbog 
fonotaktičkih pravila dobiva „protetski" samoglasnik e-. Stoga 
imamo posve pravilan razvitak: ie. *đw- > *dgw- > Mg- > *rg- > 
*rk- > armenski erk-. Ovaj nas vrlo kompliciran primjer poučava 
da gotovo nema granica mogućnostima jezičnog razvitka, te da 
se tijekom povijesti genetski srodni jezici mogu izmijeniti tako 
da njihova srodnost više nije dokaziva. 

Treba na koncu reći da samo postojanje sustava glasovnih 
podudarnosti nije dovoljno da dokaže genetsku srodnost jezika, 
jer pravilne glasovne podudarnosti često postoje i između jezika 
koji su bili u intenzivnom dodiru te međusobno posuđivali velik 
broj riječi. Primjerice, u francuskom je prilično mnogo riječi ger¬ 
manskoga (franačkog) podrijetla; u njima francusko g- pravilno 
odgovara germanskim riječima s početnim w-, usp. npr. francu¬ 
ski guerre „rat" prema engleskome ivar, francuski gaufre „vafla" 
prema njemačkome Waffel, ili francuski gauchir „iskrivljavati se", 
gauche „lijevi", prema engleskome walk „hodati" (značenjska je 
veza u ovom posljednjem primjeru vidljiva u starofrancuskome 
gauchier „gaziti nogama"). Samo nam dobro poznavanje jezične 
povijesti omogućuje da podudarnosti nastale intenzivnim po¬ 
suđivanjem riječi razlikujemo od podudarnosti nastalih uslijed 
zajedničkog naslijeđa. Jedino u slučaju podudarnih morfološ¬ 
kih paradigmi možemo biti posve sigurni da se radi o genetskoj 
srodnosti. To, međutim, znači, da je doseg poredbene metode 
bitno ograničen, jer jezici mogu izgubiti naslijeđenu morfologi¬ 
ju. 

Problemi s primjenom poredbene metode vidljivi su i u slav¬ 
noj genetskoj klasifikaciji jezika Afrike koju je uspostavio Joseph 
Greenberg (1960). On je sve jezike Afrike, osim razmjerno ne¬ 
davnih došljaka, poput malgaškoga na Madagaskaru, i europ¬ 
skih jezika, razvrstao u samo četiri jezične porodice (afrazijsku, 
nilosaharsku, nigersko-kordofansku i kojsansku). Afrazijski jezi¬ 
ci (semitski, berberski, izumrli staroegipatski, kušitski, omotski i 

čadski jezici) gotovo beziznimno dijele naslijeđene glagolske pa¬ 
radigme s jasno prepoznatljivim morfemima za kategorije lica, 
roda i broja. Na sličan način, nigersko-kordofanski jezici (npr. 
bantuski jezici kao svahili) redovito imaju složene sustave kla¬ 
snih prefiksa ili sufiksa, koji donekle podsjećaju na kategoriju 
roda u afrazijskim i indoeuropskim jezicima. Tragovi toga susta¬ 
va prisutni su u golemom broju nigersko-kordofanskih jezika, 
te je njihova genetska srodnost gotovo posve sigurna. U slučaju 
kojsanskih je jezika, međutim, Greenbergova klasifikacija zasno¬ 
vana uglavnom na nekoliko tipološki izrazitih obilježja (npr. pri¬ 
sutnost coktavih glasova ili klikova) i na nizu riječi prisutnih u 
mnogim jezicima Hotentota i Bušmana koji se redovito smatraju 
kojsanskima. Takva su se obilježja mogla proširiti i u jezičnim 
dodirima, te stoga danas mnogi lingvisti smatraju da kojsanski 
jezici ne predstavljaju jezičnu porodicu u genetskom smislu, već 
neku vrst „jezičnog saveza", skupine jezika koji su mnoga jezič¬ 
na obilježja stekli dugotrajnim i intenzivnim dodirima. 

Premda su osnovna načela dokazivanja genetske srodnosti 
nesporna, neki su lingvisti skloni pretpostavke o genetskoj srod¬ 
nosti pojedinih velikih „natporodica" temeljiti na nešto slabijim 
argumentima, obično samo na sličnostima velikog broja riječi. 
Takve su pretpostavke posve valjane kao smjernice za buduća 
istraživanja, ali se ne mogu smatrati znanstvenim dokazima. 
Primjer je takve hipoteze tzv. „nostratička teorija". Ruski lin¬ 
gvist Vladimir Illič-Svityč pokušao je u svojem monumentalnom 
Nostratičkom rječniku (1. sv. 1971) utvrditi genetsku srodnost šest 
velikih jezičnih porodica Eurazije: indoeuropskih, afrazijskih, 
dravidskih, kartvelskih, uralskih i altajskih (turkijski, mongolski 
i tungusko-mandžurski) jezika. Podudarnosti između „nostra- 
tičkih" jezika u djelu Illič-Svityča i njegovih nastavljača svode se 
na nizove riječi sličnoga ili istog značenja među kojima postoje 
dosta komplicirane glasovne podudarnosti, a ima i sličnih gra¬ 
matičkih morfema. Premda mnoge među tim podudarnostima 

izgledaju uvjerljivo, nema objektivnog načina da se dokaže da 
one nisu mogle nastati uslijed kombinacije slučajnosti i pretpovi¬ 
jesnoga leksičkog posuđivanja između jezika različitih porodica. 
Također, što izgleda presudnim, među „podudarnostima" izme¬ 
đu „nostratičkih" jezika nema podudarnih morfoloških paradi¬ 
gmi. Od „nostratičke" hipoteze manje su utemeljene pretpostav¬ 
ke A. Starostina o sinokavkaskoj porodici (u koju bi se svrstavali 
nahsko-dagestanski i abhasko-adigejski jezici na Kavkazu zajed¬ 
no sa sinotibetskim jezicima istočne Azije, te jenisejskim jezici¬ 
ma u Sibiru) i amerindijska hipoteza Josepha Greenberga (1987). 
Prema toj potonjoj pretpostavci svi se jezici obiju Amerika mogu 
svrstati u jednu natporodicu koja se naziva „amerindijskom", s 
izuzetkom eskimsko-aleutskih jezika na krajnjem sjeveru kon¬ 
tinenta, te jezika na-dene (u koje se svrstavaju athapaskanski 
jezici poput apačkoga i navaha, te neki mali jezici na Aljaski i 
u Kanadi). Greenbergovu „amerindijsku" teoriju amerikanisti 
gotovo beziznimno odbacuju. 

Danas su također uglavnom napuštene i metode dokazivanja 
jezične srodnosti koje se zasnivaju na glotokronologiji i leksikosta - 
tistici. U pozadini je te metode uvjerenje da se različiti jezici mi¬ 
jenjaju približno istim tempom, te da jezici čiji se zajednički pra- 
jezik govorio prije određenoga vremena dijele jednak postotak 
zajedničkoga rječnika, osobito riječi koje pripadaju tzv. temeljnom 
rječniku , dijelu rječnika za koji se pretpostavlja da ga imaju svi 
jezici te da se riječi koje mu pripadaju ne posuđuju iz jezika u je¬ 
zik (npr. brojevi od 1 do 3, riječi za osnovne dijelove tijela i bliske 
srodnike, itd.). Popise od stotinu i od dvjesta riječi temeljnoga 
rječnika sastavio je američki lingvist Morris Swadesh. Mnoge su 
navodne genetske klasifikacije jezika u donedavna lingvistički 
slabo istraženim područjima svijeta (Nova Gvineja, Amazonija) 
bile zasnovane na leksikostatičkim postupcima: genetski su se 
srodnima smatrali jezici koji dijele određen postotak naizgled 
sličnih riječi u temeljnom rječniku. Na taj način nisu mogle biti 

otkrivene dublje genetske srodnostima i mnogi su jezici, koji su 
intenzivno posuđivali riječi jedni od drugih, pogrešno razvrstani 
u jezične porodice. 

Međutim, polazna je pretpostavka glotokronologije dokazi¬ 
vo pogrešna: jezici se ne mijenjaju jednolikim tempom, a brzina 
jezičnih promjena u različitim jezicima ovisna je o čitavu nizu 
sociolingvističkih i strukturalnih činilaca. Primjerice/ vjerojatno 
je da se jezici sjedilačkih naroda brže dijele na jezike-potomke 
od jezika nomadskih stočara i lovaca-sakupljača; stoga su, pri¬ 
mjerice, turkijski jezici, kojima su govorili većinom nomadski 
stočarski narodi, ostali razmjerno slični, premda se govore na 
golemim prostranstvima srednje Azije još od ranoga srednjeg 
vijeka. Također se može pokazati da je tempo jezičnih promjena 
često jako ubrzan u razdobljima intenzivnih kulturnih promje¬ 
na. Staroirski se jezik u svega dvjesta godina (otprilike od 400. 
do 600. g.) promijenio znatno više nego u idućih tisuću godi¬ 
na, a to se razdoblje intenzivnih promjena potpuno poklapa s 
vremenom pokrštavanja Irske. Islandski se jezik, u velikoj mjeri 
izoliran od europskih kulturnih i političkih tokova, od srednjega 
vijeka do 19. stoljeća gotovo uopće nije mijenjao. 

Istraživanja jezičnih promjena u realnom vremenu, osobito 
radovi Williama Labova, dovela su do nekih novih spoznaja o 
naravi jezičnih promjena. Mladogramatičarska teza o bezizni- 
mnosti glasovnih zakona modificirana je kada je uočeno da gla¬ 
sovne promjene ne zahvaćaju sve jezične razine (sociolekte) u 
jednakoj mjeri i u isto vrijeme, te da se jezične promjene često 
šire postupno kroz rječnik, procesom koji se naziva leksička difu¬ 
zija. Također je utvrđeno da se smjer jezičnih promjena ponekad 
može predvidjeti, jer je potaknut unutrašnjim odnosima u jezič¬ 
nom sustavu. Labov je pokazao da se tipološki slični samogla- 
snički sustavi u pravilu mijenjaju na slične načine u različitim je¬ 
zicima, dok su učestale pravilnosti u morfološkim i sintaktičkim 
promjenama uočene u sklopu teorije gramatikalizacije. Teoriju 

gramatikalizacije utemeljio je francuski indoeuropeist Antoine 
Meillet dvadesetih godina prošlog stoljeća, no ona je svoj puni 
razvitak doživjela tek osamdesetih i devedesetih godina u djeli¬ 
ma lingvista kao što su Elisabeth Closs Traugott, Paul Hopper, 
Bemd Heine, i drugi. Gramatikalizacija je proces kojim morfemi 
leksičkoga značenja postaju morfemima s gramatičkom funk¬ 
cijom, odnosno proces kojim od leksema nastaju gramatemi. 
Taj je proces u jezicima u pravilu jednosmjeran, što znači da se 
obrnuti procesi, od gramatema k leksemima, događaju sasvim 
izuzetno. Također se može pokazati da se gramatemi razvijaju 
od konkretnijih prema apstraktnijim funkcijama, te da je razlika 
između gramatema i leksema često vrlo neodređena, osobito u 
slučajevima kad proces gramatikalizacije nije dovršen, ili je u ti¬ 
jeku. Na primjer, mjesne adpozicije se osobito često razvijaju iz 
izraza koji sadržavaju imenice konkretnoga značenja, npr. ime¬ 
nice koje znače „lice", „glavu", „stopalo", itd. Teorija gramatika¬ 
lizacije otkrila je i neke opće pravilnosti u razvitku gramatičkih 
sustava. Primjerice, pokazano je da se određeni članovi osobito 
često razvijaju iz pokaznih zamjenica, ne samo u indoeuropskim 
jezicima (npr. u starogrčkom, engleskom, njemačkom i roman¬ 
skim jezicima) već i u drugim jezičnim porodicama. 


Jezična tipologija 

Jezična je tipologija kao lingvistička disciplina započela u 
djelu Augusta Wilhema Schlegela (1767 - 1845), koji je jezike 
svijeta podijelio na sljedeće tipove: 1 . izolativni jezici, poput ki¬ 
neskoga, u kojima su riječi u pravilu nepromjenljive; 2. aglutina- 
tivni jezici, poput turskoga, u kojima riječi sadržavaju niz jasno 
razdvojivih afiksa za izražavanje gramatičkih funkcija, pri čemu 
svaki afiks izražava samo jednu gramatičku kategoriju, 3 .flektiv- 
ni jezici, poput latinskoga, u kojima riječi u pravilu imaju afikse 

koji izražavaju više gramatičkih kategorija odjednom. Primjeri¬ 
ce, latinski sufiks -ibus u riječi ducibus „vođama" izražava isto¬ 
vremeno i kategoriju padeža (dativ) i kategoriju broja (množina). 
Schlegelovu je morfološku tipologiju (tako nazvanu, jer se njome 
jezici razvrstavaju s obzirom na morfološku strukturu riječi) ra¬ 
zradio VVilhelm von Humboldt (1767 -1835). On je Schlegelovim 
morfološkim tipovima pridodao četvrti tip, nazvan inkorporativ- 
nim ili polisintetičkim. U polisintetičkim jezicima, kakav je inuit 
(eskimski), jedna riječ može izražavati informaciju koja se u je¬ 
zicima drugih tipova izražava čitavom rečenicom. Tako inuitski 
glagol illar-ti-nngitsuur-sinnaa-nngil-ai sadržava sljedeće morfe- 
me: smijati se-kauzativ-dogoditi se-ne moći-ljd.3mn.-indikativ, 
te se čitava inuitska riječ može prevesti hrvatskom rečenicom 
„Nije mogao da ih ne nasmije". 

U 20. je stoljeću morfološku tipologiju osobito razradio ame¬ 
rički lingvist Edvvard Sapir u svojoj knjiz Language („Jezik", 1921). 
Za razliku od ranijih tipologa, koji su jezične tipove vrednovali 
od „primitivnih", prema savršenima (pri čemu su indoeuropski 
jezici redovito bili smatrani vrhuncem jezičnog razvitka), Sapir 
je tipologiju oslobodio od vrijednosnih sudova, smatrajući sve 
jezike ravnopravnima i podjednako važnim izrazima ljudskoga 
uma. Znamenita je Sapirova izreka: „Što se tiče jezika, u pogledu 
jezične forme, Platon hoda s makedonskim svinjarem, Konfucije 
s divljim lovcem na glave iz Asama" ( op. cit., str. 234). 

Strukturalistička paradigma u lingvistici sredinom 20. sto¬ 
ljeća u određenoj je mjeri zakočila razvitak jezične tipologije. 
Razlog je tomu u dvije temeljne postavke strukturalističke lin¬ 
gvistike: kao prvo, u inzistiranju da se sinkronijsko istraživanje 
jezika razdvoji od dijakronijskoga, i, kao drugo, u nastojanju da 
se sve gramatičke kategorije pojedinoga jezika definiraju putem 
strukturalnih opreka koje postoje u tom jeziku, a ne uspored¬ 
bom kategorija čitavoga niza jezika s nekim neovisno definira¬ 
nim prototipom. Primjerice, u strukturalističkoj je paradigmi 

padežni sustav svakoga jezika određen sustavom opreka među 
imenskim oblicima u samom tome jeziku, te nema smisla us¬ 
poređivati apstraktno promatrani „nominativ" ili „genitiv" u 
različitim jezicima. Jezične pojave koje se tako nazivaju u razli¬ 
čitim jezicima, npr. u japanskome i hrvatskome, u bitnome su 
neusporedive, jer su dijelovima posve različitih sustava. Kaže¬ 
mo li da u japanskome nominativna postpozicija (poslijelog) ga 
ne mora obavezno stajati iza imenske skupine koja predstavlja 
subjekt rečenice, dok je u hrvatskome subjekt rečenice obavezno 
iskazan imenskim riječima u nominativu, pretpostavljamo ono 
što bi tek trebalo dokazati, tj. da oba jezika dijele apstraktnu ka¬ 
tegoriju „padeža" za iskazivanje sintaktičkih odnosa u rečenici, 
te da se odnos „subjekta" u oba jezika iskazuje „nominativom". 
Zbog takvoga je stava lingvistika u strukturalističkom razdoblju 
shvaćana uglavnom kao deskriptivna (opisna), a ne eksplana- 
toma (objašnjivačka) disciplina, a otkrivanje uzajamno neovi¬ 
snih podudarnih obrazaca u gramatičkim strukturama jezika 
svijeta bilo je zanemarivano. Ponovno je oživljavanje interesa za 
jezičnu tipologiju poteklo od američkih lingvista i antropologa, 
koji nikada nisu ni prihvatili „ortodoksne" varijante struktura¬ 
lizma poput glosematike ili Bloomfieldova distribucionalizma. 
Osobito je važnu ulogu u tome imao američki lingvist Joseph 
Greenberg. U radovima objavljenim pedesetih godina prošlog 
stoljeća, Greenberg je razradio kvantitativnu morfološku tipologiju 
jezika. U osnovi je kvantitativne metode u tipologiji zamisao da 
se strukturalne razlike među jezicima mogu izraziti brojčano, 
različitim indeksima, omjerima između različitih jezičnih jedini¬ 
ca. Primjerice, jezici se mogu razvrstati u analitičke i sintetičke s 
obzirom na broj morfema koji sadržava prosječna riječ. U anali¬ 
tičkim jezicima, većina riječi sadržava samo jedan morfem, dok 
u sintetičkim jezicima riječi sadržavaju više morfema. Razlika 
između analitičkih i sintetičkih jezika očigledno je stvar stup¬ 
nja: vijetnamski je „izrazito analitički" jezik, dok se starogrčki 



može opisati kao „jako sintetički" jezik. Kvantitativna tipologija 
te razlike među jezicima izražava brojevima. Podijelimo li broj 
morfema s brojem riječi u tekstovima iste duljine u različitim 
jezicima, dobit ćemo brojevne indekse koji će pokazati koliko su 
različiti jezici analitički (ili sintetički) kada se međusobno uspo¬ 
rede. U izrazito analitičkom jeziku, poput vijetnamskoga, taj će 
indeks biti vrlo blizu broja jedan, dok će u sintetičkom jeziku 
poput starogrčkoga biti nekoliko puta veći. 

Slični se postupci mogu primijeniti i za računanje drugih 
kvantitativnih odnosa u jezičnoj strukturi, npr. pri razvrstava¬ 
nju jezika na prefiksalne i s ufiksalne. Indeks prefiksalnosti može¬ 
mo dobiti podijelimo li broj prefiksa s brojem morfema u nekom 
tekstu, a indeks sufiksalnosti podijelimo li broj sufiksa s brojem 
morfema. Dok je u hrvatskome indeks prefiksalnosti tek nešto 
manji od indeksa sufiksalnosti, japanski je jezik koji ima gotovo 
isključivo sufikse; rijetki prefiksi, poput imenskoga „honorifi- 
ka" o- (morfem koji se upotrebljava u „pristojnom" govornom 
stilu) predstavljaju iznimke koje potvrđuju pravilo da je japan¬ 
ski radikalno sufiksalan jezik, u kojemu je indeks prefiksalnosti 
gotovo jednak nuli. Uspoređivanjem tako dobivenih indeksa 
za različita obilježja pokazuje nam u kojoj se mjeri jezici uopće 
mogu razlikovati; na primjer, utvrđeno je da postoji znatan broj 
jezika koji imaju samo sufikse, ili gotovo isključivo sufikse (kao 
japanski), dok je obrnut slučaj jezika koji imaju isključivo pre¬ 
fikse neposvjedočen (premda se tajski približava tomu tipu). Ta 
je činjenica sigurno povezana s načinom kako ljudski um pro- 
cesira jezičnu informaciju: iz nekoga je razloga lakše procesirati 
poruku u kojoj su leksički, punoznačni elementi u riječi svrstani 
prije gramatičkih (funkcionalnih). Tako tipolozi, otkrivajući koji 
su jezični tipovi češći, a koji rjeđi (ili posve neposvjedočeni), 
pružaju empirijske činjenice koje moraju objasniti druge lingvi¬ 
stičke discipline, poput sociolingvistike, psiholingvistike, neu- 
rolingvistike, itd. 

Šezdesetih godina 20. stoljeća Joseph Greenberg i njegovi 
sljedbenici okrenuli su se sustavnom proučavanju takvih empi¬ 
rijski utvrđenih jezičnih univerzalija, teza o jezičnoj strukturi za 
koje se može utvrditi da vrijede za sve jezike svijeta (ili za veli¬ 
ku većinu njih). Najplodnije je taj pristup primijenjen pri istra¬ 
živanju pravilnosti u poretku sintaktičkih elemenata u rečenici, 
odnosno u tipologiji reda riječi . Jezici svijeta mogu se podijeliti na 
određen broj tipova prema poretku osnovnih sintaktičkih ele¬ 
menata, primjerice subjekta (S), objekta (O) i glagola (V). S obzi¬ 
rom na poredak elemenata S, V, i O možemo stoga razlikovati 6 
mogućih jezičnih tipova: 

SOV: japanski, mongolski, hindski 

SVO: engleski, francuski, hrvatski 

VSO: irski, velški, berberski 

VOS: malgaški (na Madagaskaru), majanski jezici 

OVS: hiškarjana (u Amazoniji) 

OSV: šavante (u Amazoniji). 

Posebno je pitanje je li upravno izložena tipologija poreda¬ 
ka sintaktičkih elemenata iscrpna ; iznesene su teze da ima jezika 
koji se ne uklapaju niti u jedan od navedenih jezičnih tipova, 
jer je u njima poredak sintaktičkih elemenata potpuno slobodan 
(npr. australski aboridžinski jezik djirbal). Međutim, za veliku 
većinu jezika svijeta može se pokazati da je u njima jedan od 
poredaka sintaktičkih elemenata uobičajen u stilistički i pragma¬ 
tički neobilježenim rečenicama. U nekim jezicima postoje stroga 
pravila o poretku sintaktičkih elemenata, a u nekima, primjerice 
u engleskome, je pravilo o SVO poretku vrlo strogo, pa su reče¬ 
nice, poput *The zvoman the man sazu, doslovno „Ženu je čovjek 
vidio", nepravilne; u hrvatskome su takve rečenice moguće, ali 
stilski i/ili pragmatički obilježene (možemo zamisliti da netko 
izgovori takvu rečenicu kao odgovor na pitanje Koga je čovjek 
vidio?). Činjenica da je i u hrvatskome, kao i u engleskome, po- 

redak SVO temeljni sintaktički poredak elemenata u rečenici, 
razaznaje se u primjerima u kojima gramatički odnosi u rečenici 
nisu raspoznatljivi iz padežnih nastavaka. Ako rečenica sadrža¬ 
va dvije imenice srednjeg roda, npr. Tele je vidjelo janje , prirodna 
interpretacija bit će takva da je prva imenica u rečenici subjekt, a 
posljednja objekt, tj. da je tele ono koje je vidjelo janje. 

Prihvatimo li da se golema većina jezika svijeta može razvr¬ 
stati u jedan od gore navedenih tipova, možemo iznijeti i neka 
poopćenja do kojih nas dovodi tipologija reda riječi. Prvo je po- 
općenje da su jezici u kojima subjekt prethodi objektu u rečenici 
mnogo češći od jezika u kojima objekt prethodi subjektu. Prva 
tri jezična tipa (SOV, SVO i VSO) zajedno obuhvaćaju 90% jezika 
svijeta. Tezu da u jezicima subjekt u pravilu prethodi objektu 
možemo smatrati statističkom univerzalijom: premda ne vrijedi 
beziznimno, teza da subjekt prethodi objektu primjenljiva je za 
golemu većinu jezika svijeta, što po slučajnoj raspodjeli jezičnih 
tipova ne bismo očekivali: po statističkim zakonitostima jezici 
tipa OSV, OVS i VOS trebali bi biti podjednako česti kao i tipovi 
u kojima subjekt prethodi objektu. 

Drugi tip jezičnih univerzalija naziva se implikacijskim uni- 
verzalijama. Primjerice, uočeno je da jezici tipa SOV obično ima¬ 
ju sufikse, a ne i prefikse, dok su jezici tipa VSO gotovo uvijek 
takvi da u njima posjedovana imenica stoji prije imenice koja 
označuje posjedovatelja. To znači da su u jezicima tipa VSO uo¬ 
bičajene konstrukcije tipa glava čovjeka (posjedovano-posjedova- 
telj), a ne one tipa čovjekova glava (posjedovatelj-posjedovano). 
Takve se univerzalije mogu formulirati kao logičke implikacije: 
ako je jezik takav da mu je temeljni poredak sintaktičkih katego¬ 
rija VSO, tada posjedovatelji prethode posjedovanim imenicama; 
ako je jezik tipa SOV, tada u pravilu ima sufikse umjesto prefiksa. 
Većina je takvih implikacijskih univerzalija statističke naravi, što 
znači da one nisu primjenljive na sve jezike svijeta bez iznimke. 
Primjerice, iako je pokazano da jezici SVO tipa u pravilu imaju 

89 




poredak „posjedovano-posjedovatelj", postoje i jezici kao što je 
litavski, u kojemu uz poredak SVO imamo i poredak „posjedo- 
vatelj-posjedovano", žmogaus galva, doslovno „čovjeka glava". 
Jezici poput litavskoga, su, međutim, razmjerno rijetki među 
jezicima svijeta. U skladu s time, može se reći da univerzalija 
prema kojoj jezici tipa SVO imaju poredak „posjedovano-posje¬ 
dovatelj" vrijedi u statistički mnogo većem broju jezika nego što 
bi moglo biti slučajno. 

Postavlja se pitanje koliko jezika treba istražiti da bismo 
utvrdili vrijede li implikacijske univerzalije, odnosno tipološke 
generalizacije. Samo jedna iznimka, poput litavskoga u pret¬ 
hodnome primjeru, ne može opovrći tvrdnju koja je formuli¬ 
rana kao statistička pravilnost, ali desetci iznimaka zacijelo bi 
ozbiljno osporili svaku statističku univerzaliju. Očigledno ne 
možemo istražiti svih šest tisuća jezika koji se govore na svi¬ 
jetu, već se pri tipološkim istraživanjima moramo osloniti na 
određeni reprezentativni uzorak, na temelju kojega se donose 
općeniti zaključci. Greenberg je u svojem pionirskom istraživa¬ 
nju, u kojem je predložio na desetke jezičnih univerzalija (1963), 
zasnivao svoje teze na sustavnom istraživanju uzorka od samo 
trideset jezika, odabranih tako da pokrivaju sve kontinente i 
različite jezične porodice. Većina je njegovih zaključaka potvr¬ 
đena na kasnijim istraživanjima, provedenim na znatno većem 
broju jezika, ali uvijek uzimajući u obzir dva temeljna načela 
korištena pri sastavljanju uzoraka: prvo, istraživani jezici mora¬ 
ju pripadati što većem broju jezičnih porodica (uključujući i ge¬ 
netski izolirane jezike), i drugo, u uzorku moraju biti zastuplje¬ 
ni jezici s različitih područja, ako je moguće sa svih naseljenih 
kontinenata. Na taj se način isključuje mogućnost da zaključci 
o jezičnim univerzalijama zapravo odražavaju činjenice koje 
imaju povijesno objašnjenje, odnosno da su jezična obilježja 
koja smatramo univerzalnima rezultatom pretpovijesnih jezič¬ 
nih dodira među zemljopisno bliskim jezicima, ili zajedničkoga 

nasljeđa genetski srodnih jezika. Primjerice, kada bismo poku¬ 
šavali dokazati da jezici svijeta po pravilu nemaju više od tri 
gramatička roda na uzorku koji bi se sastojao samo od europ¬ 
skih jezika, takav zaključak ne bi bio valjan zato što gotovo svi 
jezici Europe pripadaju indoeuropskoj porodici (osim uralskih 
jezika, poput mađarskoga i finskoga, te izoliranog baskijskoga, 
u kojima kategorije roda nema), a tri gramatička roda mogu se 
pripisati i indoeuropskom prajeziku. Jezici koji se govore izvan 
Europe često imaju i više od tri roda (npr. australski aboridžin- 
ski jezik djirbal ima četiri roda, kao i burušaski, izolirani jezik 
koji se govori u Pakistanu). 

Istraživanja su pokazala da se pouzdanost zaključaka o uni¬ 
verzalijama ne povećava bitno kada je broj jezika veći od stoti¬ 
nu, pod uvjetom da je uzorak reprezentativan i sastavljen prema 
spomenutim dvama načelima. Međutim, lingvisti se ne slažu 
kako postići da uzorak bude uistinu reprezentativan. Budući da 
su neke jezične porodice goleme po broju jezika koji ih sačinja¬ 
vaju (npr. nigersko-kordofanska porodica u Africi), a druge su 
vrlo malene (npr. kartvelska porodica na Kavkazu), kada bismo 
uvrstili jednak broj jezika iz obje porodice, naš bi uzorak sadr¬ 
žavao samo jedan ili dva od gotovo tisuću jezika nigersko-kor- 
dofanske porodice, a time bi i broj afričkih jezika (koji pripadaju 
samo četirima jezičnim porodicama) bio proporcionalno manji 
od broja jezika Azije (gdje se govore jezici koji pripadaju deset- 
cima porodica). S druge strane, povećamo li broj jezika iz neke 
porodice razmjerno s veličinom te porodice, zaključci do kojih 
bismo došli analizom takvoga uzorka bili bi pod utjecajem če- 
stoće obilježja koja su jezici velikih porodica slučajno naslijedili 
iz svojih prajezika. Američki lingvist William Dryer pokušao je 
doskočiti tom problemu tako što, umjesto jezičnih porodica, ili 
pojedinačnih jezika, upotrebljava rodove (engleski i latinski ge- 
nus, u množini genera) kao temeljne jedinice od kojih se sastoji 
uzorak. Rodovi su skupine genetski srodnih jezika čiji su se pra- 

jezici govorili u približno isto vrijeme, tako da su razlike u veli¬ 
čini rodova znatno manje od razlika između jezičnih porodica. 
U jezičnom uzorku koji se sastoji od rodova grane indoeurop¬ 
skih jezika (npr. slavenski, germanski i romanski jezici) broje se 
umjesto pojedinačnih jezika. Male jezične porodice (npr. kartvel- 
ski jezici) računaju se kao samo jedan rod, a u slučajevima kada 
se jezici koji pripadaju nekom rodu ne slažu s obzirom na istra¬ 
živano obilježje, taj se rod u uzorku ubraja dva puta. Primjerice, 
neki slavenski jezici imaju slobodan naglasak (npr. ruski i slo¬ 
venski), a u nekima je mjesto naglaska vezano (npr. u češkom i 
poljskom). Ako bismo slavenske jezike smatrali rodom u nekom 
tipološkom istraživanju u kojem bi promatrano obilježje bio tip 
naglaska, slavenski bismo brojali jednom među rodovima s ve¬ 
zanim, a jednom među rodovima sa slobodnim tipom naglaska. 

Premda su navedena istraživanja potakla oživljavanje zani¬ 
manja za jezičnu tipologiju, ona nisu jedino područje tipološkog 
istraživanja u drugoj polovici dvadesetog stoljeća. Tipolozi su 
također pokušali utvrditi opseg strukturalne različitosti među 
jezicima istražujući parametre po kojima se jezici mogu razli¬ 
kovati, osobito u pogledu gramatičkih kategorija. Ogledna su 
u tom pogledu istraživanja Bernarda Comrieja o kategorijama 
vremena i vida. Franka Palmera o načinu i modalnosti, Gre- 
villea Corbetta o rodu i broju. Dobar primjer takvoga tipološ¬ 
kog istraživanja predstavlja tipologija rečeničnoga ustroja, koju 
su osobito razradili Georgij Klimov, Bernard Comrie, Johanna 
Nichols, Robert Dixon, i drugi lingvisti. Osnovni su rečenični 
ustroji nominativno-akuzativni, ergativni i aktivni. Kao prvo, 
u nominativno-akuzativnim su jezicima subjekti prijelaznih 
glagola (označit ćemo ih kraticom A) sintaktički na isti način 
izraženi kao i subjekti neprelaznih glagola (S), ali različito od 
objekata prijelaznih glagola (O). Ako takav jezik ima imenske 
padeže, padež subjekta obično se naziva nominativom, a padež 
objekta akuzativom, kao u latinskome: 




S druge strane, u ergativnim su jezicima subjekti neprela¬ 
znih glagola (S) izraženi jednako kao objekti (O), ali različito od 
subjekata prijelaznih glagola (A). Ako takav jezik ima padeže, 
padež u kojem stoji A naziva se ergativom, a padež u kojem stoje 
S i O apsolutivom. Baskijski je ergativan jezik: 



Važno je naglasiti da jezik ne mora imati ergativni padež da 
bi bio ergativan. Primjerice, nahsko-dagestanski jezici, koji se 
govore na Kavkazu (npr. čečenski) izražavaju S i O na isti način 
slaganjem u gramatičkom rodu na glagolu. 

Na koncu, od oba je prethodno navedena tipa jezičnoga 
ustroja različit aktivni tip; u aktivnom jezičnom ustroju posto¬ 
je dvije vrste neprelaznih glagola. Prvu vrstu sačinjavaju glagoli 
koji označuju neko stanje (npr. glagoli koji znače „spavati" ili ,,le- 


* Ime grada 

žati"); njihovi subjekti (S s ) izraženi su morfosintaktičkim pravili¬ 
ma jednako kao i objekti prijelaznih glagola (O), dok su subjekti 
neprelaznih glagola koji znače radnju (S A , npr. subjekti glagola 
„trčati" ili „pjevati") izraženi jednako kao i subjekti prijelaznih 
glagola (A). Jezik s aktivnom konstrukcijom rečenice je, primje¬ 
rice, američki indijanski jezik čikaso, koji pripada muskogijskoj 
porodici. U tom jeziku sufiks -li izražava 1. lice jd. subjekta ne¬ 
prelaznih aktivnih glagola (npr. chokma- „činiti dobro"). Takvi 
subjekti, označeni S A razlikuju se od subjekata neprelaznih sta- 
tivnih glagola (S s ), npr. glagola chokma- u značenju „biti dobar". 
Označitelj za 1. lice jd. gramatičke relacije S s je prefiks sa- : 

chokma-li 

dobar - ljd. 

S A 

„Ja činim dobro" 

sa-chokma 

ljd. - dobar 

S s 

„Ja sam dobar" 




Istovremeno, sa- izražava izravne objekte prijelaznih glagola 
(O), dok -li izražava subjekte prijelaznih glagola (A). U oba slu¬ 
čaja radi se o 1.1. jd.: 

chi-yimmi-li 
ti-vjerovati-ja 
O A 

„Vjerujem ti" 

is-sa-sho?ka 
ti-ja-voljeti 
A O 

„Ti me voliš" 

Razlika između tri tipa sintaktičkog ustroja rečenice leži u 
načinu na koji su gramatičke relacije (A, O i S) izražene i među¬ 
sobno povezane sintaktičkim pravilima pojedinog jezika. Razli¬ 
ka među tipovima može se prikazati na sljedeći način: 








libni „cimi 


s 

mm o 



WVSfi S s llffft s s A 




Tri tipa sintaktičkoga ustroja rečenice istovremeno predstav¬ 
ljaju tipologiju jezika, ali i tipologiju rečeničnih konstrukcija: pri¬ 
mjerice, jezici mogu biti takvi da dopuštaju samo jedan tip kon¬ 
strukcija (npr. hrvatski ima samo nominativno-akuzativne kon¬ 
strukcije), ali i takvi da su u njima moguće različite konstrukcije 
(primjerice, u hindskome je nominativno-akuzativna konstruk¬ 
cija pravilna u nesvršenom glagolskom vidu, a ergativna u svr¬ 
šenome vidu). Sustavi poput hindskoga nazivaju se miješanima 
ili „podijeljenima" (engleski split system ). 

Tipolozi su utvrdili da navedena tri tipa rečeničnog ustroja 
nisu podjednako česta među jezicima svijeta. Također je utvrđe¬ 
no da su neki tipovi osobito česti u nekim dijelovima svijeta, dok 
su u drugima posve odsutni. Primjerice, ergativni jezici sačinja¬ 
vaju većinu aboridžinskih jezika Australije, dok u Africi nema 
niti jednoga dosljedno ergativnog jezika. Istraživanja o globalnoj 
rasprostranjenosti jezičnih tipova nazivaju se i arealnom tipolo¬ 
gijom. 

August Kovačec 


Ferdinand de Saussure 

I STRUKTURALIZAM 


Sto godina nakon studije Franza Boppa o konjugacijskom 
sustavu indoeuropskih jezika 1 , s kojom se konstituiralo pored¬ 
beno proučavanje (srodnih) jezika, posmrtno je 1916. izašao 
Saussureov Tečaj opće lingvistike (Cours de linguistique generale), 
za koji se općenito drži daje prijelomni tekst u lingvistici 20. sto¬ 
ljeća, tekst od kojega polazi (i na koji se poziva) većina glavnih 
strukturalističkih pravaca. No jezikoslovni nauk što ga sadrži ta 
knjiga ne treba se shvatiti jednostavno kao plod momentanog 
nadahnuća darovita jezikoslovca, nego se može promatrati i kao 
doseg dugotrajna dozrijevanja europske lingvističke misli tije¬ 
kom druge polovice 19. i početkom 20. stoljeća. Već je Grimmov 
zakon 2 upućivao na to da se pojedini elementi u jeziku ponašaju 
solidarno, kao dijelovi sustava, a u svojoj Raspravi o prvobitnom 
samoglasničkom sustavu u indoeuropskim jezicima (Memoire sur le 
systeme primiti/des voyelles dans les langues indo-europeennes) i sam 
je Saussure, trideset i sedam godina prije izlaska Tečaja, izrije¬ 
kom isticao povezanost među jezičnim elementima kao dijelo¬ 
vima sustava. Iako su na Saussureove spoznaje o jeziku utjecala 
pojedina učenja i metode što su se u lingvistici pojavile potkraj 
19. stoljeća (jezični psihologizam, semantika, lingvistička geo¬ 
grafija i dr.), kao i Durkheimov sociološki nauk i Tardeova so- 


1 Usp. str, 40. 

2 Usp. str. 41 i str. 42. 

cijalna psihologija, čini se da mu se izravnim pretečama — ba¬ 
rem po nekim idejama — mogu smatrati američki sanskrtolog 
i komparatist William Dwight Whitney (1827 — 1894) te polj¬ 
ski lingvist, koji je dugo djelovao u Rusiji, Jan Ignacy Baudouin 
de Courtenay, ili ruski Ivan Aleksandrovič Boduen de Kurtene 
(1845 - 1929). 

Svojim knjigama o ljudskom jeziku 3 William Dwight Whit- 
ney izravno je utjecao na Amerikance Bloomfielda i Sapira, a 
njegove je poglede na jezik poznavao i Saussure. Za Whitneya 
jezik nije prirodna činjenica („organizam"), nego društvena po¬ 
java, pa lingvistika prema tome nije prirodna, nego povijesna 
znanost. Jezik nije [prirođena] sposobnost, nego se mora učiti 
kao institucija što su je stvorili ljudi. Temeljni razlog što ravna 
ukupnom jezičnom poviješću želja je za komunikacijom (spora¬ 
zumijevanjem), pa jezik ponajprije i postoji kao sredstvo za ko¬ 
munikaciju među ljudima; jezik nije izravno obavljanje mišljenja, 
on je posredni proizvod toga mišljenja, dakle sredstvo ili instru¬ 
ment. Sastoji se od znakova, ali znakovi nisu istovjetni s idejama 
jer su arbitrarni, konvencionalni. Jezik nije konglomerat, nego 
[uređeni] skup dijelova koji su jedni s drugima povezani i jedni 
druge ispomažu. Tako ni minimalni glasovi jednoga jezika ne 
predstavljaju kaos, nego „govoreni alfabet", tj. uređeni sustav 
artikulacija, prožet uzajamnim odnosima među dijelovima koji 
ga tvore. Građa je jezika glas kojim se označuje misao, a ne samo 
artikulirani glas kao fizikalna veličina. Jezik je zapravo sustav s 
vrlo složenom i simetričnom strukturom. Ako se odgovori dvo¬ 
jice lingvista kadšto i razlikuju, iz nekoliko elemenata što smo 
ih nabrojili dade se nazrijeti da je Whitney o jeziku postavljao 
pitanja od kojih je u svojim razmatranjima polazio i Saussure. 

3 Language and the Study of Language , London, 1867; Language and its Study 
with Especial Reference to the I.-E. Family of Languages, London, 1876; The 
Life and Groivth of Language , London i New York, 1875. i Max Muller and 
the Science of Language, New York, 1892. 

Saussure je izravno poznavao Whitneyjeve radove, a na njima 
je učio i Bloomfield, i Sapir, pa Whitneyjev nauk o jeziku često 
ostaje sponom koja povezuje europski i američki strukturalizam 
i onda kada nema jasnih naznaka o izravnim doticajima. 

Poljak daleka francuskog podrijetla Jan Ignacy Baudouin 
de Courtenay, nakon studija slavistike u Varšavi slušao je 1867. 
u Jeni Schleichera, zatim u Berlinu proučavao sanskrt, da bi se 
1868. na Petrogradskom sveučilištu usavršavao pri 1.1. Sreznev- 
skome te, nakon trogodišnjeg boravka u Italiji i Austriji (1872 
— 1875), godine 1875. doktorirao iz poredbenoga jezikoslovlja s 
tezom o slovenskim (rezijanskim) govorima. Nakon toga preda¬ 
vao je na sveučilištima u Kazanju (1875 — 1883), Tartuu (Dorpa- 
tu, 1883 — 1893), Krakovu (1894 — 1900), Petrogradu (1901 — 
1918) i Varšavi (1918 — 1929). U Kazanju su se oko njega okupili 
lingvisti koji će poslije tvoriti tzv. Kazanjsku školu, a među njima 
se osobito ističu M. V. Kruszewski (Kruševski) i V. A. Bogoro- 
dicki. U Petrogradu je među izravnim njegovim učenicima L. V. 
Ščerba, koji je 1911. D. Jonesu prenio pojam fonema. Baudouin 
de Courtenay bio je poliglot koji je pisao na poljskom, ruskom, 
njemačkom, slovenskom, češkom, francuskom, talijanskom i 
drugim jezicima, a istodobno jezikoslovac duboko svjestan važ¬ 
nosti terenskih proučavanja živih jezika i govora za teoretsko i 
povijesno jezikoslovlje. Kao lucidan i neovisan mislilac, otvoren 
novim idejama, nije se zadovoljavao gotovim tuđim odgovori¬ 
ma na pitanja koja je sebi postavljao. Iako je slušao predavanja 
velikih jezikoslovaca svojega doba (A. Schleichera, A. Leskiena, 
G. I. Ascolija), nije pripadao nijednoj školi, a sam je sebe nazivao 
samoukom. Posebno zanimanje pokazivao je za općelingvistička 
teoretska pitanja, a zaključke je formulirao nakon pomna pro¬ 
matranja živih jezika i dijalekata. 

Zahtijevao je da se jasno luče grafijska i glasovna razina 
(slova i glasovi), isticao je nužnost poznavanja fonetike za je¬ 
zična proučavanja. Lučio je „jezik" i „govor". Na teoretskoj je 

razini razlikovao jezičnu statiku i dinamiku, a čini se da je to 
mogući poticaj za Saussureovo razlikovanje između sinkronije 
i dijakronije, s time da se za Baudouina de Courtenaya ta dva 
aspekta uzajamno ne isključuju; za njega je svaki od dvaju pre¬ 
sjeka istodobno i sredstvo komunikacije i jedan od trenutaka u 
povijesnome razvoju jezika: jezik je u stalnome gibanju. 4 U jezi¬ 
ku valja razlučiti fiziološke procese i pojave od psiholoških, jer 
u jezičnome mehanizmu postoji antinomija između fizičkoga i 
psihičkoga; jezik nije organizam (kao za Schleichera) i ne smije 
se promatrati odvojeno od čovjeka. 5 Isticao je također psihološ¬ 
ku i društvenu dimenziju jezika kao sredstva za uzajamno ra¬ 
zumijevanje (sporazumijevanje) među ljudima, te sustavnosni 
značaj jezika. U tim je okvirima prvi upozorio da se ne poduda¬ 
raju fizikalna i funkcionalna svojstva glasova te utemeljio nauk 
o fonemu i fonologiji. Razlikuje „glas" kao rezultat titranja go¬ 
vornih organa i zraka i „fonem" kao čisto jezični element koje¬ 
mu je zadaća da u riječi razlikuje značenje. Iako je tu razliku na¬ 
značio još 1870, temeljito ju je obrazložio 1895. i fonem odredio 
sa stajališta individualne psihologije (fonem je ono što govornik 
misli da izgovara, a slušatelj misli da čuje). Fonem je dakle je¬ 
dinstvena predodžba koja nastaje u psihi na temelju preklapa¬ 
nja i stapanja predodžaba o izgovorima jednoga te istoga glasa. 6 
Danas je dobro poznato da su između Saussurea i Baudouina 
de Courtenaya postojale izravne veze te da je Saussure bio upo¬ 
znat s idejama o jeziku kako samoga Baudouina tako i njegova 
učenika Kruszewskoga. 

Osim dvaju važnih preteča, treba spomenuti i lingviste koji 
su približno istodobno, ali, čini se, neovisno došli do sličnih 
spoznaja o jeziku kao F. de Saussure. Osobitu pozornost među 


4 Boduen de Kurtene, 1963,1, 349. 

5 Boduen de Kurtene, 1963,1, 342 — 343; Kondrašov, 1979, 99. 

6 Boduen de Kurtene, 1963,1,271 — 272; Kondrašov, 1979,101; Šaradzenidze, 

1980, 53. i si. 


njima zavrjeđuje švedski nordist Adolf Gotthard Noreen (1854 
— 1925) koji je za pojedina pitanja došao do sličnih rješenja kao 
Saussure, a na određen je način i preteča praške fonologije; riječ 
je o podudarnostima koje se mogu objasniti samo kao rezultat 
usporednog razvoja, kao rezultat promišljanja u sličnome kul¬ 
turnom ozračju. 7 

Kao što se može zaključiti iz svega što smo izložili, Saussu- 
reova lingvistička misao nije nastala na duhovnoj pustopoljini, 
nego u ozračju promišljanja jezičnih pitanja u okviru različitih 
škola i različitih tradicija. No Saussure nije elemente tuđega nau¬ 
ka preuzimao kao gotove i samostalne, oni su mu prije poslužili 
kao poticaj da njihovom reinterpretacijom i originalnim kombi¬ 
niranjem stvori vlastit koherentni teoretski sustav koji će otvoriti 
neslućene mogućnosti za razvoj lingvistike u 20. stoljeću. 


Ferdinand de Saussure 

Ferdinand de Saussure (1857 — 1913) potekao je iz stare i 
ugledne ženevske građanske obitelji koja je dala više znamenitih 
intelektualaca i osobito znanstvenika u prirodoslovnim discipli¬ 
nama. Odrastajući u takvu intelektualnom ozračju, i sam se pri¬ 
premao za prirodoznanstvene studije, ali se u srednjoj školi više 
bavio proučavanjem jezika. Od jeseni 1876. studirao je u Leipzigu 
gdje će ostati četiri godine (uz dugotrajan boravak u Berlinu), a 
to je upravo razdoblje kada je u Leipzigu sazrijevala mladogra- 
matičarska škola. Saussureov Memoire ... (1879. ili 1878) u reskoj 
je opreci s mladogramatičarskim atomizmom pa samoglasnike 
u indoeuropskim jezicima proučava kao sustav. Pošto je doktori¬ 
rao 1880, Saussure je od 1881. do 1891. u Parizu predavao gotski i 
starovisokonjemački (na Ecole pratique des Hautes etudes), a od 

7 Malmberg, 1966, 52 - 53; De Mauro, 1972, 391, usp. i str. 49. 

1891. do smrti bio je profesorom sanskrta i indoeuropskih jezika 
na Sveučilištu u Ženevi. Od 1906. predavao je također opću lingvi¬ 
stiku i povijest uspoređivanja indoeuropskih jezika. Prema svojim 
i drugim studentskim bilješkama Saussureova predavanja iz opće 
lingvistike (1906 — 1911) objavili su 1916, nakon Saussureove smr¬ 
ti, njegovi učenici Charles Bally (1865 — 1947) i Albert Sechehaye 
(1870 — 1956). Osim utjecaja preteča W. D. Whitneyja i J. I. Bau- 
douina de Courtenaya, o kojima smo već govorili, u tom se tekstu 
naziru jasni tragovi sociologije Emilea Durkheima (1858 — 1917) 
i (kolektivne) psihologije Gabriela de Tardea (1843 — 1904) te kla¬ 
sične političke ekonomije Švicarca Leona Walrasa (1834 — 1910). 

S punim se pravom može tvrditi da je pojava Saussureova 
Tečaja graničnik u razvoju lingvistike i da se povijest lingvisti¬ 
ke može dijeliti na razdoblje prije i razdoblje nakon Saussurea. 
No vrlo je vjerojatno da Ferdinand de Saussure nikada sam nije 
imao namjeru niti je pokušao napisati nešto poput Tečaja opće 
lingvistike; nema traga takvim namjerama ili pokušajima ni u 
bilješkama koje su ostale nakon njegove smrti. Tečaj se temelji 
isključivo na trima ciklusima predavanja iz opće lingvistike što 
ih je gotovo slučajno održao između godine 1906. i 1911. Nai¬ 
me, od godine 1877. do 1906. opću lingvistiku na Ženevskom 
sveučilištu predavao je Joseph Wertheimer, nevažan lingvist bez 
vlastitih pogleda na jezik i bez izvornih objavljenih radova o je¬ 
ziku; kada je 1906. Wertheimer umro, Saussureu je povjereno da 
mjesto njega predaje opću lingvistiku. Ta je slučajnost Saussu¬ 
reu pružila priliku da svoje zanimanje i pozornost u posljednjim 
godinama života usredotoči na opća pitanja jezične teorije (a 
njima se prije toga bavio samo uzgred i povremeno) i da svoje 
poglede na jezik i lingvistiku izloži kao organičku cjelinu te da 
s njima upozna svoje malobrojno slušateljstvo. Važno je pritom 
istaknuti da Saussure te poglede nije prije izložio ni u jednome 
od objavljenih radova, kao i to da oni ni u najopćenitijim crtama 
nisu bili poznati ni pariškim ni ženevskim njegovim učenicima 

(pa ni A. Meilletu) kojima je predavao prije 1906. Valja također 
naglasiti da tijekom petogodišnjeg predavanja opće lingvistike, 
koliko je poznato, Saussure nijednom nije ozbiljnije pokušao 
izložiti cjelovit plan tih predavanja niti je igdje zabilježio o čemu 
je na kojem od predavanja namjeravao govoriti. Njegove Bilješke 
o općoj lingvistici potječu iz različitih razdoblja, nemaju izravne 
veze s njegovim predavanjima u Ženevi 1906 — 1911, a čak su i 
terminološki vrlo udaljene od onoga što se izlaže u Tečaju. Važ¬ 
no je također inzistirati na tome da Saussure nije sam napisao 
knjigu kojoj se navodi kao autor. Kada su nakon Saussureove 
smrti 1913. Bally i Sechehaye došli na zamisao da objave knji¬ 
gu pod Saussureovim imenom, utvrdili su da njegovih osobnih 
priprava za predavanja nema i da moraju poći od studentskih 
bilježaka. Na tri ciklusa predavanja iz opće lingvistike bilo se 
upisalo ukupno tridesetak slušatelja, a sastavljači su uspjeli pri¬ 
kupiti bilješke devetorice studenata (uključivo i svoje), doduše 
neujednačene i nepotpune. Iako su se bilješke A. Riedlingera 
za prvi i drugi ciklus predavanja i G. Degalliera za treći ciklus 
pokazale dovoljno detaljnima i vjerodostojnima da posluže kao 
osnovica za rekonstrukciju, sastavljačima su ipak promaknule 
vrlo pomnjive i sustavne bilješke E. Constantina, koje će istom 
nakon 1957. obraditi R. Godel. S obzirom na to da se tijekom 
vremena Saussureova misao razvijala (pa u različitim dijelovima 
određenim pitanjima on pristupa drugačije) i da su priređivači 
— htjeli to oni ili ne — na mnogim mjestima morali presuđivati, 
birati ili tumačiti, tekst Tečaja ne može se u svim pojedinostima 
uzimati kao Saussureov autorski tekst. Kako god bilo, Ballyjev 
i Sechehayeov tekst iz 1916. (neznatno prepravljen 1922) ostao 
je jedini izvor za poznavanje Saussureove lingvistike sve do po¬ 
jave Godelovih Rukopisnih izvora... (1957) i Englerova Kritičkog 
izdanja... (1967). 

U udžbenicima i priručnicima Saussureov nauk o jeziku naj¬ 
češće se prikazuje u razdjelima „Francuska lingvistička škola" ili 

pak pod razdjelom „Ženevska škola"; obrađuje se također i u raz¬ 
djelu „Sociološka lingvistička škola" jer se temelji na sociološkom 
poimanju jezika: ljudski je jezik društvena činjenica (svojevrsna 
društvena institucija) i ta se ljudska sposobnost izvan društva 
ne može očitovati 8 pa ga zato valja i promatrati u vezi s drugim 
društvenim činjenicama. Pomno raščlanjujući sastavnice svoje 
lingvističke građevine, Saussure učiteljski promišljeno i smireno 
odvaguje što svojim učenicima treba izložiti da bi im svratio po¬ 
zornost na pogrješke koje treba izbjegavati i pokazao put kojim 
se u svojim istraživanjima mogu kretati bez opasnosti. Njega po¬ 
najprije zanima metoda; svoja pak objašnjenja nastoji formulirati 
gotovo matematički jezgrovito. Odbacujući tradicionalna norma¬ 
tivna, filološka, poredbeno-povijesna, biologistička i dr. tumačenja 
jezičnoga fenomena, Saussure želi proučavati one jezične pojave 
koje djeluju uvijek i posvuda, kojima su podložni svi ljudski jezici, 
i nastoji izlučiti opće zakonitosti na koje će se moći svesti sve po¬ 
sebne povijesne jezične pojave. 9 Držeći da u ranijim razdobljima 
prave znanosti o jeziku nije ni bilo, Saussure smatra da lingvistika 
mora razgraničiti i definirati svoje područje; iako jezik jest svoje¬ 
vrsna heterogena „društvena činjenica", iako se svaki njegov ele¬ 
ment dade promatrati s vrlo različitih stajališta, njegovu primarnu 
bit neće moći proučiti ni sociologija, ni psihologija, ni filozofija. 10 
Jezik ima individualnu i društvenu stranu, koje se ne mogu zami¬ 
sliti jedna bez druge; u svakome trenutku pretpostavlja postojanje 
utvrđenoga sustava, ali je istodobno u svakom trenutku i proi¬ 
zvod prošlosti, rezultat razvoja proteklih stanja, a ni to se dvoje 
ne može uvijek jasno razlučiti. 11 Jezik je cjelina za sebe, određeno 
načelo klasifikacije činjenica i određena konvencija. 12 


8 Saussure, 1972, 26; Iordan 1962, 286. 

9 Saussure, 1972, 20. 

10 Saussure, 1972, 21, 23. 

11 Saussure, 1972, 24. 

12 Saussure, 1972, 25 - 26. 



Prema Saussureu jezik je poput pisma, alfabeta za gluhoni¬ 
jeme, oblika učtivosti, vojničkih znakova i si. Jezik je ponajprije 
jedan od sustava znakova, ali i najvažniji od njih (sustav znako¬ 
va koji služi za izražavanje misli). Zato proučavanje jezika treba 
dovesti u vezu s proučavanjem znakova općenito, pa Saussure 
postulira opću znanost koja će se baviti životom i ustrojstvom 
znakova u društvu; za tu novu znanost predlaže naziv semio- 
logija, a lingvistika, kao znanost koja proučava jezik kao sustav 
znakova, bila bi samo njezinim dijelom. 13 Iako se nije mnogo 
zadržavao na tome da razradi novu disciplinu, općenito se da¬ 
nas drži da je Saussure utemeljitelj semiologije kao znanosti o 
znakovima u Europi. Po svojoj izobrazbi dobro upućen u pri¬ 
rodoslovlje i egzaktne znanosti, Saussure je i svoj nauk o jeziku 
nastojao izložiti jezgrovito i u bitnom ga dijelu svesti na određen 
broj dvojnosti (parova elemenata ili pojavnosti), ali takvih gdje 
je određena veličina ili pojava koju promatramo predstavljena 
parom među sobom suprotstavljenih elemenata (štoviše, takvi 
elementi u određenim slučajevima jedan bez drugoga ne mogu 
postojati; takva se dvojnost obično označuje nazivkom dihoto- 
mija ili antinomija). Pet je temeljnih Saussureovih dihotomija: 

1. jezična djelatnost (ili ljudski jezik općenito): jezik (kao su- 
stav)/govor (kao primjena sustava u komunikaciji); 

2. jezični znak: označeno (ili pojam, značenje)/označitelj (ili 
glasovna, „slušna slika"); 

3. pristup jeziku: interna lingvistika/ekstema lingvistika; 

4. perspektiva: sinkronija/dijakronija (proučavanje funkcio¬ 
niranja jezika u danom trenutku/proučavanje jezika u njegovu 
razvoju); 

5. vrste odnosa u jeziku (među jezičnim elementima): odnosi 
in praesentia (sintagmatski odnosi)/ odnosi in absentia (asocijativ¬ 
ni odnosi). 


13 Saussure, 1972, 32, 33. 

Iako će na toj dihotomiji inzistirati osobito glosematika (Dan¬ 
ska škola), Saussure je vrlo jasno formulirao i (šestu) dihotomiju: 

♦ forma/supstancija (koja je djelomično sadržana i u antino- 
miji jezik/govor). 

Neki tumači Saussurea naklonjeni su da kao dihotomije pro¬ 
matraju također i: 

♦ sustav (sistem)/vrijednost te 

♦ razlikovnost (razliku)/opoziciju (opreku). 

Jezik (franc. langue) kao sustav znakova u određenoj ljudskoj 
zajednici ne treba brkati s jezičnom djelatnošću, ili ljudskim je¬ 
zikom općenito, jezikom kao ljudskom sposobnošću (franc. lan - 
gage), jer je on samo jedan određeni, doduše bitan, njezin dio. 14 
Promatrana u ukupnosti, jezična je djelatnost, ili globalna cjelina 
jezika, opći pojam govorne sposobnosti; raznorodna je i nehomo¬ 
gena, zadire u različna područja, istodobno u fizikalno, fiziološko 
i psihičko; podjednako zahvaća individualno i društveno, ne da 
se razvrstati ni u jednu kategoriju ljudskih činjenica i nije mo¬ 
guće jasno odrediti njezino jedinstvo. 15 Premda se Saussure nije 
mnogo zadržavao na objašnjenju pojma langage, pa su mnogi nje¬ 
govo značenje tumačili prilično slobodno, mogao bi se odrediti 
kao sposobnost, svojstvena ljudskoj vrsti, da se sporazumijevamo 
glasovnim znakovima; pritom se uključuje složena tjelesna djelat¬ 
nost i pretpostavlja se simbolička funkcija; langage dakle obuhva¬ 
ća ukupnost jezičnih pojava i pojedinačnih jezika. U konkretnoj 
zajednici langage se očituje dvojako, to jest ima dvije međusobno 
uvjetovane pojavnosti: jezik kao sustav znakova i govor (franc. 
parole ) kao primjenu toga sustava u komunikacijskome činu. 

Jezik je cjelina po sebi i načelo klasifikacije. Dok se langage 
temelji na sposobnosti koju ljudi dobivaju od prirode, jezik je 


14 Saussure, 1972, 25. 

15 Saussure, 1972, 25; Vinja, 1969, 17; Tekavčić, 1979, 23. 


nešto što se stječe (u društvu) i što je konvencionalno 16 te se ne 
može odvojiti od govora prema kojemu je u opreci. Premda se ne 
smije promatrati kao nomenklatura, kao popis etiketa za unapri¬ 
jed zadane stvari i kategorije 17 , jezik je inventar sredstava (sustav 
rječničkih i gramatičkih znakova) bez kojih nije moguća govorna 
komunikacija; kao apstraktni sustav znakova jezik potencijalno 
dolazi u svijesti pojedinaca govornika određene jezične zajed¬ 
nice. No kao proizvod društva i kao sredstvo koje omogućava 
sporazumijevanje među ljudima, jezik ne ovisi o pojedincu koji 
njime govori: nijedan pojedinac ne vlada njegovom ukupnošću, 
on u određenoj zajednici postoji kao skup dojmova („otisaka") 
pohranjenih u mozgu svakoga govornika, nešto poput tiskanoga 
rječnika kojemu bi istovjetni primjerci bili raspodijeljeni među 
pojedince. 18 Jezik pripada kolektivu, njega „posjeduje" samo 
masa (govornika danoga jezika), on je homogen u tom smislu 
što se o njem prešutno slaže cijela jezična zajednica. 

Govor je individualna primjena jezika u komunikacijskom 
činu, individualni ostvaraj jezika 19 , to je skup individualnih volj¬ 
nih kombinacija i individualnih voljnih fonacija nužnih za ostva¬ 
rivanje tih kombinacija. 20 Govor je ono što se može čuti kada se 
govori ili što se može vidjeti kada se komunicira pismeno, s mno¬ 
gobrojnim varijacijama od pojedinca do pojedinca i od situacije 
do situacije; no da bi govorni akti mogli obavljati svoju funkciju, 
moraju se ostvarivati prema pravilima jezika kao sustava znako¬ 
va. 21 Jezik su i govor dva lica iste stvarnosti što se međusobno i 
pretpostavljaju i uvjetuju: govor bi bez jezika bio nerazumljiv, a 
jezik bez govora ne bi mogao postojati, ne bi imao svrhe; jezik je 


16 Saussure, 1972, 25. 

17 Saussure, 1972, 34, 97. 

18 Saussure, 1972, 30, 38. 

19 Saussure, 1972, 30; Vinja, 1969, 14. 

20 Saussure, 1972, 38. 

21 Saussure, 1972, 30, 38; Graur, Wald, 1961, 92; Vinja, 1969, 14. 

proizvod društva koji pojedinac pasivno prima, a govor je indivi¬ 
dualna i trenutna realizacija individualne volje i inteligencije. 22 

Odnosi među sastavnicama prve dihotomije postaju još ja¬ 
snijima ako pratimo Saussureovu raščlambu tijeka jezične ko¬ 
munikacije ili govornoga kruga (franc. Circuit de la parole ). 23 Us¬ 
postavljanje jezične komunikacije, ili zatvaranje govornoga kru¬ 
ga, moguće je između dviju osoba (A i B) koje pripadaju istoj 
jezičnoj zajednici, tj. koje vladaju istim jezikom, a u načelu su 
istodobno potencijalni govornici i slušatelji. Polazište je govor¬ 
noga kruga u mozgu osobe (primjerice osobe A) u kojem su či¬ 
njenicama svijesti što ih zovemo pojmovima (franc. concepts) pri¬ 
družene glasovne (ili „slušne") slike (franc. images acoustique$) 
izraza; veza između pojmova i glasovnih slika je psihička. Na 
temelju te veze mozak može zatim dati poticaj govornim organi¬ 
ma (fiziološki proces), a zvučni valovi koji se šire od usta osobe 
A do uha osobe B predstavljaju fizički proces. Kod subjekta B 
(kao slušatelja) proces teče obrnutim slijedom: na temelju fizič¬ 
koga zvučnog vala, što ga je odaslao govornik, preko slušatelje¬ 
va se uha do mozga fiziološki prenosi podražaj glasovne slike, a 
ona je automatski psihički povezana s odgovarajućim pojmom. 
Kako su subjekti u komunikaciji istodobno i govornici i sluša¬ 
telji, i u našoj situaciji B može djelovati kao govornik, a A kao 
slušatelj, pa se krug potpuno zatvara. 

Ako zadržimo samo najhitnije elemente, govorni krug mogli 
bismo shematski prikazati ovako: 



Valja pritom imati na umu da se glasovna slika (kao predodž¬ 
ba) nikako ne smije brkati sa samim glasom, jednako kao što se po¬ 
jam ne smije brkati s onime što predstavlja. 24 Kao što smo već ista¬ 
knuli, da bi se komunikacija mogla uspostaviti, nužno je da se kod 
oba sudionika u komunikaciji (subjekta A i subjekta B) pojmovi i 
glasovne slike međusobno podudaraju, da se približno poklapaju. 

Tako prikazanim govornim krugom objašnjava se i druga bitna 
Saussureova dihotomija, jezični znak: označeno/označitelj. U go- 
vomome krugu jezik dolazi ondje gdje se glasovne slike povezuju 
s pojmovima. Psihičku ili mentalnu vezu između pojma i glasovne 
slike, u kojoj obje sastavnice jedna drugu pretpostavljaju i uvjetuju, 
Saussure zove jezičnim znakom (franc. signe linguistique), a jezik 
jedne zajednice sustav je tako shvaćenih jezičnih znakova. 25 Jezični 
znak dakle ne povezuje stvar i ime, nego pojam (predodžbu o ne¬ 
koj stvari) i predodžbu o glasovnom ostvaraju imena. 26 Da bi od¬ 
vojio svoju definiciju jezičnoga znaka od nekih već tada ustaljenih 
konotacija u drugim znanostima (npr. u psihologiji), Saussure na- 
zivke „pojam" i „glasovna slika" zamjenjuje nazivcima označeno 
i označitelj (franc. signifiant i signifie ); označeno odgovara značenj- 
skomu sadržaju ili značenju elementa (riječi i si), a označitelj odgo¬ 
vara glasovnomu izrazu za dotično značenje. Shema bi jezičnoga 
znaka bila: 



22 Saussure, 1972, 38; Vinja, 1969, 24 - 25. 

23 Saussure, 1972, 27 - 30. 

24 Saussure, 1972, 28 - 29; Vinja, 1969, 7. 

25 Saussure, 1972, 97 - 100; Graur, Walđ, 1961, 88; Vinja, 1969, 7 - 8; Sanders, 
1979, 31 - 35; Tekavčić, 1979, 23 - 24. 

26 Saussure, 1972, 98. 

Veza je između označenog i označitelja u danome jeziku psi¬ 
hička, uzajamna i automatska - uz odgovarajuće označeno au¬ 
tomatski se vezuje odgovarajući označitelj, i obratno. Ta je veza 
arbitrarna, jer se na temelju poznavanja samo jedne sastavnice 
jezičnoga znaka ona druga sastavnica u jezicima ne može pred¬ 
vidjeti, nego se mora naučiti, usvojiti u komunikaciji, iako u jezi¬ 
cima ima i primjera relativne arbitramosti i motiviranosti. Odre¬ 
đena motiviranost, umanjena arbitramost između označenog i 
označitelja postoji, primjerice, pri onomatopeji, izvedenicama i 
složenicama. 27 Arbitramost je jedan od činitelja koji osiguravaju 
relativnu nepromjenljivost jezičnoga znaka, ili točnije njegovu 
stabilnost, njegovu neovisnost o predmetu komunikacije i situ¬ 
aciji. Tako se osigurava normalno funkcioniranje komunikacije. 
U jezicima se jezični znak nasljeđuje iz ranijih razdoblja, on se 
temelji na tradiciji. Stoga je za promjenu jezičnog znaka nužno 
da takvu promjenu prihvati („odobri") jezična zajednica. 

Iduća važna dihotomija tiče se pristupa jeziku. Jezik može¬ 
mo proučavati sa stajališta veza s etnologijom, poviješću, geo¬ 
grafijom, politikom, znanstvenim nazivljem, školom, književno¬ 
šću i tada se bavimo eksternom lingvistikom (franc. linguistique 
exteme). 7B Koliko god takva proučavanja bila korisna, preko njih 
se ne može prodrijeti do same biti jezika. No jezik se može pro¬ 
učavati i kao sustav koji priznaje samo svoj vlastiti red, sustav 
sam za sebe i sam po sebi, i tada je riječ o internoj lingvistici 29 , 
mnogo hitnijoj za spoznavanje naravi ljudskoga jezika. Tu razli¬ 
ku (dihotomiju) Saussure ilustrira usporedbom sa šahom. To što 
je šah u Europu došao iz Perzije, ili, pak to što se drvene figure 
mogu zamijeniti bjelokosnima, na sustav se ne odrazuje, i to su 
činjenice eksternoga reda. No ako se poveća ili smanji broj figu- 


27 Frei, 1974,121 - 132; Saussure, 1972, 181; Tekavčić, 1979, 25. 

28 Saussure, 1972, 40 - 43. 

29 Saussure, 1972, 43. 



ra, ili broj polja, ili se pak promijene pravila kretanja za pojedinu 
figuru, to duboko mijenja „gramatiku" igre i to su činjenice in¬ 
ternoga reda. 

Daljnja se dihotomija tiče jezične perspektive, odnosno per¬ 
spektive u proučavanju jezika. U svim znanostima mogle bi se 
uspostaviti dvije osi: 1. os istodobnosti ili simultanosti (franc. 
axe des simultaneites) (A-B), koja obuhvaća odnose među onime 
što supostoji i iz čega se isključuje vrijeme, i 2. os uzastopnosti 
(franc. axe des successivites) (C-D), na kojoj se uvijek može pro¬ 
matrati samo jedan element, ali na kojoj je sa svojim izmjenama 
smješteno i sve s prve osi. 


Te je odnose Saussure prikazao crtežom: 



Takvo je razlikovanje nužno osobito u znanostima koje se 
bave vrijednostima. 30 Jezik se tako može promatrati ili sa stajali¬ 
šta funkcioniranja u danome trenutku, u danome vremenskom 
presjeku, ili se, pak, svaka jezična jedinica može proučavati u 
razvoju kroz vrijeme, dakle od jednoga do drugoga vremenskog 
presjeka. Kao što nazivak sinkronija označuje jezično stanje u da¬ 
nom vremenskom presjeku, a dijakronija razvojne faze u vreme¬ 
nu, tako i u proučavanju jezičnih činjenica valja razlikovati dvije 
vrste perspektive: statičku ili sinkronijsku lingvistiku i razvojnu 
(evolutivnu) ili dijakronijsku lingvistiku; pritom će se prva ba¬ 
viti logičkim i psihološkim odnosima između supostojećih ele¬ 
menata što tvore sustav, onako kako ih uočava sama kolektivna 


30 Saussure, 72, 125 - 127; Vinja, 1969, 20 - 21; Sanders, 1979, 94 - 98. 

svijest, dok će dijakronijska lingvistika proučavati odnose koji 
povezuju elemente što ih ta ista kolektivna svijest ne primjećuje, 
a koji dolaze jedni nakon drugih i ne tvore sustav. 31 

Đa bi zorno pokazao istodobnu neovisnost i međuovisnost 
sinkronije i dijakronije, Saussure uspoređuje sinkroniju s po¬ 
prečnim prerezom stabljike koji otkriva strukturu biljke na odre¬ 
đenoj razini, dok uzdužni presjek biljke omogućuje da pojedina 
vlakna pratimo od korijena do vrha biljke: ono što se može za¬ 
ključiti iz jednoga presjeka ne može se zaključiti iz drugoga. 32 
Radi zornosti i tu se Saussure poslužio usporedbom sa šahom: 
pozicija u igri odgovara jednomu jezičnomu stanju, a vrijednost 
figura ovisi o njihovu položaju na ploči, jednako onako kao što 
neki jezični element dobiva vrijednost preko opreka prema osta¬ 
lim elementima istoga sustava. Sustav je samo trenutačan, on 
se mijenja od pozicije do pozicije (odnosno sa svakim potezom 
neke od figura), naravno, uz uvjet da vrijednosti (kao i u jeziku) 
ovise o nepromjenljivu dogovoru (to će reći o pravilima igre) 
koji postoji prije početka partije i traje nakon poteza. 33 Saussure 
ističe da je sinkronijsko proučavanje jezika ne samo jednako le¬ 
gitimno kao i dijakronijsko, nego sinkronijskomu proučavanju 
daje i prvenstvo. Saussure dalje tvrdi da je sve ono što je u jeziku 
dijakronijsko takvo samo preko govora ( parole ) te da bi racional¬ 
no proučavanje jezika trebalo odgovarati shemi: 



31 Saussure, 1972, 117, 140; Vinja, 1969, 20 - 21. 

33 Saussure, 1972, 117, 140, 141; Vinja, 1969, 19 - 20; Tekavčić, 1979, 22. 
33 Saussure, 1972, 125 - 127; Vinja, 1969, 20 - 21; Sanders, 1979, 94 - 98. 



Daljnja temeljna dihotomija iz Saussureova nauka o jeziku 
tiče se vrsta odnosa među elementima u jeziku. Svaka jezična je¬ 
dinica (riječ, glas itd.) u danome jezičnom stanju stoji u dvama 
tipovima odnosa prema drugim jedinicama istoga reda u istome 
jeziku; ti odnosi određuju njezino funkcioniranje. Na jednoj su 
strani odnosi temeljeni na linearnosti jezika koja ne dopušta da 
se istodobno realiziraju (izgovore) dva elementa; ti odnosi, dakle, 
proizlaze iz ulančavanja riječi (i drugih elemenata). U tekstu se 
riječi (elementi) nižu jedne za drugima, a kombinacije od dvaju 
ili više elemenata zovu se sintagmama (pro-čitati, kut-ić, s nama, 
ljudski život, čovjek je smrtan, izaći ćemo ako bude lijepo vrijeme itd.). 
Element u sintagmi dobiva vrijednost po tome što je u opreci pre¬ 
ma elementu iza kojega dolazi, prema elementu pred kojim do¬ 
lazi ili pak i prema jednomu i prema drugomu. Taj se tip odnosa 
označuje kao odnosi in praesentia ili kao sintagmatski odnosi. 
S druge se pak strane svaka riječ (svaki element) uporabljena u 
tekstu (diskursu) povezuje u pameti, asocira, s mnogobrojnim 
riječima (elementima) s kojima ima štogod zajedničko bilo u zna¬ 
čenju bilo u izrazu. Saussure uzima za ilustraciju francusku riječ 
enseignement „podučavanje, nastava, školstvo", koja je u pameti 
povezana s nizom riječi istoga korijena ( enseigner „podučavati, 
naučati", enseignons „podučavajmo" itd.), s nizom riječi srodna 
značenja ( apprentissage „nauk", education „odgoj" itd.), s riječima 
slične tvorbe ( changement „mijenjanje, promjena", armement ,,na- 
oružavanje, naoružanje" itd.) te s nizom riječi drugačije tvorbe i 
nesrodnih po značenju, ali s glasovnom podudamošću (rimom) 
u dočetku ( element „blag", justement „upravo" itd.). Takvu tipu 
odnosa (između stvarno uporabljenog elementa i nekog elemen¬ 
ta istog jezika koji je na toj točki isključen, ali po nekom krite¬ 
riju na nj podsjeća) Saussure je dao naziv odnosi in absentia ili 
asocijativni odnosi. 34 Za asocijativne nizove nije moguće unapri- 


34 Saussure, 1972,170 - 175. 

jed predvidjeti ni broj elemenata niti je moguće utvrditi njihov 
hijerarhijski slijed. 35 Dakako, govoreći o riječima i sintagmama, 
Saussure misli na sve jezične elemente od najjednostavnijih do 
najsloženijih (od glasa do rečenice), s time da, prema njemu, reče¬ 
nica zbog velike slobode kombinacija pripada govoru, dok neke 
sintagme pripadaju jeziku, a druge govoru. 36 Pojam asocijativnih 
odnosa imat će poslije veliko značenje u Ballyjevoj stilistici. Struk¬ 
turalna će lingvistika (Praška škola i glosematika) iz asocijativnih 
odnosa, koji se teško mogu jasno razgraničiti, izlučiti samo jedan 
precizno definiran tip: paradigmatske odnose (odnose između 
efektivno uporabljenih elemenata - fonema, morfema, riječi itd. 
- i svakog drugog elementa koji bi mogao biti na njihovu mjestu 
da je izbor bio drugačiji). 

Saussure izrijekom inzistira na tom da je u svakom trenutku 
jezik ( langue ) uspostavljeni sustav ili sistem koji podliježe razvo¬ 
ju, 37 da je jezik sustav koji poznaje samo svoj vlastiti red, 38 da je 
to sustav arbitrarnih znakova (za razliku od sustava simbola, jer 
se simboli odnose racionalno prema onomu što označuju). Dru¬ 
gim riječima, arbitramost jezičnoga znaka štiti jezik od svakoga 
samovoljnog pokušaja da ga se mijenja. 39 Za jezik je bitan po¬ 
jam vrijednosti (franc. valeur ): vrijednost je sustav ekvivalencija 
između stvari različna reda, između označenih i označitelja. 40 
Vrijednost riječi sastoji se ponajprije u svojstvu da predstavljaju 
misli (ideje), ali se tada ispravno postavlja pitanje čime se vri¬ 
jednost razlikuje od smisla (franc. signification) ili jesu li možda 
ta dva nazivka sinonimi. Vrijednost doista jest element smisla, 
ali ta dva pojma (vrijednost i smisao), unatoč svim poteškoća¬ 
ma njihova razdvajanja, valja lučiti jedan od drugoga jer bi se 

35 Saussure, 1972, 174. 

36 Saussure, 1972, 172 - 173. 

37 Saussure, 1972, 24. 

38 Saussure, 1972, 43; v. usporedbu sa šahom, Dubois et al., 1973, 481. 

39 Saussure, 1972, 106. 

40 Saussure, 1972, 115. 



inače jezik svodio na nomenklaturu. Ako je unutar znaka ozna¬ 
čeno protivnost koja odgovara označitelju, svaki je znak (a to je 
upravo odnos kojim se povezuje označeno i označitelj) jednako 
tako protivnost koja odgovara drugim znakovima jezika. Jezik 
je sustav u kojem su svi elementi solidarni i u kojem vrijednost 
jednoga elementa proizlazi iz istodobne prisutnosti drugih ele¬ 
menata. Za utvrđivanje vrijednosti potrebno je raspolagati ra- 
zličnom stvari (franc. chose dissemblable), koja se može zamijeniti 
za onu kojoj se vrijednost utvrđuje, i raspolagati sličnim stvari¬ 
ma (franc. choses similaires) koje se mogu usporediti sa stvarju 
kojoj vrijednost želimo utvrditi. Da bismo utvrdili vrijednost 
novca (npr. 5 kuna), treba znati koja se određena količina novca 
može usporediti sa sličnim vrijednostima istoga sustava (10 EUR 
= 73,60 HRK = 15,80 CHF). 

Dakle, da bismo utvrdili vrijednost jedne riječi, neće biti do¬ 
voljno utvrditi da toj i toj glasovnoj slici odgovara taj i taj pojam, 
da ima taj i taj smisao, nego takvu riječ moramo usporediti s 
drugim riječima (dakle sa sličnim elementima) koje s njom mogu 
biti u opreci: riječ ima vrijednost samo na temelju opozicija ili 
opreka u koje stupa u sustavu. Njezin je sadržaj zapravo odre¬ 
đen samo stjecajem onoga što se nalazi izvan nje: riječ (jezični 
znak) kao dio sustava nema samo smisao ( signification ) nego ta¬ 
kođer i vrijednost ( valeur ) koja je od smisla različita. 41 Primjerice, 
francuska riječ louer ima isti smisao kao i njemačke riječi mieten i 
vermieten, ali je vrijednost francuske riječi različita od svake od¬ 
govarajuće njemačke; jednako tako francuska riječ moutoti može 
imati isto značenje (smisao) kao i engleska riječ sheep, ali one 
nemaju istu vrijednost jer u engleskom uz sheep (za životinju) 
imamo i riječ mutton (za njezino meso), dok francusko mouton 
pokriva oba ta značenja. 


41 Saussure, 1972, 157 - 160, 188; Graur, Wald, 1961, 88; Vinja, 1969, 8 - 9; 
Dubois et al., 1973, 506; Amacker, 1974, 7 - 44; Sanders, 1979, 101 - 103. 

U jeziku nisu važni glasovi, nego glasovne razlike (franc. dif- 
ferences phonique$) koje omogućuju da se jedna riječ razlikuje od 
svih drugih riječi, jer samo razlike nose značenje; svaki se jezični 
segment temelji na tome što se ne preklapa (što ne koincidira) s 
drugim segmentom pa su, prema tome, arbitramost i razlikov- 
nost (franc. le differentiel) dva korelativna svojstva: 42 kada se mije¬ 
njaju, jezični se elementi mijenjaju neovisno o svojoj značenjskoj 
funkciji, a važno je da i nakon promjena ostanu različiti od dru¬ 
gih. 43 Osim toga, svim je konvencionalnim jedinicama svojstveno 
da se ne brkaju s opipljivim (materijalnim) elementom koji im 
služi kao podloga i u tom je smislu jezični označitelj bestjelesan, 
njega ne tvori materijalna glasovna supstancija, nego ga tvore je¬ 
dino razlike koje njegovu glasovnu sliku odvajaju (održavaju ra¬ 
zličitom) od svih ostalih glasovnih slika. 44 Tako i foneme (glasov¬ 
ne elemente koji su delimitirani i kojih je broj savršeno određen) 
Saussure definira ponajprije kao opozitivne, relativne i negativne 
bitnosti; to se, uostalom, dokazuje i slobodama kojima govornici 
raspolažu pri njihovoj realizaciji, a te slobode idu sve dotle dokle 
dotične fonemske jedinice ostaju različite od realizacija drugih 
fonema istoga jezika. Sve to za Saussurea znači da u jeziku posto¬ 
je samo razlike; za označeno i označitelja nema ni ideja ni glasova 
koji bi prethodili jezičnomu sustavu, nego postoje samo pojmov¬ 
ne razlike i glasovne razlike koje proizlaze iz tog sustava. Ono što 
od ideje ili od glasovne materije postoji u jezičnom znaku manje 
je važno od onoga što se nalazi oko njega u drugim znakovima. 
To se potvrđuje i time što se vrijednost kakva elementa može pro¬ 
mijeniti, a da se ničim ne dime ni u njegovo značenje ni u njegove 
glasove, a to znači da se vrijednost mijenja samo zato što je neki 
susjedni element pretrpio promjenu. 45 


42 Saussure, 1972, 163. 

43 Saussure, 1972, 163. 

44 Saussure, 1972, 164; Vinja, 1969, 9. 

45 Saussure, 1972, 166. 

Jezični je sustav niz razlika (franc. differences) u glasovima 
koje se kombiniraju s nizom razlika u idejama; no iz uspored¬ 
be tih dviju razina rađa se sustav vrijednosti, a taj sustav tvo¬ 
ri stvarnu vezu između glasovnih i psihičkih elemenata unutar 
svakoga znaka. Iako su označeno i označitelj, uzeti svaki za sebe, 
čisto diferencijalni (razlikovni) i negativni, njihova je kombinacija 
pozitivna činjenica. 46 Čim se među sobom uspoređuju znakovi 
kao pozitivni elementi, više se ne može govoriti o razlici (oni nisu 
[samo] različiti, nego su razlučni) pa među njima postoji opreka 
ili opozicija. Ukupna jezična struktura počiva na oprekama te vr¬ 
ste i na glasovnim i pojmovnim razlikama što ih one uključuju. 
Sve ono što u jeziku igra neku ulogu temelji se na igri jezičnih 
opozicija. 47 Napokon, posvuda se i uvijek u jeziku uspostavlja 
ravnoteža među međusobno uvjetovanim elementima, to jest vri¬ 
jednost svakoga elementa u sustavu proistječe iz njegova odnosa 
prema drugim elementima istoga sustava. Ono što elementi jesu 
sami po sebi (i po svojem materijalnom sastavu) Saussure zove 
supstancijom, a splet odnosa u koje elementi u sustavu stupaju 
zove formom pa u skladu s time ističe da je jezik forma a ne sup¬ 
stancija. 48 Dosljedno razlikovanje supstancije i forme bit će jedno 
od temeljnih polazišta Hjelmslevova teoretskog konstrukta. 

Odnosi sustav/vrijednost, razlika (razlikovnosti)/opozicija 
(opreka) i forma/supstancija nemaju, unatoč svemu, onako izra¬ 
zitu dihotomičnost kao pet dihotomija što smo ih naveli na po¬ 
četku; s druge pak strane te su dvojnosti dijelom implicirane u 
prvoj, drugoj i petoj temeljnoj dihotomiji ili, drugačije rečeno, 
pridonose njihovu boljem razgraničavanju. 

U ovome sumarnom prikazu najvažnijih sastavnica Saussu- 
reova nauka o jeziku ponajprije smo nastojali što cjelovitije raz- 


46 Saussure, 1972, 166. 

47 Saussure, 1972, 167 - 168. 

48 Saussure, 1972, 169. 

motriti autorove poglede na određena pitanja, a manje kritički 
raščlaniti pojedine njegove tvrdnje. Valja zato upozoriti i na kri¬ 
tičke reakcije na Saussureovo učenje o jeziku. Tako se poslije po¬ 
kazalo da Saussure nije imao pravo kada je tvrdio kako je jedino 
sinkronijsko proučavanje jezika u punom smislu riječi znanstve¬ 
no, pa se danas i sinkronijski i dijakronijski pristup prihvaćaju 
kao znanstveno jednako vrijedni i kao pristupi koji se nadopu¬ 
njuju (iako ih, dakako, u proučavanju ne smijemo brkati), jer sta¬ 
ro i novo u jeziku tvore određeno jedinstvo. Primamost interne 
lingvistike koju su, osobito u praksi, prihvatile strukturalističke 
škole izazvala je reakcije koje su se najjasnije očitovale u pojavi 
sociolingvistike, pragmatike i si. Oštra Saussureova opreka iz¬ 
među jezika i govora premoštena je uvođenjem pojma norme i 
si. Primjerice, raščlanjujući razložnost strogoga odvajanja jezika 
(langue) od govora (parole), koje ne odgovara stvarnosti, E. Co- 
seriu argumentirano i uvjerljivo pokazuje konvencionalnost te 
dvojnosti. Između jezika ( langue ; on ga naziva „sustavom", ap¬ 
strakcijom II. stupnja) i individualnoga govora ( parole ) on kao 
vezivni element predlaže normu (apstrakciju I. stupnja, koju bi¬ 
smo mi mogli nazvati općom uporabom: govornici se prilagođu¬ 
ju upravo njoj a ne „sustavu"). 49 Lingvisti su mnogo raspravljali 
i o arbitramosti jezičnoga znaka pa se na nju danas gleda elastič¬ 
nije. Unatoč svemu tomu, Saussureov se Tečaj... može označiti 
kao prva velika jasno strukturirana općelingvistička teorija koja 
je izravno ili posredno duboko utjecala na ukupan razvoj lingvi¬ 
stike 20. stoljeća. 


49 Coseriu, 1952, 113 i si.; Iordan, 1962, 297. 



Recepcija Saussurea 

Unatoč nepovoljnim ratnim i poratnim prilikama Saussure¬ 
ov su Tečaj..., kada se pojavio, prikazali mnogi poznati lingvisti 
onoga doba, 50 a to svjedoči i o ugledu što ga je Saussure uživao 
u lingvistici. Iako je najveći dio prikaza povoljan, ipak je u biti 
najčešće kritičan i pokazuje da suvremenici nisu osobito dobro 
razumjeli što to novoga Tečaj... zapravo donosi. Ti prikazi odre¬ 
da prosuđuju knjigu polazeći od prevladavajućih ideja svojega 
doba (komparatizma, psihologizma, povijesne lingvistike...) i 
redovito prolaze mimo onoga što je u Saussureovoj knjizi doista 
novo i vrijedno. Kako kritičari nisu uočili prave vrijednosti, u 
Francuskoj će se i Švicarskoj pravi razgovor o Tečaju... kao cje¬ 
lovitu djelu zapodjenuti istom s pojavom strukturalizma. Blo- 
omfield je 1924. dao vrlo povoljan prikaz Saussureove knjige, 
i u mnogo čemu se slaže sa Saussureom, iako mu zamjera što 
fonetika u njegovoj knjizi ne zauzima središnje mjesto te zlob¬ 
no dodaje da to svjedoči o Saussureovim približnim znanjima o 
fonetici. 

Prijevodi Tečaja... kasni su i prilično rijetki. Prvi se prijevod 
pojavio 1928, i to na japanskom. U Europi je na njemački preve¬ 
den 1931. godine, a 1933. pojavio se i prijevod na ruskom. Istom 
je 1945. španjolski lingvist A. Alonso objavio u Argentini prije¬ 
vod na španjolski jezik, a engleski je prijevod izašao u SAD-u 
1959. Godine 1961. izlazi poljski prijevod, 1967. madžarski, 1969. 
srpski, 1970. švedski. Pravi događaj za lingvistiku i poznavanje 
Saussurea bilo je objavljivanje talijanskoga prijevoda Tečaja... 
1967. godine od Tullija de Maura s opširnim prevoditeljevim 
uvodom i temeljitim kritičkim komentarom. Do produbljenog 
tumačenja i otkrivanja pravih vrijednosti Saussureove knjige nije 


50 A: Meillet 1916. i 1917; 1917. M. Grammont, O. Jespersen i A. Sechehaye; 
1923. J. Marouzeau; 1924. L. Bloomfield i dr. 

došlo u Parizu (u Francuskoj) ni u Ženevi, nego u sklopu Praške 
fonološke škole i u sklopu glosematike (Kopenhaške ili Danske 
lingvističke škole). 

Najveći lingvistički umovi Saussureova doba nisu prihva¬ 
tili Tečaj... onako kako bismo mi to danas očekivali. Jedan od 
najvažnijih lingvista prve polovice 20. stoljeća Otto Jespersen 
(1860 — 1943) — izdanak blistave danske jezikoslovne tradicije, 
fonetičar, opći lingvist i interlingvist, anglist, jedan od velikih 
„mislećih lingvista" kojih djela i danas mogu nadahnuti jezična 
istraživanja — nije shvatio bit Saussureove teoretske konstruk¬ 
cije, a pojedine dijelove kojima se pozabavio ili je odbacivao ili 
pogrešno tumačio. 

Valorizacija Saussureove misli u lingvistici može se pratiti 
na trima različitim razinama: 1. kod lingvista koji su neovisno, 
bez izravne veze sa Saussureom, u svojim djelima (nastalima na¬ 
kon Tečaja...) došli do rješenja sličnih Saussureovima (primjerice 
E. Sapir); 2. kod izravnih Saussureovih učenika u Francuskoj (A. 
Meillet i dr.) te u Ženevi koji su se na Tečaj ... neprestano poziva¬ 
li, ali su samo djelomice preuzeli njegova bitna načela i samo ih 
djelomice dalje razvijali (Bally i Sechehaye); 3. kod lingvističkih 
škola i smjerova kojima je Saussureov nauk poslužio kao sigur¬ 
no polazište, pa su njegove postavke dorađivali i u pojedinosti¬ 
ma ispravljali ili pak, polazeći od njega, gradili vlastite teorije 
(Praška fonološka škola, glosematika, Martinetov funkcionali- 
zam i dr.). 

Iako su se američki lingvisti druge polovice 19. i početka 20. 
stoljeća školovali na europskoj jezikoslovnoj tradiciji, a mnogi 
su od njih lingvističku naobrazbu stjecali na europskim sveu¬ 
čilištima, američke su prilike nametnule američkoj lingvistici 
određene specifičnosti. Kako su bili suočeni i s proučavanjem 
indijanskih jezika (za koje nije bilo pisanih dokumenata ni po¬ 
znate povijesti, koje je često valjalo proučavati bez ikakvih preli¬ 
minarnih praktičnih znanja, dakle od ništice), na američkom se 


tlu mjesto europske genetske poredbene gramatike više razvija 
tipološko proučavanje na sinkronijskim osnovama, a mjesto kla¬ 
sifikacije jezičnih elemenata prema značenjskim kriterijima ra¬ 
dije se u tome polazi od čisto formalnih kriterija. Na izvorima je 
američkog deskriptivizma lingvist i antropolog Franz Boas (1858 
— 1942), koji je već 1911. pokazao da metode poredbene anali¬ 
ze, razrađene na građi indoeuropskih jezika, nisu prikladne za 
proučavanje indijanskih jezika, a od Boasa su učili i L. Bloomfi- 
eld i, posebno, E. Sapir. Iako je za mnoga svoja rješenja Leonard 
Bloomfield (1887 — 1949) dobio poticaj od Saussurea, autorom 
„Biblije" američke lingvistike 51 nećemo se u ovome razdjelu 
posebno baviti jer se kao predstavnik biheviorizma (distribuci- 
onalizma, „antimentalizma") svojim „tehnicizmom" i „struktu¬ 
ralnim mehanicizmom" bitno udaljio od osnovne Saussureove 
orijentacije. Naprotiv, germanist, indijanist i antropolog Edward 
Sapir (1884 — 1939; u Ameriku se doselio kao petogodišnje di¬ 
jete), najveći humanist među američkim lingvistima, po mnogo 
čemu se u svojoj analizi jezika približuje Saussureu, a veza izme¬ 
đu te dvojice lingvista jamačno nije samo u tome što su obojica 
poznavala Whitneyjevo djelo. 

Sapir je glavni predstavnik mentalističkoga („psiholo- 
gističkoga") smjera američkog strukturalizma, a glavninu svojih 
pogleda na jezik izložio je u knjizi Language. On polazi od pret¬ 
postavke da je „jezik kao struktura u svojem unutarnjem aspek¬ 
tu otisak misli" 52 i posebice će se baviti odnosima između jezika 
i mišljenja, jezika i kulture; on uostalom jezik definira sociološki, 
kao proizvod kulture i kao povijesno naslijeđe dane skupine, 
odnosno proizvod dugotrajne društvene uporabe. Slično Sau¬ 
ssureu, inzistira na psihičkom karakteru glasa, na psihičkoj vri¬ 
jednosti glasovnih elemenata te ističe da osim čisto objektivnog 


51 Usp. str. 179 i dalje. 

52 Sapir, 1921, 22. 

sustava glasova [s bezbrojem fizičkih varijacija] postoji i ograni¬ 
čenije „unutarnji" ili „idealni" glasovni sustav. Sitne fonetičke 
razlike u jeziku koje omogućuju razlikovanje [riječi] Sapir zove 
„točkama u uzorku" (points in the pattern, ili razlikama u susta¬ 
vu; pattern odgovara sustavu, a point odgovara glasovnoj jedinici 
koja je i za govornika i za slušatelja uvijek različita od ostalih), 
a to bi zapravo odgovaralo europskim komutabilnim glasov¬ 
nim jedinicama ili fonemima; „nutarnji idealni glasovni sustav" 
odgovara fonološkomu sustavu, a „točke u uzorku" (ili poslije 
„glasovne pozicije") utvrđuju se prema „funkcionalnom smislu" 
(dakle prema razlikama u značenju) i odgovaraju fonemima. U 
trećem poglavlju svoje knjige Sapir govori o razlici između ono¬ 
ga što govornik izgovara (fonetika) i onoga što on misli da iz¬ 
govara, a sugovornik misli da čuje (fonologija), te o slobodnim i 
kombinatomim varijantama, o pertinentnim obilježjima. Poseb¬ 
no je važan Sapirov prilog lingvistici na polju tipologije. Mjesto 
starih simplicističkih klasifikacija, Sapir je razradio suptilnu i 
vrlo složenu mrežu kriterija za tipološku klasifikaciju jezika koja 
uzima u obzir velik broj elemenata 53 , koju do danas, barem što 
se gramatičke tipologije tiče, jedva da je nadmašila koja druga 
klasifikacija. 

Kenneth Lee Pike (1912), vrstan fonetičar i fonolog te tvorac 
tagmemike (u duhu biheviorizma) inzistira na potrebi prouča¬ 
vanja semantike te veza između jezika i drugih pojava kulture. 
Kako je za Sapira jezik „vodič za spoznavanje društvene stvar¬ 
nosti" i snažno utječe na naš odnos prema društvenim pitanji¬ 
ma i pojavama - ljudsko biće ne živi samo u objektivnom svije¬ 
tu i svijetu društvenoga djelovanja, nego je u velikoj mjeri pod¬ 
ložno utjecaju konkretnoga jezika kao sredstva za izražavanje u 
danome društvu; on je položio temelje tzv. etnolingvistici. Na 


53 Sapir, 1921, 6. Poglavlje; Arens, 1969, 497 - 508, Mountin, 1972, 90 - 
91. 


tom se području svojim radovima osobito istaknuo Benjamin 
Lee Whorf (1897 - 1941), za koga poimanje činjenica iz vanjsko¬ 
ga svijeta i odnos prema vanjskomu svijetu proizlaze iz jezika 
na kojem se o njima priopćuje, za Whorfa gramatika i logika 
ne odražavaju stvarnost, nego se od jezika do jezika proizvolj¬ 
no mijenjaju. No svi Sapirovi učenici zapravo se mnogo bolje 
uklapaju u američko lingvističko ozračje nego u saussureovsku 
filijaciju. 

Već smo do sada isticali kako je razvrstavanje lingvista (pa 
tako uostalom i samoga Saussurea) u škole i smjerove relativno 
(od priručnika se do priručnika i od autora do autora lingvisti 
nerijetko različito razvrstavaju), kao i to da su pojedini lingvisti 
djelovali u nekoliko škola. Ako Saussurea obično razvrstavaju 
u sociološku školu u lingvistici, drže ga, štoviše, jednim od nje¬ 
zinih utemeljitelja i glavnih predstavnika, ta se škola nerijetko 
- zbog teoretskih, metodoloških i drugih razloga - razdvaja na 
Francusku (ili Parišku) [sociološku] školu i na Ženevsku školu. 
No koliko god glavni predstavnici sociološke škole (i u Francu¬ 
skoj i u Ženevi) bili deklarativno povezani sa Saussureom i nje¬ 
govim jezikoslovnim naukom, njihova se djelatnost ipak dobrim 
dijelom zbivala na marginama Saussureova naučavanja ili pak i 
mimo njega. 

Kao svojevrsna reakcija na mladogramatičarsko poimanje je¬ 
zika, početkom 20. stoljeća sve se više isticala društvena funkcija 
jezika kao sredstva za komunikaciju. 54 U Francuskoj su se takvi 
pogledi posredno oslanjali na filozofiju A. Comtea (1798 - 1857), 
izravno, pak, na sociološka naučavanja E. Durkheima (1858 - 
1917) i, nešto poslije, L. Levy-Bruhla (1857 - 1939). Prema nauku 
sociološke škole u lingvistici ljudski je jezik društvena pojava, a 
ta ljudska sposobnost (jezik, sporazumijevanje jezikom) ne može 
se očitovati izvan društva, pa se zato mora i proučavati u vezi s 


54 Kondrašov, 1979, 105. 


124 


125 


drugim društvenim pojavama. 55 Poput Saussurea, i drugi pred¬ 
stavnici sociološke škole prihvaćaju da je jezik sustav, da je znak 
određen odnosom između označenog i označitelja (značenja i 
izraza), ali i svojim odnosom prema drugim znakovima. Za njih 
je sinkronijska analiza jezičnoga sustava najvažnije sredstvo za 
spoznavanje jezika. Inovacije u jeziku stvaraju, doduše, pojedin¬ 
ci, ali se one šire unutar zajednice i od njih ostaje samo ono što 
su prihvatili svi govornici; jezik se predajom prenosi s naraštaja 
na naraštaj i predajom (tradicijom) se određuje jezična djelatnost 
pojedinca. 56 Za „život jezika" odsudno značenje ima sankcija 
jezične zajednice: pojedinac ne može samovoljno ni stvoriti ni 
promijeniti jezični znak. Jezični razvoj, prema tome, ne određuju 
ni psihološki ni fiziološki razlozi (koji su u svim društvima isti), 
nego društveno-povijesni uvjeti. 57 Sljedbenici sociološke škole u 
lingvistici isticali su u vezi s time tezu o društvenoj raslojenosti 
jezika, objašnjavali su povijest riječi socijalnim činiteljima, pri 
jezičnom posuđivanju isticali su važnost „prestiža" jezika da¬ 
vatelja, svraćali pozornost na posljedice miješanja i uzajamnih 
utjecaja jezika. 

Unatoč izravnim vezama sa Saussureom i pozivanju na nje¬ 
gov nauk, unatoč bliskosti njihovih pogleda sa Saussureovima u 
mnogim pojedinostima, pripadnici sociološke škole nisu preuzeli 
ukupnost Saussureova nauka o jeziku. Među predstavnicima te 
škole u Francuskoj ističu se A. Meillet, Joseph Vendryes, Maurice 
Grammont te Emile Benveniste, izvan Francuske ponajprije Meil- 
letov učenik Norvežanin Alf Sommerfeldt (1868 - 1965), a u Žene- 
vi Charles Bally, Albert Sechehaye, Henri Frei i dr. 

Antoine Meillet (1866 - 1936), Saussureov najbolji učenik u 
Parizu (nije, dakle, slušao Saussureova predavanja iz opće ling- 


55 Iordan, 1962, 285. 

56 Iordan, 1962, 285. 

57 Kondrašov, 1979, 105 — 106. 



vistike) i od 1891. njegov nasljednik (po Saussureovoj želji) na 
katedri za poredbeno indoeuropsko jezikoslovlje na Ecole Pra- 
tique des Hautes Etudes, jedan od najsvestranijih i najlucidnijih 
komparatista kojega su osobito zanimala metodološka pitanja, 
svjedoči o tome da se znanstveno naslijeđe ne prenosi mehanički 
na učenike. Unatoč tomu što se prema svojem učitelju odnosio s 
velikim poštovanjem i divljenjem, pa se na njega redovito i po¬ 
zivao, Meillet je od Saussurea dosljedno preuzeo (vjerojatno još 
u pariškom razdoblju) samo poimanje jezika kao društvene in¬ 
stitucije. Iako i on tvrdi da je „jezik sustav u kojem se sve drži", 
njega mnogo više zanimaju društveni nego strukturni aspekti 
jezika. Valja reći da u recenziji Tečaja... iz 1916. Meillet izlaže 
mnoge rezerve prema toj knjizi, upozorava da u njoj nema lin¬ 
gvistike govora i da nisu obrađene gramatičke kategorije, ističe 
da je neispravno odvajati sinkroniju od dijakronije, da izlaganje 
o jeziku u toj knjizi nije potpuno, da je to samo studentska re¬ 
dakcija profesorova nauka; ni do kraja života Meillet nije pri¬ 
hvatio bitna načela i sustav razmišljanja te knjige. 58 Jezik je za 
njega ponajprije društvena činjenica. Sinkronijsko funkcionira¬ 
nje jezika (i Meillet daje prednost sinkronijskim proučavanjima 
pred dijakronijskima) prisno je povezano s društvenim ustroj¬ 
stvom i njime uvjetovano. Svaka promjena društvene strukture 
neizbježno izaziva jezične promjene, a to je osobito uočljivo u 
semantičkom razvoju. Kako se skupine ljudi koje tvore jezičnu 
zajednicu među sobom razlikuju u socijalnom pogledu, riječi 
mijenjaju značenje kada prelaze iz jedne skupine u drugu; riječ 
preuzeta iz mnogobrojnije skupine u malobrojniju suzuje svoje 
značenje, i obratno. Meillet također upozorava na važnost „rječ- 
ničke zabrane" (tabua i si.) u leksičkim promjenama, na važ¬ 
nost kalka (doslovnog prijevoda) pri kojem se iz drugog jezika 
ne posuđuje glasovni izraz nego unutarnja struktura elementa, 


58 Mounin, 1972, 53 - 54. 

itd. 59 Teorijska načela njegova rada najbolje se očitavaju u dvama 
njegovim djelima: La methode comparative en linguistique 60 i Lin- 
guistique historique et linguistique generale (I, II). 61 Meilletov uče¬ 
nik Joseph Vendryes (1875 - 1960), komparatist, klasični filolog 
i keltolog, klasičnom knjigom Le langage zapravo je izložio kor¬ 
pus doktrine sociološke škole, a pritom ističe kako je postojanje 
jezika proisteklo iz potrebe što je ljudi imaju da među sobom 
komuniciraju. 62 Posebno mjesto unutar Francuske škole pripa¬ 
da Mauriceu Grammontu (1866 - 1947), Saussureovu učeniku u 
Parizu i Meilletovu kolegi sa studija, profesoru na Sveučilištu u 
Montpellieru, koji se posvetio općoj fonetici (unatoč tomu što je 
Saussure fonetiku isključio iz lingvistike u užem smislu riječi) i 
estetičkomu činitelju u jeziku. Prihvaćajući da je jezik društvena 
činjenica i da sinkronijska proučavanja imaju prednost nad dija- 
kronijskima, Grammont na velikom broju različitih jezika pro¬ 
učava određene fonetske pojave (disimilaciju, metatezu, asimi¬ 
laciju) i nastoji im utvrditi narav, raširenost, uzroke razlučujući 
univerzalne glasovne pojave od onih koje dolaze u pojedinim 
konkretnim jezicima. Meilletov učenik i nasljednik na katedri 
od 1936. Emile Benveniste (1902 - 1976), iranist i indoeuropeist, 
nastavljač tradicije sociološke škole, jedan od velikih lingvista 
našega stoljeća, dugo je prema Saussureu ostao rezerviran, da 
bi od sredine šezdesetih godina u potpunosti shvatio domašaj 
Tečaja... i posvetio mu i nekoliko nezaobilaznih studija te vrlo 
pertinentno sudjelovao u razrađivanju strukturalne metologije u 
proučavanju jezika. Teoretska potka francuske sociološke škole 
najbolje dolazi do izražaja u njegovu klasičnom djelu o vokabu- 
laru indoeuropskih institucija. 63 


59 Iordan, 1962, 305 - 308, 310, Mounin, 1972, 41 - 44. 

60 Meillet, 1925. 

61 Meillet, I. 1921, II. 1936. 

62 Vendryes, 1921; Iordan, 1962, 316. 

63 E. Benveniste, Le vocabulaire des institutions itido-europeennes, I — II, Pariš, 
1969. 


Izravni Saussureovi učenici iz Ženeve Charles Bally (1868 
- 1947) i Albert Sechehaye (1870 - 1956), iako su nakon učitelje¬ 
ve smrti objavili njegova predavanja, nisu samom analizom toga 
teksta dovoljno upozorili na najhitnije njegove novine niti su ga 
u dostatnoj mjeri promatrali kao cjelinu. Na temeljima saussure- 
ovske lingvistike oni su izgradili logičku i psihološku gramatiku. 
Bally je utemeljitelj lingvističke stilistike kao discipline. Njegova 
stilistika ne proučava individualni stil pisaca ili govornika, nego 
se bavi proučavanjem ekspresivnog i afektivnog u jeziku kao 
kolektivnoj činjenici, a pritom se osobito koristio i Saussureovim 
učenjem o asocijativnim odnosima. Ballyjeva podjela stilistike na 
eksternu stilistiku i internu stilistiku (a ta bi trebala pokazati da 
određeni odnosi, prisutni u običnim jezičnim oblicima, pokre¬ 
ću „stil", tj. afektivni ili ekspresivni oblik izražavanja) zapravo 
ponavlja odgovarajuću Saussureovu podjelu lingvistike. Dok su 
se prijašnja proučavanja stila ograničavala na pisani jezik (franc. 
langue ecrite), Bally je afektivne i ekspresivne elemente sustavno 
proučavao na govornome jeziku (franc. langue parlee), a izravna 
posljedica te važne distinkcije bila je da se lingvistička stilisti¬ 
ka bavila proučavanjem jezika određene društvene skupine. Za 
takvu vrstu proučavanja Bally se služio, dakako, samo sinkro- 
nijskim pristupom. Saussureove općelingvističke postavke po¬ 
javljuju se osobito u potonjim Ballyjevim knjigama, u kojima je 
težište njegovih proučavanja ipak odnos između jezika i mišlje¬ 
nja, kao i izričit zahtjev da se jezik proučava u izravnoj vezi sa 
životom, načinom života, duhovnim reakcijama govornika, 64 ili 
se pak, na saussureovskim zasadama, donosi minuciozna sin¬ 
kronijska gramatička analiza francuskoga te ga se uspoređuje s 
njemačkim. Bally također proučava gramatičke postupke u ana¬ 
litičkim jezicima, važno pitanje aktualizatora pri uporabi riječi u 
rečenici. 


64 Bally, 1913. 

Radovi Alberta Sechehayea snažno su prožeti utjecajem psi- 
hologizma, a gotovo se u svima bavio odnosom između jezika i 
mišljenja, mišljenja i izraza. Dok Bally inzistira na afektivnosti 
koja prevladava u govornome jeziku, Sechehaye se zanima za 
intelektualni faktor mišljenja (za njega je mišljenje dvojako: in¬ 
telektualno i afektivno) jer je, kako ističe, prevladavajuća uloga 
jezika priopćavanje misli (objektivnog mišljenja), a ne osjeća¬ 
ja. Naklonjen organizaciji i sistematizaciji činjenica, Sechehaye 
nanovo razmatra odnos između individualnog i kolektivnog u 
jeziku, između oblika i sadržaja (forme i misli), između sinta- 
gmatskog i asocijativnog, između glasova i gramatičkih oblika, 
između jezika i govora, između sinkronije i dijakronije (i drži 
da oštra razlika između sinkronije i dijakronije te između je¬ 
zika i govora nije održiva). Iako je u mnogim rješenjima bliži 
holističkoj ili chomskyjevskoj sintaksi nego Saussureovu načinu 
razmišljanja, čini se da je Sechehaye najvažiji prilog lingvističkoj 
znanosti dao u sintaksi. Za njega je jezični sustav sastavljen od 
niza podsustava koji se prožimlju, među sobom su u odnosima 
podređenosti ili nadređenosti, pa i sintaksu promatra kao strogo 
uređenu hijerarhijsku konstrukciju koja se temelji na apstraktnoj 
formi (modelu). Svoju je sintaksu jako formalizirao, a lučio je 
sintagmatsku gramatiku (koja proučava kombinacije znakova) i 
asocijativnu gramatiku (koja se bavi znakovima za sebe). 


Praška fonološka škola 

Saussureov nauk o jeziku najvjernije i u intelektualnom 
smislu najpotpunije nastavlja europski strukturalizam. No pri¬ 
tom treba imati na umu neodređenost i mnogoznačnost etike¬ 
te „strukturalizam". Unatoč prividu, iza jedinstvenog naziva 
strukturalizam krije se vrlo raznorodna realnost. Osim Sapirova 


„mentalizma" i Bloomfieldova biheviorizma (distribucionaliz- 
ma), i u Americi je bilo više smjerova i lingvista koji se, unatoč 
velikim međusobnim razlikama, promatraju kao strukturalisti. 
U Europi osim Praške fonološke škole, glosematike te Martine- 
tova funkcionalizma treba uzeti u obzir, primjerice. Moskovsku 
(fonološku) školu. Londonsku školu i dr. Jakobson, jedan od 
utemeljitelja i glavnih „ideologa" Praške škole, nakon Drugoga 
svjetskog rata razvija u Americi djelatnost koja se od Praške ško¬ 
le prema nekim načelima jasno odvaja. Francuzi Lucien Tesniere 
i Emile Benveniste (u određenom smislu i Gustave Guillaume), 
Poljaci Jerzy Kurylowicz i VVitold Doroszewski, Rumunji Alexan- 
dru Rosetti i Emil Petrovid te mnogi drugi lingvisti ne pripadaju 
nijednoj strukturalističkoj školi, a ipak se bez dvojbe svrstavaju 
u strukturaliste. Iako se nazivak strukturalizam primjenjuje na 
vrlo različite pristupe jeziku, ipak treba istaknuti da sve struktu¬ 
ralističke škole pokazuju nekoliko osnovnih zajedničkih značaj¬ 
ki kako glede koncepdje tako i glede metoda. Svi strukturalizmi 
polaze od činjenice da je jezik sustav koji ima strukturu, a to zna¬ 
či da se elementi toga sustava i njihovi uzajamni odnosi mogu 
opisati na temelju određenog (i ograničenog) broja pravila. 65 Svi 
strukturalizmi (osim, donekle, glosematike) temelje svoju lin¬ 
gvistiku na proučavanju ostvarenih izričaja, dakle dovršenih i 
zatvorenih tekstova. Proučavanja temelje na promatranju onoga 
što se očituje, što je manifestno (pa otuda svi razmjerno malo po¬ 
zornosti pridaju analizi značenja). Jednako tako sve strukturali¬ 
stičke škole utvrđuju u jeziku hijerarhijske razine i rangove. Bez 
obzira na znatne terminološke razlike te samo djelomičnu po¬ 
dudarnost među pojmovima, svi strukturalizmi razlikuju jezični 
kod (jezik kao sustav - langue) i njegovu primjenu, realizaciju u 
komunikacijskom aktu (govor - parole). 66 

65 Saussure nije upotrijebio riječ structure kao jasno definiran pojam ili kao 
termin; on ima samo systeme = sustav. 

66 Kovačec, 1982, V - VII. 

Praška fonološka škola nastala je djelovanjem Praškoga lin¬ 
gvističkog kruga (češ. Pražsky Lingvisticky Kroužek, franc. Cerc- 
le Linguistique de Prague) utemeljenoga godine 1926. na poticaj 
češkoga germanista Vilema Mathesiusa (1882 — 1945) te ruskih 
lingvista Romana Jakobsona, koji se tada usavršavao na Praškom 
sveučilištu, i Nikolaja Trubeckoja, profesora slavistike u Beču od 
1922. Treba istaknuti da je Prag stoljećima bio jedno od najsnaž¬ 
nijih srednjoeuropskih sveučilišnih središta, a u drugoj polovi¬ 
ci 19. i početkom 20. stoljeća u mnogim je disciplinama „davao 
ton" europskim gibanjima. Češkim lingvistima, odgojenima na 
toj zavidnoj tradiciji, pridružilo se nekoliko lingvista koji su na¬ 
kon Oktobarske revolucije iz ovih ili onih razloga napustili Rusi¬ 
ju, a formirali su se na jednoj drugoj važnoj lingvističkoj tradiciji. 
U radu kruga ubrzo su se svojim idejama nametnuli Trubeckoj 
i Jakobson te, također ruski emigrant, Sergej O. Karcevski (1884 
— 1955), slušač Saussureovih predavanja koji se 1925. ponovno 
vratio u Ženevu. Polazeći od Saussureova Tečaja... te nauka lin¬ 
gvista s ruskih sveučilišta, 67 ruski su emigranti razvili vlastitu 
metodologiju proučavanja jezika. Na I. međunarodnom kongre¬ 
su lingvista u Haagu 1928. godine trojica su Rusa izložila tzv. 
Teze (ili Prijedloge, objavljene u Aktima toga kongresa, Leiden, 
1929) kojima su promovirala fonologiju kao novu lingvističku 
disciplinu, a te je teze vrlo dobro prihvatio znatan broj lingvista 
onoga doba (među ostalima i A. Meillet). Pražani su se zalagali 
za opis fonoloških sustava pojedinih jezika, tj. opis značenjskih 
razlika među glasovnim (slušnim) slikama, za utvrđivanje fo¬ 
noloških korelacija, za uspostavljanje poredbene fonologije koja 
bi formulirala opće zakonitosti što upravljaju odnosima između 


67 Ponajprije Baudouina de Courtenaya, ali i Mikolaja Kruszewskoga (1851 
— 1887), Filipa F. Fortunatova (1848 — 1914), Alekseja Al. Šahmatova 
(1864 — 1920), Vasilija A. Bogorodickoga (1857 — 1914), Al. M. Peškov- 
skoga (1878 — 1933), ruskog Poljaka Viktora Porzezinskoga (1870 — 1929), 
Lavoslava Ščerbe (1880 — 1944) i dr. 

različitih korelacija danoga fonološkog sustava, za ukidanje an- 
tinomije između sinkronijske fonologije i dijakronijske fonetike 
(jer i fonetske promjene proizlaze iz sustava unutar kojega se 
zbivaju) tako da bi se povijesna fonetika pretvorila u povijest 
razvoja fonološkoga sustava, za to da pri proučavanju tih po¬ 
java (u okviru njihove svrhovitosti, „teleološkog" karaktera) 
akustička analiza bude u prvome planu. U prilagođenu i dopu¬ 
njenu obliku Teze su predstavljene i na I. kongresu slavenskih 
filologa u Pragu 1929. te objavljene u prvom broju glasila Kruga 
(,,Travaux du Cercle Linguistique de Prague", TCLP, 1929, str. 7 
— 29). Osim čeških lingvista (Vilema Mathesiusa, Bohumila Trn¬ 
ke, Bohuslava Havraneka, Jozefa Vacheka, Vladimira Horaleka i 
dr.) te trojice ruskih emigranata, u radu Praškoga lingvističkoga 
kruga, i posebno u njegovu glasilu „TCLP", sudjelovali su brojni 
lingvisti iz drugih zemalja: njemačko-austrijski psiholog K. Biih- 
ler, Amerikanac L. Bloomfield, Danac L. Hjelmslev, Nizozemac 
A.V. de Groot, Poljaci J. Kurylowicz i W. Doroszewski, Englez 
D. Jones, Francuzi L. Tesniere, A, Martinet i E. Benveniste te 
više ruskih lingvista iz SSSR-a (G. O. Vinokur, E. D. Polivanov, 
N. N. Dumovo, P. G. Bogatyrev). 

Knez Nikolaj Sergejevič Trubeckoj (1890 — 1938) stekao je 
u carskoj Rusiji (u Moskvi) prvorazrednu opću i humanističku 
naobrazbu, a nakon klasične gimnazije završio je studij lingvi¬ 
stike (opća lingvistika, poredbena indoeuropska lingvistika, 
sanskrt). Još u gimnaziji bavio se proučavanjem jezika i etno¬ 
grafije (kulturne antropologije) ugrofinskih, sjevernokavkaskih 
a zatim i paleosibirskih naroda. Godine 1913 — 1914. u Leip- 
zigu je s L. Bloomfieldom i L. Tesniereom slušao predavanja 
K. Brugmanna i A. Leskiena. Kada je i sam počeo predavati na 
Moskovskome sveučilištu (1915), sve se više počeo okretati sla¬ 
venskoj poredbenoj lingvistici. Od 1920. predavao je na Sveu¬ 
čilištu u Sofiji, a od 1922. bio je profesor slavenske filologije u 
Beču. Umro je nedugo pošto su ga nacisti otjerali sa sveučilišta 

i konfiscirali mu sve papire. Sistematičan, temeljit, odmjeren 
(pa i suzdržan) te predan samozatajnomu radu, Trubeckoj je na 
određen način suprotnost Romanu Jakobsonu s kojim je bio u 
stalnoj vezi od 1914. Roman (Osipovič) Jakobson (1896 — 1982) 
potekao je iz ugledne moskovske građanske židovske obitelji, 
koja mu je također omogućila prvorazrednu i široku naobraz¬ 
bu, posebice poznavanje jezika, a od godine 1914. studirao je 
na Slavensko-ruskom odjelu Povijesno-filološkog fakulteta 
Moskovskoga sveučilišta. No Jakobsonov je temperament bio 
drugačiji, on je održavao vrlo žive veze s pjesnicima i piscima 
(Blokom, Majakovskim, Pasternakom, Hljebnjikovim, Mandelj- 
štamom) te drugim umjetnicima i živo sudjelovao u javnim i 
kulturnim zbivanjima burnoga drugog desetljeća 20. stoljeća u 
Moskvi. Po naravi je bio animator, pokretač, organizator, pred¬ 
vodnik. Kao što je 1926. sudjelovao u pokretanju Praškoga lin¬ 
gvističkog kruga (kojemu je 13 godina bio dopredsjednikom), 
tako je 1915. s prijateljima utemeljio Moskovski lingvistički 
krug i bio mu prvim predsjednikom (krug se bavio poetikom, 
metrikom i folklorom). Godine 1916. u Petrogradu je utemeljio 
OPOJaZ (rus. Obščestvopo izučeniju poetičskogo jazyka — Društvo 
za proučavanje pjesničkoga jezika; među sudionicima su J. N. 
Tinjanov, V. B. Šklovski, B. M. Ejhenbaum), a godine 1943. bit će 
jednim od utemeljitelja Njujorškoga lingvističkog kruga (za koji 
neki kažu da je bio praška „filijala" u Americi). Od 1920. Jakob¬ 
son je živio u Pragu, najprije kao sovjetski službenik, a potom 
je nastavio studirati; ujedno je održavao veze s češkim avangar¬ 
dnim piscima (V. Nezvalom, V. Vančurom, potonjim nobelov¬ 
cem J. Seifertom); 1931. postao je docentom, a 1937. profesorom 
ruske filologije i stare češke književnosti na Sveučilištu u Brnu. 
Pošto su u listopadu 1938. nacističke postrojbe zauzele Čeho- 
slovačku, Jakobson je još neko vrijeme ostao ondje skrivajući se 
i pišući pod pseudonimom, ali se kao Židov 1939. morao sklo¬ 
niti u Dansku, zatim u Norvešku pa u Švedsku (ondje će u su¬ 

radnji s liječnicima proučavati afaziju), da bi se sredinom 1941. 
prebacio u SAD. U New Yorku je najprije predavao na Ecole 
Libre des Hautes Etudes koju su organizirali francuski i belgij¬ 
ski emigranti; od 1949. do umirovljenja 1967. bio je profesorom 
slavenske filologije na Harvardovu sveučilištu, ali je istodobno 
radio i na M.I.T.-u (Massachussets Institute of Technology), gdje 
je s Nielsom Bohrom surađivao na proučavanju općih pitanja 
znanosti. 

Od 1929. do 1939. objavljeno je osam svezaka ,,TCLP-a", a 
VII. svezak (iz 1939) sadrži samo Trubeckoj eve Osnove fonologije 
(Grundzuge der Phonologie). Autor je za tu knjigu proučio više 
od dvjesto fonoloških sustava, a od nastanka fonologije redo¬ 
vito je pratio razvoj te znanosti, koja je tijekom deset godina 
svojega postojanja prestala biti samo izrazom škole u kojoj je 
nastala i postala dobrom ukupne lingvistike. Knjiga je ostala 
nedovršenom, a druga knjiga, s primjerima za opis fonoloških 
sustava, nije objavljena. Iako je pisana jasno, zbog obilja građe i 
obavijesti čita se teško, ali za fonologiju do danas ostaje temelj¬ 
nom knjigom. Trubeckojeve Osnove (1939) i Jakobsonove Osnove 
povijesne fonologije (1939, 1964, 1970) daju cjelovit pregled do¬ 
stignuća nove lingvističke discipline između 1928. i 1939. kako 
za sinkronijski tako i za dijakronijski pristup. Kako god bilo, s 
nacističkom okupacijom Čehoslovačke Praški lingvistički krug 
prestao je djelovati (formalno je radio do 1952). 

Pražani su podvrgnuli analizi i nastojali nanovo protumačiti 
temeljne Saussureove dihotomije. Oni priznaju društvenu narav 
jezika: izvanjezičnu stvarnost svaki jezik oblikuje u skladu s vla¬ 
stitim sustavom znakova. U jeziku kao sustavu znakova odnos 
između glasovnog oblika i pojma je nemotiviran, „proizvoljan", 
ali pražani razlikuju i prirodne znakove koji su motivirani. Ana¬ 
liza odnosa između formalne i značenjske osnovice znaka do¬ 
vela je do formuliranja načela asimetričnog dualizma (dvojnosti) 
u jeziku: označitelj (glasovni, slušni dio) i označeno (funkcija) 

neprestano narušavaju granicu koja ih dijeli, označitelj nastoji 
zadobiti i druge funkcije osim onih koje ima, a označeno teži 
tomu da ovlada i drugim sredstvima izražavanja. Označeno i 
označitelj su asimetrični i zato se znak može prilagođivati za¬ 
htjevima novih konkretnih komunikacijskih situacija. Problem 
jezika i govora (sustava i procesa, norme i komunikacijskog dje¬ 
lovanja) postao je osnovicom fonološke teorije N. S. Trubeckoja. 
Trubeckoj fonologiju, koja u glasovima proučava ono što obav¬ 
lja kakvu funkciju u jeziku, odvaja kao disciplinu od fonetike 
koja proučava materijalnu (fizikalnu) stranu glasova ljudskog 
jezika. 68 Iako naglašavaju prednost sinkronijske analize, praža- 
ni, za razliku od Saussurea, iznose tvrdnju o punoj ravnoprav¬ 
nosti sinkronijskoga i dijakronijskog pristupa te da sinkronijski 
opis ne može u potpunosti isključiti pojam razvoja. To je dovelo 
do svijesti da su jezične promjene zapravo promjene sustava, pa 
se praška povijesna fonologija kao „integralna metoda" suprot¬ 
stavlja (mladogramatičkoj) metodi koja na promjene glasova 
u jeziku gleda kao na izolirane pojave. I pražani razgraničuju 
unutarnju i vanjsku povijest jezika, ali za razliku od Saussurea 
iz razmatranja ne isključujuju a priori, kao nerelevantan, odnos 
između jezika i izvanjske stvarnosti. Uklanjanje krute grani¬ 
ce između sinkronije i dijakronije dovelo je pražane, također, 
do analitičke usporedbe (s elementima razvoja) kako genetski 
srodnih tako i nesrodnih jezika; to pak je stvorilo osnovicu, s 
jedne strane, za razvoj tipoloških istraživanja, a s druge pak 
strane za formuliranje pojma jezičnog saveza nasuprot jezičnoj 
porodici (koja se izdvaja na genetskim kriterijima). Unutar je¬ 
zičnog saveza slične fonološke i gramatičke pojave nalazimo u 
susjednim jezicima koji genetski nisu izravno srodni (pripadaju 
različitim porodicama ili udaljenim granama jedne porodice, 
npr. na Balkanu albanski, grčki, rumunjski te bugarski, make- 


68 Trubeckoj, 1970, 11, 12 et passim. 



donski i srpski). Takav će pristup nakon Drugoga svjetskog rata 
izravno potaknuti sustavno proučavanje jezika u kontaktu. 69 
Funkcioniranje sustava znakova temeljno je specifično obilježje 
ljudskog jezika, a pojam jezične funkcije jedan od najvažnijih 
u koncepciji Praške škole (odatle i naziv praška funkcionalna 
lingvistika). Funkcija je za pražane značenje elementa jezičnog 
sustava, ono što je sustavom uvjetovano. Jedna od najvažnijih 
značajki jezičnih sustava za pražane je njihova funkcionalna na¬ 
mjena, korištenje jezika u komunikaciji. No funkcija u jeziku ne 
može postojati izvan forme, kao što ni forme nema bez funkcije. 
Jezik jest sustav, ali on nikada ne postiže savršenu ravnotežu i 
sklad pa su zato odviše logične i simetrične strukture u opisima 
neuvjerljive. 

Svoj nauk o fonološkim sustavima Trubeckoj temelji na Saus- 
sureovoj dihotomiji jezik/govor. Svaki govorni čin (Sprechakt) 
sadrži ostvaraj modela, uzora (Sprachgebilde) i očitovanje je 
norme ili skupa normi. Svaki se glasovni izraz (jednoga znaka) 
može podijeliti na određen broj minimalnih jasno definiranih je¬ 
dinica (glasovnih razlikovnih jedinica), koje se zovu fonemima. 
Svaki jezik posjeduje ograničen i strogo određen broj fonema, 
a fonemi se među sobom razlikuju s pomoću fonetičkih (gla¬ 
sovnih) svojstava koja su razlikovna: svaki fonem sadrži strogo 
određen broj takvih svojstava ili obilježja, a i u jeziku je ukupan 
broj tih obilježja ograničen i strogo određen. 

Razlike među glasovima mogu služiti za razlikovanje zna¬ 
čenja (po glasovnoj razlici između i i e u hrvatskom se razli¬ 
kuju riječi sila i sela , a po razlici č i dž riječi čep i džep), ali ima 
i glasovnih razlika koje na značenje ne utječu — primjerice u 
hrvatskom razlika između k u riječima kiša i kuća , ili, pak, ra¬ 
zlika između nazala u Ana i Anka očita je, ali se u hrvatskom 
prema takvim razlikama riječi ne mogu razlikovati jer se takve 


69 Usp. Sociolingvistika str. 217 i dalje. 

razlike nikada ne pojavljuju u istovjetnom glasovnom okružju. 
Glasovne razlike koje služe za razlikovanje riječi različita zna¬ 
čenja zovu se opreke ili opozicije, a fonemi su upravo glasovne 
jedinice koje stoje u opoziciji prema drugim fonemima istoga 
sustava po najmanje jednome glasovnom obilježju. Ako pro¬ 
matramo dva različita glasa jednoga jezika, pa u konkretnim 
riječima jedan od tih glasova zamijenimo drugim, bit će riječ 
o dvama različitim fonemima ako se tom zamjenom značenje 
promijeni — zamjenom glasa s u riječi kčsa „vlasi, koščev alat" 
glasom z dobivamo drugu hrvatsku riječ kdza „jedna od doma¬ 
ćih životinja". No značenje riječi rak neće se promijeniti ako tu 
riječ izgovorimo s uobičajenim hrvatskim apikalnim r ili, pak, s 
„račlanim" r (R), kao što bi riječ banka po značenju ostala jasno 
prepoznatljiva ako bismo je mjesto s uobičajenim velarnim n 
([ij]) izgovorili s nazalom kakav dolazi u banana. Razlika iz¬ 
među s i z u hrvatskom je fonematska, s i z su u hrvatskom 
posebni fonemi (fonemi se konvencionalno navode među ko¬ 
sim zagradama, a opreka među njima obično se označuje til¬ 
dom ili dvotočkom, dakle Isl-lzl ili Ishlzl ). Materijalna razlika 
između „običnoga" (apikalnog) r i „račlanoga" (dorsalnog) r 
u hrvatskomu je individualna i ne utječe na značenje, pa su 
to (individualne) varijante fonema r; razlika između nazala u 
Ana i u Anka uvjetovana je glasovnim okružjem, ti su nazali 
kontekstualne varijante (glasovne razlike koje ne služe za ra¬ 
zlikovanje značenja, koje ne odgovaraju posebnim fonemima, 
konvencionalno bilježimo među uglatim zagradama: [r], [R], 
[n], [*7])- Postupak zamjene jednoga glasovnog segmenta dru¬ 
gim radi provjere je li riječ o fonemu ili o varijanti fonema do¬ 
bio je poslije u glosematici naziv komutacija. Parovi riječi koji 
služe za demonstraciju posebnosti fonema (Isilal-lselaf, Isilal-I 
sala!, Ikdsah/kdzal, Ikosal-lkdšal itd.) nazvani su poslije minimal¬ 
nim parovima. U minimalnim se parovima supstituira samo 
jedan uzastopni glasovni segment, a svi ostali segmenti moraju 

biti isti (/kd...a/ istovjetno je u tri posljednja primjera koji se 
razlikuju po komutabilnim segmentima, fonemima lsl~lzl~lšh, 
to znači da u dijelu koji se ne supstituira moraju biti potpuno 
istovjetni i prozodijski elementi, pa u hrvatskom u sva tri pri¬ 
mjera moramo imati d s kratkim uzlaznim naglaskom, a nikako 
s dugim uzlaznim, ili kratkim silaznim). 

Sve to znači da se u fonološkom pristupu glas ne promatra 
kao fizička pojava, nego kao jezična (funkcionalna) pojava: s 
fonološkog stajališta u glasu nas zanimaju samo one značajke 
ili obilježja koja su razlikovna (odsutnost ili prisutnost zvuč¬ 
nosti za lsl~lzl, piskavost ili šuškavost za lsl~lšl itd.). Takva fo¬ 
nološki relevantna obilježja, koja govornici danoga jezika kao 
takva prepoznaju, nositelji su opreka. To dalje znači da se u 
fonološkom pristupu ne promatra konkretan fizički glas sa 
svojim fizičkim svojstvima, nego apstraktni jezični tip (glasov¬ 
ni tip) koji postoji u svijesti govornika danoga jezika i koji je 
zajednički nazivnik za sve konkretne njegove realizacije u go¬ 
vornim činovima. Fonemi su upravo takvi apstraktni glasovni 
tipovi, a fonologija je disciplina koja analizira foneme i pro¬ 
učava zakonitosti kojima su oni podložni (u pojedinim jezici¬ 
ma i uopće). Fonem nije moguće shvatiti izvan njegovih veza 
unutar fonološkog sustava danoga jezika, jer obilježja svakoga 
fonema proizlaze iz ukupnosti uzajamnih odnosa među svim 
fonemima danoga jezika. Zato ne postoje „fonemi općenito", 
nego samo fonemi konkretnih jezičnih sustava. Ako znamo da 
se razlikovna obilježja jednoga fonema mogu ostvariti u razli¬ 
čitim glasovima, varijantama (ili alofonima; npr. u hrvatskome 
ostvaraji fonema !kt u riječima kiša, kesa, kaša, kosa, kuja, ili, pak, 
fonem Ini u imenima Ana i Anka i riječima banana i banka), onda 
se fonem prema svojim varijantama odnosi kao određena po¬ 
stojana veličina, kao invarijanta, kao stalno apstraktno mjerilo 
i uzor, a zahvaljujući tomu može se ujedno očuvati i jedinstvo 
fonema. 

Potrebno je dalje istaknuti da fonemi u sustavu, osim razli¬ 
ka, posjeduju i sličnosti, a da je za utvrđivanje njihovih odnosa 
nužno voditi računa kako o razlikama tako i o sličnostima. U 
sustavima ima fonema koji ne mogu biti u opoziciji upravo zato 
što nemaju nijedno zajedničko obilježje (npr. u hrv. Ipl „bezvu- 
čan, bilabijalan, okluzivan" i lal „vokal srednje lokalizacije i 
najvećeg stupnja otvorenosti"); takvi su fonemi u kontrastu. 
No svim je suglasnicima zajedničko to što sadrže neki šum, a 
svim samoglasnicima to što su modifikacija čistoga glasa; za 
sve je zvučne suglasnike zajedničko da pri njihovoj realizaci¬ 
ji trepere glasnice (i po tome se oni razlikuju od bezvučnih), 
dok je svim okluzivima (zatvornim suglasnicima) zajednička 
neka potpuna prepreka prolasku zračne struje (po tome su oni 
različiti od tjesnačnih). U danome fonološkome sustavu svaki 
fonem pokazuje određeni broj podudarnosti (istovjetnih obi¬ 
lježja) s drugim fonemima (u hrvatskom je Ibl okluziv kao Idi, 
Igl, Ipl, I ti, Ikl, bilabijalan kao /p/, Iml, oralan kao lp/, I ti, Igl, III, 
Irl, itd.), ali se istodobno od svakoga fonema u sustavu po ne¬ 
kom obilježju razlikuje: Ibl je zvučan i po tome je u opoziciji 
prema bezvučnom /p/, on je bilabijalan i po tome je u opoziciji 
prema dentalnomu Itl i velarnomu Ikl, on je oralan i po tome 
se oponira fonemu Iml, on je okluzivan i po tome je u opoziciji 
prema (najbližemu) labiodentalnu Ivi. U tom smislu riječi fo¬ 
nem se može promatrati kao snop razlikovnih obilježja {Ibl je 
bilabijalan, okluzivan, zvučan, oralan) ili, rečeno drugačije, kao 
sjecište svih unutarnjih funkcija danoga jezika. 70 Radi ilustra¬ 
cije prenosimo shematski prikaz fonema Ibl za talijanski 71 na 
kojemu se vide sličnosti i razlike: 


70 Kondrašov, 1979, 124 - 125. 

71 Tekavčić, 1979, 40. 



Fonem Ibl je bilabijalan kao lipi i Iml , okluzivan je kao Idi, Igl, 
Iml i lp/, Itl, Ikl, on je zvučan kao Idi, Igl, Izl, Ivi, Irl, III, on je oralan 
kao Ičl, Ikl, III i dr. No da bi se glasovne jedinice mogle rabiti za 
stvaranje izraza riječi (dakle kao fonemi), nužno je da te sličnosti 
i razlike govornici i slušatelji danoga jezika raspoznaju: razlika 
između III i Irl, koja je uobičajena u hrvatskom, u korejskom je i 
japanskom irelevantna. To drugim riječima znači da se glasovna 
građa (fizička svojstva glasova) u jezicima različito rabi. Tako su 
[n] i [rj] u hrvatskome kontekstualne varijante istoga fonema l[n, 
t)]l (Ana, Anka), a u engleskom su to dva različita fonema Ini i 
Irjl (isin „grijeh" i sing „pjevati"). 

Veliku pozornost Trubeckoj je posvetio pitanju neutraliza¬ 
cije fonematskih opreka. 72 U određenim pozicijama pojedine 
opozicije izostaju, one se ne mogu očitovati, neutraliziraju se. 
Tako u hrvatskom tzv. asimilacija suglasnika po zvučnosti za¬ 
pravo znači neutralizaciju opozicije bezvučno ~ zvučno ovisno 
o zvučnosti idućega konsonanta: ispred zvučnih konsonana- 

72 Trubeckoj, 1970, 246 - 261. 

ta mogu doći samo zvučni, ispred bezvučnih samo bezvučni 
(okluzivi i frikativi), npr. prema rulblac, sa zvučnim bilabijal- 
nim okluzivom, imamo genitiv ru/p/ca (a ne ru/b/ca), s bezvuč- 
nim bilabijalnim okluzivom, jer je idući konsonant bezvučan; 
prema svjedolčliti, s bezvučnom šuštavom afrikatom, imamo 
imenicu svjedoldžlba, sa zvučnom šušavom afrikatom jer je 
idući suglasnik zvučan. U ruskom na kraju riječi ne očituje se 
opreka po zvučnosti: plot „splav" i plod „plod" ispred pauze se 
podjednako ostvaruju kao [plot] iako je u drugim pozicijama 
opreka između zvučnih i bezvučnih normalna (npr. na početku 
riječi ili u intervokalnom položaju). Za jedinicu koja pokriva 
dvije neutralizirane jedinice Trubeckoj je predložio nazivak ar- 
hifonem. 73 


Trubeckoj daje niz pravila za utvrđivanje razlika između 
fonema i varijanata te za klasifikaciju varijanata. Opreke dijeli 
prema odnosu s njihovom ukupnošću (bilateralne i multilateral- 
ne, proporcionalne i izolirane), prema odnosu među njihovim 
članovima (privativne, stupnjevite ili graduelne, ekvipolentne), 
prema njihovoj razlikovnoj moći (stalne i one koje se mogu ne¬ 
utralizirati). 74 Na temelju privativne opozicije (odsutnost/prisut¬ 
nost određene karakteristike u nekom paru), koja se ponavlja 
u nizu minimalnih parova, nastaju korelacijski nizovi (serije) ili 
korelacije. Tako na temelju opreke odsutnost/prisutnost zvučno¬ 
sti imamo korelaciju: 


lililgSsifei 




(članovi korelacije su parni fonemi, u tu korelaciju, u hr¬ 
vatskom štokavskom, ne ulazi /fHvl, a fonemi Icl i Ihl nemaju 


73 Trubeckoj, 1970, 81, Jakobson, 1929, 8. 

74 Trubeckoj, 1970, 69 - 87. 


zvučnog para); na temelju opozicije nenazalno-nazalno imamo 
u hrvatskom korelaciju: 


fb d đi 

im n ni 




Slično tomu u francuskom vokalizmu imamo korelaciju na 
temelju opozicije za prednje vokale nezaokruženo-zaokruženo: 


Članovi korelacije koje karakterizira odsutnost obilježja jesu 
neobilježeni (ili nemarkirani), a članovi korelacije s pozitivnim 
obilježjem obilježeni su (ili markirani) članovi korelacije. No sve 
su to osnovna načela, a tehnika opisa može se naučiti samo na 
cjelovitom opisu konkretnih jezika. Da bi prikaz pitanja bio pot¬ 
puniji, valjalo bi također prikazati i analizu prozodijskih fonema 
(kvantitete, mjesta akcenta, intonacije riječi ili tonova), kao i de- 
markativnu (gdje počinje ili završava riječ), kulminativnu (koli¬ 
ko ima fonetskih riječi) funkciju fonema. 

Jakobson je razradio opću teoriju razvoja fonološkog sustava 
s primjenom na slavenske jezike. 75 


U okviru Praške fonološke škole — koja se naziva i funkci- 
onalističkom — velika pozornost posvećena je i pitanju jezičnih 
funkcija. Njemačko-austrijski psiholog Karl Biihler već je 1934. 
predočio tročlanu shemu jezičnih funkcija (organski model) 76 
prema kojoj, na temelju odnosa između sudionika u govoru 
(pošiljatelja i primatelja) te stvari (i odnosa među elementima o 
kojima je riječ), treba razlikovati funkciju predstavljanja (njem. 
Darstellung), u odnosu prema onome o čemu je riječ, funkciju 
izražavanja (njem. Ausdruck), u odnosu prema pošiljatelju, i 


75 Jakobson, 1929, 1931. 

76 Biihler, 1978, 24 - 25, 28 - 29, 1976, 94 - 117. 

funkciju poziva (njem. Appell), sa stajališta primatelja. 77 Fono¬ 
loška se analiza ograničava na funkciju predstavljanja. Jakobson 
se stalno bavio pitanjem jezične funkcije, kako funkcijama poje¬ 
dinih jezičnih elemenata tako i funkcijama jezične aktivnosti u 
različitim njezinim aspektima. Jakobson je istaknuo šest gledišta 
s kojih se može promatrati jezični čin: s gledišta govornika, s gle¬ 
dišta slušatelja, s gledišta poruke, s gledišta konteksta (na koji 
se odnosi), s gledišta kontakta (fizičkoga i psihičkoga „kanala" 
koji povezuje one koji komuniciraju) te s gledišta koda. U vezi s 
time, osim triju funkcija koje se podudaraju s Biihlerovima (emo¬ 
tivna ili ekspresivna, usmjerena na govornika, za nju su tipični 
uzvici; konativna ili pozivna, usmjerena na slušatelja, za nju su 
tipični vokativ i imperativ; denotativna ili referencijalna, funk¬ 
cija izlaganja, usmjerena na kontekst, izjave u 3. licu indikativa), 
Jakobson još dodaje fatičku funkciju, usmjerenu na komunika¬ 
cijski kanal (npr. kada se u telefonskom razgovoru upotrebljava 
da, da... ili hm... da bi se potvrdilo da slušamo što sugovornik 
govori), metalingvističku funkciju, usmjerenu na kod, i poetičku 
ili pjesničku funkciju, usmjerenu na poruku (i njezinu formalnu, 
stilsku, estetsku organizaciju). 78 

Radovi V. Mathesiusa i drugih nisu, na žalost, unatoč vi¬ 
sokoj znanstvenoj kvaliteti, naišli na onaj međunarodni odjek 
kao Jakobsonovi i Trubeckojevi. U nastojanju da izgradi načela 
funkcionalne gramatike Mathesius je neprestano upozoravao na 
stvarne razlike među jezicima u gramatici, a dao je najveći prilog 
razradi aktualne raščlambe rečenice ili funkcionalne perspektive 
rečenice. V. Skalička je dao važne priloge proučavanju tipoloških 
pitanja polazeći od morfologije, ali imajući pritom na umu zna¬ 
čenje. Osobito Trubeckoj i Jakobson, ali i Havranek i dr. svojim 
su teoretskim radovima o pojmu jezičnoga saveza (nasuprot je- 


77 Lepsky, 1968, 71 - 72. 

78 Lepsky, 1968, 125 - 126. 

zičnoj porodici) sustavno opisali i funkcionalno objasnili pojave 
kojima je lingvistika prije toga baratala manje ili više empirijski. 
Valja na kraju istaknuti i to da je Praška škola inaugurirala novo 
shvaćanje o biti književnog jezika, utemeljila teoriju norme i ko¬ 
difikacije „književnoga" jezika, razradila teoriju stilova u skladu 
s funkcionalističkim pristupom. 

S nacističkom okupacijom Čehoslovačke i početkom Drugo¬ 
ga svjetskoga rata naprasno je prekinuta djelatnost Praške funk- 
cionalističke škole. Trubeckoj je umro, Jakobson je morao pobjeći 
iz Čehoslovačke, s inozemnim su članovima prekinute normalne 
veze, a češki i slovački lingvisti još dugo nakon toga nisu mogli 
raditi u normalnim prilikama, jer ni prosovjetski režimi ni fak¬ 
tička sovjetska okupacija nisu pogodovali znanstvenoj i kreativ¬ 
noj djelatnosti. 


Jakobsonov binarizam i apriorizam 

Već 1938. Jakobson je najavio načela novoga pristupa analizi 
i opisu fonema koji će poslije dobiti naziv binarizam (sam Ja¬ 
kobson to ime nije upotrijebio). Iako je u biti nastavljao ono što 
je razvila Praška fonološka škola, radne okolnosti s vremenom 
su ga, po sili stvari, udaljile od temeljnih praških koncepcija. U 
New Yorku je određeno vrijeme, zajedno s Martinetom, djelovao 
na promicanju ideja praškog funkcionalizma, ali su ga razvijanje 
binarističkoga pristupa i bavljenja pitanjima afazije udaljili od 
praškoga funkcionalnog pristupa. 

U analizi fonema na razlikovna obilježja Jakobson inzistira 
na binarnosti opozicija među obilježjima. Praška je fonologija 
svoja razmatranja temeljila na artikulacijskim značajkama fone¬ 
ma, a artikulacijski definirane opozicije samo su djelomično bi¬ 
narne (prisutnost određenoga obilježja u nekom fonemu, što se 

bilježi znakom +, ili odsutnost toga istog obilježja, što se bilježi 
znakom —). Radeći u američkim prilikama (mogućnost eksperi¬ 
mentiranja, uporaba spektrograma i dr.) Jakobson je razlikovna 
obilježja fonema definirao akustički i uspio ih dosljedno svesti 
na binarne odnose prikladne za analizu i opis fonema. 

Načela binarističke analize i opisa u više su navrata dorađi¬ 
vana i upotpunjavana. Prvu verziju načela i tehnike binaristič- 
kog opisa Jakobson je sa suradnicima objavio 1951, a nakon više 
preradbi razmjerno „konačna" verzija objavljena je 1956. Riječ je 
o općoj fonološkoj teoriji koja želi dati jedinstvenu klasifikaciju 
vokala i konsonanata u univerzalnoj shemi, a trebala bi vrijediti 
za bilo koji jezik na svijetu pa je zato dragocjena za tipološka 
razmatranja. Jakobson je utvrdio dvanaest parova razlikovnih, 
dihotomnih obilježja s pomoću kojih bi se mogli opisati svi feno¬ 
meni bilo kojega jezika svijeta: 

1. vokalno/nevokalno (engl. vocalic/non-vocalic ); 

2. konsonantno/nekonsonantno (engl. consonantal/non-con- 
sonantal ); 

3. nazalno/nenazalno ili oralno (engl. nasal/non-nasal); 

4. kompaktno/difuzno (engle. compact/diffuse ); 

5. neprekidno/prekidno (engl. continuant ili continuous/dis- 
continuous ili abrupt); 

6. stridentno (kreštavo)/blago (engl. strident/non-strident ili 
mellow); 

7. glotalizirano/neglotalizirano (engl. glottalized/non-glotta- 
lized, checked/unchecked); 

8. zvučno/bezvučno (engl. voiced/voiceless); 

9. napeto/nenapeto (engl. tense/lax); 

10. nisko/visoko ili gravisno/akutno (engl. grave/acute); 

11. zaokruženo/nezaokruženo ili bemolizirano/nebemolizi- 
rano (engl . flat/non-flat); 

12. povišeno/nepovišeno ili dijesizirano/nedijesizirano (engl. 
sharp/non-sharp). 

1. vokalno 

2. konsonantno 

3. kompaktno 

4. gravisno 

5. bemolizirano 

6. nazalno 

7. napeto 

8. neprekidno 

9. stridentno 

(Muljačić, 1972, str. 116) 














Nazivi iz tablice mogu kod različitih autora doživjeti ma¬ 
nje ili veće modifikacije, osobito kada je riječ o prijevodima tih 
naziva. Ovdje se uzimaju u obzir samo inherentna razlikovna 
obilježja, a ne prozodijska (suprasegmentalna). Dakako, nijedan 
jezik ne iskorištava svih dvanaest dihotomnih razlikovnih obi¬ 
lježja, nego samo jedan njihov dio. 

Radi ilustracije navest ćemo nekoliko primjera. Za dihoto- 
mno razlikovno obilježje vokalno/nevokalno svi vokali i likvi- 
de dobivaju + (u njima je prisutna vokalnost), a svi konsonanti 
dobivaju — (minus) (odsutnost vokalnosti). Za konsonantno/ 
nekonsonantno svi konsonanti i likvide dobivaju +, a svi vokali 
i poluvokali (engl. glides) dobivaju —; likvide i po prvom i po 
drugom dihotomnom obilježju imaju + (uključuju dakle i vokal¬ 
nu i konsonantnu narav). Za obilježje nazalno/oralno (nenazal- 
no) jedinice m, n, n, tj i nazalni vokali (i, e, a itd.) dobivaju +, a 
svi ostali fonemi imaju —; za kompaktno/difuzno, + dobivaju 
najotvoreniji vokali te velami i palatalni konsonanti, dok zatvo¬ 
reni vokali, labijali, dentali i alveolari dobivaju —; neprekidni su 
fonemi bez okluzije (+:/, v, s, z, š, ž, h itd.), a prekidni su fonemi 
s okluzijom (—:p,b,t, d, k, g itd.) itd. 

Razlikovna obilježja jednog jezika mogu se sintetički prika¬ 
zati u tablici (matrici) u kojoj su okomito lijevo navedena sva 
razlikovna dihotomna obilježja karakteristična za dani jezik, vo¬ 
doravno gore su poredani svi fonemi dotičnoga jezika, a u pre- 
sjecištima se navodi pozitivan ili negativan odgovor (+ ili —, tj. 
plus ili minus, što će reći prisutnost ili odsutnost određenog obi¬ 
lježja). Na takvoj sintetičkoj matrici razlikovnih obilježja jednoga 
jezika, ako je ispravno izvedena, nijedan fonem ne smije glede 
tih odgovora (plus ili minus) imati iste značajke kao koji drugi 
fonem dotičnoga jezika. Navest ćemo radi ilustracije matricu ra¬ 
zlikovnih obilježja engleskih fonema (usp. str. 147). 

Na temelju proučavanja afazije i procesa učenja jezika (po¬ 
lazeći od toga što dijete od fonema u govoru najprije nauči i što 


se pri afaziji posljednje izgubi) Jakobson je također ustvrdio da 
je osnovica, ili kostur, svih vokalnih sustava sastavljena od je¬ 
dinica i—a—u (a to su vrhovi samoglasničkoga trokuta, dakle 
granični glasovni tipovi), kao što su univerzalna osnovica svih 
konsonantskih sustava jedinice p—k—t, dakako s time da različi¬ 
ti jezici između tih osnovnih graničnih glasovnih jedinica umeću 
manji ili veći broj drugih (e između i i a, o između u i a itd.). 
Kako i inače binaristi vokale i konsonante prikazuju kao dijelove 
istoga jedinstvenog sustava, i ovih šest glasovnih jedinica, koje 
bi bile univerzalna osnovna mreža fonematskih sustava svih je¬ 
zika, prikazuju u obliku jedinstvenoga trokuta: 79 



Valja uočiti da pražani (pa tako i Martinet) govore o fonemi- 
ma jednoga konkretnog jezika, dok Jakobson govori o fonemima 
općenito, o univerzalnim načelima njihova sastava i ustrojstva. 
Unatoč tomu što su binaristička analiza i opis fonema naišli na 
gotovo jednodušno odobravanje lingvista i na vrlo široku pri¬ 
mjenu kako u opisima tako i u tipološkim usporedbama, Mar¬ 
tinet je takva rješenja odbacio kao aprioristična (ne samo što su 


79 Lepsky, 1966, 134, Malmberg, 1971, 132. 

zamislivi, nego i ima jezika kojima se fonološki sustavi ne teme¬ 
lje na takvu trokutu, pojedini „vrhovi" tih trokuta jednostavno 
im nedostaju), kao što je odlučno odbacio pojam jezičnih „uni¬ 
verzalna", jer nije ništa lingvističko što se od jezika do jezika ne 
može razlikovati. 


Funkcionalizam i realizam Andrea Martineta 

Nema dvojbe da je Andre Martinet (1908 - 1999) najpouz¬ 
daniji tumač Saussureova nauka o jeziku i najvjerniji nastavljač 
praškoga funkcionalizma. Djetinjstvo u perifernim pokrajinama 
Francuske (Savoja, gdje se govori frankoprovansalski) omogući¬ 
lo mu je da zarana stekne senzibilitet za pitanja dvojezičnosti i 
društvene dimenzije jezika, a prijeratni francuski školski sustav 
omogućio mu je (unatoč tomu što je potekao iz skromne obitelji 
provincijskih učitelja) da u pariškim licejima stekne briljantnu 
opću humanističku i klasičnu naobrazbu te da se formira u su¬ 
stavu „kartezijanskog" mišljenja. Na Sorbonni i na Ecole pra- 
tique des Hautes Etudes slušao je velike lingviste (F. Mossea, 
J. Vendryesa, A. Meilleta), a duže studijske boravke proveo je 
u Danskoj i u Njemačkoj. Još kao doktorand počeo se dopisi¬ 
vati s Trubeckojem (od 1932. do 1938), 1933. počeo je pisati o 
fonološkim temama, a 1936. surađivati i u glasilima Praškoga 
lingvističkog kruga i u njima, među ostalim, objavio dva važna 
rada koji su mu pribavili međunarodni ugled u lingvistici. Pošto 
je 1937. doktorirao (obje su mu disertacije iz germanske lingvi¬ 
stike, a druga od njih, dopunska, La phonologie du mot en danois, 
Pariš, 1937, prvi je potpun i iscrpan fonološki opis jednog jezika 
prema načelima praške fonologije). Martinet 1938. postaje vodi¬ 
teljem studija fonologije na Ecole pratique des Hautes Etudes, a 
katedra koja mu je bila povjerena bila je prva katedra fonologije 
u svijetu. Za čestih boravaka u Danskoj sprijateljio se s L. Hjelm- 


slevom i H. Uldallom pa je gotovo od početka pratio nastanak i 
razvoj glosematike. 80 Kao pričuvni francuski časnik u Drugome 
svjetskom ratu dospio je u njemačko zarobljeništvo i u logoru 
je, među francuskim časnicima, proveo impozantnu fonetsku i 
fonološku anketu o francuskom izgovoru s izvanrednom zastu¬ 
pljenošću svih regionalnih tipova standardnoga francuskoga. 81 
Godine 1946. pozvan je u New York kao voditelj istraživanja pri 
International Auxiliary Language Association, od 1947. glavni 
je urednik časopisa ,,Word" (do 1960). Te je godine imenovan 
voditeljem Odjela za lingvistiku na Sveučilištu Columbia, gdje 
će predavati do 1955. U Americi je ponovno susreo Jakobsona, s 
kojim je nastavio živo surađivati, uspostavio prisne veze sa Sapi- 
rovim učenicima (M. Swadeshom, K. Pikeom i dr.), a nešto teže 
došao je u doticaj s bloomfieldovcima. Na Columbiji je predavao 
sinkronijsku (opisnu) lingvistiku, poredbenu indoeuropsku lin¬ 
gvistiku i dijakronijsku lingvistiku, pa je ondje pripremio glav¬ 
ninu svojega djela Economie des changements phoneticjues. Pomno 
je sudjelovao u izradbi doktorskih teza svojih kandidata, među 
kojima je ključna ona Uriela VVeinreicha Languages in Contact 
(1953). Kako god bilo, boravak u New Yorku omogućio je Mar- 
tinetu da temeljito upozna sva gibanja u lingvistici u Americi. 
Oštre rezerve očitovao je prema „američkim" jezičnim univer- 
zalijama, a na kraju se razišao i s Jakobsonom na pitanjima bina- 
rizma. Godine 1955. vratio se u Francusku i bio je profesorom na 
Katedri za opću lingvistiku na Sorbonni do umirovljenja 1978. 
Godine 1957. za njega je i na Ecole pratique des Hautes Etudes 
otvoreno Voditeljstvo (Katedra) za studij strukturalne lingvi¬ 
stike. Svoje poglede na jezik i lingvistiku Martinet je sintetički 
izložio u knjizi Elements de linguistique generale 1960 (nakon više 


80 Usp. str. 161 do 169 u ovoj knjizi. 

81 Rezultate ankete sa sustavnom analizom objavio je u knjizi La prononcia- 
tion du frangais contemporain, Pariš, 1945. 

modificiranih izdanja 1980. godine izašlo je „definitivno" izda¬ 
nje s više dopuna i dorada). 

Osobne veze i suradnja sa svim relevantnim strukturalistič¬ 
kim školama te izravno poznavanje njihovih doktrina nikako 
kod Martineta nisu imali kao posljedicu metodološki eklektici¬ 
zam: umio je od svih učiti, ali ni od koga nije preuzimao goto¬ 
ve elemente nauka o jeziku, nego je njihove poticaje (pojmove i 
termine) znao osmisliti tako da postanu punopravnim sastavni¬ 
cama njegove teorije. Uostalom, i kao pedagog uvijek je upozo¬ 
ravao na opasnosti od pabirčenja sa svih strana i od lijepljenja 
gotovih etiketa na jezične činjenice: lingvistiku, po njemu, treba 
učiti ponajprije od velikih imena; jedino pomnim čitanjem Saus- 
surea, Jespersena, Trubeckoja, Hjelmsleva, Jakobsona, Sapira, 
Bloomfielda, Gleasona, Pikea, Harrisa, Joosa, Hocketta može se 
naučiti kako o jeziku valja razmišljati. 82 Martinetova lingvistika 
predstavlja most između europskog i američkog strukturaliz¬ 
ma, između pražana i glosematičara, ali jednako tako i most 
između strukturalne lingvistike i svega neosporno vrijedno¬ 
ga iz europske „tradicionalne" lingvistike. Tu težnju za „po¬ 
mirbom" ne nalazimo kod Martineta jedino u odnosu prema 
transformacijsko-generativnoj gramatici N. Chomskoga (koju 
drži neznanstvenom) te donekle prema binarizmu, ili općeni¬ 
to prema „apriorizmu" i formalizmu u lingvistici. U skladu s 
tim Martinet novo nazivlje uvodi samo kada je to nužno ili iz 
znanstvenih ili iz pedagoških razloga, a svaki pojam i termin 
kojim se služi nastoji strogo definirati i podrobno opisati. Mar- 
tinetov funkcionalizam nastavlja i razvija Saussureovu i prašku 
funkcionalističku koncepciju (bez praških teleoloških prizvu¬ 
ka); funkciju shvaća u njezinu najočitijem i najjednostavnijem 
značenju: za Martineta funkcija znači način kako funkcionira 
prenošenje ljudskoga iskustva, kako funkcionira komunikaci- 


82 KovaČec, 1982, IX. 



ja - koja je i osnovna funkcija i osnovni razlog ljudskog jezi¬ 
ka. Temeljna je funkcija jezika komunikacijska, a sve su druge 
(estetska funkcija, funkcija izražavanja, oslonac mislima) iz nje 
izvedene. 83 Polazeći od toga, lingvist treba odgovoriti na pitanje 
koji elementi imaju ulogu sa stajališta komunikacije, kakva im 
je komunikacijska uloga i čemu ona služi, U pojedinim elemen¬ 
tima izričaja otkriva tragove „izbora", a „izbor" (odnos ili - ili, 
odnos isključivanja) ključni je pojam njegova funkcionalizma (u 
tom smislu i fonologiju shvaća kao funkcionalnu fonetiku). 84 Pri 
analizi jezika Martineta ne zanima fizička realnost ni mišljena 
realnost koja se u jezičnoj razmjeni očituje, nego ga zanimaju 
samo elementi relevantni za funkcioniranje. Fizički ga elementi 
zanimaju upravo onoliko - i samo onoliko - koliko pridono¬ 
se prenošenju informacije, a pri opisu se, na temelju funkcije 
koju obavljaju, među jedinicama uspostavlja hijerarhijski odnos 
(razlikovna i zalihosna obilježja, fonemi i varijante, monemi i 
varijante itd.). Martinetov funkcionalizam ne znači proučavanje 
sekundarnih, izvedenih funkcija, tj. proučavanje dodira jezika s 
vanjskim svijetom, ni proučavanje samo gramatičkih funkcija, 
nego znači lingvistiku koja se bavi funkcioniranjem ljudskog 
jezika kao sredstva za komunikaciju. U skladu s tim lingvist je 
dužan proučavati jezik isključivo u njegovu funkcioniranju, on 
se mora „pokoravati činjenicama" i pri opisu danoga jezika ne 
smije u njemu tražiti ono čega u njemu nema, odnosno jeziku 
koji opisuje pripisivati pojave i kategorije kakva drugog jezi¬ 
ka. To je Martinetov „realizam" kojim se objašnjava njegov zazor 
od zavodljivih i smjelih pretpostavki i konstrukta „apriorista" i 
„formalista": jezična jedinica može funkcionirati samo u nekom 
konkretnom jeziku, jer svakomu jeziku odgovara posebna orga¬ 
nizacija stvarnosti, posebna organizacija podataka iz iskustva, i 

83 Martinet, 1982, 3. 

84 Martinet, 1949; 1982, 14 - 15, 43; 1989, 11 - 121. 

ništa nije u pravom smislu riječi lingvističko što se ne može od 
jezika do jezika razlikovati. 85 

Iako gotovo nema razdjela lingvistike kojim se u svojim ra¬ 
dovima Martinet nije bavio, obično se ističe nekoliko područja u 
kojima je u suvremenoj lingvistici dao nezaobilazne prinose, a to 
su opća lingvistika u užem smislu riječi, opća i deskriptivna fo- 
nologija, dijakronijska fonologija i jezična tipologija. Oslanjajući 
se na ozbiljne Trubeckojeve rezultate tipoloških proučavanja na 
području fonologije i na iznimno važne Sapirove doprinose mor¬ 
fološkoj tipologiji, Martinet je razradio i usavršio Sapirovu mrežu 
tipoloških kriterija te dao jedinstven model opće jezične tipologije 
(do danas vjerojatno najupotrebljiviji), koji je toj disciplini omo¬ 
gućio da se konačno udalji od impresionističkog etiketiranja. 86 

Na polju opće i deskriptivne fonologije najveći dio Martine- 
tovih rezulata i rješenja postao je davno opće prihvaćenim di¬ 
jelom strukturalne lingvistike. Dok drugi fonolozi fonem drže 
psihičkom činjenicom, Martinet smatra da u fonološkoj analizi 
treba nužno polaziti od glasovne (fizičke) supstancije: upravo 
su fonetičke činjenice osnovna realnost kojom se bavi lingvist 
(a ne jedinice „apstraktnog sustava"), ali fonologija mora gla¬ 
sovnim činjenicama pristupati s posebnog stajališta, sa stajališta 
jezične funkcije glasovnih razlika, načina na koji se one u danom 
jeziku upotrebljavaju i njihova funkcionalnog učinka. Objekti¬ 
van kriterij za razgraničavanje i utvrđivanje fonema njegova je 
komunikacijska i obavijesna funkcija, pa se zato fonem i može 
promatrati kao „funkcionalni glas". 

Na temelju načela dijakronijske fonologije, uglavnom onih 
što ih je Martinet objavio prije Drugoga svjetskoga rata ili nepo¬ 


Martinet, 1962, 1 - 38; 1982, 4 - 6,10, Mounin, 1972,166 - 167; Kovačec, 
1982, XI. 

Martinet, 1962, 66 - 102; za prozodiju 1970, 160 - 161 et passim; Mounin, 
1972, 159 - 160. 


sredno nakon njega, dvojica Martinetovih sljedbenika objavila su 
već 1949. rad u kojemu se ta načela primjenjuju na razvoj fran¬ 
cuskoga. 87 No sam je Martinet najsmjelije od svih strukturalista 
istraživao probleme jezičnoga razvoja, a sinteza njegovih pogle¬ 
da na dijakronijsku fonologiju sadržana je u njegovu klasičnom 
djelu Economie des changements (1955). Polazio je pritom s jedne 
strane od dostignuća Praške fonološke škole na tom području 
(Trubeckojevih radova i osobito Jakobsonovih), s druge, pak, 
strane od svoje funkcionalističke koncepcije jezika (dvostruka ar¬ 
tikulacija, ekonomija, funkcionalni učinak). U navedenome djelu 
nastoji povezati, pa donekle i pomiriti, tradicionalnu poredbenu 
i povijesnu lingvistiku s fonologijom pa formulira originalnu, 
dobro argumentiranu i dokumentiranu teoriju o jezičnom razvo¬ 
ju, poglavito fonološkom. Za Martineta nema krute suprotnosti 
između sinkronije i dijakronije (on ih vrlo jasno razlikuje) zato 
što je u naravi jezika da se neprestano mijenja, a mijenja se zato 
što funkcionira i stalno se mora prilagođivati novim komunika¬ 
cijskim potrebama. Iako promjene u jeziku mogu biti izazvane i 
različitim izvanjezičnim činiteljima, uzroke im uvijek valja traži¬ 
ti (drugačije nego je to činila tradicionalna poredbeno-povijesna 
lingvistika) najprije u odnosima u samome jeziku. Osnovni je 
pokretač jezičnoga razvoja, među ostalim i na fonološkoj razini, 
stalna antinomija između komunikacijskih potreba (potrebe za 
maksimalnim brojem jedinica koje bi među sobom bile što razli- 
čitije) i prirođene ljudske težnje za manjim naporima (ta je težnja 
suprotna prvoj i ide za što manjim brojem jedinica koje se među 
sobom što je moguće manje razlikuju; to je čovjekova prirodna 
težnja da svoju psihičku i fizičku aktivnost svede na minimum, 
odnosno da sa što manje napora postigne što veći učinak). 88 Na 


87 Handricourt et Juilland, 1949. 

88 Martinet, 1964, 20 - 21, 94 et passim; 1982, 116, 131 - 132; Malmberg, 
1966, 143 - 144. 

svakome stupnju jezičnoga razvoja mora se uspostaviti ravnote¬ 
ža između tih dviju suprotnih težnji kako bi se postigao što bo¬ 
lji funkcionalni učinak, a to je jezična ekonomija. 89 No savršeni 
sklad i ravnoteža između tih dviju suprotnih težnji nikada se 
ne može postići zbog inercije i zbog asimetrije govornih organa; 
zbog inercije, fonemi susjedni u lancu nastoje se približiti, a zbog 
asimetrije manevarski prostor za tvorbu glasova u prednjem di¬ 
jelu usne šupljine odnosi se prema onomu u stražnjem dijelu kao 
4,1: 2,7, a svaki fonem za svoju realizaciju mora raspolagati s do¬ 
voljno prostora da se ne pomiješa s fonemima koji su mu najbliži 
u sustavu. 90 Mnoge artikulacijske kombinacije, načelno prihvatlji¬ 
ve i u sustavu simetrične, postaju fonetski teške (preskupe), pa i 
neizvedive. Razlikujući sintagmatsku i paradigmatsku ekonomi¬ 
ju, 91 dovodeći u vezu s jezičnim razvojem različite promjenljive 
sinkronijske činitelje (kao što su učestalost ili frekvencija, kore- 
lacijski odnosi, pojam praznog polja i si.), 92 dovodeći u vezu s 
razvojem načelo najveće različitosti ili maksimalne diferencijacije 
i jednakog razmaka ili ekvidistancije među fonemima, 93 Martinet 
je uvjerljivije i koherentnije nego itko prije njega uspio objasniti 
mnoge mehanizme fonološkog razvoja. 

Glavni Martinetov doprinos općoj lingvistici i jedan od te¬ 
melja njegova funkcionalizma nedvojbeno je rješenje artikulira- 
nosti ljudskoga jezika. Martinetov pojam dvostruke artikulacije 
ljudskog jezika neke je vrste „Kolumbova jajeta" modeme lin¬ 
gvistike, nešto što se gotovo podrazumijevalo, ali je istom Mar¬ 
tinet to uspio dovesti na razinu svijesti i formulirati kao opće 
načelo ustrojstva ljudskih jezika. Svaki izričaj (ili tekst) danoga 
jezika može se raščlaniti na dvjema razinama. Na značenjskoj 


89 Martinet, 94 - 95; 1982, 132 - 133. 

90 Martinet, 1964, 44 et passim; 1982, 135 — 136. 

91 Martinet, 1982, 116 - 117. 

92 Martinet, 1982, 124 - 125, 129 - 131, 133 - 135. 

93 Martinet, 1964, 59 - 60 et passim. 


razini izričaj možemo raščlaniti na minimalne znakove (sastoje 
se od označenog i označitelja) ili moneme, i to je prva artiku¬ 
lacija. Označitelji (izraz) tako dobivenih jedinica dalje se mogu 
raščlaniti na minimalne uzastopne razlikovne jedinice (koje ne¬ 
maju vlastitog značenja) ili foneme, i to je druga artikulacija. 94 
Iz takve artikulacije proistječe iznimna ekonomičnost ljudskoga 
jezika (ljudskih jezika); s pomoću ograničenog broja minimalnih 
jedinica na svakoj razini (nekoliko desetaka na razini druge ar¬ 
tikulacije, koju tisuću na razini prve artikulacije), a zahvaljujući 
mogućnosti njihova kombiniranja, možemo priopćiti neogra¬ 
ničen broj ljudskih iskustava. Upravo u dvostrukoj artikulaciji 
krije se jedna od tajni složenosti i bogatstva ljudskog jezika te 
njegove neograničene iskoristivosti neovisno o situacijama; po 
tome ljudski jezik nedostižno nadmašuje sve ostale komunika¬ 
cijske sustave. 95 Bilo je prigovora Martinetu što se zadržao samo 
na dvjema artikulacijama pa su neki predlagali treću, i četvrtu 
artikulaciju (usporedno artikulaciji na foneme jednu artikulaci¬ 
ju na jedinice značenja [semove], ili artikulaciju na distinktiv- 
na obilježja fonema, ili artikulaciju na prozodijske elemente). 
Martinetov je odgovor da minimalne jedinice značenja (ako ih 
ima, sic!) nisu uzastopne nego simultane, pa ne može biti riječi 
o artikulaciji; simultana su, a ne uzastopna, i razlikovna obiljež¬ 
ja fonema; ne samo što se mogu zamisliti jezici bez razlikovnih 
prozodijskih jedinica, nego takvi jezici i postoje, a gdje razlikov¬ 
ne prozodijske jedinice i dolaze, naslanjaju se uvijek na jedinice 
druge artikulacije. 

Moneme Martinet dijeli na leksičke moneme ili lekseme i 
gramatičke moneme (ili morfeme); leksemi tvore otvoreni popis 
(ima ih velik broj, koji se ovisno potrebama komunikacije može 


94 Martinet, 1949, 1974, 21 - 24, 1982, 5 - 6, 8 - 9. 

95 Martinet, 1982, 8 - 9. 

povećavati ili smanjivati), a svaki se leksem u prosjeku u teksto¬ 
vima rijetko ponavlja. Gramatičkih monema ima razmjerno ma¬ 
len i određen broj (pripadaju zatvorenom popisu), a u prosjeku 
imaju visoku frekvenciju u tekstovima. Gramatički se monemi 
dijele na gramatičke determinante ili modalnosti (tzv. gramatič¬ 
ke prisile, koje obvezno prate određene kategorije monema, npr. 
broj, lice, vrijeme) i funkcionalne moneme ili funkcionale. Funk¬ 
cionalni monemi označuju funkcije drugih monema u izričaju 
(prijedlozi, padežni nastavci, ili prijedlozi s padežnim nastavci¬ 
ma, veznici). Leksički se monemi također dijele u više kategori¬ 
ja. Dok su gramatički determinanti obvezni (gramatičke prisile), 
leksički determinanti (pridjevi, prilozi) su fakultativni. Monemi 
kojima funkcija u izričaju ovisi o funkcionalu ili, pak, o položa¬ 
ju jesu zavisni, modalnosti i leksički monemi kojima se funkcija 
izražava funkcionalom jesu upravljani. Monemi koji u sebi obu¬ 
hvaćaju izraz vlastite funkcije, zovu se autonomnim monemima 
i funkcionalni su ekvivalenti autonomne sintagme (autonomna 
sintagma je kombinacija nekog monema i funkcionala, s modal- 
nostima ili bez njih). 96 Kao dijelovi izričaja monemi dolaze ili 
sami ili popraćeni drugim monemima (modalnostima, funkci- 
onalima, leksičkim determinantima), pri čemu je unutar takvih 
sintagmi i opet jasna funkcionalna hijerarhija (jezgra sintagme i 
ono što se uz jezgru vezuje). Jezgra izričaja je predikatni monem 
ili, ako je popraćen modalnostima, predikatna sintagma, koja ni 
o čemu u izričaju ne ovisi pa se zato zove nezavisna sintagma. 
Predikatna sintagma je nesvodivi dio izričaja. Osim aktualiza- 
tora predikatne sintagme (subjekta), svi ostali dijelovi izričaja 
mogu se promatrati kao ekspanzije (proširci, dopune) predi¬ 
kata. 97 Oni monemi koji se (popraćeni modalnostima i funkci- 
onalima ili bez njih) izravno odnose na predikatnu sintagmu. 


96 Martinet, 1982, 71 - 73, 77 - 78. 

97 Martinet, 1982, 80 - 83. 


njezina su ekspanzija, imaju primame funkcije. Oni monemi koji 
s predikatom imaju vezu posredno, preko drugih monema, ima¬ 
ju neprimame funkcije u izričaju. Tako u izričaju Jučer popodne 
znanac iz grada poslao je ravnateljevoj tajnici uznemirujući brzojav, 
nesvodivi dio izričaja, predikat, tvori poslao je, znanac je aktuali- 
zator predikata (subjekt), a jučer, tajnici i brzojav, kao ekspanzije, 
proširci predikata, jesu elementi (monemi sami, s modalnosti¬ 
ma ili s funkcionalima i modalnostima) s primarnim funkcija¬ 
ma. Elementi popodne, iz grada, ravnateljevoj, uznemirujući jesu 
elementi (monemi sami ili s funkcionalima, modalnostima) s 
neprimarnim funkcijama, vezu s predikatom imaju samo preko 
elemenata (monema) s primarnom funkcijom. 98 Tu su sadržani 
operativni elementi morfologije i sintakse. Ako su kritičari Mar- 
tinetu kadšto zamjerali da je sintaktička pitanja rješavao odviše 
sumarno i parcijalno, odgovor je na to bila francuska gramatika 
(napisana u suradnji) s opsežnim sintaktičkim opisom 99 te iscrp¬ 
na i sustavna opća teorija sintaktičkog opisa. 100 

Nemaju temelja prigovori da je Martinet u svojim proučava¬ 
njima zanemarivao značenje. Njegova studija iz sredine 1960-ih 
godina o konotacijama, o stilističkoj vrijednosti značenja, naišla 
je na širok odjek, a na tu se temu i poslije vraćao. 101 Kako Mar¬ 
tinet tvrdi da je oblik jamstvo lingvističkoga, to znači da svakoj 
relevantnoj distinkciji na planu označenog nužno odgovara neka 
razlika na označiteljskom planu. No Martinet je sa značenjem, 
poput Bloomfielda, vrlo oprezan i rezerviran, jer nijedno po¬ 
dručje jezičnih istraživanja ne izmiče toliko mogućnosti objek¬ 
tivne analize kao područje značenja. Ističe da jedinice na planu 
jezika imaju samo vrlo uopćena virtualna značenja, a stvaran 
oblik dobivaju u diskursu, u tekstu. Optimizam nekih seman- 


98 Martinet, 1982, 76 - 77. 

99 Martinet, 1979, 163 - 268. 
'“Martinet, 1985. 

'»'Martinet, 1989, 166 - 175. 

tičara strukturalista i euforiju TG gramatičara glede mogućno¬ 
sti objektivne analize značenja (semička analiza) Martinet drži 
pukim pseudoznanstvenim folklorom, jer se sve temelji na in¬ 
trospekciji. Za jezične jedinice mnogo je važnije točno utvrditi i 
opisati kontekste u kojima se one pojavljuju i mogu pojavljivati, 
nego napamet nagađati koje su im semantičke sastavnice (a te su 
sastavnice zapravo izvanjezični problem). Dakako da botaničar 
može taksonomski opisati koprivu , kemičar također dati objekti¬ 
van opis njezina sastava, ali sve to za jezičnog korisnika uopće 
nije relevantno, jer je za njega kopriva kopriva , a važno mu je znati 
u kojim kontekstima tu jedinicu može upotrijebiti. 102 Semanti¬ 
ka bi se dakle trebala baviti odnosom između jezika i svijeta o 
kojem se komunicira, značenjskom supstancijom, onime što ne 
zadire u strukturu danoga jezika, a nova disciplina - Martinet 
predlaže naziv aksiologija - trebala bi se baviti proučavanjem 
značenjskih vrijednosti u jeziku, 103 jer svaki jezik na svoj način 
analizira iskustvo, izvanjezičnu stvarnost o kojoj se komunicira; 
aksiologija bi se trebala baviti proučavanjem tih vrijednosti u da¬ 
nome jeziku. Odnos između semantike i aksiologije bio bi, dakle, 
analogan odnosu između fonetike i fonologije. 104 

Svojim empiričko-deduktivnim pristupom, kao i svojim 
središnjim mjestom u odnosu na europsko-američke struktura¬ 
lističke škole te određenim eksplicitnim respektom prema sve¬ 
mu „pozitivnom'' iz europske lingvističke tradicije Martinet je 
stvorio razboritu lingvističku teoriju i metodu opisa koja uvijek 
ostaje bliska realnosti konkretnih jezika. Nije zato čudo što se 
upravo njegova metoda opisa pokazala jednom od najprimjen- 
ljivijih strukturalističkih metoda, a po njoj je do sada opisano u 
cjelini, od fonologije do sintakse, više od stotinu jezika. 


102 Martinet, 1989, 50. 

103 Martinet, 1989, 47. 

104 Martinet, 1989, 47. 


Danski strukturalizam ili glosematika 

U Danskoj, posebice u njezinu glavnom gradu, djelovali su 
tijekom 19. i 20. stoljeća brojni lingvisti koji su svojim značenjem 
daleko prelazili granice te male zemlje (R. Kr. Rask, W. Thom- 
sen, H. Pedersen, Kr. Nyrop, O. Jespersen i dr.). Godine 1931. 
utemeljen je Kopenhagenski lingvistički krug, koji je trebao po¬ 
ticati i usmjeravati nova istraživanja u lingvistici, a najistaknutiji 
su mu predstavnici bili romanist Viggo Brandal (1887 — 1942), 
učenik engleskog fonetičara D. Jonesa, Hans Jar gen Uldall (1907 
— 1957) i osobito Louis Hjelmslev (1899 — 1965), komparatist, 
učenik Holgera Pedersena, koji je, među ostalim, studirao u Lit¬ 
vi (1921), u Pragu (1923) i dvije godine (1926. i 1927) u Parizu 
kod A. Meilleta. Brandal je jezične kategorije nastojao svesti pod 
logičke, definirati ih s pomoću univerzalnih pojmova kao što 
su supstancija, količina, kakvoća, odnos. 105 Pridonio je razvoju 
teorije opozicija (opreka) i osobito prenošenju pojma opozicije 
iz fonološkog područja u morfološko i semantičko. No Brandal 
u lingvistici nije imao veći utjecaj. Poput Brandala, i Hjelmslev 
se dao u potragu za „jezičnim invarijantama" i položio temelje 
visoko formaliziranoj metodi opisa jezika, glosematici, jednoj 
od najkoherentnijih metoda opisa razreda jezičnih odnosa na 
području analitičkog strukturalizma, ali i jednoj od najherme- 
tičnijih i najteže primjenljivih. Iako se osnovni elementi glose- 
matičkog pristupa naziru već u nekim Hjelmslevovim radovi¬ 
ma iz 1928., metodologiju pod imenom glosematika najavili su 
Hjelmslev i Uldall 1935., ali je njezina načela sintetički, sustavno 
Hjelmslev izložio na danskome istom 1943, 106 a Uldall na engle- 


105 Usp. njegovu knjigu Praepositionemes Theorie, Kobenhavn, 1940. i franc. 
prijevod Theorie des prepositions, 1950, gdje se utvrđuju načela ostvarivanja 
logičkog sustava pojmova u svakomu mogućem sustavu prijedloga. 

106 Hjelmslev, Omrking sprogteoriens grundlceggelse (O osnovama jezične teorije), 
Kobenhavn, 1943. 

skom 19 57. 107 U poratnim godinama glosematika je naišla na ve¬ 
lik odjek, među ostalim i u Americi. 

Kako je Hjelmslevova knjiga (ukupno 107 stranica teksta) 
objavljena na danskom, nije u početku imala velikog odjeka 
među lingvistima. Od 1946. do izlaska engleskog i francuskog 
prijevoda za mnoge je jedini pouzdan uvod u tu metodu bila 
Martinetova recenzija Hjelmslevove knjige. On podrobno i su¬ 
stavno izlaže njezine glavne sastavnice, ali ujedno upozorava na 
upitne i teško provjerljive elemente te metode; visoko je ocijenio 
zadivljujući teoretski konstrukt, bogatstvo ideja, strogost mišlje¬ 
nja, jasnoću izlaganja, ali je ujedno mnoge postavke i načela argu¬ 
mentirano osporavao sa stajališta funkcionalističkoga pristupa. 
Martinet ujedno ističe da je autor prema svojim čitateljima bio 
nesmiljen, da je čitanje te knjige vrlo teško za svakoga tko ne pri¬ 
pada krugu glosematičara jer je autor uveo mnogo novih pojmo¬ 
va i skovao mnoštvo novih nazivaka, a pritom navodio vrlo malo 
ilustrativnih primjera. Da bi se sustavno i iscrpno prikazalo više 
od stotinu formalnih definicija koje je podastro Hjelmslev, bio bi 
potreban mnogo veći prostor od onoga kojim ovdje raspolažemo 
— ili bi prikaz bio jednako hermetičan kao Hjelmslevov. 108 

Hjelmslev tvrdi da je ukupna lingvistika prije njega, osim Sa- 
ussureove, zapravo neznanstvena i da je proučavala povijesne, 
fizičke, društvene, književne, filozofske ili psihološke činjenice, 
a ne jezične te da je u takvim proučavanjima jezik bio samo sred¬ 
stvo, a ne i svrha proučavanja. 109 Zato on namjerava proučavati 
jezik kao cjelinu dostatnu samoj sebi, kao strukturu sui generis, 


'“Uldall, Outline of Glossematics. A Study in the Methodology of Humanities, 
I: General Theory, Kuhenhavn, 1957. 

'“Upućujemo zato na izvrstan — istodobno razumljiv, uravnotežen, 
dovoljno kratak a smisleno potpun Tekavčićev prikaz Hjelmslevova nauka 
(Tekavčić, 1979, 100 — 103), te na mnogo raniji, također prvorazredan, 
prikaz R. Katiaća (Katičić, 1963, 64 - 82). 

'“Hjelmslev, 1971,10 - 12. 



jer se samo tako jezik može proučavati znanstveno, 110 a imenom 
glosematika samo se jasno deklarira razlika prema neznan¬ 
stvenim pristupima proučavanju jezika. Da bi pak lingvistička 
teorija bila znanstvena, dužna je iza svakovrsnih fluktuacija i 
promjena u jeziku pronaći konstantu koja se neće vezivati ni uz 
kakvu realnost izvan samoga jezika, ona mora utvrditi ono što 
je zajedničko i svojstveno svim ljudskim jezicima, dakle ono što 
dani jezik čini identičnim samomu sebi bez obzira na najrazliči- 
tija očitovanja. Jedino tako - mjesto subjektivne, estetičke, hu¬ 
manističke discipline - lingvistika može postati znanstvenom, 
sustavnom, egzaktnom i općom teorijom. Hjelmslev iznosi pret¬ 
postavku da je to moguće zato što svakomu procesu odgovara 
sustav, a zahvaljujući sustavu proces se može analizirati i opisati 
na temelju ograničenog broja hipoteza. Svaki se proces sastoji od 
ograničenog broja elemenata koji se stalno ponavljaju u različi¬ 
tim kombinacijama, a ti se elementi moraju moći rasporediti u 
razrede (klase) i mora biti moguće prebrojiti sve zamislive kom¬ 
binacije; proces predstavljaju jezični tekstovi, a sustav je jezik 
prema kojemu se oblikuje struktura tekstova. 111 Znanstvena se 
teorija mora temeljiti na načelu empirizma, a to u vezi s jezičnim 
opisom postavlja tri zahtjeva: jezični opis mora biti: 1. neprotu¬ 
rječan, 2. iscrpan i 3. što je moguće jednostavniji, s time da je 
prvi zahtjev važniji od drugoga i drugi od trećeg. 112 

Tradicionalnu lingvističku metodu Hjelmslev drži induktiv¬ 
nom (polazi se od pojedinačnih činjenica da bi se došlo đo općih 
zakonitosti), a to znači da se nikada u svojim zaključcima nije 
mogla izdignuti iznad realnosti danoga jezika; ta se metoda pro¬ 
tivi neproturječnosti i jednostavnosti opisa. Zato Hjelmslev želi 
da njegova metoda polazi od neanaliziranoga teksta (bilo koje 


""Hjelmslev, 1971,12. 
"'Hjelmslev, 1971, 16, 27, 29. 
'"Hjelmslev, 1971, 29. 

veličine, bilo koje vrste ili namjene) kao cjeline. Takav se tekst 
promatra kao razred, koji se dijeli na rodove, a svaki se rod opet 
promatra kao razred koji se dijeli na rodove, sve do najmanjih 
jedinica koje se više ne mogu dijeliti. Tu analitičku i specificira- 
juću metodu Hjelmslev zove dedukcijom. 113 No Hjelmslev svoju 
teoriju nije zamislio kao ono što označuje sustav hipoteza koji 
bi trebalo napustiti ako se pokaže da on ne odgovara činjenica¬ 
ma iz iskustva: kada je jednom uspostavljena, teorija je, sama po 
sebi, savršeno neovisna o svakome iskustvu, tvori zatvoren su¬ 
stav koji omogućuje da se čisto deduktivnom operacijom odrede 
mogućnosti koje proizlaze iz prethodno određenih propozicija. 
Uz uvjet da postupak bude neproturječan i iscrpan, ta će metoda 
vrijediti u svim slučajevima, za sve tekstove. 

Kako je analiza teksta prvi dlj lingvističke teorije, lingvistova 
će prva briga biti izlučiti načelo te analize. To ne znači da će se 
predmet proučavanja (tekst) samo dijeliti na sve manje i manje 
dijelove, nego je između dijelova cjeline nužno utvrditi odno¬ 
se i međuodnose: za Hjelmsleva je postojanje „predmeta" kao 
bilo čega drugoga doli sudionika u odnosima puka metafizička 
hipoteza koju znanstveno razmišljanje mora odbaciti da bi se 
predmet analize promatrao kao sjecište snopova međuovisno¬ 
sti i odnosa. 114 U tekstu (procesu) i u sustavu tri su tipa odno¬ 
sa: 1. uzajamne ovisnosti ili međuovisnosti (interdependencije), 
2. jednostavne ovisnosti pri kojima jedan element pretpostavlja 
neki drugi, ali ne i obratno; to su determinacije, 3. labaviji odno¬ 
si pri kojima se elementi niti isključuju, niti odbijaju, niti jedan 
drugog pretpostavljaju; to su konstelacije. 115 Time Hjelmslev do 
kraja dovodi Saussureovu tvrdnju da jezik nije supstancija nego 
forma. Predmetom lingvističkog proučavanja ne smiju biti gla¬ 
sovi, slova ili značenja, nego relata (jedinice odnosa) koje oni 


113 Hjelmslev, 1971, 46 - 47. 

114 Hjelmslev, 1971, 37 - 38; Martinet, 1946, 25. 

115 Hjelmslev, 1971, 50 - 51. 


predstavljaju. Od mnogobrojnih drugih Hjelmslevovih pojmova 
i nazivaka posebno je važna funkcija: to je takva veza (odnos) 
između dvaju elemenata da je međuovisnost funkcija (odnos) iz¬ 
među dviju konstanti, determinacija funkcija između konstante 
i varijable, konstelacija funkcija između dviju varijabli. Oba ele¬ 
menta funkcije (koji ulaze u odnos, u funkciju) jesu funktivi. 116 
Bitno je razlikovati funkciju i - i, ili junkciju, koja pretpostavlja 
supostojanje dvaju funktiva, i funkciju ili - ili, ili disjunkdju, koja 
pak pretpostavlja alternaciju dvaju funktiva: junkcija je karakte¬ 
ristična za tekst u kojem različiti elementi supostoje, a disjunkcija 
je svojstvena sustavu gdje je postojeći element u odnosu prema 
nekom drugomu rezultat izbora. U daljnjem je tekstu junkciju (i 
- i) nazvao relacijom, a disjunkdju (ili - ili) korelacijom: na toj 
distinkciji počiva razlika između procesa ili teksta (junkcija, re¬ 
lacija) i sustava (disjunkcija, koreladja). Postupak kojim se utvr¬ 
đuju elementi sustava koji su u korelaciji zove se komutadja (taj 
je nazivak prihvatila europska strukturalna lingvistika općenito, 
pogotovu što su sam postupak već primjenjivali pražani, pod na¬ 
zivom supstitudja). Isti elementi (glasovi, riječi) ulaze i u proces i 
u sustav, ali se promatraju s različitih stajališta. 

Tekst se raščlanjuje postupno, na jedinice koje su sve manje i 
sve manje općenite: na periode, svaka perioda na rečenice, svaka 
rečenica na riječi, svaka riječ na slogove, svaki slog na dijelove slo¬ 
ga ili foneme. Nakon svake dovršene etape u analizi treba napra¬ 
viti popis svih elemenata koji imaju jednake reladje, tj. koji mogu 
zauzimati isto mjesto u lancu. Na svakoj idućoj etapi broj eleme¬ 
nata je sve manji: broj perioda i rečenica u živom jeziku može se 
smatrati beskonačnim (nezavršenim), ali je broj riječi ili slogova 
ograničen, a broj fonema vrlo malen (par desetaka) i strogo odre¬ 
đen. Iako je jezik sustav znakova, pri takvoj analizi, gdje u prvim 
etapama doista imamo posla sa znakovima, dolazimo do etapa 


116 Hjelmslev, 1971, 50, Martinet, 1946, 26. 

gdje dobiveni elementi više nisu znakovi (slogovi, fonemi), a nji¬ 
hovi su inventari ograničeni. Da bi se jezikom lako vladalo i da bi 
se lako mogao učiti, velik se broj znakova tvori s pomoću ograni¬ 
čenog broja elemenata koji nisu znakovi. Elementi ne-znakovi, od 
kojih su sastavljeni znakovi, zovu se figurama (glasovne jedinice, 
fonemi nemaju vlastita značenja), a jezik se može definirati kao 
sustav figura (po tome se razlikuje od nelingvističkih sustava za 
komunikaciju). 117 

U skladu sa Saussureom, Hjelmslev jezični znak definira kao 
vezu između označitelja i označenoga, ili pak, prema njegovu 
nazivlju, izraza i sadržaja; izraz i sadržaj jesu funktivi jezičnog 
znaka, ali su izraz i sadržaj apstrakne oznake (ono što je u psihi, 
u predodžbi). Značenjska je funkcija solidarnost (interdependen- 
cija na sintagmatskom planu) između izraza i sadržaja, jer jedan 
bez drugoga ne postoje. No kako izraz tako i sadržaj oblikovani 
su u svakom jeziku drugačije, pa na obama planovima moramo 
razlikovati formu sadržaja koja je neovisna o značenju (a odnosi 
su joj sa značenjem arbitrarni) i supstanciju sadržaja (a to je zna¬ 
čenje uređeno prema toj formi sadržaja). I na planu izraza treba 
razlikovati formu izraza i supstanciju izraza. 118 

Jezični je znak, dakle, solidarnost između forme izraza i for¬ 
me sadržaja koje se očituju kroza supstanciju izraza i supstanciju 
sadržaja. Za razliku od Saussureove sheme znaka, jezični znak u 
Hjelmslevovoj koncepciji može se shematski prikazati ovako: 119 



..... .. 

SADRŽAJ 




SSBfll 

UH 11 1 



117 Hjelmslev, 1971, 58 - 64. 

118 Hjelmslev, 1971, 70 — 76, Martinet, 1946, 27 — 29, Malmberg, 1966, 216 
- 220, Lepsky, 1968, 89. 

119 TekavČić, 1979, 101. 



Supstancija je amorfna građa izvan samoga jezika, dok je for¬ 
ma strukturirani odraz supstancije u jeziku. Lingvistika se bavi 
samo formom, a discipline koje se bave supstancijom (fonetika 
- supstancijom izraza, semantika - supstancijom sadržaja) ne 
ubrajaju se u lingvističke discipline u pravom smislu riječi. 

Tijekom analize se s pomoću komutacije uvrđuje odnos izme¬ 
đu invarijante i varijante. Svaka riječ ili svaki slog dolazi u više 
primjeraka, a svaki je taj primjerak varijanta, dok je invarijanta 
ono čega su to primjerci. Ako razlici na planu izraza odgovara ra¬ 
zlika na planu sadržaja, riječ je o različitim invarijantama. Budući 
da između obaju planova znaka postoji paralelizam, varijante i 
invarijante valja razlikovati i na planu izraza i na planu sadržaja. 
Kao što su figure na planu izraza glasovne jedinice (fonemi; npr. 
pastuh , kobila ), tako se i na planu sadržaja jedinice pastuh , kobi¬ 
la mogu prikazati kao skupovi figura značenja „konj mužjak", 
„konj ženka", tj. kao veličine koje se sastoje od dviju jedinica (fi¬ 
gure na planu izraza su k-o-h, k-o-b-i-l-a, a figure na planu sadrža¬ 
ja su „konj", „mužjak", „ženka"). 120 Govoreći dalje o varijantama, 
Hjemslev slobodne (individualne) varijante imenuje varijacijama, 
a uvjetovane, kombinatome varijante varijetetima, i opet dakako 
na obama planovima znaka. 121 Pojam praške neutralizacije pokri¬ 
va Hjelmslev za oba plana nazivkom sinkretizam. Za Hjelmsleva 
se tradicionalna sintaksa svodi u biti na proučavanje varijeteta na 
planu sadržaja jezika, ali ona nije iscrpna; kako svaka raščlam¬ 
ba na varijante pretpostavlja inventar invarijanata, sintaksa se ne 
može održati kao autonomna disciplina. 122 

Martinet u svojoj recenziji ističe kako je Hjelmslevova defi¬ 
nicija jezika daleko od svake „realistične" definicije: 123 „Jezik je 
hijerarhija kojoj bilo koja sastavnica dopušta naknadnu podjelu 


120 Hjelmslev, 1971, 90 — 91; Martinet, 1946, 30. 

121 Hjelmslev, 1971, 106 - 108. 

122 Hjelmslev, 1971, 108. 

123 Martinet, 1946, 33. 

na razrede, koji se definiraju uzajamnom relacijom, i to tako da 
bilo koji od tih razreda omogućuje podjelu na izvedene dijelove 
koji su određeni uzajamnom mutacijom" 124 (mutacija je veza, od¬ 
nos, između izvedenica prvog stupnja jednoga i istog razreda). 
Jezik je svaka struktura koja udovoljava toj definiciji. Nasuprot 
denotativnomu jeziku Hjelmslev stavlja konotativni jezik u kojem 
skup sadržaj-izraz dolazi u svojstvu izraza različitih stilova. Po¬ 
stoje jezične strukture kojima je sam sadržaj jezik, a to je meta- 
jezik (jezik koji se bavi drugim jezikom). Lingvistika je jedan od 
metajezika. 125 

Glosematičku teoriju obrazlagao je Hjelmslev i u mnogim 
drugim radovima. Najvažniji od njih skupljeni su, na francu¬ 
skome, u zborniku Essais linguistiques, Nouveaux essais te u knjizi 
Sproget. Malo je bilo primjena te teorije na opis konkretnih jezika 
(i to primjena s mnogo „ostataka"), a među njima treba spome¬ 
nuti primjenu na opis danskoga P. Didrichsena i vrlo rafiniranu 
primjenu danskog romanista K. Togebyja na francuski te primje¬ 
nu na opis Španjolskoga E. Alarcosa Lloracha. No bez obzira na 
tešku (i nejedinstvenu) primjenu u praksi, glosematika ima svo¬ 
ju punu vrijednost ponajprije kao škola rigoroznoga lingvistič¬ 
kog mišljenja i kao stalni izvor poticaja za ponovno promišljanje 
jezičnih kategorija i jezične institucije. 

Samo se po sebi razumije da se u ovom prikazu ne mogu 
izložiti sve relevantne činjenice i spomenuti sve osobe te da se 
zadržavamo samo na ključnima. Nismo gotovo ništa rekli o izo¬ 
liranim lingvistima, oko kojih nisu nastale jasno profilirane ško¬ 
le, ali koji su unatoč tomu ostavili dubok trag u lingvistici 20. 
stoljeća. To ponajprije vrijedi za velikoga francuskog indoeuro- 
peista, komparatista Emilea Benvenistea, koji je prije rata sura¬ 
đivao s pražanima, ali i za francuskog slavista Luciena Tesnierea 


124 Hjelmslev, 1971, 135. 
125 Martinet, 1946, 34. 



(1839 - 1954), tvorca originalne metode sintaktičkoga opisa, 126 te 
samoukoga lingvista, Meilletova štićenika Gustavea Guillaumea 
(1883 - 1960), koji je istraživao tzv. psiho-mehaničke procese u 
jeziku i trudio se jezične jedinice i pojave opisati logičko-mate- 
matičkim sredstvima. Dakako da je i u drugim zemljama bilo ta¬ 
kvih usamljenih strukturalista (Poljskoj, Rumunjskoj, Švedskoj). 
Zbog njezinih specifičnih usmjerenja nismo posebno prikazivali 
ni, zapravo strukturalističku. Londonsku školu koju je pokrenuo 
John Firth (1890 - 1960), a nastavio M. A. K. Halliday. Iako pri¬ 
like u SSSR-u (Rusiji) nakon Oktobarske revolucije nisu nimalo 
- zbog boljševizma i staljinizma u politici i zbog marksizma u 
lingvistici - pogodovale razvoju humanističkih teorijskih disci¬ 
plina, sjajna tradicija predrevolucijske ruske lingvistike preži¬ 
vjela je kod pojedinaca i kod skupina lingvista. U Petrogradu 
(Lenjingradu) je L. V. Ščerba (1880 - 1944), izravni učenik Bau- 
douina de Courtenaya, dalje razvijao kazanjsku tradiciju oboga¬ 
ćenu spoznajama pražana i đr.; među njegovim sljedbenicima 
ističu se L. P. Jakubinski, E. D. Polivanov, a poslije fonolog i opći 
lingvist A. A. Reformatski (1900 - 1978), koji je radio u Moskvi, 
istraživač stilistike i povijesti književnoga jezika V. V. Vinogra- 
dov (1895 - 1969). Na moskovskim tradicijama i u moskovskoj 
sredini lingvisti poput V. V. Ivanova i osobito 1.1. Revzina unutar 
strukturalnog pristupa primjenjuju matematičko modeliranje na 
gramatiku analitičkog tipa. 127 Već krajem 1950-ih godina ruski 
(sovjetski) lingvisti sve sustavnije prate razvoj modeme lingvi¬ 
stike u svijetu i u njega se uključuju. 

Valja na kraju nešto reći i o sudbini strukturalizma u Hrvat¬ 
skoj. Lingvisti europskog formata kao Sjepan Ivšić i Petar Skok, 
koji su se kao lingvisti formirali početkom stoljeća, spominjali 
su Saussurea i pojedine njegove postavke, ali cjelinu njegova 


126 Tesniere, Elements de $yntaxe structurale, Pariz, 1959. 
127 Manoliu, 1973, 37 - 40, Kondrašov 1979, 204 - 213. 

nauka nisu prihvatili. Prvi je sustavno o Ballyjevoj, pa i Saus- 
sureovoj lingvistici još uoči Drugoga svjetskog rata kod nas 
predavao i pisao Petar Guberina. Nakon rata je saussuerovska 
lingvistika postala sastavnim dijelom romanističke izobrazbe na 
Filozofskom fakultetu u Zagrebu, kada je nastavu romanistike 
i francuskoga preuzeo Vojmir Vinja. No istom s utemeljenjem 
Zagrebačkoga lingvističkoga kruga (1956) Saussureova lingvi¬ 
stika i strukturalizmi polako ali sigurno počinju dobivati puno 
pravo građanstva u hrvatskoj visokoškolskoj javnosti i nastavi 
zahvaljujući ponajprije znanju i entuzijazmu dvojice tada mla¬ 
dih lingvista, Bulcsua Laszla i Radoslava Katičića, koji su go¬ 
dinama organizirali sustavnu izobrazbu svojih kolega u novim 
lingvističkim teorijama i metodama, noseći često sami teret re¬ 
dovitoga održavanja predavanja. S vremenom su se radu Kruga 
priključili, osim najmlađih, i već formirani lingvisti poput Ru- 
dolfa Filipovića, V. Vinje. Bila je redovita suradnja i sa Zadrom, 
gdje su od 1956. radili Žarko Muljačić i Dalibor Brozović, koji su 
intenzivno pratili novine u lingvistici. Početkom 1960-ih godi¬ 
na prodoru strukturalne lingvistike u Hrvatsku pripomogli su 
osnutak Odsjeka za opću lingvistiku i orijentalne studije (prvi je 
profesor bio upravo R. Katičić) te pokretanje poslijediplomskog 
studija lingvistike na Filozofskom fakultetu u Zagrebu (glavni 
su pokretači bili R. Filipović, R. Katičić, V. Vinja, a među gostu¬ 
jućim predavačima redovito su bili D. Brozović i Ž. Muljačić iz 
Zadra). Između 1962. i 1967. izišla su četiri sveska publikacije 
„Suvremena lingvistika" (glavni urednik R. Filipović) u kojima 
su objavljeni što prijevodi djela, a što prikazi gibanja u svjetskoj 
lingvistici od Saussurea ovamo, kao i određen broj izvornih ra¬ 
dova o strukturalnoj lingvistici. Godine 1967. R. Katičić objavio 
je zgusnut uvod u suvremenu lingvističku teoriju i njezinu ter¬ 
minologiju. Zahvaljujući svemu tomu, već tijekom šezdesetih 
godina i hrvatska se lingvistika uključila u opće tokove lingvi¬ 
stičkog razvoja u svijetu. 

Općafonologija ifonologija talijanskoga jezika Ž. Muljačića iziš¬ 
la je 1964. kao skripta, a 1972. kao knjiga. To djelo, kasnije iz¬ 
davano i na talijanskom, još uvijek je jedan od najpouzdanijih i 
najpotpunijih pregleda fonologije. Godine 1972. izišla je u Bolog- 
ni vrlo opsežna Grammatica storica delV italiano Pavla Tekavčića (I 
- III; ranije u Zagrebu kao skripta: 1.1962, II. 1965, III. 1967) koja 
vrlo rigorozno primjenjuje strukturalističke metode dijakronij- 
ske analize i do danas je ostala uzorom u romanistici. 

Milan Mihaljević 


Američka lingvistika 


Leonard Bloomfield 

Bloomfield je utemeljitelj tipično američke lingvističke ško¬ 
le kojoj je odredio i osnovne metodološke smjernice i polje za¬ 
nimanja. Njegova su stajališta dalje razvijali distribucionalisti 
i tagmemičari. On je postavio temelje i povijesnoj strukturnoj 
lingvistici u Americi. 1 Po uvjerenju Bloomfield je bio dosljedan 
antiapriorist, antisolipsist i antimentalist. Ono što se obično zove 
apriorno znanje, za njega je samo skup zapažanja usustavljenih 
tijekom povijesti ljudskoga roda. U skladu s tim, jezik je samo 
skup navika svojstvenih nekoj govornoj zajednici koje se njezi¬ 
nim novim članovima prenose učenjem s pomoću podražaja i 
reakcije, tj. mukotrpnom vježbom uz veliku pomoć starijih. Jezik 
se uči tijekom cijeloga života. Osnovni postulat solipsizma, da 
se svijet nužno sastoji samo od subjektivnoga iskustva, za nje¬ 
ga je isprazan i za znanost nevažan, jer se ona ne bavi svijetom 
kao cjelinom, već samo odnosima među događajima u svijetu. 
Objašnjenje jezika kao djelovanja uma, volje ili čega sličnoga 
može biti korisno u svagdašnjem životu, umjetnosti ili religiji, 
ali mu nije mjesto u znanosti koja se bavi samo događajima u 


1 Usp. Hockett, 1948. i Bloomfield, 1926. 

vremenu i prostoru koji su dostupni svakom promatraču. Blo- 
omfieldov se pristup jeziku može okarakterizirati i kao opera- 
cionalistički. Provjerljiv opis jezičnih podataka nemoguće je 
napraviti bez valjanih, objektivnih tehnika i postupaka za opa¬ 
žanje i otkrivanje podataka s pomoću kojih se izvode primitivni 
pojmovi teorije. Jedina su valjana i korisna poopćenja o jeziku 
ona induktivna, a obilježja za koja mislimo da su univerzalna 
mogu izostati već u prvom jeziku s kojim se susretnemo. 2 Oso¬ 
bito je za Bloomfielda karakterističan biheviorizam, koji je on 
smatrao općom znanstvenom metodom. Jezik je sastavni dio 
ponašanja koji se, kao i drugi oblici ponašanja, očituje u obliku 
poticaja (stimulusa) i odgovora (reakcije). Uobičajenom biološ¬ 
kom nizu poticaja i odgovora S —> R, koji postoji kod svih ži¬ 
votinja, Bloomfield dodaje i niz S r ... s -> R, svojstven samo 
čovjeku. Unutarnji dio niza r ... s prikazuje jezik, a vanjski (S i 
R) izvanjezični poticaj i odgovor, odnosno značenje jezičnih 
oblika. S biheviorizmom je povezan i mehanicizam koji se ogle¬ 
da u činjenici da za opis jezika nisu potrebni drugi primitivni 
pojmovi osim prostorno-vremenskih pojmova nužnih za odre¬ 
đenje „jezika kao ponašanja". Bloomfield odbacuje i mentali- 
zam i smatra da su svi tzv. mentalni podatci zapravo fizikalno- 
-kemijski. Stoga se njegov pristup može okarakterizirati i kao 
fizikalistički. 

Jezik je sastavni dio ponašanja govorne zajednice, tj. skupine 
ljudi koji „surađuju" s pomoću jezika. On je, kako je vidljivo iz 
navedenoga prikaza, onaj dio koji posreduje između nejezičnih 
događaja. Proučavati neki jezik znači proučavati odnos između 
jezičnih oblika i obilježja fizičke situacije u kojoj su uporablje- 
ni. Stoga se lingvistika dijeli na dva područja: fonetiku (u širem 
smislu), koja proučava govor, i semantiku, koja proučava odnos 

2 Usp. Bloomfield, 1933, 20: „... Features which we think ought to be uni- 
versal may be absent from the very next language that becomes accessi- 
ble." 

govora prema obilježjima situacije (značenju). Fonologija je dio 
fonetike koji se bavi razlikovnim svojstvima glasova. Minimalni 
su razlikovni glasovi nekoga jezika njegovi fonemi. Osim razli¬ 
kovne uloge, za foneme je važan i odnos prema drugim fone- 
mima istoga jezika, tj. njihovo mjesto u sustavu. Semantika opi¬ 
suje značenjske govorne oblike (nizove fonema) i njihov odnos 
prema obilježjima situacije (značenju). Dijeli se na gramatiku i 
rječnik. Svaki se jezik sastoji od određenoga broja oblika koji su 
stalne sveze fonema. Bloomfield pretpostavlja da je svaka izre¬ 
ka sastavljena od cijeloga broja potpunih oblika koji mogu biti 
slobodni ili vezani, ovisno o tome mogu li se pojaviti samostal¬ 
no ili ne. Oblici mogu biti jednostavni ili složeni. Najmanji je 
vezani oblik morfem. Njegovo je značenje semem. Najmanji je 
slobodni oblik riječ, a najveći rečenica. Svaki složeni oblik može 
se iscrpno opisati s pomoću sastavnih oblika (sastavnica) i obi¬ 
lježja gramatičkoga rasporeda koja također mogu biti jednostav¬ 
na i složena. Jednostavna se obilježja gramatičkoga rasporeda 
zovu taksemi. Taktički je oblik zajedno sa značenjem gramatički 
oblik. Najmanji je gramatički oblik tagmem, a njegovo značenje 
episemem. Gramatika je za Bloomfielda nelinearna konjunkcija 
konstrukcija, tj. rasporeda značenjskih oblika. Konstrukcije se 
dijele na sintaktičke i morfološke. U skladu s tim, gramatika se 
dijeli na sintaksu i morfologiju. Sintaktičkim su konstrukcijama 
neposredne sastavnice samo slobodni oblici, a u morfološkim 
neposredne sastavnice mogu biti i vezani oblici, a rezultat je ili 
vezani oblik ili riječ, ali nikad slobodni oblik veći od riječi. Svaka 
se konstrukcija može razdijeliti na sastavne oblike i na njihove 
položaje. Položaj određuje funkciju oblika koji se na njemu može 
pojaviti. Svi oblici koji imaju istu funkciju, tj. koji se mogu po¬ 
javiti na istom položaju, čine razred oblika. Rječnik je dodatak 
gramatici koji sadržava listu nepravilnosti. 

U stvarnosti, međutim, lingvistička teorija ne može izgledati 
kako je opisano jer se oslanja na značenje koje je izjednačeno s 

obilježjima govorne situacije koja može obuhvaćati bilo što u svi¬ 
jetu, pa čak i cijeli svijet. Da bi se precizno opisalo značenje, mora 
se znati sve o svijetu, a to znači da bi sve znanosti morale biti 
na razini savršenstva. Dotad lingvistika nije moguća kao stroga 
znanost, već samo kao praktična vještina 3 koja se ne može pri 
opisu oslanjati na značenje, jer je ono samo maglovito obilježje 
govorne situacije. Stoga se mora ograničiti na praktične operacije 
koje omogućuju otkrivanje i razvrstavanje jezičnih jedinica bez 
oslanjanja na značenje. Osnovna su načela kojima se rukovodi 
pri otkrivanju i razvrstavanju jezičnih jedinica zamjena (supsti¬ 
tucija) i razdioba (distribucija). Jedinice koje imaju istu razdiobu 
i koje, zamijenjene jedna drugom, mijenjaju izreku različite su i 
moraju se svrstati u dva različita razreda. 4 Jedinice koje imaju 
istu razdiobu, a zamijenjene jedna drugom ne mijenjaju izreku 
iste su i svrstavaju se u isti razred. One se zovu slobodne inačice 
(varijante). 5 Jedinice koje nemaju nijednu zajedničku okolinu, tj. 
čija je razdioba sasvim različita, a zamijenjene jedna drugom ne 
mijenjaju izreku svrstavaju se u isti razred. Za njih se kaže da 
su u dopumbenoj razdiobi (komplementarnoj distribuciji). 6 Pri 
opisivanju se mora polaziti od jedinica bez značenja i jedinice 
sa značenjem opisivati s pomoću njih. Jedinice bez značenja na 
fonološkoj su razini fonemi, a na gramatičkoj taksemi. To znači 


3 Usp. Bloomfield, 1933, 93: „So long as the analysis of meaning remains 
outside the powers of Science, the analysis and recording of languages will 
remain an art or a practical skill." 

4 U dva se različita razreda moraju svrstati hrvatsko č i ć jer postoje opreke 
kao što je smoči: smoći (Smoči noge! - smoći snage). 

5 Slobodne su inačice praskavo g A i obično g u svahiliju jer se slobodno 
mogu izmjenjivati iza m što potvrđuje primjer: mgeni: mg A eni („stranac"). 
Usp. Harris, 1951,101 i 122. 

6 U dopumbenoj su razdiobi u hrvatskom jeziku glasovi rj i w jer se prvi 

pojavljuje samo ispred velara, a drugi u svim drugim okolinama. Isto 
su tako u dopumbenoj razdiobi u svahiliju glasovi rj, n d i n jer se prvi 
pojavljuje samo ispred velara, drugi samo ispred t, a treći u ostalim 
okolinama. Usp. Harris, 1951, 123. 



da sve druge jedinice na fonološkoj razini moraju biti opisane 
s pomoću fonema, a na gramatičkoj s pomoću taksema. Svaka 
jedinica sa značenjem zove se glosem, a njegovo značenje noem. 
Odnos među razinama nije recipročan. Gramatički opis pretpo¬ 
stavlja opis fonološkoga sustava i opis dopuštenih nizova fone¬ 
ma, ali ne obratno. Odnos je među razinama dakle hijerarhijski. 
Usto, kod Bloomfielda se prvi put izrijekom pojavljuje zahtjev 
da tvrdnje u opisu moraju biti međusobno uređene, a uređenje 
među njima ne mora biti linearno. 


Bloomfieldovci 

Oni nisu stvorili jedinstvenu teoriju, već skup teorija poveza¬ 
nih istim temeljnim pretpostavkama od kojih su većinu preuzeli 
od Bloomfielda. Za većinu njih lingvistika je neka vrsta „verbal¬ 
ne botanike" koje je cilj otkrivanje i razredba (klasifikacija) jedi¬ 
nica od kojih su sastavljene izreke prirodnih jezika. Nije ih zani¬ 
malo objašnjenje, već samo opis jezičnih pojava. Lingvistički se 
opis provodi u tri koraka: 1. skupljanje korpusa 7 i segmentacija 
izreka na sastavne jedinice, 2. razredba, tj. razvrstavanje jedini¬ 
ca u razrede, i 3. formuliranje općih tvrdnji (propisa) s pomo¬ 
ću razreda i njihovih odnosa. Da bi se segmentacija i razredba 
mogle uspješno provesti, valjalo je razraditi precizne otkrivačke 
postupke. Teorije su izrazito operacionalističke i smatraju bit¬ 
nom strogost otkrivačkih postupaka. Sami su postupci dovoljni 
da bi opravdali znanstvenost opisa. Postupci su morali biti me¬ 
haničkoga karaktera i neovisni o značenju. Jedino je objektivno 


7 Svaki se korpus sastoji od cijeloga broja izreka određenih kao dio govora 
jedne osobe prije i poslije kojega se u govoru te osobe pojavljuje tišina. 
Izreka je najveća jedinica lingvističkoga opisa, a pretpostavlja se da ima 
istu strukturu kao i čitav jezik. Usp. Harris, 1951, 27. 

valjano polazište fizički zapis govora, a svaki se idući postupak 
za jedem korak udaljavao od korpusa. Jedinice do kojih se dolazi 
razredbom nisu više govorne danosti, već njihovi razredi, tj. lo¬ 
gički simboli. Osnovno je načelo razredbe razdioba (distribucija) 
segmentacijom dobivenih jedinica. Budući da se morfemi mogu 
otkriti samo nakon otkrivanja fonema od kojih su sastavljeni, 
morfološki i sintaktički opis pretpostavljaju fonološki opis. Dru¬ 
gim riječima/opis nekoga jezika mora se provoditi ovim redo¬ 
slijedom: 1. fonologija, 2. morfologija, 3. sintaksa, 4. diskurs. Da 
se ne uđe u začarani krug, fonološki se opis ne smije oslanjati 
na gramatički (morfološki i sintaktički) jer je sam pretpostav¬ 
ka za njega. Stoga opisne razine moraju biti jasno razgraniče¬ 
ne. To proceduralno ograničenje postalo je poznato kao zabrana 
miješanja razina . 

Na fonološkoj je razini segmentacija neovisna o razdiobi jer 
još nema jedinica na čiju bi se razdiobu moglo osloniti. Stoga se 
izreka nastoji podijeliti na najmanje jedinice govornoga kontinu¬ 
uma koje se ponavljajuća nakon toga se istražuje odnos među 
njima kako bi se mogli razvrstati u razrede. Segmentacija je 
samo pripremni postupak. Pri razredbi jedinica valja se voditi 
ovim načelima: 1. da bi opis bio gospodamiji (ekonomičniji), va¬ 
lja svrstati što više različitih segmenata u jedan fonem kako bi se 
dobio najmanji broj fonema s pomoću kojih se mogu prikazati 
sve izreke u korpusu; 2. svaki fonem mora imati maksimalnu 
slobodu pojavljivanja; 8 3. jedinice se svrstavaju tako da više fo¬ 
nema, osobito oni glasovno simetrični, imaju istu razdiobu. Po¬ 
stupci za otkrivanje morfema načelno su jednaki postupcima za 
otkrivanje fonema, jedino su vodeća načela malo drukčija. I tu 
se započinje segmentacijom izreke 9 na najmanje nizove fonema 
koji se ponavljaju, a utvrđuju se na temelju usporedbe s drugim 


8 Mora se pojavljivati u što je moguće više različitih okolina. 

9 Ona je poslije fonološkoga opisa prikazana slijedom fonema. 



izrekama od kojih se ta izreka minimalno razlikuje (samp za taj 
segment). Tako dobivene jedinice zovu se morfemske alteman- 
te. 10 Zatim slijedi razredba altemanata da bi se dobili morfemi s 
pomoću kojih se mogu prikazati izreke u korpusu. U isti se mor- 
fem svrstavaju sve altemante koje zadovoljavaju ova tri uvjeta: 
1. ako zamijenjene jedna drugom ne mijenjaju izreku; 2. ako nisu 
u oprečnoj razdiobi (kontrastivnoj distribuciji); 11 3. ako ukup¬ 
nost razdiobe tako dobivenoga morfema nije veća od ukupnosti 
razdiobe morfema koji ima samo jednu alternantu. Fonemski 
niz koji je u jednoj okolini određen kao morfem ne mora biti 
morfem u drugoj okolini. 12 Završni je korak morfološkoga opisa 
svrstavanje morfema među čijim su altemantama iste razlike i 
formuliranje zajedničkih tvrdnji o njima. Stoga je pri svrstavanju 
alternanata u morfeme važno da se morfemi učine razdiobeno 
što sličnijima kako bi skupine morfema imale jednaku razdiobu 
i odnose među alternantama. Tvrdnje o skupinama morfema 
moraju sadržavati tri vrste obavijesti: 1. kakve su razlike među 
altemantama unutar morfema, 2. u kojim se okolinama pojavlju¬ 
je koja alternanta, 3. u kojim se jedinicama pojavljuju razlike. 

Sintaktički su radovi bloomfieldovaca malobrojni jer se sin¬ 
taktički opis ostavljalo za kraj kada bude završen morfološki 
opis, a potpuni morfološki opis nije nikad napravljen čak ni za 
engleski jezik. Ipak, predložena su dva različita skupa postupa- 


10 Usp. Harris, 1942. Pretpostavlja se da se svaka izreka sastoji od cijeloga 
broja modemskih altemanata i da sadrži barem jednu takvu alternantu. 

11 Usp. Hockett, 1947. Alternante nisu u oprečnoj razdiobi ako su 1. u 
dopumbenoj razdiobi ili 2. u djelomičnoj dopumbi, a gdje se pojavljuju 
obje, u slobodnoj su alternaciji. Harris, 1942, ima stroži zahtjev: da se 
altemante nikad ne pojavljuju u istim okolinama. Prema tom kriteriju u 
isti morfem moramo svrstati hrvatske altemante pek-, pec- i peć-, potvrđene 
u oblicima pekar , pecivo , pečenje. 

12 Za razliku od fonologije u kojoj vrijedi uvjet jednoznačnosti (biuniqueness): 
„jednom fonem, uvijek fonem". Tako, na primjer fonemski niz /pek/ jest 
morfem u opeka , ali nije u špek. 

ka za svrstavanje jedinica u sintaktičke kategorije. Jedan je izra¬ 
dio Zellig S. Harris 1946, a drugi Rulon S. Wells 1947. godine. 
Harrisov postupak djeluje odozdol prema gore, od morfema do 
izreke kao najvećega samostalnoga dijela korpusa. 13 Započinje 
se svrstavanjem morfema u razrede na temelju relativne razdi¬ 
obe i međusobne zamjenjivosti. Morfemski je razred disjunkti- 
van skup morfema u kojemu svi morfemi mogu biti zamijenjeni 
bilo kojim drugim članom istoga skupa u svakoj okolini u kojoj 
se članovi toga skupa pojavljuju. Jedinice koje su međusobno 
zamjenjive smatraju se deskriptivno jednakima i povezuju zna¬ 
kom =. 14 Tada se kao jedinice uzimaju morfemski razredi, a ne 
više pojedinačni morfemi, i svrstavaju se prema sličnosti razdi¬ 
obe u veće razrede kojih članovi više ne mogu biti zamijenjeni 
jedni drugima u svim okolinama, već u približno svim okoli¬ 
nama. Pojam zamjembenoga razreda može se proširiti tako da 
uz morfeme i morfemske razrede obuhvati i nizove morfema. 15 
Tako se raščlamba proširuje na sintaktičku razinu. Sintaktička 
je raščlamba s pomoću morfemskih nizova i njihovih razreda 
neovisna o postupku otkrivanja pojedinačnih morfema, ali pret¬ 
postavlja da su oni već određeni. Cijeli je postupak, dakle, ute¬ 
meljen na ponavljanju zamjene, tj. zamjenjivanju jednoga mor- 
femskoga niza drugim u određenoj okolini. Kada će postupak 
završiti, nije određeno izvana. Postupak završava kad više nije 
moguće zamijeniti niz koji je dobiven posljednjom zamjenom 


13 Engleski mu je naziv bottom-up ili morpheme-to-utterance approach. 

14 Tako se u hrvatskom može povezati mrak = brak jer su ta dva morfema 
međusobno zamjenjiva, što pokazuju primjeri: Brak je mrak ~ Mrak je brak. 
Naravno, u isti se razred mogu svrstati i mnogi drugi morfemi koji su s 
njima zamjenjivi. 

15 To je omogućeno činjenicom da se na istom položaju na kojemu se 
pojavljuje jedan morfem može pojaviti niz morfema i da se na položaju 
na kojemu se pojavljuje jedna riječ može pojaviti niz riječi. Tako se imenica 
(N) može zamijeniti nizom koji se sastoji od pridjeva (A) i imenice ili 
nizom koji se sastoji od priloga (Av), pridjeva i imenice itd., a to znači da 
možemo pisati: N = AN=AvAN. 



nekim novim, različitim nizom. Krajnji su rezultat niza susljed¬ 
nih zamjena najopćenitiji razredi morfemskih nizova s pomoću 
kojih se mogu prikazati sve izreke u korpusu, a i mnoge izvan 
njega. Tako se utvrđuju sintaktičke (gramatičke) konstrukcije 
koje su linearne konjunkcije jednoga ili više morfema ili mor¬ 
femskih nizova. Wellsov je postupak suprotan Harrisovu. 16 On 
polazi od izreke kao cjeline i dijeli je na neposredne sastavnice 
sve do morfema. 17 Kao i kod Harrisa, i tu je temelj cijeloga po¬ 
stupka zamjena. Raščlamba na neposredne sastavnice počiva na 
činjenici da niz morfema koji pripada određenom razredu i ima 
određenu unutarnju strukturu može u određenim okolinama 
zamijeniti drugi niz koji pripada različitom razredu i ima razli¬ 
čitu unutarnju strukturu. Wells, međutim, postupa suprotno od 
Harrisa i traži nizove morfema kojima se mogu zamijeniti poje¬ 
dinačni morfemi i zove ih proširenjem tih morfema. Proširenje 
je niz koji je dulji ili jednako dug kao neki drugi niz, a usto je i 
strukturno različit od toga drugoga niza koji može zamijeniti. 
Taj drugi niz zovemo modelom. Pojam proširenja središnji je po¬ 
jam raščlambe na neposredne sastavnice. Raščlambom se nastoji 
podijeliti svaki niz na dijelove koji su proširenja, a ti se dijelovi 
zovu sastavnice ili konstituenti. Niz koji se raščlanjuje zove se 
sastavak ili konstitut. Svaki se sastavak može podijeliti na žarište 
(fokus) i okolinu. Žarište je niz koji se može zamijeniti drugim 
nizom. Skup svih nizova koji mogu zamijeniti taj niz zove se ža- 
rišni razred. Skup svih razreda nizova kojima niz pripada čini 
njegovu unutarnju gramatiku. 

Pedesetih godina Harris se počeo baviti strukturom diskur- 
sa. Tada je uvidio da među različitim rečeničnim vrstama posto- 


16 Harris 1946. napominje da je moguće napraviti postupak koji je po smjeru 
suprotan njegovu. Velike Harrisove zasluge za takav postupak ističe i sam 
Wells. Usp. Joos, 1957, 186. 

17 Stoga se postupak na engleskom zove top~down ili immediate-constituent 
analysis. 

je sustavni formalni i sadržajni odnosi koji se ne mogu odrediti 
uobičajenom zamjembenom metodom. Stoga je pristupio izradi 
postupaka za određivanje sintaktičkih odnosa među rečenicama, 
tj. postupaka za svođenje (normaliziranje) složenih rečeničnih 
vrsta na jednostavnije, „jezgrene" rečenice. Tako je u lingvističku 
teoriju uveo pojam transformacije. S pomoću transformacija do¬ 
biva se točnija slika rečenične strukture i mogu se odrediti razli¬ 
čiti formalni odnosi među različitim rečenicama. Transformacije 
su kod Harrisa određene supojavljivanjem morfemskih razreda. 
Konstrukcije koje sadrže iste morfemske razrede i koje se po¬ 
javljuju s istim n-torkama članova tih razreda u istoj okolini, tj. 
rečenice u kojima su supojavljivanja morfema ista, povezane su 
međusobno relacijom transformacije. Transformacije mogu biti 
dvosmjerne, za konstrukcije kojih su članovi identični, i tada se 
označuju znakom 18 <->, ili jednosmjerne, ako n-torke koje zado¬ 
voljavaju jednu konstrukciju zadovoljavaju i drugu, ali ne obrat¬ 
no. Takve se transformacije označuju znakom -». 19 Transformaci¬ 
je ne omogućuju samo opis razlika i sličnosti u strukturi rečenica 
i promjenu gramatičkoga položaja rečenice, već i proizvodnju 
beskonačnoga broja novih rečenica na temelju konačnoga broja 
rečenica potvrđenih u korpusu i svođenje složenih rečenica na 
jednostavnije. Svaka se složena rečenica može raščlaniti na niz 
jednostavnih rečenica i niz transformacija. Najjednostavnije se 
rečenice zovu jezgrenim rečenicama. One zajedno s veznicima 


18 Na primjer: svaka trojka N j; V i N 2 u N 1 v V N 2 aktivnim rečenicama 
može se pronaći, u obrnutom redoslijedu, i u N 2 v biti Ven od N 3 pasivnim 
rečenicama: Djeca su razbila prozor ~ Prozor je razbijen od djece ; Policija će 
nadzirati demonstracije ~ Demonstracije će biti nadzirane od policije. Stoga 
pritom možemo pisati: N T v V N 2 <r+ N 2 v biti Ven od N r 

19 Takav primjer dobivamo ako u pasivnoj rečenici ispustimo prijedložnu 
skupinu od N čime dobivamo odnos: Djeca su razbila prozor ~ Prozor je 
razbijen ; Policija će nadzirati demonstracije ~ Demonstracije će biti nadzirane, 
gdje trojka N 3 , V i N 2 iz prve rečenice zadovoljava i drugu rečenicu, ali ne 
obratno. Tada pišemo: N 3 v V N 2 -* N 2 v biti Ven. Drugim riječima, pritom 
je transformacija neobrativa. 



čine jezgru gramatike. Sve se ostale rečenice u jeziku mogu izve¬ 
sti iz jedne ili više jezgrenih rečenica primjenom jedne ili više 
transformacija. To znači da su za Harrisa transformacije glavni 
izvor rekurzivnosti u jeziku koji omogućuje stvaranje neograni¬ 
čenoga broja novih rečenica. Transformacije se bitno razlikuju 
od pravila raščlanjivanja izreke na neposredne sastavnice unu¬ 
tar jezgre. One nisu utemeljene na mogućnosti međusobnoga 
zamjenjivanja nizova unutar jedne rečenice, već na relaciji ekvi¬ 
valencije između dviju ili više rečenica. Time se u opis uvodi 
viša, nadrečenična razina, tj. veći komadi govora ili teksta koji se 
zovu diskursi. Diskurs je za Harrisa bilo kakav povezani tekst. 
Nije strogo određeno u kojem smislu tekst mora biti povezan, ali 
se misli na niz rečenica povezanih i formalno i sadržajno. Opis 
diskursa započinje svrstavanjem jedinica u ekvivalencijske ra¬ 
zrede. Sve jedinice koje se pojavljuju u istoj ili u ekvivalentnoj 
okolini svrstavaju se u isti ekvivalencijski razred. 20 Tada se re¬ 
čenice u tekstu dijele na intervale tako da svaki interval bude, 
prema svojim ekvivalencijskim razredima, što sličniji drugim 
intervalima. Konačan je rezultat toga postupka niz intervala sa¬ 
stavljenih od niza ekvivalencijskih razreda. Valja napomenuti da 
su ti rezultati i dosegom i sadržajem kod Harrisa bili razmjerno 
skromni, možda dijelom i zbog operacionalističke naravi njego¬ 
va opisa. 


20 Ako se A i B pojavljuju u okolini X, tada kažemo da su A i B istovrijedni 
u toj okolini i pišemo A = B. Ako se usto u korpusu pojavljuju i DA i CB, 
tada kažemo da su C i D izvedeno istovrijedni jer se pojavljuju u okolina¬ 
ma koje su istovrijedne itd. 

Generativna gramatika 

Generativnu je gramatiku polovicom pedesetih godina stvo¬ 
rio Avram Noam Chomsky. Ona danas nije jedinstvena teorija, 
već samo specifičan pristup klasičnim jezikoslovnim problemima 
vođen temeljnim idejama koje su sazrijevale i mijenjale se u prote¬ 
klih pola stoljeća. U kratkom je prikazu nemoguće obuhvatiti sve 
teorije koje su se pojavile u tom razdoblju i opisati njihove vrline i 
nedostatke. 21 Stoga ću se ograničiti na osnovne ideje i načela samo 
katkad spominjući njihovu povijest bez težnje za iscrpnošću. 

Pridjev generativna znači eksplicitna, tj. precizno formulirana, 
ali u lingvistici obično označuje nešto više od formalne gramati¬ 
ke prirodnoga jezika i povezuje se s psihološkom interpretacijom 
gramatike jer se u generativnoj teoriji gramatika smatra modelom 
govomikova jezičnoga znanja. Teorija pretpostavlja da postoji po¬ 
seban mentalni organ jezična moć, svojstven samo čovjeku, kojega 
su obilježja u biološkom svijetu neobična i koji se razvija spontano 
na poticaj iz okoline. Početno je stanje jezične moći određeno genet¬ 
ski i jedinstveno za cijelu vrstu. U normalnom razvoju jezična moć 
prolazi kroz niz stanja dostižući na kraju razmjerno stabilno stanje 
koje se bitno ne mijenja (osim leksika). Gramatika se smatra teori¬ 
jom dostignutoga stanja, a teorija početnoga stanja zove se univer¬ 
zalnom gramatikom. Valja upozoriti da je gramatika samo model 
govomikova znanja koje se pokatkad zove jezičnom sposobnošću, a 
ne model toga kako se on tim znanjem služi, tj. model jezične upora¬ 
be. Pojedini je jezik (dostignuto stanje) 22 jedno moguće oprimjerenje 
početnoga stanja jezične moći u kojemu su odabrane neke od mo¬ 
gućnosti koje su postojale u početnom stanju. Stoga se često kaže da 
je gramatika teorija jezika koji opisuje, a da je univerzalna gramatika 
njegova metateorija, tj. teorija gramatike. Univerzalna se gramatika 


21 Više o razvoju generativnih teorija vidi u M. Mihaljević, 1998. 

22 Pri čemu se pod „jezikom" misli zapravo generativni postupak koji se 
zove I-jezikom, gdje I označuje tri stvari: interan (unutarnji), individualan 
i intenzionalan. Vidjet: Chomsky, 1995, 15. 


sastoji od skupa kategorija i primitivnih operacija od kojih su sa¬ 
stavljena gramatička pravila, uvjeta koji određuju oblik i primjenu 
pravila, kao i oblik prikaza koje ona proizvode. Ona mora biti do¬ 
voljno bogata da može opisati sve prirodne jezike i dovoljno restrik¬ 
tivna da dopusti samo gramatike prirodnih jezika. 

Važno je obilježje svakoga jezika da omogućuje proizvodnju 
beskonačnoga broja izraza na temelju konačnoga broja polaznih 
jedinica (riječi). Stoga generativni gramatičari gledaju na jezik kao 
na generativni postupak (funkciju) koji „nabraja" (u matematičkom 
smislu) beskonačan skup strukturnih opisa od kojih svaki određu¬ 
je glasovna, značenjska i sintaktička svojstva pojedinoga jezičnoga 
izraza. Za gramatiku koja točno opisuje neki jezik, tj. koja može na¬ 
brojiti strukturne opise svih njegovih izraza, kažemo da je opisno 
prikladna (deskriptivno adekvatna), a za lingvističku teoriju koja 
točno opisuje početno stanje jezične moći, tj. omogućuje sastavlja¬ 
nje opisno prikladnih gramatika za sve prirodne jezike, kažemo da 
je objasnidbeno prikladna (eksplanatomo adekvatna). Svaki jezik 
ima dvije sastavnice: računski sustav, koji proizvodi strukturne opi¬ 
se, i rječnik (leksikon), koji opisuje leksičke jedinice koje se u njima 
pojavljuju. Položaj je rječnika u različitim teorijama bio različit. U 
najranijem razdoblju rječnik je bio sastavni dio sintakse i nije imao 
nikakav poseban položaj. Posebnom sastavnicom gramatike postao 
je osamostaljivanjem morfologije u šezdesetim godinama. Upravo 
o pristupu morfologiji ovisi i unutarnja struktura rječnika. U nekim 
teorijama rječnik obuhvaća cijelu morfologiju, u drugima je morfo¬ 
logija podijeljena između rječnika (tvorba) i sintakse (infleksija), a u 
trećima je rječnik samo spremište nepredvidljivih obavijesti o leksič¬ 
koj jedinici (o njezinu izgovoru, značenju i formalnim obilježjima), a 
morfologija je dio sintaktičke ili fonološke sastavnice. 

Strukturni opisi sadržavaju obavijesti 23 o svakom izrazu koje se 
prenose s pomoću simboličkih sustava nazvanih prikazne razine. 
Svaki se strukturni opis sastoji od barem dviju prikazanih razina. 

23 Koje se shvaćaju kao naputci uporabnim sustavima. 

Jedna prikazuje glasovnu strukturu ili fonetsku formu (PF), a druga 
značenje ili logičku formu (LF) u mjeri u kojoj su one jezično određe¬ 
ne. Te dvije posredničke razine moraju postojati u svim lingvističkim 
opisima. One moraju zadovoljiti tri uvjeta: 1. moraju biti univerzal¬ 
ne. Za PF to znači da bilo koji izraz bilo kojega jezika mora moći biti 
prikazan s pomoću simbola te razine, a za LF da s pomoću njezinih 
simbola mora moći biti prikazana svaka misao koja se može jezično 
izraziti. 2. Moraju biti posrednici (engl. interfaces) u smislu da njiho¬ 
ve jedinice moraju moći biti interpretirane od drugih mentalnih su¬ 
stava. Pri PF to su senzomo-motorički sustavi, a pri LF pojmovno- 
-intencijski sustavi. 3. Moraju biti jednolike (engl. uniform) u smi¬ 
slu da su im prikazi jednaki za sve jezike, tj. da obuhvate sva svoj¬ 
stva jezika i samo njih. Osim tih „vanjskih" posredničkih razina, 
generativni su gramatičari dugo pretpostavljali i postojanje dviju 
unutarnjih posredničkih razina. U vrijeme standardne teorije (polo¬ 
vicom šezdesetih godina) to su bile dubinska i površinska struktu¬ 
ra. Dubinska je struktura bila razina na kojoj su se unosile leksičke 
jedinice u derivaciju (izračun), a ujedno i razina koju su semantička 
interpretativna pravila preslikavala na značenjski prikaz. Površin¬ 
ska je struktura bila izvedena primjenom transformacijskih pravila 
iz dubinske i na nju su se primjenjivala fonološka pravila koja su je 
preslikavala na glasovni prikaz. Ubrzo je postalo jasno da je takva 
shema gramatike neodrživa i da značenjski prikaz ne može u cije¬ 
losti biti izveden iz dubinske strukture standardne teorije. Stoga je 
u proširenoj standardnoj teoriji dubinska struktura ostala samo po¬ 
srednik između računskoga sustava i rječnika, a objekt semantičke 
interpretacije postala je površinska struktura obogaćena praznim 
kategorijama (tragovima) koje označuju dubinski položaj pomak¬ 
nutih konstituenata i omogućuju rekonstrukciju osnovnih relacija 
dubinske strukture važnih za semantičku interpretaciju. Time su 
oba pojma promijenila i značenje i funkciju pa su im onda, da ne 
bi dolazilo do zabune, zamijenjeni i nazivi nazivima D-struktura i 
S-struktura. Tako se dobila gramatička shema: 



( 1 ) 



koju je preuzela i teorija načela i parametara što se pojavila na po¬ 
četku 1980-ih godina. 24 U najnovijoj generativnoj teoriji, tzv. mini¬ 
malističkom programu koji se razvija od početka 1990-ih, leksičko 
unošenje nije jednokratan proces, već je rječnik 25 dostupan tijekom 
cijele derivacije. Stoga razina D-strukture nije više potrebna kao ling¬ 
vistički važna prikazna razina. Isto se tako pokazalo da ni mjesto 
na kojemu se derivacija grana prema PF i LF ne mora biti posebna 
prikazna razina jer se sva ograničenja koja su se primjenjivala na toj 
razini mogu preformulirati tako da djeluju na jednoj od vanjskih po¬ 
sredničkih razina LF ili PF. Stoga u toj teoriji više nema D-strukture i 
S-strukuture, već postoje samo vanjske posredničke razine. 

Rana je teorija generativne gramatike naslijedila od tradicio¬ 
nalne gramatike poimanje da je rečenica hijerarhijski ustrojena, tj. 
da se sastoji od različitih sintaktičkih skupina (fraza) među kojima 
postoje određeni gramatički odnosi i da rečenice pripadaju razli¬ 
čitim gramatičkim konstrukcijama među kojima postoje sustavni 
odnosi u smislu da su neke temeljne, a druge izvedene. 26 Stoga su 
u toj teoriji postojale dvije vrste pravila: pravila frazne strukture, 
koja proizvode strukturne opise što prikazuju hijerarhijsko ustroj¬ 
stvo izraza, i transformacijska pravila, koja preslikavaju jedne 


24 Popularni je naziv te teorije GB-teorija, prema engl. government-binding. 

25 Standardna je pretpostavka da nije cijeli rječnik dostupan derivaciji, već 
samo izbor što se zove obrojčenje (numeracija), a koji je izdvojen iz rječnika 
operacijom odaberi (engl. Select). Vidjeti: Chomsky, 1995. U novije se vrijeme 
neki lingvisti zalažu da bi obrojčenje trebalo izbaciti i da rječnik bude 
izravno dostupan derivaciji. O tome vidjeti: Chomsky, 1998, 9 — 11. 

26 Tako su izjavne rečenice temeljne, a upitne i zapovjedne izvedene. Isto su 
tako aktivne rečenice temeljne, pasivne izvedene itd. 

strukturne opise na druge i tako izvode gramatičke konstrukcije iz 
apstraktnih temeljnih prikaza. Tako se hijerarhijski ustroj rečenice 
(2) Bogati ljudi kupuju jako skupe automobile. 
može prikazati s pomoću strukturnoga stabla: 


( 3 ) 



Za proizvođenje toga strukturnoga prikaza potrebna su pra¬ 
vila frazne strukture: 27 



27 Gdje -> označuje dvomjesnu operaciju koja se može čitati kao „prepiši", S 
označuje rečenicu, N ime(nicu), V glagol, A pridjev, Av prilog, NP imensku 
skupinu, VP glagolsku skupinu i AP pridjevsku skupinu. Alternativno se 
struktura (3) može prikazati i s pomoću sustava etiketiranih zagrada gdje se 
odgovarajućim kategorijalnim simbolom etiketira samo lijevi krak zagrade: 
[ s U [ A p B °g ati ] [ N ljudi]] [vp [v kupuju] [ AP [ Av jako] [ A skupe]] [ N automo¬ 
bile]]]]. 

Ta su dva načina prikazivanja hijerarhijske strukture izraza formalno 
istovrijedna i moguće je napraviti jednostavan algoritam za prevođenje jednoga 
u drugi način. 



Iz strukturnih stabala kao što je (3) lako se mogu očitati različiti 
odnosi među njegovim jedinicama. Odnos između kategorije i 
njezinih konstituenata zove se nadređenost (dominacija). Kaže 
se da je kategorija nadređena (dominira) svojim konstituentima. 
Tako je u (3) kategorija VP nadređena kategorijama V, NP, AP, N, 
Av i A. Međutim, odnos između VP i NP drukčiji je nego odnos 
između VP i N. VP je neposredno nadređeno NP, ali ne i N jer se 
između njih nalazi kategorija NP koja je nadređena N, a podre¬ 
đena VP. Drugim riječima, kaže se da je kategorija a neposredno 
nadređena kategoriji [3 kad je a nadređeno P i kada je svaka ka¬ 
tegorija y koja je nadređena p nadređena i a. Odnosi nadređe- 
nosti i podređenosti određuju hijerarhijsku strukturu rečenice. 
Ako dvije kategorije u strukturnom opisu nisu u odnosu nadre- 
đenosti, onda su nužno u odnosu prethođenja. Na primjer, prvo 
NP u (3) nije nadređeno VP, ali mu prethodi. Odnosi prethođe¬ 
nja određuju linearnu strukturu rečenice. U strukturi (3) postoji 
hijerarhijska asimetrija između dviju kategorija NP. Kategorija 
koja je neposredno nadređena prvom NP nadređena je i drugo¬ 
mu, ali kategorija koja je neposredno nadređena drugom NP nije 
nadređena prvomu. Ta se asimetrija može formalizirati s pomo¬ 
ću odnosa konstituentske komande (engl. constituent command) 
ili, kraće, c-komande: 



Transformacije su operacije koje preslikavaju jedan strukturni 
opis na drugi. Svako se transformacijsko pravilo sastoji od dvaju 
dijelova: (i) strukturnoga opisa koji određuje na koje se struktu- 


28 Dakle, odnos c-komande postoji samo među dvojkama (parovima) konsti¬ 
tuenata u linearnom odnosu. Taj je odnos vrlo važan za različite procese 
u gramatici: za antecedenciju, određivanje dosega kvantifikatora itd. 

re transformacija može primijeniti i (ii) strukturne promjene koja 
određuje kako se strukturni opisi mijenjaju. Tako se transforma- 
cijsko pravilo koje preoblikuje izjavu u pitanje uvedeno česticom 
li može formulirati kao: 


( 6 ) 



To će transformacijsko pravilo preoblikovati rečenicu (2) u: 


(7) Kupuju li bogati ljudi jako skupe automobile? 

Strukturni je opis pravila (6) formuliran kao niz termina (konstan¬ 
ti ili varijabli) 29 kojima je pridodan jedinstven strukturni indeks 
(1 — 5). Strukturna promjena pokazuje kako je taj niz preobli¬ 
kovan. U (6) je finitnome glagolu dodana čestica li (dodavanje je 
označeno znakom +) i termini 3 i 4 zamijenili su mjesta. Dakle, sva¬ 
ko je transformacijsko pravilo kombinacija jedne ili više transfor- 
madjskih operacija. Neke su od njih jednostavne, a druge složene. 
Dodavanje je jednostavna transformacija (engl. elementary trans- 
formation) jer se ne može prikazati kao zbroj dviju ili više drugih 
operacija, a permutacija nije jer se može prikazati kao zbroj do¬ 
davanja i poništavanja. Pravilo (6) specifično je za hrvatski jezik, 
ali ne i jednostavne transformacije od kojih se sastoji. Dodavanje i 
poništavanje dio su gramatičke teorije — točnije transformadjske 
podteorije — jer su od tih operadja sastavljena i neka transforma- 
djska pravila u drugim jezicima. Primjena pravila (6) na nizove 
koji zadovoljavaju njegov strukturni opis nije obvezatna jer ono ne 
mijenja pravilnu sastavljenost (ovjerenost) nizova. Stoga za njega 
kažemo da je proizvoljno (fakultativno). Postoje, međutim, pravi¬ 
la koja moraju biti primijenjena da bi se dobio pravilno sastavljen 
niz. Njih zovemo obvezatnim (obligatnim) transformacijama. 

28 U (6) su varijable X, Y i Z. One označuju niz konstanti koji može biti i 
prazan. 


Izloženi je pristup postigao znatne rezultate, ali se brzo poja¬ 
vio problem napetosti između opisne i objasnidbene prikladnosti 
koji se stalno ponavljao. Da bi se mogle opisati neke pojave, opi¬ 
sni se sustav morao obogaćivati novom vrstom pravila, čime se 
automatski usložnjavala univerzalna gramatika i otvorilo pitanje 
njezine prikladnosti i pitanje ograničenja proizvodne mod opisno¬ 
ga sustava. Pokazalo se da je problem imanentan takvom sustavu 
pravila i da se može riješiti tako da se iz pravila izdvoje opća nače¬ 
la za njihovu primjenu. Pravila tada mogu biti u najjednostavnijem 
obliku, a načela koja su dio univerzalne gramatike osiguravaju da 
ona proizvode željene pojave. Takav razvoj, koji je započeo polo¬ 
vicom 1960-ih, doveo je početkom 1980-ih do teorije načela i para¬ 
metara u kojoj su pravila (osim fonoloških) 30 potpuno uklonjena, 
pojam konstrukdje (u tradidonalnom smislu) nestao je i nema ni¬ 
kakav teorijski položaj, a svojstva konstrukcija koja su se opisivala 
pravilima spedfičnim za pojedine jezike izvode se iz općih načela 
univerzalne gramatike. Razlike među jezidma ograničene su u toj 
teoriji na određene opcije (parametre) u primjeni pojedinih načela. 
Drugim riječima, neka načela dopuštaju parametarsku varijaciju, 
a pojedini se jezik dobiva tako da se izaberu određene vrijednosti 
pojedinih parametara. Uklanjanje pravila frazne strukture omogu¬ 
ćeno je odvajanjem rječnika od računskoga sustava i pojavom tzv. 
X'-teorije. Pokazalo se da su ta pravila velikim dijelom zalihosna 
(redundantna), da ponavljaju obavijesti koje moraju biti navedene 
u rječniku i da njihov oblik ovisi o nutarnjim svojstvima rječničkih 
jedinica. Na primjer: u rječničkom unosku glagola mora biti nave¬ 
deno je li prijelazan ili nije, tj. dopušta li dopunu u obliku NP ili 
ne. To znači da je postojanje pravila (4b) određeno time što postoje 
prijelazni glagoli. Drugim riječima, sintaktičko ponašanje leksičke 
kategorije određeno je u potpunosti rječničkom jedinicom une- 


30 O tome zašto je fonologija glede toga drukčija vidjeti: S. Brombereer & M. 
Haile, 1989. 


196 


197 



senom na njezino mjesto. Tom je leksičkom jedinicom određeno 
i ponašanje cijele skupine jer su sintaktičke skupine definirane s 
pomoću leksičkih kategorija. Sintaktičke su skupine endocentrič- 
ne i mogu se promatrati kao frazna projekcija leksičke kategorije 
koja je njihova glava. Lako je vidjeti da su i pravila frazne struktu¬ 
re endocentrična. Uočeno je isto tako da je unutarnji hijerarhijski 
ustroj različitih skupina vrlo sličan i da su i u tom pogledu pravila 
redundantna. Ta je redundancija uklonjena uvođenjem X'-teorije. 
Središnja je ideja te teorije da leksička kategorija X projicira fraznu 
kategoriju X* pri čemu je X glava od X*, da postoji više projekcij¬ 
skih razina 31 i da se struktura različitih sintaktičkih skupina može 
prikazati kategorijalno neutralnim obrascem: 



Y se u (8) zove dodatak (adjunkt), Z je odrednik (specifikator), 
a W je dopuna (komplement). 32 Shematska pravila (8) dio su 
univerzalne gramatike i ne moraju se navoditi u gramatikama 
pojedinih jezika. Ona u potpunosti opisuju hijerarhijsko ustroj¬ 
stvo sintaktičkih skupina. Jedino je potrebno da načela povežu 
sintaktičku strukturu i rječnik te osiguraju da sintaktičke struk¬ 
ture budu projicirane iz rječnika. 33 Uvođenjem X'-teorije sustav 


31 Otvoreno je pitanje koliko ima projekcijskih razina. Obično se pretpostav¬ 
ljaju dvije: maksimalna projekcija (X max ili XP) koja se zove još i sintaktička 
skupina i posredna razina (X'). Maksimalna je projekcija kategorija koja 
ne projicira dalje strukturu. 

32 I dodatci i odrednici i dopune moraju biti maksimalne projekcije, tako da 
bi umjesto Y, Z i W trebalo zapravo pisati Y max (ili YP), Z max (ili ZP) i W max 
(ili WP). 

33 Za to je u teoriji načela i parametara bilo odgovorno projekcijsko načelo koje 
kaže da su prikazi na svim sintaktičkim razinama projicirani iz rječnika u 
smislu da uzimaju u obzir supkategorizacijska svojstva leksičkih jedinica. 
Vidjeti: Chomsky, 1981, 29. 



frazne strukture za pojedine jezike sveden je na određivanje pa¬ 
rametara koji definiraju poredak konstituenata, jer shematska 
pravila X'-teorije ništa ne govore o poretku. 34 U minimalističkom 
su pristupu uklonjena i X'-teorija i shematska pravila (8), a teo¬ 
rija frazne strukture svedena je na rječničke jedinice i operaciju 
koja ih spaja (uzimajući u obzir njihova svojstva) u veće cjeline. 35 
Operacija spoji (a, p) 36 , koja uzima par sintaktičkih objekata (rije¬ 
či ili već spojenih većih jedinica) i povezuje ih u novi jedinstveni 
objekt, asimetrična je operacija koja projicira ili a ili P, a glava 
projiciranog objekta postaje etiketa složenoga oblika. Objekt koji 
se projicira zove se metom operacije. Operacija je definirana tako 
da onemogućuje negranajuće projekcije, a to znači da nisu mo¬ 
guće parcijalne projekcije, niti subleksičke niti od većih jedinica. 
Sve drugo određeno je svojstvima leksičkih jedinica. 

Za razliku od pravila frazne strukture koja su suvišna, čini 
se da su transformacije (ili njima istovrijedni uređaji) nužne, 
bilo kao operacije za oblikovanje derivacija ili kao relacije među 
prikazima. Zato transformacije postoje i u teoriji načela i para¬ 
metara i u minimalističkom programu, ali samo kao načela uni¬ 
verzalne gramatike koja se primjenjuju na proizvoljne izraze. 
Već početkom 1960-ih godina složene se rečenice nisu izvodile 
transformacijama uvrštavanja iz prostih rečenica, već je taj po¬ 
sao prebačen na pravila frazne strukture. 37 Istodobno je posta¬ 
lo jasno i da se niječne, upitne i imperativne rečenice ne mogu 
izvoditi iz istih polaznih struktura kao izjavne rečenice i da se 


34 U (8) izabran je poredak tipičan za jezike u kojima glava skupine dolazi 
na početku (engl. head-initial languages). 

35 Više o minimalističkoj teoriji frazne strukture vidjeti: Chomskv, 1995, 241 
- 249. 

36 Nazivi operacija navode se u imperativu jer se one shvaćaju kao naputci 
u algoritmu za proizvođenje izraza. 

37 Drugim riječima, rekurzivnost koja je u ranoj teoriji bila svojstvo 
transformacijske sastavnice prenesena je u sastavnicu frazne strukture. 
Usp. Katz & Postal, 1964. 

svaka upitna, niječna i imperativna transformacija može zamije¬ 
niti fakultativnim konstituentom u polaznoj strukturi . 38 Također 
je ubrzo utvrđeno da ni dubinska struktura pasivnih rečenica ne 
može biti ista kao ona aktivnih rečenica. Krajem šezdesetih i po¬ 
četkom sedamdesetih uvidjelo se da se ni koreferencijski odnosi 
među imenskim skupinama ne mogu opisivati transformacijski, 
tj. da zamjenice nisu uvedene transformacijama na mjesto „pu¬ 
nih" imenskih skupina, već da moraju kao takve biti prisutne već 
u polaznoj strukturi . 39 Tako su transformacije svedene na pomi¬ 
canja, poništavanja i možda (u posebnim slučajevima) unošenje 
novih jedinica. Na njih se u teoriji načela i parametara gleda kao 
na pojedinačne ostvaraje opće operacije pogodi a, gdje a ozna¬ 
čuje proizvoljnu kategoriju . 40 Najvažniji slučaj toga općega nače¬ 
la, operacija pomakni formulirana je tako da iza sebe na mjestu 
s kojega je a pomaknuto ostavlja trag koji se od a razlikuje samo 
time što nije glasovno ostvaren. Tako pravilo pomakni a stvara 
lance (engl. chain) kojima je čelo (engl. head) pomaknuti konstitu- 
ent, a začelje (engl .foot) trag na polaznom položaju . 41 

U teoriji načela i parametara i minimalističkom pristupu 
opisne se tvrdnje dijele u dvije skupine: one koje su iste za sve 
jezike i one koje su specifične za dani jezik. Prvu skupinu čine 
načela (od kojih neka dopuštaju parametarsku varijaciju), a dru¬ 
gu određenja vrijednosti pojedinih parametara. Parametarska 
je varijacija strogo ograničena. U minimalizmu se smatra da za 
izračun između rječnika i LF postoji samo jedan računski sustav. 


38 Usp. R. B. Lees, 1960, E. S. Klima, 1964. i Katz & Postal, 1964. 

39 Usp. R. S. Jackendoff, 1972. i T. Wasow, 1979. 

40 Usp. H. Lasnik & M. Saito, 1984. i 1992. Drugim riječima, načelno se može 
učiniti bilo što bilo s Čim, a što se stvarno s čime može učiniti određeno 
je drugim općim načelima i vrlo je strogo ograničeno. 

41 Postoje lanci i s više od dviju spona (engl. link) jer tzv. dalekometno 
pomicanje označuje obično niz kraćih skokova zbog ograničenja lokalnosti 
koja vrijede za pomicanje pa stoga lanac osim čela i začelja sadržava i 
posredne tragove. 



Na nekom se mjestu izračun grana jer operacija koja je nazvana 
izreci (engl. Spell-Out) izdvaja ono što je važno za izgovor i time 
započinje izračun glasovnoga oblika koji je odvojen od daljnjega 
izračuna LF. Dio derivacije prije grananja zove se vidljivim jer 
su njegovi rezultati dostupni opažanju, a dio iza grananja do LF 
nevidljivim. Smatra se da su jezici na LF razini vrlo slični i da ne 
postoje parametri koji dopuštaju varijaciju u logičkim prikazima 
jer nevidljivi dio derivacije nije dostupan govomikovoj svijesti i 
on ne bi mogao izabrati jednu od ponuđenih vrijednosti. Stoga 
razlike među jezicima na LF razini moraju biti posljedica izbora 
parametarskih vrijednosti u vidljivome dijelu ili u rječniku. Pa¬ 
rametarska je varijacija moguća u rječničkim obilježjima 42 i glede 
toga kada se derivacija grana prema PF . 43 Na PF razini sve je 
dostupno opažanju i tu su moguće razlike među jezicima, ali 
unutar granica određenih načelima univerzalne fonetike (i mor¬ 
fologije). 

Načela se u teoriji načela i parametara dijele u dvije skupi¬ 
ne: ona koja služe za izgradnju derivacija i ona koja određuju 
oblik i ustrojstvo proizvedenih prikaza (engl. licensing condi- 
tions). U prvoj su skupini transformacijske operacije i načela lo¬ 
kalnosti i gospodarnosti koja određuju način njihove primjene 
i njihovo djelovanje. Dva su važna takva načela: uvjet najkraće 
spone (engl. Minimal Link Condition) i načelo posljednjega uto¬ 
čišta (engl. Last Resort Principle). Uvjet najkraće spone traži da 
spone u lancu stvorenom primjenom operacije pomakni budu 
najkraće moguće, tj. da konstituent koji se pomiče mora biti 


42 U tu skupinu pripada tzv. parametar glave, koji određuje redoslijed glave 
i njezinih dopuna, npr. dolazi li glagol ispred objekta ili iza njega, tj. je li 
jezik SVO ili SOV ili VSO i si. 

43 Na primjer, neki jezici vidljivo pomiču upitne riječi na početak rečenice, 
a drugi (npr. kineski i japanski) ne. U tim tzv. ,,in-situ" jezicima upitne 
su riječi na položaju koji u prvoj skupini jezika zauzima trag pomaknute 
skupine. Postoje, međutim, dokazi da i u tim jezicima postoji slično 
pomicanje, ali u nevidljivome dijelu izračuna. 

pomaknut na najbliži mogući položaj i da konstituent ne može 
biti pomaknut na neki položaj ako postoji drugi konstituent koji 
je tom položaju bliži, a može na njega biti pomaknut. Načelo 
posljednjega utočišta traži da se operacija pomakni primjenjuje 
samo kada je nužno, da se provjeri neko obilježje konstituenta 
(leksičke jedinice) koje ne može biti drukčije provjereno. U mi¬ 
nimalističkom su pristupu načela koja određuju način primjene 
transformacija uključena u formulacije samih operacija (spoji i 
pomakni) kao njihov dio pa su u prvoj skupini načela ostale 
samo operacije. Univerzalna je gramatika strukturirana tako da 
se načela svrstavaju u jezične module koji se zovu teorijama: te¬ 
orija vezanja, padežna teorija, teorija tematskih relacija (3-teori- 
ja) itd. Neki su pojmovi i načela važni u svim modulima. Jedan 
je od njih i pojam c-komande. Drugi je takav pojam upravljanje. 
Upravljanje je lokalizirana inačica c-komande i može se defini¬ 
rati kao: 



Jednostavnije rečeno, a upravlja (3 samo ako ne postoji y koje 
upravlja p, a upravljano je od a (i ako su a i P u istoj maksimal¬ 
noj projekciji). Upravljanje je ograničenje lokalnosti među jedi¬ 
nicama u sintaktičkim prikazima. Osim ograničenja lokalnosti i 
„geometrijskih" svojstava strukturnih opisa, široko je područje 
primjene i načela gospodamosti. Osobito je važna uloga načela 
pune interpretacije, koje onemogućuje pojavu suvišnih simbola 
u prikazima i suvišne korake u izračunu (derivaciji). To nače¬ 
lo djeluje na objema posredničkim razinama. Ako neki prikaz 
na PF razini nema senzomo-motoričku interpretaciju (nije snop 
obilježja), tada on nije prihvatljiv. To vrijedi i za razinu LF, gdje 
također svaka jedinica u prikazu mora imati jezično neovisnu 
interpretaciju. Zbog toga načela na LF razini nema npr. prazne 



kvantifikacije dopuštene u mnogim logičkim i matematičkim su¬ 
stavima. 44 

Teorija vezanja bavi se anaforičkim odnosima među imen- 
skim skupinama. Neki su anaforički odnosi nužni, drugi mogu¬ 
ći, a treći isključeni, ovisno o vrsti imenskih skupina koje u njih 
ulaze. Uzmimo, na primjer, rečenice: 


(10) a. 

Ivan voli samo sebe. 

b. 

Ivan zna da Marija voli samo sebe. 

c. 

Ivan voli samo njega. 

d. 

Ivan zna da Marija voli samo njega. 

e. 

On voli samo Ivana. 

/• 

On zna da Marija voli samo Ivana. 

§■ 

Ivan voli samo Ivana. 

h. 

Ivan zna da Marija voli samo Ivana. 


Povratna zamjenica sebe u (10a) mora se odnositi na Ivana, a u 
(10b) se ne može odnositi na Ivana, već samo na Mariju. Nasu¬ 
prot tome, osobna zamjenica njega u (10c) ne može se odnositi 
na Ivana, ali može u (lOd). Zamjenica on ni u (lOe) ni u (lOf) ne 
može se odnositi na Ivana. Isto tako dva Ivana u (lOg) i (10h) 
ne mogu biti ista osoba. Očito je da se imenski izrazi dijele u 
tri razreda. Izrazi koji, kao povratne zamjenice, moraju imati 
antecedent u određenom području zovu se anafore. Izrazi koji, 
kao osobne zamjenice, mogu biti anaforični, ali im antecedent ne 
smije biti preblizu, zovu se pronominalni izrazi. Treću skupinu 
čine tzv. referentni izrazi — kraće r-izrazi — koji ne mogu imati 
antecedent. Da odnos antecedencije nije linearan odnos pokazu¬ 
ju primjeri: 


44 U većini matematičkih sustava formule oblika Vx (2 + 2 = 4) dopuštene 
su, pravilno sastavljene formule, ali u prirodnim jezicima takvi izrazi nisu 
prihvatljivi. Ne vjerujem da će netko, kao pravilnu, prihvatiti rečenicu 
„Neka ruža čovjek je mrtav". 

(11) a. Ivanova majka voli sebe. 

b. Ivanova majka voli Ivana. 

c. *Ivan voli Ivanovu majku. 

U (11a) povratna zamjenica može se odnositi samo na Iva¬ 
novu majku, a nikako na Ivana. U (11b) dva Ivana mogu biti 
ista osoba, a u (11c) ne mogu. Sve postaje jasno kad se nacrtaju 
strukturna stabla tih izraza. 



Vidljivo je da za antecedenciju nije važan odnos prethode- 
nja, već odnos c-komande. U (12a) Ivanova nije u odnosu c-ko- 
mande ni sa sebe ni s Ivana i zato ne može biti koreferentno sa 
sebe , ali može s Ivana. Sebe je c-komandirano cijelom NP Ivanova 
majka i zato ta NP može biti antecedent od sebe . Drugim rije¬ 
čima, antecedent neke imenske skupine može biti samo onaj 
izraz koji njome c-komandira. Za imenske skupine kojih je an¬ 
tecedent u određenom području kaže se da su vezane u tom 
području. 45 Imenske skupine koje nisu vezane u tom području 


45 Zato se teorija zove teorija vezanja. 



slobodne su. Tradicionalno se smatra da je područje u kojemu 
anafore moraju biti vezane u hrvatskom jeziku surečenica. Da 
nije uvijek tako, pokazuje primjer: 

(13) Marija ne razumije Ivanovu brigu o sebi. 
u kojemu se sebi može odnositi samo na Ivana, a ne na Mariju 
iako su u istoj surečenici i Marija c-komandira sebi. Stoga se u 
generativnoj gramatici područje vezanja zove kategorija uprav¬ 
ljanja i definira se kao: 



U (13) je kategorija upravljanja za anaforu sebi imenska skupi¬ 
na Ivanovu brigu o sebi jer sadržava i njezina upravljača (brigu) i 
potencijalnoga vezača (Ivanovu). Sada se načela teorije vezanja 
mogu formulirati ovako: 



Teorija tematskih relacija ili kraće ^-teorija pojavila se kra¬ 
jem šezdesetih i početkom sedamdesetih godina. 48 Tematskim 
relacijama ili O-ulogama zovemo semantičke funkcije kao što su 


46 Potpuni je funkcionalni sklop (engl. complete functional complex) projekcija 
koja sadržava sve gramatičke funkcije sukladne s njezinom glavom. 

47 Smatra se da načela nisu jako stroga i da različiti izvangramatički 
(pragmatički) činitelji mogu uzrokovati njihovo kršenje. 

48 Vidjeti: R. S. Jackendoff, 1972. 

agent (vršitelj), tema (trpitelj), cilj, izvor i si. Pretpostavlja se da 
postoji konačan skup tematskih relacija iz kojega različite glave 
(glagoli) uzimaju nekoliko uloga i pridružuju ih svojim sintak¬ 
tičkim argumentima tako da svaki argument dobije neku ulo¬ 
gu. Izabrane uloge dio su leksičkoga unoska glave i čine njezinu 
argumentnu strukturu. 49 U teoriji načela i parametara 3-uloge 
pridružuju se na razini D-strukture, a podudarnost između ar- 
gumentne strukture glave i njezinih sintaktičkih argumenata 
osigurana je središnjim načelom 9-teorije: 



U minimalističkom pristupu 9-kriterij nije neovisno načelo, 
već automatska posljedica općenitijega načela pune interpre¬ 
tacije. 

Neki jezici imaju morfološke padeže, u drugima su oni tek 
djelomice ostvareni, a u trećima ih uopće nema. Pretpostavlja 
se da je to samo površinska razlika među jezicima i da u svim 
jezicima imenske skupine uvijek imaju apstraktne sintaktičke 
Padeže. 50 U nominativno-akuzativnim jezicima subjektu finit- 
ne rečenice pridružuje se nominativni Padež, objektu prijela¬ 
znoga glagola akuzativni Padež, a objektu prijedloga ili poslje- 
loga kosi Padež. Osnovne su ideje padežne teorije proizišle iz 
proučavanja razdiobe glasovno ostvarenih imenskih skupina. 
Uvidjelo se da se razdioba imenskih skupina može uspješno 
opisati ako se pretpostavi da je svakoj glasovno ostvarenoj NP 
pridružen neki Padež, tj. da je Padež preduvjet za glasovno 


49 Više o ustrojstvu argumentne strukture vidjeti u J. Grimshaw, 1990. 

50 Da bi se apstraktni Padež razlikovao od morfološkoga padeža, piše se 
uvijek velikim slovom. 



ostvarenje. 51 Taj je uvjet središnje načelo padežne teorije i zove 
se padežni filtar. 52 



Pridruživači su Padeža leksičke glave. Imenska skupina može 
dobiti Padež samo ako je upravljana glavom koja ima svojstvo 
pridruživača Padeža. Osim odnosa upravljanja, u nekim je je¬ 
zicima za pridruživanje Padeža nužno da pridruživač Padeža i 
imenska skupina budu međusobno priložni (susljedni). Padežni 
je filtar uveden kao morfološko ograničenje, ali je vrlo brzo nje¬ 
gova morfologičnost dovedena u pitanje činjenicom da i neke 
prazne kategorije moraju biti padežno označene. Isto je tako uo¬ 
čeno da postoji velika sličnost između padežnoga filtra i 9-kri- 
terija jer svaka NP može imati samo jedan Padež kao što svaki 
argument može imati samo jednu S-ulogu. Da bi uklonio tu za¬ 
lihost i riješio prvi problem, Chomsky (1985) je proširio O-kriterij 
tako da obuhvati i padežni filtar. Prema tom prijedlogu bitno 
je obilježje argumentnost, a ne glasovna ostvarenost. Padežni je 
filtar pretvoren u uvjet „vidljivosti". Argumenti, da bi bili vid¬ 
ljivi za tematsko označavanje na razini logičke forme moraju 


51 Prvi je to predložio Jean-Roger Vergnaud. Vidjeti: Lasnik & Uriagereka, 
1988, 9. i Chomsky, 1995, 111. 

52 Smatra se obično da je upravo padežni filtar uzrok pomicanju dubinskoga 
objekta u pasivnim rečenicama na položaj subjekta. Najčešće se to 
objašnjava time da je glagol pasivizacijom postao neutralizirani glagolski 
pridjev koji je izgubio sposobnost pridruživanja subjektne tematske uloge 
(agenta) i akuzativnoga Padeža i stoga se objektna NP, da bi dobila Padež, 
mora pomaknuti na položaj subjekta koji je tematski prazan i na kojemu 
joj se može pridružiti nominativni Padež. Baker & Johnson & Roberts 
(1989) tvrde pak da je pasivni morfem zapravo argument glagola koji 
prima na sebe subjektnu tematsku ulogu i akuzativni Padež i stoga je 
akuzativni Padež nedostupan objektnoj NP. 

imati Padež. Onim argumentima koji nemaju Padež ne može 
biti pridružena nikakva 3-uloga i oni krše ^-kriterij koji je uvjet 
pravilne sastavljenosti na razini LF. U minimalističkoj teoriji ni 
^-kriterij ni padežni filtar nisu više neovisna načela, već slijede 
automatski iz općenitijega načela pune interpretacije. 

Dieter W. Halwachs 


Sociolingvistika 


Sociolingvistika je - kao što joj samo ime govori - među- 
strukovna disciplina, i sadržajno i metodički između sociologije 
i lingvistike 1 : sadržajno jer se jezik primamo smatra socijalnim 
fenomenom, odnosno sociokulturnim odrazom, a metodički na 
temelju visokog vrednovanja empirije, odnosno činjenice da je 
jezična stvarnost određene zajednice govornika temelj svakoga 
sociolingvističkog istraživanja. 


Povijest znanosti 

Povezanost jezika i društva, a time i znanosti o jeziku ili, bo¬ 
lje, lingvistike i sociologije nije nova spoznaja našeg stoljeća, već 
se ona neprestano tematizira u različitim znanstvenim discipli¬ 
nama još od antike. 2 Stvaranje zasebne discipline - sociolingvi¬ 
stike - treba promatrati u svjetlu društveno-političkih promjena 
u 1960-im i ranim 70-im: 

Politizacija znanstvene djelatnosti postavila je, prije sve¬ 
ga, u tzv. humanističkim i kulturnim znanostima nove 
zahtjeve o društveno-političkoj važnosti istraživačke 


1 Fasold to potvrđuje činjenicom što sociolingvistiku dijeli na dva velika 
područja, a to je vidljivo iz naslova dvaju njegovih uvodnih djela: The 
Sociolinguistics ofSociety (1984) i The Sociolinguistics of Language (1990). 

2 Vidjeti o tome, među ostalim, Schlieben-Lange ( 3 1991, 15 — 26). 

djelatnosti i rezultata istraživanja. Kucnuo je čas da se 
znanost o jeziku oslobodi atributa prašnjave; povijesno- 
-muzeološki orijentirane znanosti i svoje zatvorene, potpu¬ 
no teorijski orijentirane egzistencije (pri čemu se, prije 
svega, mislilo na sistemsku lingvistiku strukturalističkog 
i generativnog karaktera) te da se uključi u konkretni, su¬ 
vremeni život jezika u kojem političke, odnosno socijalne 
dimenzije stoje u prvom planu. 

Linke/Nussbaumer/Portmann (1994, str. 294) 

Počeci toga razvoja leže u anglo-američkom prostoru, u Veli« 
koj Britaniji i u Sjevernoj Americi (SAD-u i Kanadi). 


Sociolingvistika u Engleskoj 

Temelji razvoja sociolingvistike u Engleskoj povezani su s 
J. R. Firthom i londonskim kontekstualizmom. Nasuprot premise 
sistemske lingvistike koja na jezik gleda kao na homogeni sustav, 
izoliran od djelovanja i socijalnih varijabli, jezične teorije Lon¬ 
donske škole temelje se na situacijskom kontekstu, uporabi jezika 
u konkretnim situacijama, čime aspekt djelovanja jezika postaje 
predmetom istraživanja, a time se uključuje i u stvaranje teorije. 3 

Za razvoj sociolingvistike, i to ne samo u Engleskoj, važna su 
nadalje i istraživanja B. Bemsteina 4 , koji je djelovao na London 
School of Linguistics (Londonskoj lingvističkoj školi). U svojim 
„socijalizacijsko-teoretskim radovima, koji su nastali u relativnoj 
udaljenosti od lingvistike" (Schlieben-Lange, 1991, str. 46) Bem- 
stein razlikuje dva oblika jezične uporabe koji su rezultat razli¬ 
čitih socioekonomskih prilika. Takozvanom ograničenom kodu 


3 Taj razvoj inicirao je antropolog Malinowski u svojim posebnim jezičnim 
interpretacijama u Coral Gardens and Their Magic II, 1935. O londonskom 
kontekstualizmu vidjeti: Firth, 1957. 

4 Iscrpni prikaz Bemsteinovih radova pruža djelo u tri sveska Class, Codes, 

and Control (Bernstein, 1971 — 1975). 


(restricted code) radničkog staleža suprotstavlja se razrađeni kod 
(elaborated code) srednjeg staleža, pri čemu oba koda odražava¬ 
ju sustav uloga i vrijednosnu orijentaciju svojih korisnika. Oba 
se oblika jezične uporabe razlikuju u eksplicitnosti, gramatičkoj 
korektnosti i argumentativnoj strukturi. Ona se pak očituje u ra¬ 
zličitom sastavu i opsegu leksikona, u stupnju različnosti bira¬ 
nja riječi i u specifičnim sintaktičkim strukturama, pri čemu se 
razrađeni kod smatra nadređenim. Na temelju te procjene Bem- 
steinova se teorija naziva i hipotezom deficita. 5 

Zaključci temeljeni na recepciji Bernsteina šezdesetih godi¬ 
na 20. stoljeća, kojima su pogrešno izjednačeni jezik i mišljenje 
i tako postulirana duhovna nadmoć govornika razrađenoga 
koda, kratko su se vrijeme primjenjivali u obrazovnoj politici 
kako u SAD-u tako i u Europi, pri čemu središnja misao otpri¬ 
like glasi: Socijalni uspon pripadnika nižih socijalnih slojeva i 
zapošljavanje na mjesta kvalificiranih radnika — a to je primami 
cilj ove prije svega ekonomskim razlozima obilježene obrazovne 
inicijative — moguće je samo ako pripadnici nižih slojeva usvo¬ 
je razrađeni kod, ako dakle nadvladaju jezičnu zapreku prema 
srednjem sloju i tako postignu viši stupanj naobrazbe. Razvojni 
programi utemeljeni na tim razmišljanjima, inicirani prije svega 
u SAD-u, nisu postignuti očekivani uspjeh. 

Bemsteinove teorije i recepcija intenzivirana pokušajima pri¬ 
mjene svraćaju pozornost jezikoslovlja, ali i drugih znanstvenih 
disciplina, na sociolingvistiku koja se tako počela razvijati kao 
samostalna jezikoslovna disciplina. 6 


5 U svojim ranim radovima Bernstein umjesto pojmova „ograničen" i „ra¬ 
zrađen" rabi manje iscrpnu dihotomiju „javan : formalan". 

6 I u Njemačkoj je razvoj sociolingvistike povezan s recepcijom Bemsteina 
u sklopu obrazovno-političkih razmišljanja i diskusija šezdesetih 
i sedamdesetih godina 20. stoljeća. U vezi s time spominju se radovi 
Oevermanna (1970) i Ammona (1972). 

Sociolingvistika u Sjevernoj Americi 

Temelj razvoja sociolingvistike u SAD-u i u Kanadi su s jed¬ 
ne strane (etno)lingvistička istraživanja pod utjecajem Boasa i 
Sapira, koji naglašavaju usku povezanost između jezika i kultu¬ 
re, kao i Pikeova tagmemika; Pike jezične fenomene vidi tijesno 
povezane s općim sustavima djelovanja. 7 Izvan glavnog pravca 
sjevernoameričke lingvistike pedesetih godina, sistemske lingvi¬ 
stike, odnosno transformacijske gramatike, nastaju radovi pri¬ 
mjerice Weinreicha (1953) i Haugena (1953), koji na empirijskoj 
osnovi, među ostalim, opisuju jezičnu realnost pojedinih (biling¬ 
valnih) skupina govornika. 

Iz rasprava s glavnim pravcem, transformacijskom gramati¬ 
kom koja idealizira (homogeni jezični sustav, idealni govomik- 
-slušač) i čiji je pojam performancije u suprotnosti s empirijskim 
nalazima i jezičnom stvarnošću u različitim (bilingvalnim) je¬ 
zičnim zajednicama počinje se razvijati moderna sjevernoame- 
rička sociolingvistika. U tom je smislu bila poticajna sociološka 
tradicija s visokim empirijskim standardom, bilingvalna jezična 
stvarnost u useljeničkim zemljama SAD-u i u Kanadi, politička 
situacija u SAD-u, program Kennedyjeve administracije protiv 
siromaštva koji je potpomagao sociolingvistika istraživanja za¬ 
radi mobilizacije obrazovnih rezervi. U naznačenoj znanstvenoj 
i političkoj okolini razvila su se tri sociolingvistička pravca ili, 
bolje, tri skupine empirijski utemeljenih studija, i to: 

— istraživanje bilingvilizma/diglosije 

— istraživanje gradskoga govora 

— etnografija komunikacije. 


7 Vidjeti, među ostalim Pike (1967). 



Istraživanje bilingvizma/diglosije 

Na početku istraživanja o bilingvizmu koje u ovom kon¬ 
tekstu možemo, kao i ostala dva, obraditi samo egzemplarno 
i u skicama, valja spomenuti Fergusonovu raspravu Diglossia 
(1959). Pojmom diglosija Ferguson naziva stabilnu situaciju iz¬ 
među dviju varijanti ili varijantnih snopova jednog jezika: tako¬ 
zvanoj niskoj varijanti (lozo variety), koju on određuje kao pri¬ 
mame dijalekte jezika (mogu obuhvaćati standard ili regionalne 
standarde), suprotstavljena je visoka varijanta (high variety), koja 
se određuje kao „vrlo raznolika, visoko kodificirana (često gra¬ 
matički složenija)". Visoka je varijanta sredstvo velikog i uvaža- 
vanoga književnog korpusa; predmetom je formalne izobrazbe i 
rabi se u različite svrhe, u pisanom obliku i u formalnom govo¬ 
ru, ali ne i u svakodnevnom govoru (1959, str. 336). Kao primjeri 
za diglosijsku situaciju navode se visokonjemački: švicarsko- 
-njemački, visokoarapski: arapske regionalne varijante, kath- 
arevusa: dimotiki u Grčkoj, francuski: kreolski na Haitiju. 8 

Pojmom bilingvizam naziva se sposobnost jednog te istog 
govornika da se naizmjence koristi dvama jezicima ili više 
njih. Na tom području valja spomenuti dva Fishmanova rada: 9 
Bilingualism in the Barrio (1968), istraživanje o dvojezičnosti Por- 
torikanaca u New Yorku i Language Loyalty in the United States 
(1966). Posljednja se studija bavi sudbinom jezika skupina use¬ 
ljenika između asimilacije i integracije (njemačkoga, francuskog, 
španjolskog na jugozapadu SAD-a i ukrajinskog); useljenici za- 


8 Fishmann (1966) proširuje pojam diglosije na svaku jezičnu situaciju koja 
se na temelju socijalnih parametara temelji na funkcionalnoj diferencijaciji, 
za razliku od bilingvizma pod čime razumijeva individualnu dvojezičnost. 
O opširnoj raspravi o tom proširenju vidjeti Vincenz (1976). 

9 Pregled o cjelokupnome Fishmanovu djelu pruža 1989. tiskan cjelokupni 
svezak Language and Ethnicity in Minority Sociolinguistic Perspective. Iscrpnu 
obradu o Bilinguality & Bilingualism daje, među ostalim, Hamers/Blanc, 
1989. 

državaju svoj kulturni identitet kojega postaju svjesni tek u stra¬ 
noj okolini, kao manjina. 

Ovisno o raznim socijalnim varijablama, u tim skupinama 
nastaje jezični pomak ( language shift) ili zadržavanje ( langua - 
ge maintenance). Pojam jezični pomak označuje gubljenje jezika 
skupine od treće generacije nakon useljenja, što znači gubljenje 
dvojezičnosti i asimilacija s većinskim stanovništvom. O zadr¬ 
žavanju jezika govorimo kada se unutar određene zajednice go¬ 
vornika 10 ili manjine zbog pojačane svijesti o identitetu zadržava 
bilingvizam. 


Istraživanje gradskoga govora 

Dok su Fishmanove studije znatno pridonijele istraživanju 
bilingvizma, istraživanje gradskoga govora povezuje se s ime¬ 
nom Labova, ponajprije s dva njegova rada. 11 Sociofonološka 
studija The Social Motivation of a Sound Change (1963) bavi se 
uporabom jezika u četirima skupinama stanovništva na oto¬ 
ku Martha's Vineyard (Massachussets, SAD). To su stanovnici 
engleskog podrijetla, portugalski useljenici, Indijanci i ostali 
naseljenici različitog podrijetla. Labov opisuje različitu realiza¬ 
ciju pojedinih fonema engleskog jezika u različitim skupinama 
govornika, odnosno u podskupinama govornika diferencira¬ 
nih prema dobnoj strukturi; izgovorne varijante objašnjava na 
temelju sociostrukture, socijalnog prestiža pojedinih skupina i 


10 Zajednica govornika odgovara pojmu linguistic community, koji se prema 

Gumperzu (1962, 21) definira: A social group held together by 

frequency of social interaction pattems and set off from the surrounding 
areas by vveaknesses in the lines of communication. Linguistic communi- 
ties may consist of small groups bound together by face-to-face contact or 
may cover large regions..." 

11 Iscrpan prikaz Labovih radova pružaju skupljeni članci Sociolinguistic 
Pattems (Labov, 1972). 


stajališta prema aktualnom razvoju na otoku, odnosno prijelazu 
s ribarstva na turizam kao glavni izvor prihoda. 

Obuhvatna studija Social Stratification of English in Neio York 
City (1966) proučava uporabu jezičnih varijabli raznih socijalnih 
skupina (niža klasa, radna klasa, niža srednja klasa, viša klasa) 
u različitim govornim situacijama (slobodan način govora, bira¬ 
ni način govora, stil predavanja, liste riječi, izgovor minimalnih 
parova). Najupečatljiviji rezultat jest činjenica da su se predstav¬ 
nici tzv. niže srednje klase utoliko jače trudili oko prestižne nor¬ 
me predstavnika više srednje klase što su bili svjesniji govorne 
situacije (stil predavanja), pri čemu je dolazilo i do tzv. hiperko- 
rektnosti; to upućuje na središnje značenje orijentiranosti prema 
prestižnim jezičnim normama društva ili zajednici govornika. 

Korelacija jezičnih fenomena sa sociokulturnim parametri¬ 
ma kako ju je odredio Labov bitno određuje daljnji razvoj socio¬ 
lingvistike. Naspram Bemsteinove hipoteze deficita, imajući na 
umu Labovove metode, rezultate i modele objašnjenja, govori se 
o hipotezi diferencije. 12 


Etnografija komunikacije 

Središnje pitanje etnografije komunikacije ili etnografije go¬ 
vora jest pitanje komunikacijske kompetencije koja određuje 
odnosno usmjerava govornu interakciju unutar neke govorne 
zajednice. Etnografija komunikacije određuje jezično djelovanje 
kao događaj uklopljen u interakcijsku situaciju. 


12 O iscrpnom opisu i suprotstavljanju hipoteze deficita i hipoteze diferencije 
v. Linke/Nussbaumer/Portmann ( 2 1994, 297 — 303). Recepcija „hipoteze 
diferencije" u Njemačkoj utjecala je i.o. i na istraživanje jezičnih barijera , 
posebno na istraživanje tzv. jezika gastarbajtera; o tome vidjeti, npr.: 
Dittmar/Klein, 1975. 

Etnografija govora bavi se situacijama i uporabom , obras¬ 
cima i funkcijama govora kao specifične aktivnosti. 

Hymes (1962/1968, str. 101) 

Predmet istraživanja jest govorni događaj ili komunikacijski 
događaj. 

Polazište je etnografska raščlamba komunikacijskih na¬ 
vika zajednice u njezinoj sveobuhvatnosti, s određenjem 
komunikacijskog događaja i njegovih sastavnica, uz 
pretpostavku da komunikacijsko ponašanje nije neovisno 
od okolnosti ili implicitnog pitanja . Stoga komunika¬ 
cijski događaj ima središnje značenje. 

Hymes (1964a, str. 13) 

Svaki je komunikacijski događaj determiniran razgovornom 
situacijom koju određuju parametri: sudionici, kanali, kodovi, 
okolina, oblici, sadržaji, a sastoji se od više govornih činova. 13 
Ta trijada ima hijerarhijsku strukturu pri čemu razgovorna situ¬ 
acija determinira komunikacijski događaj, a on pak pojedinačne 
govorne činove. Zbroj pravila ili pravilnosti, odnosno komuni¬ 
kacijskih konvencija koji definira, uređuje veze među tim trima 
razinama unutar određene zajednice govornika naziva se komu¬ 
nikacijskom kompetencijom dotične jezične zajednice. 

Od pojedinačnih studija etnografije komunikacije koje su u 
dvama zbornicima dokumentirali autori Gumperz/Hymes (1964. 
i 1972) valja ukratko spomenuti Blomov i Gumperzov rad (1972) 
o uporabi jezika u norveškom gradiću u kojemu se uz standar¬ 
dni jezik, bokmal, rabi i lokalni dijalekt. Izmjena standarda i 


13 U toj karakterizaciji u kojoj se speech events sastoje od speech acts, očituje 
se veza s Austinovom (1962) i Searleovom (1969) teorijom govornih čino¬ 
va i samim time tijesna povezanost pragmalingvistike i sociolingvistike. 
Fasold u svojem uvodu u djelo The Sociolinguistics of Language (1990) 
obrađuje lingvističku pragmatiku kao dio sociolingvistike. 



dijalekta određena je s jedne strane situacijskim parametrima 
(mjesto, osobe, teme); s druge se pak strane ta izmjena pojav¬ 
ljuje i neovisna od situacije, pri čemu stilistički faktori utječu na 
kodno preključivanje (code szvitch ). U konkretnom primjeru to je 
činjenica da dijalekt za govornike ima konotaciju prisnosti, a to 
je još jedan parametar sociolingvističkog istraživanja, stajalište 
govornika prema jezičnim varijantama. Ta dva različita oblika 
kodnoga preključivanja nazivaju se situacijskim preključivanjem 
i metaforičkim preključivanjem. 14 Također se razobličuje nesla¬ 
ganje između načina kako pojedine govorne podskupine same 
sebe određuju i stvarne uporabe jezika u tim podskupinama: 
tako su studenti koji su zadržali pozitivno stajalište prema lokal¬ 
nom dijalektu uvjereni da se njime koriste i za vrijeme praznika 
u zavičaju. Međutim, oni govore oblik vrlo sličan standardu koji 
sadrži vrlo malo obilježja zavičajnog dijalekta. 


Sociolingvistika kao lingvistika varijeteta 

Zajedničko je svim dosad određenim sociolingvističkim stu¬ 
dijama, školama i pravcima što pri opisu jezika u obzir uzimaju 
aspekt djelovanja i što pokazuju da zajednice govornika ne rabe 
homogeni „jezik", nego više sociokulturno determiniranih, jezič¬ 
nih (uporabnih) oblika ili varijeteta koji se na različitim jezičnim 
razinama međusobno razlikuju. S tog stajališta sociolingvistiku 
možemo nazvati lingvistikom varijeteta, a središnje je pitanje u 
kojoj mjeri sociokulturne varijable utječu na jezično ponašanje 
određenih zajednica govornika. Središnji je pritom pojam va- 


14 Iscrpnu obradu kodnoga preključivanja i dvaju njegovih oblika, zajedno s 
primjerima iz različitih govornih zajednica, daje Gumperz (1976); pregled 
o raznim aspektima kodnoga preključivanja daju Heller (1988) i Jacobson 
(1990). 

rijeteta koji se definira kao jezična varijanta čija su specifična 
lingvistička svojstva u suodnosu s izvanjezičnim faktorima, sa 
specifičnim sociokulturnim varijablama svakog korisnika dotič¬ 
ne varijante. 

Nadalje se obrađuju modeli varijeteta; s pomoću njih se po¬ 
jedini jezici, uporaba jezika unutar jezičnih zajednica i uporaba 
jezika pojedinaca mogu prikazati kao snopovi varijeteta. 


Jezik kao polisistem 

Polazeći od rezultata empirijskih sociolingvističkih studija, 
napuštena je predodžba o homogenosti jezičnog sustava u korist 
dinamičkog pogleda na jezik. Jezik se više ne smatra statičnim, 
u sebe zatvorenim, homogenim sustavom, već otvorenim, dina¬ 
mičnim sustavom koji se sastoji od upravo takvih podsustava. 

Ljudski jezik nije u sebe zatvoren i nužno homogen 
monosustav . On je jedinstven , kompleksan , fleksibilan , 
dinamičan polisistem, konglomerat jezika koji se prema 
unutra prožimaju u neprekidnom kretanju , a izvana se 
šire na druge jezike. 

Wandruszka (1981, str. 31) 

Svaki se jezični polisistem sastoji od više sociokulturno deter¬ 
miniranih varijeteta koji koreliraju sa socijalnom i/ili prostornom 
raslojenošću stanovništva nekog jezičnog ili kulturnog prostora. 
On dakle obuhvaća s jedne strane sociolekte, determinirane so¬ 
cijalnom pripadnošću korisnika određenom sloju, i jezike struke 
ili tehnolekte, svojstvene specifičnim strukama, a s druge strane 
ponajprije zemljopisno određene dijalekte, odnosno regiolek- 
te: to su (regionalni) razgovorni jezici, nadregionalno govoreni 
standard i kodificirani standard koji vrijedi najčešće na cijelomu 
jezičnom ili kulturnom prostoru, a koji se, budući da se rabi u 



nastavi, odnosno kao jezik publikacija, može nazvati i školskom 
normom, odnosno književnim jezikom. 15 

Varijante polisistema razlikuju se na svim lingvističkim ra¬ 
zinama; od konvencija izgovora do sekvenci govornih činova 
mogu se ustanoviti različite uporabne norme. Unutarnji među¬ 
sobni utjecaj pojedinih varijanti jednako, kao i vanjski suodnos 
polisistema očituje se u pojavama jezičnoga dodira, koje se opi¬ 
suju kao interferencije. Jezik nekog kulturnog prostora tako se 
neprestano mijenja i stoga se može definirati samo kao otvoreni, 
dinamički sustav. 


Jezik kao repertoar 

Ako je obilježje polisistema kompleksnost i fleksibilnost je¬ 
zika, onda se višejezičnost, bilo da je specifična za skupinu ili 
individualna, može opisati kao repertoar. 16 Repertoar svakoga 
govornika, odnosno jezične zajednice sastoji se od više funkcio¬ 
nalno determiniranih varijeteta ili dijatipova} 7 

Dijalekti i sociolekti karakteriziraju prostorno ili 
društveno određene skupine ljudi; dijatipovi su, 
međutim, funkcionalne jezične varijante u okviru re¬ 
pertoara određenog govornika ili skupine govornika. 

Denison (1969, str. 257) 


15 Iscrpan opis, definiciju i diskusiju o osnovnim pojmovima iz socioling¬ 
vistike koji se ovdje rabe mogu se pronaći u zborniku Soziolinguistische 
Grundbegriffe autora Ammona, Dittmara i Mattheiera (1987, 200 - 378). 

16 Metaforu repertoara rabe, među ostalim, Denison i Gumperz u sklopu 
istraživanja višejezičnosti i suprotna je metafori koda sistemske lingvistike. 
O tome vidjeti Gumperz (1990) i Denison (1992, kao i 1997). 

17 Pojam dijatip prvi rabi Gregory (1967). 

Sa socijalnog i geografskog stajališta dijatipovi nekog re¬ 
pertoara odgovaraju sociolektima, odnosno tehnolektima, kao 
i dijalektima, regiolektima i standardima jezičnih polisistema. 
Kao funkcionalne varijante dijatipovi koreliraju sa specifičnim 
komunikativnim situacijama. Tako se može izvesti uopćen, tro- 
slojni model kolektivnih repertoara: 18 



U današnjemu informatičkom sve više umreženom društvu 
s raznolikim komunikacijskim mogućnostima taj se troslojni mo¬ 
del sve više proširuje u četveroslojni. Kao posljedica tehničkih, 
ekonomskih, kao i političkih i kulturnih interakcija diljem svijeta 
stvara se poseban rubni sloj koji se sastoji od dijatipova na osno¬ 
vi engleskog i čiji utjecaj na ostale slojeve u obliku posuđenica 
neprestano raste. 

U Hrvatskoj je teoriju jezičnih dodira utemeljio Rudolf Filipo- 
vić (1986), a razvio ju je na temelju proučavanja engleskih eleme- 

18 Nazivi unutarnji sloj itd. preuzeti su od Denisona, a bazilekt itd. iz kre- 
olistike. Socijalni mikrokozam, socijalni makrokozam i javnost u širemu 
kulturnom prostoru odgovaraju određenim grupama-domenama. Fish- 
man (1964, 1965) domenom naziva snop socijalnih situacija kojemu je 
zajednička određena okolina (= setting), specifični odnosi uloga među 
sudionicima razgovora i tipična tematska područja. 

nata u europskim jezicima. Zrinjka Glovacki-Bemardi voditeljica 
je, pak, projekata o njemačko-hrvatskim jezičnim vezama. Dodir¬ 
no jezikoslovlje određuje više hrvatskih znanstvenih projekata u 
kojima se istražuju jezični i kulturni transferi između hrvatsko¬ 
ga i romanskih te slavenskih jezika kao i mađarskoga, turskoga i 
skandinavskih jezika. 

Ovisno o tome koliki broj pojedinačnih dijatipova nekog 
kolektivnog repertoara možemo pridružiti određenim polisiste- 
mima, razlikujemo tri tipa repertoara: jednojezični, dvojezični i 
višejezični. 19 Pojedinačni dijatipovi jednojezičnih repertoara na¬ 
zivaju se i registri: 

Registar je svaki od dijatipskih varijeteta za koji članovi 
određene govorne zajednice obično smatraju da pripa¬ 
daju jednom jeziku. 

Denison (1971, str. 158) 


Dinamika repertoara 

Sistemska dinamika nekog repertoara određena je kako in¬ 
ternim procesima tako i — zbog otvorenosti sustava — vanjskim, 
izvanjezičnim parametrima. Unutar nekog repertoara stoje među¬ 
sobno prožeti slojevi u neprestanom međudjelovanju što se očituje 
različitim interferencijama. Smjer međusobnog utjecaja ovisi pri¬ 
tom o statusu pojedinačnih dijatipova specifičnih za dotični sloj. 

Ako bazilekt nije jezik izobrazbe niti književni jezik, tada je 
njegov prestiž izvan, a najčešće i unutar jezične zajednice nezna¬ 
tan pa dominira relativno stabilan akrolekt jer je kodificiran. Go¬ 
vornici izbjegavaju preuzimati elemente iz bazilektalne varijante 
u međusloj i u vanjski sloj. Katkada se — iako rijetko — ti pre¬ 
uzeti elementi pojavljuju kao „neželjene" interferencije. Češće se, 

19 Primjere za ta tri tipa repertoara vidjeti kod Hahvachsa (1993). 

međutim, preuzimaju akrolektalne strukture — od pojedinačnih 
alofona do sintaktičkih obrazaca — u mezolekt i bazilekt. Pravac 
djelovanja u takvim repertoarima primamo je jednosmjeran, izva¬ 
na prema unutra. 

Što je manja razlika između prestiža repertoamih slojeva 
utoliko je jače međusobno utjecanje, pravac djelovanja je dakle 
dvosmjeran. Ako su dijatipovi unutarnjeg sloja dio polisistema 
s kodificiranim standardom — kao što je to često s bilingvalnim 
skupinama govornika u SAD-u i u Europi — tada bazilektalni ele¬ 
menti češće prodim u ostale slojeve. Jači utjecaj na dvosmjemost 
unutarnje dinamike može imati dvojezični školski sustav, odno¬ 
sno zakonom utvrđena mogućnost da se bazilektalne varijante 
rabe u javnim domenama. To ne vrijedi samo za bilingvalne jezič¬ 
ne zajednice nego i — kao, primjerice, u „njemačkoj" Švicarskoj 
— za monolingvalne jezične zajednice. 

Izvana na repertoar utječe sociokulturna situacijska dinamika. 
Svaka promjena u govomikovoj društvenoj okolini očituje se naj¬ 
češće i u njegovim komunikacijskim navikama. Tako, primjerice, 
svaka promjena zanimanja ili radnog mjesta utječe na stjecanje 
novog tehnolekta ili modifikaciju, odnosno proširenje postojeće¬ 
ga. Svaka promjena unutar kruga poznanika ili promjena mjesta, 
odnosno preseljenje utječu i mijenjaju bazilekt i mezolekt te mogu 
dovesti do usvajanja novih sociolektalnih, dijalektalnih i regiolek- 
talnih dijatipova. 

Budući da svaki pojedinac cijeli život komunicira i interagira, 
njegova se sociokulturna situacija neprestano mijenja, zbog čega 
se i njegov jezični repertoar neprestano modificira i proširuje. 
Tako gledano učenje je jezika trajni proces koji se očituje u dina¬ 
mici repertoara i, koji se usporedno s razvojem pojedinca zbiva u 
dvije međusobno prožete faze: 

1. usvajanje repertoara: primarna socijalizacija od učenja jezi¬ 
ka u ranom djetinjstvu do opće i strukovne izobrazbe (= usvajanje 
primarnog repertoara); 


2. promjena repertoara: promjene i širenja primarnog reper¬ 
toara na temelju sociokulturne, situacijske dinamike. 


Individualni repertoar i identitet 

Kolektivni je repertoar zbroj individualne višejezičnosti neke 
jezične zajednice. Spomenuta tri sloja repertoara korespondiraju 
sa skupinom domena, odnosno razredom komunikativnih situ¬ 
acija, određenim različitom socijalnom distancom među sugo¬ 
vornicima i okolinom. Dijatipovi koji su specifični za svaki sloj 
određeni su, pak, širokom lepezom individualnih, funkcional¬ 
nih varijanti ($tyles 20 ). 

Usporedno s razlikom između dijalekta i idiolekta može 
se ustanoviti razlika između dijatipske i stilske varijan¬ 
te. Dijatip upućuje na konvencionalnu vezu jezičnog 
varijeteta i zadane situacijske kategorije ili kategorija. 

Da bi mogli komunicirati bez opasnosti od pogrešnog 
razumijevanja, članovi jezične zajednice moraju se po¬ 
dvrgnuti dijatipskoj konvenciji jednako tako kao što se 
moraju podvrgnuti prvotnim jezičnim konvencijama 
fonoloških, gramatičkih i leksičkih pravila. Međutim, 
slobodan prostor za individualnu interpretaciju dijatip- 
skih konvencija veći je od slobodnoga prostora u indi¬ 
vidualnoj primjeni primarnih fonoloških, gramatičkih i 
leksičkih pravila. [...] Korištenje tim slobodnim prosto¬ 
rom, pa čak i povredu dijatipske konvencije na manje ili 
više pravilan i u krajnjoj liniji predvidiv način, možemo 
nazvati stilskom varijantom. 


Denison (1971, str. 159) 


20 Na temelju različite semantike, engleski pojam s tyle ne odgovara u cjelini 
hrvatskom leksemu stil. Jednako su teško prevedive oznake za „stilove" 
koje slijede. 

Pojedini stilovi ili stilističke varijante govornika korespon¬ 
diraju pak na temelju svoje dijatipske korelacije s varijantama 
polisistema pa se individualni repertoari mogu jednako kao i 
kolektivni kategorizirati na jednojezične, dvojezične i višejezične 
tipove repertoara. Na temelju povezanosti koja postoji među va¬ 
rijantama specifičnim za govornike pri kontaktima unutar sku¬ 
pine i razreda komunikacijskih situacija može se izvesti model 
individualnih repertoara koji se sastoji od pet funkcionalno-situ- 
ativnih stilova; oni se, pak, mogu sažeti u dvije skupine. 21 



Dva stila formalnog područja odgovaraju akrolektalnim di- 
jatipovima, odnosno standardnim varijetetima. Formalni se stil 
rabi u javnim službama, u školi, u medijima i u drugim javnim 
situacijama, dok se ritualizirani ograničava na govorne rituale u 
domeni religije i crkve, sudstva, kao i na ostale javne ceremonije. 
Nasuprot formalnom stilu, koji odgovara aktualnomu jezičnom 
standardu širega jezičnog prostora ili mu se približava, ritualizi¬ 
rani stil sadrži više stereotipnih leksičkih elemenata te dodatno 
arhaizme iz ranijih, povijesnih razvojnih faza standarda. 

Konzultativni stil nekog govornika odgovara ponajprije 
mezolektalnom regiolektu jezične zajednice, ali sadrži i speci¬ 
fične sociolektalne i tehnolektalne elemente koji koreliraju sa 
sociokulturnim statusom govornika. Taj se stil rabi u domeni 


21 Sljedeća „stilska" shema odgovara Joosovoj (1961) i temelji se u modificira¬ 
nom obliku na njegovim funkcionalno-situativnim parametrima. Kriteriji 
određivanja „dob", „širina shvaćanja" i „odgovornost" (Joos, 1961, 11) 
ovdje, međutim, nisu preuzeti. 



svakodnevice, u kontaktu s ne odveć bliskim, odnosno s nepo¬ 
znatim poslovnim partnerima: na radnomu mjestu, u kupnji, u 
slučajnom razgovoru na ulici i u ostalim svakodnevnim situa¬ 
cijama s osobama iz šire društvene okoline. 22 Što je manji stu¬ 
panj poznanstva među sugovornicima, to je situacija formalnija 
i utoliko je izraženije približavanje formalnom stilu. Što je, pak, 
odnos među sugovornicima prisniji, to je situacija neformalnija 
te je izraženiji opušteni stil. Konzultativni je stil dakle kao javni 
individualni varijetet svakodnevice prijelazni oblik između for¬ 
malnog i neformalnog područja. 

Opušteni i bliski stil korespondiraju s bazilektalnim dijati- 
povima kolektivnog repertoara, odnosno s dijalektima i socio- 
lektima malih skupina nekog polisistema. Primamo razlikovno 
obilježje jest njihova funkcionalno-situativna određenost. Dok se 
opušteni stil rabi pretežno u krugu prijatelja i poznanika i sa¬ 
mim time sadrži — prije svega leksička — obilježja specifična za 
tu skupinu, bliski je stil individualni varijetet govornika kojim 
se služi u neposrednoj društvenoj okolini, u razgovoru s djecom, 
roditeljima, (bračnim) partnerom i djelomice s ostalom užom 
rodbinom. 23 

Budući da pojedinačne skupine domena pridružene stilo¬ 
vima i kao korespondirajući dijatipovi i varijante polisistema 
predstavljaju zasebni kontinuum, pojedini su stilovi multifunk- 
cionalni. Tako se — ovisno o temi i odnosu uloga — konzul¬ 
tativni stil rabi i u javnom kontekstu i u krugu prijatelja i po¬ 
znanika. Obrnuto se pak — što također ovisi o odnosu među 
komunikacijskim partnerima i o temi razgovora — formalna i 
opuštena varijanta može rabiti u polujavnom (npr. poslovnom) 
kontaktu. Također se isprepleću — u određenim okolnostima 


22 S obzirom na to da se u takvim razgovorima radi o razmjeni informacija, 
Joos (1961) uz termin „konzultativni stil" rabi i „informativni stil". 

23 Iscrpniju obradu „bliskih varijanti" daje Somig (1985). 

— funkcionalna područja kako formalnih varijanata (ritualizi- 
rani i formalni stil) tako i obiju neformalnih varijanata (bliski i 
opušteni stil). To znači da navedeni model prikazuje korelaciju 
između dva kontinuuma, pri čemu jedan stil primarno, ali ne i 
isključivo, odgovara jednom razredu komunikativnih situacija. 
Ta raspodjela implicitno prikazuje i širinu dijatipskih varijacija u 
individualnom repertoaru, a time i odnose između kontinuuma 
stila i kontinuuma slojeva kolektivnog repertoara kojemu pripa¬ 
da, a koji se mogu prikazati na sljedeći način. (Istaknuti pojmovi 
odgovaraju primarnom značenju.) 



Individualni repertoar odražava identitet govornika. Ne¬ 
izravna povezanost između stilova i jednoga polisistema ili više 
njih upućuje na podrijetlo i status govornika u kulturnom vele- 
prostoru. Govomikovu pripadnost skupini određuje korelacija 
između stilova i dijatipova kolektivnog repertoara. Govornikov 
položaj unutar jezične zajednice očituje se u specifičnoj varijanci 
relacije stil - dijatip. 

Dakako, osim o dijatipskoj varijanti, status govornika unutar 
skupine ovisi i o dijatipskoj kompetenciji. U načelu svaki član 
jezične zajednice može aktivno vladati svim varijantama kolek¬ 
tivnog repertoara. Govomikova pripadnost različitim podsku¬ 
pinama 24 proizlazi iz njegove stvarne, aktivne kompetencije, iz 


24 Valja napomenuti da govornik ili podskupina unutar govorne zajedni¬ 
ce osim pet stilova koji se rabe unutar skupine može vladati i drugim 
varijetetima koji korespondiraju s dijatipovima kolektivnog repertoara 
drugih govornih zajednica, te tako mogu odgovarati varijantama drugih 
polisistema. Takvi dodatni varijeteti rabe se u kontaktima među skupina¬ 
ma i, među ostalim, čine temelj međusobnih utjecaja među kolektivnim 
repertoarima. 


stilova kojima se koristi u interakciji i kolektivnih dijatipova koje 
razumije, ali se njima ne koristi. Na temelju dijatipske kompe¬ 
tencije neku osobu možemo pridružiti, među ostalim, određe¬ 
nom obrazovnom sloju, određenoj profesionalnoj skupini ili pak 
određenoj društvenoj i zemljopisnoj okolini. Tako individualni 
repertoar određuje prestiž unutar skupine, odnosno status go¬ 
vornika. Uporaba specifičnih jezičnih varijanti u određenim je 
prilikama uvijek i samodefinicija govornika, čin kojim očituje 
vlastiti identitet. 

Jezični polisistemi i repertoari odraz su i rezultat društve¬ 
nih stanja i procesa: prostorni i socijalni parametri unutar šire¬ 
ga kulturnog prostora određuju polisistem, kolektivni reperto¬ 
ari odgovaraju komunikacijskim potrebama, a time socijalnim 
odrednicama skupine ili jezične zajednice; individualni reperto¬ 
ar odražava osobnost govornika te je jednako tako dio njegova 
identiteta kao što je kolektivni repertoar odraz skupnoga identi¬ 
teta određene jezične zajednice. Interakcija koja rezultira pove¬ 
zivanjem pojedinaca i/ili skupina, jednako kao i razne društvene 
promjene, potiče međusobni utjecaj komunikacijskih sustava. 
Jezik je dakle složen, otvoren i dinamičan sustav, determiniran i 
utemeljen na sociokulturnim parametrima. 


Područje sociolingvistike 

Pokušamo li skicirati široko područje modernih sociolingvi- 
stičkih istraživanja temeljenih na upravo iznesenom pogledu na 
jezik, možemo načelno razlikovati između makrolingvističkih 
studija, koje su pretežno sociološki orijentirane, i mikrolingvi- 
stičkih studija, pretežno orijentiranih lingvistički. Tu je razliku 
naznačio Fasold (1984. i 1990) razlikujući sociolingvistiku druš¬ 
tva i sociolingvistiku jezika. 

Mikro-sociolingvistika istražuje na koji način socijalna 
struktura utječe na govor i na koji način jezični varijete¬ 
ti i uporabni obrasci koreliraju sa socijalnim atributima 
poput klase, spola i dobi. S druge pak strane, makro- 
-sociolingvistika proučava što društva rade sa svojim 
jezicima, odnosno istražuje navike i veze koje uvjetuju 
funkcionalnu distribuciju jezičnih oblika u društvu , 
jezični pomak, očuvanje i zamjenu jezika, razgraničenje 
i interakciju jezičnih zajednica. 

Coulmas (1997, str. 2) 

U središtu zanimanja sociolingvistike jesu tematska područ¬ 
ja kao bilingvizam, odnosno multilingvizam, jezične promjene, 
jezik i identitet odnosno etnicitet 25 , istraživanja o etničkim ma¬ 
njinama u sklopu takozvane (socio)lingvistike manjina i, među 
ostalim, o spolno određenom jezičnom ponašanju u sklopu tzv. 
feminističke (socio)lingvistike. Osim toga, sociolingvističke su 
metode važne kako u istraživanju jezika struke, žargona spe¬ 
cifičnih za određene skupine, primjerice jezika političara ili ta¬ 
kozvanoga jezika mladih, tako i u kreolistici. 26 Uz to se razvila 
historijska sociolingvistika, čije je teoretske i metodičke osnove 
opisao Romaine (1982). Kao posebno se područje razvila i pri¬ 
mijenjena sociolingvistika, kojoj je svrha primjena rezultata so- 
ciolingvističkih istraživanja u nastavi jezika, posebno u dvoje- 


25 O području jezik i identitet, odnosno jezik i etnicitet pišu, među osta¬ 
lim, LePage/Tabouret-Keller (1985), Fishman (1997), kao i Tabouret-Keller 
(1997). 

26 U sklopu ovog poglavlja nismo mogli ulaziti u prikaz uloge kreolistike, 
istraživanja pidžina i kreolskih jezika u razvoju sociolingvistike. O tome 
valja vidjeti možda najopsežnija izlaganja o sociolingvistici Ammona/ 
Dittmara/Mattheiera (1987. i 1988), kao i Coulmasa (1997 b), koji su iscrpno 
prikazali ovdje ukratko iznesena tematska područja. Odatle upućujemo 
na deset dosad izdanih zbornika pod nazivom Sociolinguistica (1987 — 
1996). 



zičnom odgoju, i u jezičnom planiranju koje obuhvaća pitanja 
kodifikacije i standardizacije književnoga jezika. 

Ovaj sažeti prikaz pokazuje tematsku raznolikost i raznovr¬ 
snost suvremene sociolingvistike te odražava i društveno-poli- 
tičku važnost te poddiscipline, bez koje se današnja lingvistika 
više ne može zamisliti. 

S njemačkoga preveo Slađan Turković 

Karl Sornig - Christine Penzinger 


Pragmalingvistika 


Osnovno polazište pragmalingvistike jest zamisao da je sva¬ 
ka uporaba jezika djelovanje. To znači da se pri razumijevanju 
pojedinih jezičnih fenomena ne smijemo zadovoljiti pukim opi¬ 
sivanjem određenih mogućih ili prihvatljivih površinskih struk¬ 
tura, već — baš naprotiv — poći od stvarnoga situativnog okvira 
djelovanja. Naime, svaka je isključivo morfološka ili isključivo 
sintaktička perspektiva, znači perspektiva opisa zainteresirana 
samo za sustav znakova nedostatna i kao takva redukcionistič- 
ka, pa u krajnjoj liniji i neznanstvena. 

Uključivanje priopćajne situacije u analizu govornih činova 
znači da se u obzir uzimaju elementi kao što su mjesto, vrijeme, 
tema, svrha govornih činova te ponajprije recipijent/primatelj, 
i to stoga što su uspješni govorni činovi rezultat govomikove 
namjere. Ta se namjera sastoji u promjeni neke situacije, prije 
svega u djelovanju/utjecaju na slušatelja. Na taj način ne mijenja 
se samo situacija kao takva već i međusobni odnos sudionika. 

Te osnovne postavke proizašle su iz znanstvenih pravaca 
kao što su američki pragmatizam u filozofiji, simbolički inte- 
rakcionizam u sociologiji (Mead) te semiotika (Peirce i Morris) 
s trijadičkim modelom znaka, koji obuhvaća semantičku, sintak¬ 
tičku i pragmatičku sastavnicu. 

Slične su se zamisli pojavile već u Praškoj lingvističkoj školi 
koja je spoznala da znakovi nastaju upravo u svojoj funkcional¬ 
nosti. Nikako se ne smije izostaviti ni utjecaj filozofije svakodnev¬ 
noga jezika te predstavnika te filozofije G. Moorea (1873 — 1958) 

te L. VVittgensteina (1898 —1951).Višestruke su i dodirne točke iz¬ 
među klasične retorike i pragmalingvistike — retorika polazi od 
govora uopće, odnosno od konkretne artikulacije jezičnih sred¬ 
stava u određenoj situaciji s namjerom (voluntas) da se ta situacija 
izmijeni. Pragmatika se može shvaćati kao dopunska lingvistička 
disciplina ili pak — kao što je to činio Camap — i kao temelj si¬ 
stemske lingvistike, dakle, kao teorija qeline. Usmjerenost pra¬ 
gmalingvistike na govor, parole , dakle na performanciju kao jedi¬ 
no što nam uistinu stoji na raspolaganju — svakako je očita. 

Druga posljedica uključivanja komunikacijskog djelovanja u 
pojedinu situaciju jest spoznaja da svako djelovanje povlači za 
sobom određene posljedice (usp. Dell Hymes: entailment). 

Istraživanje interakcija proširilo je i obogatilo uvriježeni 
komunikacijski model. U skladu s tom činjenicom potrebno je 
razlikovati sljedeće vrste komunikacije: usmena/pismena, dija- 
loška/monološka, privatna/javna, jednosmjema/višesmjema, si- 
metrična/komplementama. 

I neverbalni elementi poput gesta i mimike, kao i parajezični 
signali imaju ulogu u realističnomu priopćajnomu modelu. 

Nadalje, treba imati na umu da ono što se kaže nije isto kao 
ono što se treba priopćiti, odnosno uvijek nešto nedostaje: ne 
samo da propozicija može biti istinita ili lažna, nego njezinu 
razumijevanju pripada i poznavanje neverbalnih presupozicija. 
Taj raskorak između formuliranoga iskaza i priopćene obavijesti 
temeljan je pri svakodnevnoj komunikaciji, a da ne spominjemo 
kulturnospecifične i statusno uvjetovane obzire i mogućnosti 
nesporazuma. 

Kada je riječ o kulturnospecifičnoj razini, Apel tu podrazu¬ 
mijeva transcedentalnu komunikacijsku zajednicu. 

I napokon, ono što se priopćuje nije isto kao ono što se misli, 
odnosno smisao nekoga iskaza, njegovo društveno značenje tek 
treba otkriti: 

Prozor je otvoren = Zatvori prozor! 

Molim te, zatvori prozor! 

Austin je spoznao da ima i rečenica drukčijih od konsta- 
tivnih, koje mogu biti istinite ili lažne, doduše samo u odnosu 
prema nekome mogućem svijetu. Riječ je o takozvanim perfor- 
mativnim jezičnim činovima kao što su krštenje ili imenovanje. 
Ti se govorni činovi mogu izvesti pomoću eksplicitnoga glagola 
(„Ja te krstim...", dakle 1. lice prezenta indikativa glagola „kr¬ 
stiti"). 

Drugi pak činovi, primjerice OGOVARANJE, ne mogu sami 
sebe najaviti: glagol „ogovarati" samo je opis jednoga govorno¬ 
ga čina, no on ga sam ne može izvesti. Osim toga, taj se čin ne 
izvodi samo rečenicama već i neverbalnim znakovima, ovlašće- 
nošću govornika za izvedbu pojedinih činova i tome slično. 

Otvaram sjednicu. (Te riječi može izgovoriti samo predsje¬ 
davajući neke sjednice.) 

Usto konstativni glagoli mogu preuzeti performativnu funk¬ 
ciju, dakle TVRDNJA je i radnja. Prema tome se te kategorije me¬ 
đusobno ne isključuju. 

Govorni se činovi sastoje od (fonetskog) čina iskaza (na ne¬ 
komu određenom jeziku), propozicije (onoga o čemu je riječ), 
ilokucije (govomikove namjere) i, napokon, perlokucije (djelova¬ 
nja na primatelja). Drugim riječima: primjena fonoloških i mor¬ 
foloških govornih sredstava služi izražavanju nekoga sadržaja 
kako bi se očitovala određena namjera i na kraju u sugovornika 
(partnera) postigao određeni učinak. 

Propuh je! 

/propuh je/ = čin iskaza > propozicija (ono o čemu se govori): ov¬ 
dje je propuh > namjera = trebaš zatvoriti prozor > perlokucija? 

Govorni činovi mogu na jednoj ili više navedenih razina 
ne uspjeti. Postaje jasno da u pragmalingvistici vrijedi drukči- 

je shvaćanje prihvatljivosti nego u sistemskoj lingvistici, naime 
pravilo prihvaćenosti. 

Teorija govornih činova koju je utemeljio Austin, a dalje je 
razvili Searle i drugi, usredotočuje se na rečenicu kao sredstvo 
jezičnog izraza i stavlja ilokuciju u središte zanimanja. 

Izvedba govornoga čina podliježe određenim pravilima o 
kojima ovise uspjeh ili neuspjeh: najvažnije je pravilo vjerojat¬ 
no pravilo iskrenosti, što znači da govorni čin mora biti mišljen 
ozbiljno: 

Ja ću ti pomoći! (To stvarno mislim) 

Nadalje, govorni činovi dadu se i opisati („naloženo mi je da 
zatvorim prozor"). U značenju toga metakomunikativno-opis- 
noga glagola ( naložiti ) ocrtavaju se uvjeti primjene i uspješnosti 
dotičnoga govornoga čina: tako se nalog mora odnositi na neku 
buduću radnju koja je slušatelju poželjna i koju on sam ne može 
ili ne želi izvesti. 

Ima i govornih činova bez propozicije, primjerice pozdravi 
(Bok!). Osim toga, moguće su i ilokucije bez jezičnih sredstava, 
recimo prijeteći pogled ili pokret. 

Jedna te ista propozicija može ostvariti različite ilokucije, 
dok se, s druge strane, određena ilokucija može realizirati na 
različite načine. 

Propuh je! 

Tko je opet ostavio otvoren prozor? 

Kaj ti baš hoćeš da seja smrznem? 

Za razumijevanje govomikove namjere, ilokucije, važna je, 
među ostalim, i prozodija te, naravno, situacijska konstelacija. 
Povrh toga, tu su i različiti ilokucijski indikatori, između osta¬ 
loga performativni glagoli, načini, čestice i određeni rečenični 
obrasci. Čestice usmjeravaju uključivanje informacije i time daju 
upute za dalje vrednovanje i interpretaciju govomikova iskaza. 



Čestice sugeriraju određene mogućnosti interpretacije i tako slu¬ 
že usmjeravanju interakcije: 

Samo reci što o tome misliš! 

Ta reci što o tome misliš! 

Ništa neobično. To se moglo i očekivati. 

Ništa neobično . Dapače, to se moglo i očekivati. 

I nakraju, tu je razlika između izravnih i neizravnih govor¬ 
nih činova. Pri posljednjima propozicija odudara od ilokucije, a 
značenje recipijent/primatelj tek treba odgonetnuti. 

Propuh je! 

Ironično uveličavanje: Na tvom bih mjestu istoga trena skinuo 
sva vrata i prozore! 

S jedne strane postoje u znatnoj mjeri ritualizirani govorni 
činovi: 

Oprostite, molim Vas, koliko je sati? 

S druge, pak, strane, namjere koje se hoće postići neizrav¬ 
nim govornim činovima većinom imaju ponešto zajedničko sa 
svojim površinskim realizacijama (savjet i prijetnja razlikuju se 
samo u procjeni buduće primateljeve radnje). 

Ako odmah ne prestaneš ,,.. 

Ako budeš dobar,... 

Austin je bio prvi koji je pokušao kategorizirati govorne či¬ 
nove. Searle ih je podijelio na reprezentativne (IZVJEŠTAJ), di- 
rektivne (MOLBA), komisivne (OBEĆANJE), ekspresivne (ZA¬ 
HVALA) i deklarativne (IMENOVANJE). Nema nikakve sumnje 
da su mnogi govorni činovi univerzalni (POZDRAVLJANJE, 
ZAHVALJIVANJE, PRIPOVIJEDANJE), dok drugi znatno vari¬ 
raju od jedne kulture do druge (primjerice prošnja mladenke). U 
Hrvatskoj se teorijom govornih činova, poglavito govornih čino¬ 
va NEODOBRAVANJA, bavila Nada Ivanetić. 

Habermas ima sličnu podjelu, no s dragim nazivcima. On 
govorne činove dijeli na komunikative (GOVORENJE), konsta- 
tive (TVRDNJA, OPIS), reprezentative (OTKRIVANJE, ODAVA- 
NJE, PREŠUĆIVANJE), regulative (DOGOVOR, OBEĆANJE). 
Habermas razlikuje komunikacijsko djelovanje i diskurs, odno¬ 
sno metakomunikativno razjašnjavanje zahtjeva za valjanošću: 

Znate li zapravo što ste sada rekli? 

Watzlawik tematizira razliku između razine sadržaja i razine 
odnosa te time i razliku između digitalnih i analognih iskaza 1 : 

Zovem se Ivan Horvat. 

Na kraju krajeva , ja sam ti majka. 

(Ako se pojavljuju naizmjence, dolazi do takozvane dvostruke 
veze, double bind.) 

Teoriji govornih činova mogu se uputiti dvije zamjerke koje 
se odnose na njezinu nedorečenost: 

1. Isključiva usredotočenost na govornika i njegove namjere, 
dakle na ilokutivni dio interakcije, i to zanemarivanjem reakcije 
slušatelja (druge ilokucije), dakle perlokutivne sastavnice inte¬ 
rakcije. Rasprava o tome jesu li perlokucije konvencionalizirane 
ili nisu još nije privedena kraju (Strawson je smatra neopravd- 
ljivom). 


1 Svaka komunikacija sadrži elemente u digitalnom i analognom obliku. 
Digitalnost se odnosi na činjenicu da se informacije mogu raščlaniti na 
samostalne sastavnice koje nemaju kontinuirane prijelaze — primjerice, 
vrste riječi. Neka riječ pripada točno određenoj kategoriji — glagolima, 
imenicama itd. Neka je riječ, dakle, ili imenica ili glagol, a ne dijelom ime¬ 
nica, a dijelom glagol. Analognost pak znači kontinuirani prijelaz iz jedne 
faze u drugu. Primjerice, jačina tona pri govoru jest analogna veličina, a 
njome govornik može istaknuti važnost pojedinoga dijela iskaza. 



2. Kao posljedica ignoriranja slušatelja/partnera i njegove 
reakcije, točnije uspješnosti ilokutivnih koraka, teorija govor¬ 
nih činova jedva da je proučavala nizove govornih činova te nije 
razvila nikakvu teoriju dijaloga. Tim obrascima (inicijativni, re¬ 
aktivni činovi; turn-taking) bavi se istraživanje diskursa (Sacks/ 
Schegloff). 

Pitanjem kako razumijevanje uopće može funkcionirati bavi 
se Grice. Jezično djelovanje u biti je kooperativno djelovanje, 
dakle interakcija, i u skladu s tim načelom govornici nastoje, a 
slušatelji očekuju da prinosi razgovoru budu usklađeni s ovim 
maksimama: moraju biti informativni, jasno formulirani, rele¬ 
vantni i istiniti. Drugim riječima, prinos razgovoru ne mora biti 
samo jasan i istinit, nego se njime mora reći „ono što je potreb¬ 
no" te mora „imati veze s onim o čemu se priča". Te elemente 
Grice naziva maksimama kvantitete, kvalitete, relevantnosti i 
modalnosti. 

Prozor ostaje zatvoren, je li to konačno jasno? 

Nekako je sve to skupa... Ne znam , razumijete li što hoću reći... 

Griceova maksima relevantnosti zapravo je slična kriteriju 
iskrenosti u teoriji govornih činova koji je u temelju svih interak¬ 
cija kao očekivanje: 

(...) Mi ne možemo drukčije nego da jedni drugima 
propišemo određeni stupanj koherencije, interpretabil- 
nosti, a time i racionalnosti, tako dugo dok uopće i raz¬ 
govaramo. 

Portman, (u: Linke et al., 1991, str. 201) 

Po svemu sudeći, te se maksime uglavnom besprijekorno 
ispunjavaju tako da se uopće gotovo i ne primjećuju. Tek inter¬ 
pretacija nekog iskaza koji se navodno ne uklapa u kontekst po¬ 
kreće proces dekodiranja. Grice to naziva konverzacijskom im- 
plikaturom. Riječ je dakle o smislu koji se mora odgonetnuti iz 

interakcijske situacije. Nasuprot tome, Grice presupozicije nazi¬ 
va konvencionalnim implikaturama jer se one, tako reći, razumi¬ 
ju same od sebe: govori se samo ono što je relevantno i novo. Pri 
konverzacijskoj implikaturi upravo se ne govori o relevantno¬ 
me. Tu je sličnost s neizravnim činovima teorije govornih činova 
očita. Konverzacijske implikature bitne su upravo stoga što tek 
onda kada se čini da je prekršena neka maksima kao upravljački 
instrument počinje proces zaključivanja, tako reći, kao pokušaj 
ispravka. Ironija, primjerice, krši maksimu kvalitete. Iskaz: 

Ja bih još glasnije navio radio. 
znači da govorniku smeta glasan zvuk s radija. 

Komunikacija ne služi samo prikazivanju i mijenjanju svijeta 
nego i održavanju odnosa - ne samo na razini obreda. Bitnom 
se čini spoznaja da razumijevanje nije samo shvaćanje rečenoga i 
mišljenoga već i izvor stvaralačke inovativnosti. Može se čak ići 
tako daleko pa pretpostaviti da enkodiranje kod govornika već 
sadrži anticipaciju mogućnosti razumijevanja. 

Želio bih da to ispravno shvatiš. Znaš , prehladio sam se. 


Analiza razgovora 2 

Nakon pragmatičke prekretnice sedamdesetih godina osnov¬ 
ne postavke pragmalingvistike odrazile su se i na analizu iskaznih 
jedinica nadređenih rečeničnoj razini. Proučavanje razgovora po¬ 
najprije polazi od tekstova, u kojima i pomoću kojih autori poku¬ 
šavaju partneru priopćiti svoje nakane, dok slušatelji, odnosno in- 
teraktanti, sa svoje strane nastoje prikladno reagirati na te iskaze. 


2 U ovom se prikazu daje prednost izrazu analiza razgovora s obzirom na 
izraze analiza dijaloga, odnosno analiza diskursa ili diskursna analiza. 

Razgovor je condition humaine. 

Osim razgovora, postoji i šutnja kao komunikacijski čin. 
Usto su tu i situacijski uvjetovana i kulturno obvezujuća pravila 
šutnje i zabrane govorenja. 

Stanke u govoru i rječitost, odnosno škrtost na riječima ima¬ 
ju kulturološki uvjetovanu vrijednost. Usput treba napomenuti 
da čovjek verbalno komunicira i s (domaćim) životinjama ili bilj¬ 
kama. 

Retorika i etnometodologija dvije su znanstvene discipline 
- jedna antička, druga suvremena - koje se posebno bave nemo- 
nološkim jezičnim slijedovima. Njihova osnovna značajka jest 
intencionalnost i usmjerenost na sugovornika, dakle, ilokucij- 
sko-perlokucijska razina. 

Razgovori se mogu analizirati na različitim razinama: na 
makrorazini razlikujemo različite tipove razgovora: intervjue, 
savjetodavne razgovore i drugo. Inače, još ne postoji prava ti¬ 
pologija razgovora, a u najboljem su slučaju istraženi pojedini 
podtipovi. Velika je pomoć pri tipologizaciji razgovora ideja ta¬ 
kozvanih govornih konstelacija, prema kojima je moguće među¬ 
sobno razlikovanje pojedinih razgovora. Pritom su važni sljedeći 
elementi ili vidovi: mjesto i vrijeme razgovora, broj sudionika, 
stupanj međusobnoga poznavanja sugovornika, uloge sugovor¬ 
nika, tema i njezina fiksiranost ili pripremljenost. Neke poteško¬ 
će proizlaze iz potrebe da se razgovori transkribiraju praktičnim 
notacijskim sustavom. Na srednjoj razini razgovori su ustrojeni 
prema govornim prinosima. To znači da je izmjena sugovornika 
središnja jedinica analize razgovora (usp. Yngve, 1970). Također 
se došlo do spoznaje (Sachs/Schlegloff i dr.) koliko je za tijek raz¬ 
govora važno aktivno sudjelovanje i govornika i slušatelja. 

Komunikacijske interakcije sastoje se, po svojoj prirodi, iz 
sljedova manjih jedinica ( adjacency pairs), a najčešće su posrijedi 
tri do četiri koraka: 

- Možete li mi reći koliko je sati? 

- Da, pet do tri. 

- Hvala. 

- Molim, nema na čemu. 

U načelu su monološki tekstovi jednostavnije ustrojeni: i oni 
uglavnom imaju početak, srednji dio i završetak, no samo jednog 
izvođača. Nadalje, njihovi adresati nisu istodobno na mjestu do¬ 
gađaja kako bi izrekli svoj prinos/komentar ili pak neslaganje. 

Izmjena sugovornika može se zbivati na sljedeće načine: vla¬ 
stitim ili tuđim izborom (također neverbalno), sa stankom ili bez 
nje, zatim preklapanjem i napokon prekidanjem. 

U tom su kontekstu važni takozvani signali slušatelja ( back - 
-channel behavior): riječ je o reakcijama slušatelja kojima se izraža¬ 
va pozornost i komentira. I ti signali mogu biti popraćeni never¬ 
balnim signalima (mimikom, gestama, kontaktom očiju). Ništa 
manje nije važna okolnost da osim slušatelja razgovoru mogu 
pribivati i suslušatelji, slušni svjedoci. Govornik može predati 
dalje svoj red, no on ga može i braniti: gestikulacijom, glasnijim 
govorom ili pak ponavljanjima. 

Prinosi razgovoru mogu biti inicirajući ili respondirajući. 
Respondirajućim prinosima prinose prethodnoga govornika 
može se privesti kraju, proširiti ili nadopuniti. Isto tako, takvim 
se prinosom govornik može nadovezati na dio prethodnoga pri¬ 
nosa ili mu se može usprotiviti. 

Kod mene se događa ista stvar. 

Znaš, ipak te moram ispraviti. 

Osim toga, ima i iskaza koji u određenim okolnostima mogu 
dovesti do sukoba. 

Važna je činjenica da se prinosi komunikacijskih partnera 
međusobno određuju, primjerice u interakciji liječnika i pacijen¬ 
ta, nastavnika i učenika, ali i u parovima: pozdrav — odzdrav. 



pitanje — odgovor, predbacivanje — opravdavanje, prijedlog 
— protuprijedlog. 

Razgovori se sastoje od uvoda, srednjega dijela i završnice. 
Uvodi razgovora uglavnom služe stvaranju slike o sebi i fatičke 
su naravi. Stoga ne podliježu kreativnoj prisili: u njima je riječ o 
vremenu ili zdravstvenom stanju sugovornika i tome slično. Što 
je sugovornik bliži, to je uvodni dio razgovora kraći. I raspoloži¬ 
vo vrijeme te ponajprije stupanj konvencionaliziranosti razgovo¬ 
ra utječu na početni dio. 

Srednji dio razgovora tematski je fiksiran. Zbog toga ga u 
takozvanom small talku, ležernom čavrljanju, fatički elementi 
mogu gotovo potpuno istisnuti ili potisnuti u drugi plan. Ča¬ 
vrljanje se od diskursa može razlikovati otprilike ovako: ili se 
razgovara da bi se obradila neka tema, ili se obrađuje neka tema 
da bi se razgovaralo. 

Prinosi moraju tematski „odgovarati" i biti prihvaćeni. Zbog 
digresija treba se ispričati, a najčešće se i najavljuju. Svi sugovor¬ 
nici moraju istovremeno završiti razgovor, osim ako netko još na¬ 
knadno počne govoriti, čime razgovor zapravo počinje iznova. 

Završetak razgovora obično je popraćen i neverbalnim po¬ 
našanjem (pospremanjem papira, vađenjem kutije cigareta). 

I završetak i početak mogu biti razvučeni — kada tko dugo 
ne prelazi na stvar, uglavnom želi razgovarati o nečem neugod¬ 
nom. 

Za većinu nespretnosti u razgovorima postoje ispravljački 
mehanizmi. Međutim, većinom se sudionici razgovora nastoje 
držati maksime kooperativnosti, jer se to očekuje i od drugih 
i od njih samih. Implikature svakako imaju bitnu ulogu i zbog 
mogućnosti nerazumijevanja. 

Stoga se u zadnje vrijeme sve veće značenje i pozornost pri¬ 
daju istraživanju nesporazuma i nespretnosti svake vrste, no po¬ 
najprije konfliktima u razgovoru. 

Sve široj publici obraća se i istraživanje strategija manipula¬ 
cije (primjerice u političkom i gospodarskom marketingu). Usta : 
novljavanje interakcijskih sekvenci posljednjih je desetljeća tako 
pridonijelo i većoj osjetljivosti na jezične manevre nagovaranja i 
obmane. Pritom se ne radi samo o usmenoj komunikaciji (radio i 
televizija) već u povećanoj mjeri i o kritičkoj analizi pisanih tek¬ 
stova, napose u novinstvu. 

Već je spomenuta uloga neverbalnog ponašanja. U usmenom 
govoru komunikacijsku ulogu imaju i paralingvalni signali: in¬ 
tonacija u znatnoj mjeri pridonosi značenju. 

Na makropodručju su uloge sudionika bitni upućivački čini¬ 
telji za tijek razgovora: nije svejedno tko razgovara s kim, kada, 
o čemu i kako. Ti su činitelji podložni znatnim društvenim i po¬ 
vijesnim mijenama i moraju se posebno učiti pri usvajanju stra¬ 
nog jezika. Razlikuju se ove uloge: stalne, znači institucionalizi¬ 
rane statusne uloge (roditelji: djeca, pretpostavljeni: podređeni) 
te funkcionalne uloge (stručnjak, svjedok). Uloge se, dakako, 
mogu i preklapati. 

Često može doći do konflikta uloga, što se odražava i jezič¬ 
no: 


Što Vam pada napamet! Znate li Vi uopće s kim razgovarate?! Kao 
predsjedavajući Vam oduzimam riječ i prekidam sjednicu na pola sata. 

S njemačkoga preveo Velimir Piškorec 



Literatura 

Austin, J. L., Hozo to Do Things voith Words, Cambr., Mass v 1962. 

Zur Theorie der Sprechakte , Stuttgart, 1972. 

Badura, B., Kommunikative Kompetenz, Dialoghermeneutik und Interaktion - 
Eine theoretiscke Skizze, u: Badura/Gloy, Soziologie der Kommunikation, 
Stuttgart, 1972, str. 246 - 264. 

Ballmer, T., Brennenstuhl, W., Speech Act Classification, NY, 1981. 

Bayer, K., Sprechen und Situation. Aspekte einer Theorie der sprachlichen 
Interaktion , Tubingen, 2 1984. 

Beitrdge zur Dialogforschung, hgg. VVeigand E./Hundsnurscher F., 1991, 
Tubingen. 

Bergmann, J., Ethnomethodologische Konversationsanalyse, u: P. Schroder i 
H. Steger, Dialogforschung. Jahrbuch 1980 des Instituts fur deutsche 
Sprache (9 - 51), Diisseldorf, 1980. 

Braunroth, M., Seyfert, G., Siegel, K., Vahle, F., Ansdtze und Aufgaben der 
linguistischen Pragmatik , Frankfurt/M., 1975. 

Brinker, K./Sager, S. F., Linguistische Gesprdchsanalyse. Eine Einfuhrung, 
Berlin, 1989. 

Brown, G./Yule, G., Discourse Analysis, CUP, 1983. 

Burger, H., Das Gesprach in den Massenmedien, Berlin, 1991. 

Burger, H./Imhasly, B., Formen sprachlicher Kommunikation , Miinchen, 1978. 
Cohen, J., Speech Acts, u: „Current Trends in Linguistics" 12,1974, str. 173 
- 208. 

Cohen, T., Illocutions and Perlocutions, u: „Founđations of Language" 9, 
1973, str. 492 - 503. 

Dialoganalyse , seit 1986: Referate zu den Arbeitstagungen (2-jahrig), hgg. 
VVeigand E./Hundsnurscher F., Niemeyer. 

Deppermann, A., Gesprdche analysieren. Eine Einfuhrung , Opladen, 2001. 
Dieckmann, W., Information oder Uberredung. (Zum Wortgebrauch der 
politischen Werbung in Deutschland seit der Franzosischen Revolution), 
Marburg, 1964. 

Dittmann, J., (ur.) Arbeiten zur Konversationsanalyse, Tubingen Discourse 
Processes. A multidisciplinary joumal (Offiđai Journal of the Society for 
Text and Discourse), Nonvood, New Jersey (six times a year), 1979. 


256 


257 




Ehlich, K., Thesen zur Sprechakttheorie, u: Wunderlich,1972, str. 122 - 126. 
Erzdhlen im Alltag, Frankfurt/M., 1980. 

Ehrich, V./Saile, G v Uber nicht-direkte Sprechakte, u: Wunderlich, 1972, str. 
255 - 287. 

Eibl-Eibesfeld, I, Elementare Interaktionsstrategien, u: Heindrich W./Rump 
G. Ch. (Hgg.): Dialoge, Beitrage zur Interaktions- und Diskursanalyse, 
Hildesheim, 1979, str. 9 - 38. 

Eyer, R, Perlokutionen, Tiibingen, 1987. 

Falkenberg, G., Liigen. Grundzuge einer Theorie der sprachlichen Tduschung, 
Tiibingen, 1982. 

Franke, W., Elementare Dialogstrukturen: Darstellung, Anahjse, Diskussion, 
Tiibingen, 1990. 

Gobber, G., (ur.), La linguistica pragmatica, (Atti convegno, Milano, 1990), 
izd. 1992, str. 576. 

Goffman, E v Interaction Rituals, Frankfurt/M., 1967. 

Replies and Responses, u: Language in Society 5/3,1976, str. 257 - 313. 

Gottert, K.-H., Kommunikationsideale. Untersuchungen zur europdischen 
Kommunikationstheorie, Miinchen, 1988. 

Goody, E. N., (ed.), Questions and Politeness, CUP, 1978. 

Grewendorf, G., (Hg.), Sprechakttheorie und Semantik, Frankfurt/M., 1979. 

Grice, H. P., Logic and conversation, u: P. Cole/Morgan J. L.: Speech Acts, 
NY, 1975. 

Gumperz, J., Discourse strategies, Cambridge, 1982. 

Habermas, J., Vorbereitende Bemerkungen zu einer Theorie der kommunikativen 
Kompetenz, u: Habermas J./Luhmann, N.: Theorie der Gesellschaft oder 
Sozialtechnologie - Was leistet die Systemforschung?, Frankfurt/M., 
1971, str. 101 - 141. 

Have, P. ten, Doing conversational analysis. A practical guide, London, 1999. 

Henne, H., Sprachpragmatik, Tiibingen, 1976. 

Henne, H./Rehbock, H v Einfiihrung in die Gesprachsanalyse, Berlin, 2 1982. 

Hindelang, G., Auffordern. Die Untertypen des Aufforderns und ihre 
sprachlichen Realisierungsformen, Kiimmerle, 1978. 

Einfiihrung in die Sprechakttheorie, Tiibingen, 1983. 

Hundsnurscher, F., Does a dialogical vieiv of language amount to a paradigm 
in linguistics: Language as dialogue, u: Methodologie der Dialoganalyse 



(hgg.) Stati S./Weigand E., Beitrage zur Dialogforschung 3,1992, str. 1 
- 14. 

Hurth, L., Behauptungen als Sprechhandlungen?, u: Ehrich, V./Finke, P., 
1975. 

Hymes, D., Soziolinguistik. Zur Ethnographie der Kommunikation, Frankfurt/ 
M„ 1979. 

Ivanetić, N., Govorni činovi , Zagreb, 1995. 

Journal of Pragmatics, 1977, North Hollanđ, Amsterdam. 

Kallmeyer, W., (Hg.), Kommunikationstypologie. Handlungsmuster , 
Textsorten, Situationstypen / Diisseldorf, 1986. 

Keller, E., Gambits: conversational strategy signals, u: „Journal of 
Pragmatics" 3,1979, str. 219 - 238. 

Keller, R., Kollokutiondre Akte , u: „Germanist. Ling." 1 - 2,1977, str. 3 - 50. 

Klein, J., Die konklusiven Sprechhandlungen. Studien zur Pragmatik :, Semantik, 
Syntax und Lexik von BEGRUNDEN, ERKLAREN-WARUM, FOLGERN 
und RECHTFERTIGEN, Tiibingen, 1987. 

Leech, G., Principles of Pragmatics, Logman, 1983. 

LeonTev, A. A., Sprache - Sprechen - Sprechtatigkeit, Stuttgart, 1966/1971. 

Lewis, D., Convention: A Philosophical Study, Berlin, 1969. 

Levinson, St. C., Pragmatik, Tiibingen, 1990. 

Linell, R, A pproaching Dialogue. Talk, interaction and contexts in dialogical 
perspectives, Amsterdam, 1998. 

Linke, A./Nussbaumer, M./Portmann, R R., Studienbuch Linguistik, 
Tiibingen, 1991. 

Mass, U., Sprechen und Handeln. Zum Štand der gegemvdrtigen 
Sprachtheorie, u: „Spr. im techn. Zeitalter" 41,1972, str. 1 - 20. 

Mey, J. (ed.), Pragmalinguistics: theory and practice, Mouton, 1979. 

Mey, ]., Whose Language? A Study in Linguistic Pragmatics, Amsterdam, 
1985. 

Meyer-Hermann, R., Direkte und indirekte Sprechakte, u: „Deutsche 
Sprache" 1,1976, str. 1 - 19. 

Nehring, A., Sprachzeichen und Sprechakte, Heidelberg, 1963. 

Norrick, N. R., Expressive Ulocutionary Acts , u: „J. of Pragm." 2,1978, str. 
277 - 291. 


258 


259 



Nuyts, J./Verschueren, J., A comprehensive bibliography ofpragmatics, 
Amsterdam, 1987. i dalje. 

Oh, C./Dinneen, D. A., Presupposition, NY, 1979. 

Parret, H./Verschueren, J./Sbisa, M. (eds.), Possibilities and Limitations of 
Pragmatics. Proceedings ofthe Conference on Pragmatics , Urbino, 1979, 
Amsterdam, 1979. 

Petofi,}. S./Franck, D. (eds.), Prdsuppostionen in Philosophie und Linguistik, 
Frankfurt, 1973. 

Posner, R., Theorie des Kommentierens, Frankfurt, 1972. 

Pragmantax, Akten des 20. Linguistischen Kolloquiumus Braunschweig, 
1985, hrsg. A. Burckhardt - K. H. Korper, Tubingen, 1986. 

Prucha, J., Pragmalinguistics: East European Approaches, Amsterdam, 1983. 
Rehbein, J., Planen I., Elemente des Handlungsplans, II: Planbildung in 
Sprechandlungssequenzen, Trier, 1976. 

Rehbein, J., Handlungstheorien, u: „Stud. Ling" 7,1979, str. 1 - 25. 

Sacks, H./Schegloff, E. A./Jefferson, G., A simplest systematicsfor the 
organisation of turn-taking for conversation, u: „Language" 50,1974, str. 
696 - 735. 

Savić, S./Polovina, V., Razgovorni srpskohruatski jezik, (Institut za 
južnoslavenske jezike, Filozofski fakultet). Novi Sad, 1989. 

Sbisa, M., Linguaggio, razione, interazione . Per una teoria pragmatica degli atti 
linguistici, Bologna, 1989. 

Schegloff, E. A./Sacks, H., Opening up dosings, u: „Semiotica" 8,1973, str. 

2 - 327. 

Schiffrin, D., Approaches to discourse, Oxford, 1994. 

Schlieben-Lange, B., Perlokution - eine Skizze., u: „Spr. i techn. Zeitalter" 
52,1974, str. 319 - 333. 

Linguistische Pragmatik, Stuttgart, 1975. 

Schmidt, S., Texttheorie, Miinchen, 1973. 

Pragmatik I, Miinchen, 1974. 

Pragmatik II, Miinchen, 1976. 

Schneider, K. P., Small talk: Analysing phatic discourse, Marburg, 1988. 
Searle, J. R., Speech Acts. An Essay in the Philosophy of Language, 
Cambridge, 1969. 



A taxonomy of illocutionary acts (reprinted from the Minnesota studies in 
the phil. of Science), vol. 6/Lang. in Society 5,1976, str. 1-23. 

Indirect Speech Acts, Berkeley, 1974. 

Sitta, H., (ur.), Ansdtze zu einer pragmatischen Sprachgeschichte, Tubingen, 
1980. 

Somicola, R., Italienisch: Pragmalinguistik. Pragmalinguistica, Lexikon der 
romanistischen Linguistik (LRL) 1988, str. 169 - 188. 

Stati, S., II dialogo. Considerazioni di linguistica pragmatica, Napulj, 1982. 

Steger, H. u.a., Redekonstellationen, Redekonstellationstyp, Textexemplar, 
Textsorte im Rahmen eines Sprachverhaltensmodells, u: „Gesprochene 
Sprache", Diisseldorf, 1972, str. 39 - 97. 

Strawson, P., Intention and Convention in Speech Acts, u: „The Philosophical 
Revievv" 73,1964, str. 439 - 460. 

Stubbs, M., Discourse analy$is. The sociolinguistic analysis ofnatural language, 
Oxforđ, 1983. 

Tannen, D., Du kannst mich einfach nicht verstehen. Warum Mdnner und 
Frauen aneinander vorbeireden, Hamburg, 1991 (1990). 

Tumer, R. (ed.), Ethnomethodology, Penguin, 1974. 

van Dijk, T. A. (ur.), Discourse studies . A multidi$ciplinary introduction, sv. 

I: Discourse as structure and process, sv. II: Discourse as social interaction, 
London, 1997. 

Verschueren, J./Bertuccelli-Papi, M. (eds.), The Pragmatic Perspective, 
Selected papers from the 1985 Internat. Pragm. Conference, 

Benjamins, 1987. 

Verschueren, J. (ed.), Pragmatics at Issue, Selected papers from the 
Internat. Pragm-Conf., Antwerp, 1987. 

VVahmhoff, S./Wenzel, A., Ein 'hm' ist noch lange kein 'hm' - oder - was 
heifit klientenbezogene Gesprachsfiihrung?, u: Dittman, 1979, str. 258 
- 297. 

VVerlen, I., Ritual und Sprache , Tubingen, 1984. 

Watzlawick, P, u. a., Pragmatics of Human Communication, NY, 1967. 

Wunderlich, D., Die Rolle der Pragmatik in der Linguistik, u: „Der 
Deutschunterr." 22,1970, str. 5 - 41. 

Wunderlich, D., Pragmatik, Sprechsituation und Deixis, u: „Zts. 
Literaturwissenchaft und Ling." 1/2,1971, str. 153 - 190. 


260 


261 




Wunderlich / D., (ed.), Linguistische Pragmatik , Frankfurt/M., 1972. 
Wunderlich / D., (ed.), Studien zur Sprechakttheorie, Frankfurt, 1976. 
Yngve, V. A. L., On getting a word in edgezvise , u: Papers from the 6th 
regional meeting of the Chicago Ling. Society, Chicago, 1970, str. 567 
- 578. 


Richard Schrođt 


Tekstna lingvistika 


Temeljni pojmovi 

Opisom i raščlambom tekstova iz različitih perspektiva ba¬ 
vile su se već antička retorika i poetika te filologija, a poslije i 
pravne znanosti te teologija. Od novijih znanstvenih disciplina 
što se također bave tekstom treba spomenuti psihologiju, povi¬ 
jesne znanosti te znanost o književnosti. Jezikoslovne discipline 
što se bave određenim područjima suvremene znanosti o tekstu 
jesu stilistika i funkcionalna rečenična perspektiva. Stoga pojam 
znanosti o tekstu obuhvaća interdisciplinarnu znanost što opi¬ 
suje i objašnjava različite aspekte jezične uporabe i komunikacije 
u međuodnosima. Povremeno se kao nadređena znanost odre¬ 
đuje i tekstna teorija: ona opisuje pravilnosti što se pojavljuju u 
svim tekstovima i pripadaju tekstualnosti. Tekstna se lingvistika 
počela razvijati 1970-ih godina i svojim je pristupom potpuno 
preokrenula dotadašnji, uobičajeni pristup jeziku — tekst je po¬ 
stao osnovnom jezičnom jedinicom, a svi se ostali jezični ele¬ 
menti određuju u odnosu prema tekstu. Tekst pak kao osnova 
komunikacije zbroj je komunikativnih signala što se pojavljuju 
unutar komunikativne interakcije. Uopćeno bi se kao osnovna 
zadaća tekstne lingvistike moglo odrediti ispitivanje ustrojstva 
konkretnih tekstova u sklopu njihova funkcioniranja, znači u 

njihovoj upotrebi i svrsi, njihovu proizvođenju, njihovoj obradi 
kod primatelja. Pritom se razvijaju i ispituju postupci kojima se 
znanstveno objašnjava naše intuitivno i uglavnom automatizira- 
no razumijevanje teksta. 

Raščlanjivanje teksta na podsustave kvalitativno se razlikuje 
od raščlanjivanja na gramatičke konstituente zbog toga što se svi 
ti podsustavi mogu dalje raščlanjivati a da nužno ne sadrže reče¬ 
nice. Time što se tekstna lingvistika bavi tekstom kao osnovnom 
jedinicom ispitivanja i istražuje njegovu tekstualnost ona nadi¬ 
lazi klasične lingvističke postavke i ustanovljava se kao zasebna 
disciplina. U njezine se zadaće ubraja i karakteriziranje različitih 
vrsta tekstova s različitim tekstnim funkcijama, a na temelju ra¬ 
zličitog konstituiranja teksta. 

Pitanje o razlici između teksta i ne-teksta dovodi nas najprije 
do različitih povijesnoznanstvenih pristupa fenomenu tekst. Na 
početku tekstne lingvistike najprije se nalazi istraživanje nadre- 
čeničnih upućivačkih elemenata u koje ubrajamo zamjenice, nad- 
rečenične čestice s anaforičkom funkcijom (upućuju unatrag) i 
kataforičkom funkcijom (upućuju unaprijed), kao i različite ko- 
nektore. Takva tekstna lingvistika usmjerena na jezični sustav 
proširuje jezično područje znaka s područja jezične razine rečeni¬ 
ce na tekst. Smatra se lingvistikom jezika ( langue ) i opisuje tvorbu 
teksta na temelju općih jezičnosustavnih zakonitosti. Taj se pra¬ 
vac tekstne lingvistike dakle temelji na strukturalističkoj metodi, 
a često i na generativističkom konceptu. Najvažniji je pojam na 
tom području koherentnost: koherentnost označuje gramatičke, 
sintaktičko-semantičke odnose između rečenica i drugih jezič¬ 
nih elemenata u slijedu rečenica. Predstavnicima toga pravca 
prigovara se da tekst shvaćaju kao izoliranu, statičnu tvorbu i 
da zapostavljaju uklopljenost u konkretnu komunikacijsku situ¬ 
aciju. Zbog tog je razloga malo poslije nastala komunikacijski 
usmjerena tekstna lingvistika. Razvila se na temeljima lingvi¬ 
stičke pragmatike, a posebno se bavi socijalnim i situacijskim 



pretpostavkama te odnosima komunikacijskih partnera. Temelj¬ 
ni je metodološki koncept toga pristupa teorija jezičnih činova 
i općenito teorija djelovanja. Tekst se ne određuje napose kao 
gramatički povezani slijed rečenica, već kao jezično djelovanje s 
određenom svrhom i u određenome komunikacijskom odnosu 
prema komunikacijskim partnerima. Posebno je važna komuni¬ 
kacijska funkcija, po kojoj tekst dobiva određeni komunikacij¬ 
ski smisao. U skladu s tim se dihotomija langue — parole (je¬ 
zik — govor), kompetencija — performancija proširuje pojmom 
komunikacijske kompetencije; komunikacijska se kompetencija 
može odrediti kao sposobnost govornika da s pomoću jezičnih 
iskaza ostvari svoju komunikacijsku namjeru. Komunikacijski 
usmjerene postavke u međuvremenu su se razvijale i u sklopu 
drugih lingvističkih pravaca. Očita je, međutim, opravdanost 
integriranja obaju pravaca jer komunikacijska funkcija tekstova 
određuje i formalnogramatičku tekstnu strukturu (uzmimo kao 
primjer tekstne vrste poput recepta za pripremanje jela i upute 
za upotrebu). Stoga je primjeren integrativni pojam teksta kako 
ga u nekoliko radova razrađuje Klaus Brinker; takav je pojam 
možda i izlaz iz poteškoća definiranja teksta. Brinker (1992, str. 
17) daje ovu definiciju teksta: „Termin tekst označava ograničeni 
slijed jezičnih znakova koji je u sebi koherentan i koji kao cjelina 
ima prepoznatljivu komunikacijsku funkciju." 

Sljedećim ćemo primjerom pokušati pojasniti poteškoće u 
definiranju pojma tekst. 

Bilo je kuhno i đipahne tovke 
na vabjaku rovko zadronjase; 

nemujne sasvim bjehu zorolovke 
I rućkale su šturnjače zdomašne! 

L. Carroll, Što je Alica otkrila iza zrcala, 

Zagreb, 1989, str. 138, preveo Antun Šoljan 

Pojedinačno su rečenice te pjesmice besmislene. Gramatič¬ 
ka međuzavisnost (kohezija) očituje se najprije samo unutar 
rečenica: „Rućkale su šturnjače zdomašne!" I predikat (rućkale 
su) i subjekt (šturnjače) upućuju na glagolski odnosno imenički 
oblik množine. Kao znakove kohezivnosti slijeda rečenica mogli 
bismo odrediti glagolska vremena što se ponavljaju: aorist (za- 
dronjaše, bjehu) i perfekt (bilo je, rućkale su), zatim ponavljanje 
obrazaca (rekurencija) te upotrebu veznika. Krenemo li od si- 
stemskolingvističkog pojma teksta, taj ulomak ne bismo mogli 
odrediti kao tekst . Drugo je, međutim, pitanje ima li ta jezična 
tvorba smisleni slijed (koherentnost). Koherentnost je, naime, 
rezultat raspoznavanja smisla; ako recipijent u okviru svog zna¬ 
nja o svijetu i svojih imaginativnih sposobnosti može razotkriti 
smisao te tvorbe, onda i u tom primjeru možemo govoriti o ko¬ 
herentnoj cjelini, dakle o tekstu. Za recipijenta je taj ulomak pri¬ 
hvatljiv zbog prepoznatljivih međusobno povezanih rečeničnih 
struktura i sasvim očite igre riječima; time dobiva i smisao pa se 
prema kriterijima komunikacijskog pristupa može odrediti kao 
tekst. 

Navedeni primjer pokazuje da su situacijska uklopljenost te 
zajedničko znanje o svijetu producenta i recipijenta presudni za 
određivanje neke jezične tvorbe kao teksta. Samo onaj tko pro¬ 
nalazi mogućnost interpretacije htjet će u tom primjeru govoriti 
o tekstu . Situacijska uklopljenost tu se pojavljuje u obliku knji¬ 
ževnog djela odnosno prepoznatljivoga književnog žanra, pa 
njegovi sadržaji unaprijed osiguravaju tekstualnost. 


Koherentnost 

Postoje različiti odnosi koji rečenice povezuju u tekstove i 
koji se mogu opisati u okvirima sistemske lingvistike. Ukupnost 
tih odnosa naziva se katkad kohezijom (za razliku od koheren¬ 



tnosti), ali se često govori i o tekstnoj koherentnosti; prednost 
možda treba dati pojmu koherentnost jer se s obzirom na povi¬ 
jest termina razlika između kohezije i koherentnosti teško može 
odrediti. U najvažnije pojave tekstovne koherentnosti ubrajamo 
oblike ponavljanja: određeni se izraz ponavlja referentno isto¬ 
vjetnim izrazom. Uglavnom se imenica ili imenički sklop u slje¬ 
dećoj rečenici nadomješta zamjenicom ili nekom drugom imeni¬ 
com, odnosno nekim drugim imeničkim sklopom: 

Pristupih sestri i kazah joj za cedulju. Ona me otisnu. 

Matija Lisičar, Bolesna savjest 
, Ljerka Njerš pripada onim stvaraocima kojima se s radošću ide u pohode. 

Artizana čudne privlačnosti. 

Ako se na početku rečenice nalazi zamjenica u anaforičkoj 
funkciji, njome se mogu supstituirati ne samo elementi u nepo¬ 
srednoj blizini, na primjer u prethodnoj rečenici, već i veći dije¬ 
lovi teksta: 

Samo je ipak bilo i nešto čemu se osmjehnuo: iz jednog ministarstva do¬ 
bio je od samog ministra prijedlog da pođe kao delegat i ekspert na jedan 

međunarodni kongres za razoružanje... 

To je zgodno; pogotovu ako će s njime moči i Mia! 

August Cesarec, San doktora Prospera Lupusa 

Ponavljanje je moguće i onda kada ne postoji referentni iden¬ 
titet, nego su oba izraza povezana samo značenjskim odnosom 
(semantički kontigvitet): 

Na kraju ulice nalazi se nekoliko nebodera. Oko podneva je na pločniku 

velika gužva. 

Pretpostavlja se da je izraz ulica poznat; nadalje se podrazu¬ 
mijeva da sugovornik zna da ulice imaju pločnik. Riječ pločnik 
stoga implicitno upućuje na riječ ulica. I tu je presudno znanje o 

svijetu - ono, naime, omogućuje semantički kontigvitet, a time i 
tekstno povezivanje. U slijedu rečenica: 

Približavao sam se kući. Pas je počeo lajati. 

pretpostavlja se da psi obično najavljuju dolazak neke osobe. 
Ako bismo u tom nizu kao drugu rečenicu imali rečenicu: 

Mačka je počela mijaukati. 

kohezivni bi odnos među rečenicama bio dosta slabiji. Izrazi se 
mogu i izravno ponavljati (rekurentnost): 

Put je dug, put je uzak. 

U navedenom se primjeru ponavlja i istovrsna rečenična 
struktura: takvu istovrsnost nazivamo paralelizmom. Koheziv¬ 
no mogu djelovati i sintaktičko-semantički tekstni odnosi među 
rečenicama bez eksplicitnoga upućivačkog ili veznog izraza: 
Motor je stao. Nismo više imali benzina. 

Druga rečenica stoji u uzročnom odnosu prema prvoj rečeni¬ 
ci. Tekstno povezivanje moguće je i specificiranjem: 

Priznala je: Nikada više ne bi pobjegla. 

te situiranjem: 

Bilo je rano jutro. Prvi tramvaj cvileći je zaokretao za ugao. 

Kohezivno djeluju i konektori, primjerice i, ili, također, te 
zajedničke glagolske kategorije kao vrijeme, aspekt, način. U 
govornom je jeziku važno tekstno tvorbeno izražajno sredstvo 
intonacija. 


Tekstna tema 

Koherentni niz rečenica sam po sebi još ne čini tekst, to je po¬ 
kazao i primjer na početku. Tekstovi nastaju tek time što imaju 
temu odnosno tematsku strukturu. I u svakodnevnom se govo¬ 



ru određuje tema nekog teksta. U tom se smislu tema može ra¬ 
zumijevati kao globalno značenje nekog teksta, jezgra tekstnog 
sadržaja. Ta sadržajna jezgra često se pojavljuje kao naslov, po¬ 
vremeno kao istaknuta rečenica ili u obliku uvodnog ili doda¬ 
nog sažetka. Temom se može smatrati najšira skraćena verzija 
tekstnog sadržaja. Tako su o istoj temi mogući različiti tekstovi, 
kao što jedan te isti tekst ovisno o komunikacijskoj namjeri reci- 
pijenta može imati različite teme (na početku citirani tekst mo¬ 
gao bi se shvatiti i sasvim drukčije). Nadalje se mogu razlikovati 
glavna i sporedne teme; sporedne su teme sadržane u glavnoj 
temi. Iz teksta se do teme može doći različitim koracima apstra- 
hiranja i redukcije a da se pritom ne koristi općevažećim postup¬ 
kom preoblikovanja, što bi se moglo formulirati generativistički. 
Prema načelu raščlambe Praške škole na temu i remu moguće 
je odrediti različite tematske razine sve do tematske strukture 
rečenice. To se načelo može primijeniti i na nadrečeničnoj razi¬ 
ni, tako da se tekst može razumijevati kao slijed tema. U tom 
je smislu tema zadana, poznata ili kao poznata pretpostavljena 
informacija, dok je rema ono što se govori o temi, dakle nova in¬ 
formacija. Tema i rema se često preklapaju s područjem subjekta 
odnosno predikata u rečenici, međutim, to ne mora uvijek biti 
tako. U rečenici: 

Janko živi u Zagrebu. 

tema je Janko; živi u Zagrebu je rema, dok je u rečenici: 

U Zagrebu se svake godine održava smotra folklora. 

određenje mjesta u Zagrebu tema, a ostatak rečenice je rema. 
Iz jedne se teme rema može izvesti na različite načine. 

jednostavna linearna progresija - rema (R) prve rečenice posta¬ 
je temom (T) druge rečenice itd.: 

Mirna (TI) je kupila bicikl (Rl). Bicikl (T2 = Rl) stoji na tava¬ 
nu (R2). 


268 


269 


progresija s neprekinutom temom - u nizu rečenica tema ostaje 
konstantna, u pojedinim se rečenicama samo dodaje nova rema: 

Moj bicikl (TI) je nov (Rl). To (TI) je poklon od mog oca 
(R2). 

progresija s izvedenim temama - teme pojedinih rečenica izvo¬ 
de se iz jedne hiperteme: 

Njezina je kosa (TI) sijeda, ali njezine su oči (T2) još mlade. 
Njezin stas (T3) ne odaje godine. 

progresija raščlanjene reme - rema jedne rečenice raščlanjuje 
se na više tema: 

Ispred kuće (TI) stoje dva čovjeka (Rl = RT + Rl"). Jedan 
(T2' = Rl') puši (R2), drugi (T2" = Rl") pije (R2'). 


Razvijanje teme 

Komunikacijska funkcija teksta u načelu je povezana s odre¬ 
đenim oblicima razvijanja teme. Stoga se prema konkretnom na¬ 
činu razvijanja teme može zaključiti o kojoj se komunikacijskoj 
funkciji radi. Opis i analiza razvijanja teme često su važni i za li¬ 
terarnu interpretaciju. Pojedine vrste razvijanja teme različito su 
strukturirane. Najjednostavnije je deskriptivno razvijanje teme: 
nadređena tema prikazuje se s podtemama. Toj vrsti razvoja 
teme odgovaraju tradicionalne tekstne vrste izvještaj i opis, pri 
čemu se izvještaj odnosi na jedinstveni ili povijesni događaj, dok 
se opis odnosi na pravilni, opetovani događaj (primjerice izra¬ 
da nekog predmeta) ili na obilježja nekog predmeta odnosno 
živog bića. Opisno razvijanje teme karakteristično je za infor¬ 
mativne i instruktivne tekstove (vijesti, leksikonske natuknice, 
upute za upotrebu). Narativno, pripovjedno razvijanje teme jest 
složenije: tematske su kategorije komplikacija (prikaz neobič¬ 
nog događaja) i rezolucija (razrješenje komplikacije). Daljnja su 



tematska područja evaluacija (vrednovanja i procjene pripovje¬ 
dača), orijentacija (podaci o mjestu i osobama) te koda (moralna 
pouka). Argumentativno razvijanje teme u osnovi se temelji na 
shemi logičnog zaključivanja: na temelju antecedentnih uvjeta 
što opisuju pojedine iskaze izvodi se zaključak na osnovi općih 
zakonitosti koje opisuje određeni događaj. To temeljno trojstvo 
tematskih područja najbolje se iskazuje u objašnjavajućim teks¬ 
tovima, tako da se taj oblik može označiti i kao eksplikativno 
razvijanje teme. Ono je također osnova i svih drugih argumen- 
tativnih tekstova u kojima se na temelju argumenata i podataka 
može izvesti zaključak o nekoj tezi. U svim je vrstama argumen- 
tativnih tekstova uglavnom svrhovita rekonstrukcija elemenata 
argumentacije odnosno pravila zaključivanja što nisu eksplicit- 
no izražena. Takav postupak može konačno dovesti do kritičke 
analize teksta, čime se razjašnjavaju procjene i vrednovanja što 
su osnova nekog teksta. 


Tekstne vrste i tekstne funkcije 

Osnovne funkcije: organonski model 
i tipologija govornih činova 

Komunikacijska funkcija nekog teksta može se odrediti na 
različite načine. Vrlo je korisna primjena kategorija tipologije 
govornih činova. Različiti su pokušaji takvog kategoriziranja, 
a potpuno zadovoljavajuće podjele zasad još nema. Kategorije 
jezičnih djelatnosti prema Searleu (1979) tako su rasprostranje¬ 
ne da čine dovoljno sigurnu osnovu: 1. zahtjev (govornik G po¬ 
kušava slušatelja S navesti da obavi određenu radnju); 2. savjet 
(G utvrđuje da je određeno buduće djelovanje u interesu S); 3. 
obećanje (G se obvezuje prema S da će izvršiti određenu radnju); 

4. tvrdnja, ustanovljavanje, potvrđivanje, informiranje (G preu¬ 
zima obvezu prema S o istinitosti iskaza), 5. pitanje (G pokušava 
dobiti određenu informaciju od S). Za to jezično djelovanje po¬ 
stoje različite konvencionalne odnosno gramatičke mogućnosti 
izražavanja, primjerice rečenični tip, glagolske kategorije (način, 
vrijeme, broj, lice), čestice, intonacija. Tekstovi se dakle mogu 
odrediti prema tome koje se govorno djelovanje niže u slijedu. 
Iz toga proizlazi određena ilokucijska struktura. Na temelju te 
tipologije mogu se izvesti različite tekstne funkcije. Općeprihva¬ 
ćen je organonski model Karla Biihlera (1934), kojim se razli¬ 
kuju prikaz, izraz i apel, međutim, nužno je tu razliku još dalje 
diferencirati. Ako se organonski model nadopuni tipologijom 
ilokucije može se 1. prikazu (informaciji) i 2. apelu dodati još i 
3. obligacija, 4. kontakt i 5. deklaracija (Brinker). Primjeri za te 
funkcijske tipove jesu: 1. vijest, izvještaj, stručni tekst; 2. rekla¬ 
mni tekst, propagandni tekst, uputa za uporabu, zakonski tekst, 
propovijed, 3. ugovor, jamstvo, prisega, ponuda; 4. čestitka, su¬ 
ćut; 5. imenovanje, oporuka, punomoć. 


Tekstne vrste 

Tekstne su vrste klase tekstova što se mogu uvrstiti u odre¬ 
đene složene obrasce djelovanja. Tekstne vrste tvore dio iden¬ 
titeta nekog teksta. U tekstnoj se lingvistici pokušavaju opisati 
tekstne vrste na temelju određenih obilježja, slično kao što se fo¬ 
nološki sustav nekog jezika može opisati određenim obilježjima 
(primjerice zvučno - bezvučno). Temelj fonoloških obilježja je, 
međutim, čvršći nego na području tekstne lingvistike. Sva se fo¬ 
nološka obilježja mogu svesti na akustičke i biološke fenomene 
što mogu biti točno izmjereni i opisani. Naprotiv, temelj za obi¬ 
lježja tekstnih vrsta je sporan jer nema prirodoznanstveno opi- 

siv temelj, već se svodi na konvencionalnu praksu i naslijeđene 
oblike. Stoga je za klasifikaciju tekstnih vrsta bilo vrlo mnogo 
različitih prijedloga. Za klasificiranje su predlagani sljedeći kri¬ 
teriji: predmet i cilj teksta, tipovi dijelova teksta, komunikacijski 
kriteriji i drugo. Ti su kriteriji primjenjivi kako na obilježja sa¬ 
moga teksta (primjerice, određeni oblici uvoda i kraja) tako i na 
tvorbu teksta (recimo s obzirom na broj sudionika u razgovoru, 
spontane i nespontane oblike i slično). Tome još treba pridodati 
i problem književnih tekstnih vrsta. One se ne mogu uvijek jed¬ 
noznačno obuhvatiti jezikoslovnim pojmovima i metodama jer 
proizlaze iz određenog oblika književnog naslijeđa. Kao kriterij 
od posebne važnosti navodi se dihotomija govoreno — pisano. 
Korisno je i razlikovanje književnih tekstova i uporabnih teksto¬ 
va. Uporabne tekstne vrste su socijalno normirane složene she¬ 
me djelovanja. Najvažnija obilježja za ograničavanje uporabnih 
tekstova su prema Barbari Sandig (1972) govoreno, spontano i 
monološki. Tako su, primjerice, znanstvene rasprave i rasprave 
na tribinama govorene +, spontane -, monološke Dodatnim 
obilježjima za prostorno i vremensko određenje, za jezični oblik 
početka i završetka teksta te za konvencionalno utvrđenu građu 
teksta Sandig dolazi do složene klasifikacije uporabnih teksto¬ 
va (1972, str. 118). Posebno izgrađenu klasifikaciju vrste pisa¬ 
ma daje Ermert (1979). Pri svim tim klasifikacijama pojavljuje 
se problem utemeljenosti inventara obilježja što se ne temelji na 
univerzalnim opozicijama, već je opravdan samo u pojedinač¬ 
nim primjerima, a i onda se pojavljuju problematična obilježja, 
primjerice obilježje „preporučeno" kod Ermerta, što analitički 
nema nikakve važnosti. 

Stoga se tekstna vrsta može odrediti i kao karakteristični, 
nadindividualni način govorenja ili pisanja, vezan za opetova¬ 
ne i društveno strogo određene govorne konstelacije. Konstante 
koje određuju tipičnost jesu mjesto, vrijeme, vanjski okvir djelo¬ 
vanja, socijalna uloga sudionika, njihove intencije i tema. 

Noviji razvoj 

djelom Od rečenice do teksta - teoretsko-metodološke pretpostavke 
nadrečeničnog jedinstva (Zagreb, 1984). Tri godine zatim objavljen 
je Uvod u lingvistiku teksta Mirne Velčić (Zagreb, 1987). Zrinjka 
Glovacki-Bemardi objavljuje 1990. godine studiju O tekstu (2. iz¬ 
mijenjeno i dopunjeno izdanje 2004), a na postavkama tekstne 
lingvistike temeljene su njezine Osnove njemačke gramatike (Za¬ 
greb, 1996, 2. izdanje 2001). 

Tekstna je lingvistika danas područje kako u mnogim dodir¬ 
nim točkama interdisciplinarnog istraživanja tako i u primjeni. 
Psihologija, kognitivne znanosti, psihijatrija i neuropsihologija 
pridonose integraciji modela obrade i pohrane informacija. Socio¬ 
logija, kulturna antropologija i znanost o književnosti važne su 
radi opisa naslijeđenih oblika i odgovarajuće (poetske) funkcije. 
Važno primijenjeno područje je također i znanost o prevođenju. 
Razjašnjenju osnovnih komunikacijskih funkcija pridonose kako 
semiotika tako i računalna znanost (umjetna inteligencija). Kri¬ 
tička analiza diskursa istražuje i raščlanjuje oblike javne i institu¬ 
cionalne komunikacije s obzirom na vrste pogrešnog ponašanja 
(primjerice predrasude). Tako je tekstna lingvistika postala jed¬ 
nim od najvažnijih područja jezikoslovnih istraživanja i neospor¬ 
no je važna nadopuna sistemskoj lingvistici. 

S njemačkoga prevela i preradila 
Zrinjka Glovacki-Bemardi 



Adam, J.-M., Elements de linguistique textuelle: theorie et pratique de V 
analyse textuelle, Liege, 1990. (2. izd.). 

Allen, G., Intertextuality, London, 2000. 

Brinker, K., Linguistische Textanalyse , Eine Einfiihrung in die Grundbegriffe 
und Methoden , Berlin, 1985. 

Brinker, K., Antos., G., Heinemann, W., Sager, F. S., (ur.), Text- 
und Gesprdchslinguistik/Linguistics ofText and Conversation. Ein 
internationales Handbuch zeitgenossischer Forschung/An International 
Handbook of Contemporary Research , 1. Halbband, Volume 1, Berlin 
- New York, 2000. 

Connexity and Coherence, Analysis ofText and Discourse, ur. W. Heydrich, 
F. Neubauer, J. S. Petofi, E. Sozer, Berlin - New York, 1988. 

Coseriu, E., Textlingui$tik — Eine Einfiihrung , hrsg. u. bearb. v. J. 
Albrecht, Tiibingen, 1981. (Tubinger Beitrage zur Linguistik 109). 

Dressler, W. U., Einfiihrung in die Textlinguistik, Tiibingen, 1973. (2. izd.). 

Fritz, G., Kohdrenz, Grundfragen der linguistischen Kommunikationsanalyse, 
Tiibingen, 1982. 

Fish, S., Doing what comes naturally: change, rhetoric and the practice of 
theory in literary and legat studies , Oxford, 1989. 

Fix, U., Adamzik, K., Antos, G., Klemm, M., (ur.), Brauchen wir einen 
neuen Textbegriff? , Frankfurt am Main, 2002. 

Fowler, R., Language in the news — dicourse and ideology in the press, 
London, 1991. 

Glinz, FL, Textanalyse und Verstehenstheorie I, Frankfurt/M., 1973. 

Glovacki-Bemardi, Z., O tekstu , Zagreb, 1990, 2. izd. 2004. 

Harris, Z. S., Discourse Analysis, u: „Language" 28/1952, str. 1 — 30. 

Heinemann, W., Viehweger, D., Textlinguistik: Eine Einfiihrung , 
Tiibingen, 1991. (Reihe germanistische Linguistik 115). 

Hodge, R., Kress, G., Language as ideology, London, 1993. (2. izd.). 

Ivanetić, N., Uporabni tekstovi, Zagreb, 2004. 

Joshi, A., Webber, B. L., Sag, I., Elements of Discourse Understanding, 
Cambridge, 1981. 


Kalverkamper, H v Orientierung zur Textlinguistik, Tiibingen, 1981. 
(Linguistische Arbeiten 100). 

Koch, W. A. (ur.), Strukturelle Textanalyse, Hildesheim - New York, 1972. 

Lavinio, C., Teoria e didattica dei testi, Firenze, 1993 (Biblioteca di italiano 
e oltre 4). 

Linguistica testuale: Genova, Santa Margherita Ligure, 8-10 maggio 1981, 
a cura di Lorenzo Coveri, Roma 1984. (Pubblicazioni della Societa di 
Linguistica Italiana 22; Atti del congresso intemazionale dei studi 15). 

Lotscher, A., Text und Thema. Studien zur thematischen Konstituenz von 
Texten, Tiibingen, 1987. 

Plett, H. F., Einfuhrung in die rhetorische Textanalyse , 1983. (5. izd.). 

Porhiel, S., Klingler, D. (ur.), L'unite Texte , Pariš, 2004. 

Riffaterre, M., Text Production, Columbia University Press, 1985. 

Silić, ]., Od rečenice do teksta - teoretsko-metodoloske pretpostavke 
nadrečeničnog jedinstva, Zagreb, 1984. 

Sowinski, B., Textlinguistik , Stuttgart, 1983. 

Todorov, Tz., Les genres du discours, Pariš, 1978 (Collection poetique). 
Velčić, M., Uvod u lingvistiku teksta, Zagreb, 1987. 

Widdowson, H., Text, Context, Pretext, Oxford, 2005. 



Kazalo 


A 

adverb, v. prilog 

afazija 135,145,148,149 

afrikata 142 

akadski 13 

akcent, v. naglasak 

akrolekt 228,229, 230,232,234 

aksiologija 160 

aktiv 15 

akustički 133,146, 272 
aktualizator 129,158,159 
albanski 29,136 
alofon 139,230 
anafora 203,205,264,267 

analitički 41,45, 86,87,129,136,161, 

164.169.273 

analiza 16,19,58,59,91,123,126, 
129,131,133,135,136,143,144, 
145,146,149,153,154,159,164, 
165,167,171,245, 252,253, 256, 

270.271.274 

analogija 18,19,53,58, 65 
analogna tvorba 47 
anketar 56,57, 66 
anomalija 18,19 
antimentalizam 123 
antinomija 102,107,108,133,155 
antropolog 123 
aorist 266 
apikalan 138 


apriorizam 145,152 
apstrahiranje 269 

apstraktan 84, 86,109, 130, 139,154, 
194, 206, 207 

arbitraran 100,112,116,166 
arbitramost 112,116,118,120 
area 61, 69, 70, 71 
arealna lingvistika 68, 73, 74 
argument 206,207, 208 
argumentacija 271 
argumentativan 219, 271 
arhaizam 73, 232 
arhifonem 142 
armenski 17, 33, 79, 80 
artikuliran 11,28, 33, 38, 100,156 
asimetrični dualizam 135 
asimilacija 128,141,221 
asocijativna gramatika, v. gramatika 

asocijativni odnosi/in absentia 107, 
115,116,129 

asonanđjski 64 

aspekt 37,102,123,127,144, 218, 
225,263, 268 
aspiriran 42, 43 
audicija 110 

autonomna sintagma 133,158 
autonomni monem 158 
avestički 36 


B 

baltički 46 

baskijski 29, 33,37, 40, 56, 78,91,93 
bazilekt 228,229,230,233,234 
bezvučan 43,140,141,142,146, 272 
biheviorizam 123,124,131,180 
bilabijalan 140,141,142 
bilingvalan 220,230 
bilingvizam, v. dvojezičnost 
binarizam 145,151,152 
blizak stil 233, 234 
bosanski 29 
bretonski 29,56 

broj 15,17,28, 37, 81,82, 85,158,272 
bugarski 136 


C 

cilj 206, 273 

č 

čakavski 43 
čelo 200 

čestica 15,196,248,249,264,272 
češki 29, 92,101,145 
član 15,60, 84 


D 

dalmatinski 29 
dalmatski 71 
danski strukturalizam, v. 
glosematika 


demarkativna funkcija 143 

denotativna ili referencijalna 
funkcija 144 

dentalan 140 

derivacija (izračun) 192,193,199, 

201, 202 

deskriptivizam 123 
determinacija 164,165 
difuzno 146,148 
diglosija 220, 221 

dihotomija 107, 108,110,111,112, 
113, 115,119, 135,137, 219, 265, 
273 

dijakron 50 

dijakronija 85, 102,107, 113,114, 
120,127,128,130, 136,155,171 

dijakronijska lingvistika 113,114, 
151,154,155 

dijalekt, v. narječje 
dijalektika 15, 23, 28 
dijalektizam 44 
dijalektologija 53, 55, 56 

đijatip 227, 228, 229, 230,231,232, 
233, 234, 235 

disimilacija 128 
disjunkcija 165 

diskurs 115, 159,184,187,189, 250, 
251,252, 255, 274 
distribucionalist 179 
distribucionalizam 86,123, 131 

djelovanje 14,16, 38,47, 53, 65,136, 
179, 218, 220, 223, 225, 229,230, 
245, 246, 247, 250, 251, 253,265, 
271, 272, 273 

dodatak 198 

dogovor/konvencija 14,114, 250 

dokaz jezične srodnosti 36, 77, 78, 
80, 81, 82 



dopumbena razdioba 
(komplementarna distribucija) 
182,185 

dopuna 158,197, 198, 201 
druga artikulacija 157 

dvojezičnost 150, 221, 222, 229, 230, 
232 


E 

egipatski 13, 80 
egzaktne znanosti 47,107 
ekonomija 155,156 
eksplidtnost 190, 219, 247, 268, 271 
eksplikativan 271 
eksterna lingvistika 107,112 
ekvipolentan 142 
ekvivalencijski razred 189 
empirijski 10, 87,145, 220, 226 
episemem 181 
etimologija 18,21,23, 68 
etimološki 17,19, 29, 44, 48 
etnografija 133 
etnografija govora 223, 224 
etnografija komunikacije 220,223, 
224 

etnolingvistika 124 
evaluacija 271 


F 

figura 112,113,114,166,167 
filologija 18, 263 
filološki 19,106 

filozofija 15, 21, 22, 23, 25, 30, 31,45, 
46, 106,125, 162, 245 


filozofska gramatika 22,30 
finski 29, 33,40, 77,91,133 
flamanski 29 
fleksija 15,19 
fonacija 109,110 

fonem 79,101,102,116,118,124, 

137,138,139,140,141,142,143, 
145,146,148,149,153,154,156, 
157,165,166,167,181,182,183, 
184,185,222 

fonematski 138,141,149 
fonetičar 66,122,124,161 

fonetika 21,49,53,56,64, 65,101, 

121.124.128.133.136.153.160, 
167,180,181,201 

fonetska forma 192 
fonetski zapis 57 
fonolog 124,169 

fonologija 102,124,132,133,135, 

136.139.150.153.154.155.160, 
171,181,184,185,197 

forma 38, 85,108,119,130,137,164, 
166,167,192,207 

formalan stil 221,232, 233, 234 
francuska lingvistička škola 105,125 

francuski 32,56,58,59, 62, 63, 80, 88, 
101,115,117,129,143,151,155, 
162,168,170,221 

fraza 193 

frekvencija 156,158 
frikativ 142 

funkcija 9, 21, 24,30,31,32, 33, 34, 
38,41,84,108,109,118,125,135, 
136,137,140,143,144,152,153, 
154,158,159,165,166,181,191, 
192,205,224,247,264,265,267, 
270,271,272,274 
anaforička funkcija 264,267 
demarkativna funkcija 143 
denotativna ili referencijalna 


278 


279 


funkcija 144 

emotivna ili ekspresivna funkcija 
144 

fatička funkcija 144 
funkcija izražavanja 144,153 
funkcija poziva 144 

funkcija predstavljanja 144 
kataforička funkcija 264 
komunikacijska funkcija 31,153, 
154, 265,270, 271, 274 
kulminativna funkcija 143 
funkcional 158,159 

funkcionalizam 122,131, 145,150, 
152,153, 156 

funkcionalna rečenična perspektiva 
144,263 

funkcionalna uloga 256 
funkcionalni monem 158 
funkcionalno-situativni stilovi 232 
funktiv 165,166 


G 

galoromanski 56, 59, 61 

genitiv 86,142 

geografska lingvistika 48, 59,64, 65, 
67, 68,69 

germanist 54,123,132 

germanski 29, 40, 41,42,43, 59, 60, 
67,80,92,150 

gesta 246,254 

glagol 15,18,36,47, 73, 85, 88, 92, 
93,94, 95,194,196, 197, 201, 206, 
207, 247,248,250 
neprelazni glagol 15, 92, 93, 94 
prelazni glagol 15, 92, 93, 94,197, 
206 

glagolsko vrijeme 266, 272 


glas 9,10,15,17,18, 20, 21, 26,27, 

28,33, 34,36,37, 38, 39,41,46,47, 
64,74, 79, 81,100,101,102,111, 
115,116,118, 119,123,124,130, 
136,137,138,139,140, 141,154, 
156,164,165,181,182 

glasovna slika 107,110,111,117, 

118,132 

glasovne razlike 118,119,137,138,154 
glasovni pomak 42, 43 
glasovni zakon 46, 48, 65, 83 
glosem 183 

glosematika 86,116,122, 131,138, 
151,161,162, 163,168 

glosematika/Danska škola 108,161 
glotalizirano 146 
gotski 36,41, 42,103 

govor 10,12, 15, 16, 20,21,23, 26, 28, 
31,38, 44, 49, 50, 54, 56,57, 60,66, 
101,107,108,109,110,114,116, 
120,127,130, 131,136, 137,143, 
148,180,181,183,184, 189, 220, 
221,222,223, 224, 228, 236, 246, 
250,253,256,265 

govoreni standard 226, 228 
govoreno 273 

govorna konstelacija 253,273 
govorna situacija 182, 221, 223 

govorni čin 46, 137,139, 224, 227, 
245, 247, 248, 249, 250, 251, 252, 

271 

govorni jezik 60, 129,130 
govorni organ 9,102,110,156 
govornik 12, 16, 25, 32, 38, 46, 47, 

49, 50, 65, 68,102, 109,110, 118, 
120,124,126,129, 139,141, 144, 
217, 219, 220, 221, 222, 223, 224, 
225, 227, 229, 230, 232, 233, 234, 
235,247, 250, 251, 252, 253, 254, 
265, 271 




gradski govor 220,222, 228 

gramatičar 16,17,18,20,21,23,160, 
191,192 

gramatička kategorija 84, 85,92,127 
gramatička korektnost 219 
gramatički 

gramatički determinant 158 
gramatički monem 157,158 
gramatički oblik 40,130,181 

gramatika 10,13,15,17,20,21, 22, 
23, 24, 25, 26, 28, 29, 30, 31,32,33, 
34,35, 36,40, 43, 44, 46, 48,49, 

113, 123,125,129, 130,144,152, 
159,169,181, 187,189, 190,191, 
192,193, 197,198, 199, 202, 205, 
220, 274 

asocijativna gramatika 130 
deskriptivna gramatika 31 
generativna gramatika 152, 190, 
193, 205 

sintagmatska gramatika 130 
spekulativna (filozofska) 
gramatika 22, 23,31 
univerzalna gramatika 190,197, 
198,199, 202 
unutarnja gramatika 187 
gramatikalizacija 83, 84 
grčki 16,17,18,20, 22,24,25, 29, 32, 
40, 42, 46, 77, 79, 84,86,87,136 
gruzijski 33 


H 

hebrejski 24, 77 
heksametar 23 
hetitski 13 
hiperkorektnost 223 
hipertema 270 
hipoteza deficita 219, 223 
hipoteza diferencije 223 


historijska gramatika 41 
homonim 17 
homonimija 62, 63, 65 
homonimijski 58, 62,63 
hrvatski 10, 29, 30, 34,35,44, 71, 73, 
85, 86, 87, 88, 95,137,138,139, 
140,141,142, 143,182,185,186, 
196, 205, 229, 231 


I 

identitet 222, 231, 234,235,236,267, 
272 

idiolektalan 20 

idiom 40, 53, 56 

ikavica 44 

ilirski 35, 43,44, 45 

ilokucija 247, 248, 249,250,253,272 

imenica 15,18, 47,58,84,89,142, 
186, 250, 267 

imenički sklop 267 
imenovanje 24, 65,247,249,272 

imenska skupina 86,194,200,203, 
204, 205, 206, 207 

indijanist 123 

indijanski jezici 78, 94,122,123 

individualni repertoar 231,232,234, 
235 

indoeuropeist 84, 128, 168 
indoeuropski 42, 45, 79,91 

indoeuropski jezici 36,40,41,42, 

46, 73, 77, 81, 84, 85,92, 99,103, 
104,123 

infleksija 191 

informativan 233, 251,270 
informator 57, 66 
informiranje 24, 272 


280 


281 



inovacija 59, 69, 70, 71, 73, 74,126 
instrukcija 24 
instruktivan 270 
intencionalnost 253 
interakcija 223,228,235, 236, 246, 
249,250,251,253,254, 256, 263 
interđependencija 164,166 
interferencija 227,229 
interna lingvistika 107,112,120 
interna stilistika 129 
interpunkcija 17 
interval 189 

intonacija 143,256,268,272 
invarijanta 139,161,167 
iranist 128 
irski 29, 79, 83,88 

iskaz 15,47,246,247,248,250, 251, 
252,254,265,271,272 
islandski 42, 83 
istočni slavenski 71 
istrorumunjski 69 

izgovor 21,56, 60,102,151,191, 201, 
223,227 
izofon 54,55 
izoglosa 54 

izoliran 40,59, 60, 61,63, 70, 71, 78, 
83,91,136,142,168,218,264 

izolirani jezici 71, 78, 83, 90, 91 

izraz 15, 20,38,39,41, 65,84, 85, 

110,111,115,126,127,130,135, 
137,141,157,158,166,167,168, 
191,192,193,194,199, 203, 204, 
205,248,252,267,268, 272 

izreci 201 

izreka 21, 85,181,183,184,185,186, 
187,189 

izvještaj 270, 272 


izvor 16, 20,39,43,48, 69, 70,105, 
123,168,189,206,223, 252 


j 

jednojezični 229, 232 
jednostavna linearna progresija 269 
jednostavna transformacija 196 
jezgra 158,189,269 

jezična djelatnost 38,107,108,114, 
126 

jezična geologija 59,60 
jezična komunikacija 110 
jezična moć 190,191 
jezična porodica 77, 78, 80, 81, 83, 
90, 91, 92,136 

jezična sposobnost 190 
jezična stratifikacija 59 
jezična uporaba 190,218, 219, 263 
jezična zajednica 109,112,126,127, 
220, 224, 226,227,229, 230, 231, 
232, 234, 235,236 

jezična zapreka 219 

jezične univerzalije 89,90,150,151 

jezični atlas 48,56,57,60, 66, 67,69 

jezični kod 131 

jezični pomak 222, 236 

jezični savez 81,136,144 

jezični tipovi 79, 85,86, 87, 88, 89, 
92, 96,139 

jezični znak 15, 31, 32,107,111, 112, 
116,117,120,126,166 

jezično djelovanje 223,251,265, 272 

jezik 9,10,11,12,13,15,16,17,18, 
19, 20, 21,22, 23,24,25,26, 28, 29, 
30,31, 32,33, 34, 35,36,37, 38,39, 
40, 41,42,43,44,45,46,47,48,49, 



50,53,56,57,58,60, 63, 64,65, 66, 
68,69, 70, 71, 73, 74, 77, 78, 79, 80, 
81, 82,83,84, 85, 86, 87,88, 89, 90, 
91,92,93,94, 95,96,99,100,101, 
102,103,104,105,106,107,108, 
109,110,111,112,113,114,115, 
116,117,118,119,120,121,122, 
123,124,125,126,127,128,129, 
130,131,132,133,134,135,136, 
137,138,139,140,141,142,143, 
145,146,148,149,150,151,152, 
153,154,155,156,157,159,160, 
161,162,163,164,165,166,167, 
168,169,179,180,181,182,183, 
184,189,190,191,192,197,198, 
199,200,201,217,218, 219, 220, 
221,222,223,224, 225,226,227, 
229,230,232,235,236,237,245, 
247, 256, 263,264, 265, 268, 272 

jezikoslovlje 9,10,28,37, 39, 40, 41, 
44,46,49,50,101,127, 219,229 

jezikoslovna djelatnost 39 
jezikoslovno djelovanje 16 
junkcija 165 

južnoslavenski 44,45, 71 


K 

kajkavski 30,34 
kalk 127 

kategorija upravljanja 205 
kawi 37,40 
Kazanjska škola 101 
keltolog 128 
klasični filolog 128 

klasifikacija 77,80, 81, 82,106,108, 
123,124,142,146,183, 273 

književni jezik 10,21,30,43, 44,45, 
48,145,169,227,229,237 
koda 271 


kodificirani standard 226,228,230 
kodno preključivanje 225 
kognitivna znanost 274 
koherentnost 264, 266, 267 
kohezija 266, 267 

komentar 13,17, 21, 22, 28,121, 254 
kompaktno 61, 146,147,148 
komparatist 66,100,127,128,161,168 
komparativ 47 
komplikacija 270 
komuniciranje 12,24,31 

komunikacija 10,100,102,107,108, 
109,110,111,112,125,137,153, 
157,166, 220, 223,246,250,252, 
256, 263, 274 

komunikacijska kompetencija 223, 
224, 265 

komunikacijski čin 49,109, 253 
komunikacijski događaj 224 
komunikacijski kanal 144 
komunikacijski model 246 

komunikacijsko djelovanje 136,246, 
250 

komunikativ 250 
komutacija 138,165,167 
konektor 264, 268 
konotacija 11,159,225 
konsonant 42,141,142,148,149 
konstativ 250 

•konstelacija 164,165, 248, 253, 273 

konstituentska komanda 
(c-komanda) 195, 202, 204,205 

konstrukcija 20, 60, 89, 94, 95,122, 
130,181,187, 188, 193,194,197 

kontekst 28,144,160, 218,221,232, 
233, 251,254 

konvencija 106,224,227,231 


282 


283 





konvencionalan 100,109,118,138, 
231,252,272,273 

konverzacijska implikatura 251,252 
konzultativan stil 232,233,234 
konjugacija 43 
konjugacijski sustav 99 
kooperativnost 255 

Kopenhaški lingvistički krug 122, 
161 

korijen 40,115 

korpus 21,128,183,184,185, 186, 
187,188,189, 221 

kosi padež 58,206 
kovanica 44 

kultura 11,19,21, 25,45,47, 50, 68, 
123,124,220, 249 

kvantitativna tipologija 86, 87 
kvantiteta 143 


L 

labiodentalan 140 
ladinski 67,71 
lanac 156,165,200,201 
langage 108,114,128 
laponski 42 

latinski 20,23, 24,25,29, 30, 32, 34, 
36,40,42,43,47,48,59,63, 65, 71, 
73,74, 77, 79,84, 85,91,92 

leksem 60,84,157,158,231 
leksička difuzija 83 
leksički 78, 82,84, 87,127,191,192, 
193,197,198,199,202, 206,207, 
231,232,233 

leksički determinant 158 
leksički monem 157,158 
leksik 19,56,190 


leksikon, v. rječnik 
leksikografski 17,34,43,44 
linearnost 115 

lingvist 50, 56, 66, 67, 68,69, 73, 81, 
82, 83, 85, 86, 91,92,100,101,102, 
104, 120,121,122,123,125,128, 
130,131,132,133,145,149,150, 
153, 154,161,162, 164,168,169, 
170,193 

lingvistička geografija 54, 57, 59, 60, 
64, 65, 66, 67, 68, 69, 73, 74, 99 

lingvistička stilistika 129 
lingvistički 10,53,57, 65,67,68, 75, 
79, 82, 84,87, 99,103,106,121, 
122,125,130,132,149,154,159, 
160,162,163,164,167,168,170, 
179,181,183,188,191,192,193, 
224,225,226, 235,264,265 

lingvistika 9,10,25,45,48,49, 53, 
54, 65, 68, 69, 70,73, 74, 76, 77, 85, 
86, 99,100,103,104,105,106,107, 
112,113,116,120,121,122,123, 
124,125,126,127,128,129,131, 
133,135,137,144,150,151,152, 
153, 154,155,156,161,162,163, 
165, 166,168,169,170,179,180, 
182,183,190, 217,218, 220, 225, 
227, 237, 246, 248,263, 264, 266, 
272, 273, 274 

lingvistika varijeteta 225 
literarna gramatika 30 
logička forma 192,207 
logika 15,22,23,25,26,28,41,125 
Londonska škola 131,169,218 
londonski kontekstualizam 218 


M 

makedonski 136 

makroarea (makropodručje) 256 



maksima: kvantitete, kvalitete, 
relevantnosti i modalnosti 251 
metafizika 25, 41,164 
meta operacije 199 
metajezik 168 

metalingvistička funkcija 144 
metateza 60,128 

metoda 10, 31,45,46,48,53,58, 64, 
65,66,67, 68,69, 73, 74, 77, 78, 80, 
82,86, 99,106,123,131,136,160, 
161,162,163,164,169,170,171, 
180,188, 223, 236, 264, 273 

metrika 21,134 
mezolekt 228,230, 234 
mimika 246,254 
minimalistički program 193,199 
minimalni par 138,142,223 
mit 9,12,13 

mladogramatičari 45,46,47, 53, 54, 
55,60,63,65,68, 69, 74, 77,83, 

103,125 

mladogramatičarska škola 46,53,54, 
68, 74, 77,103 

množina 62,85,91,266 
modalnost 92,158,159,251 

model 48, 50,130,137,143,154,187, 
190,223,226,228,232,234, 245, 
246,271,272,274 

modeli varijeteta 226 
monem 153,157,158,159 
monološki 246, 254,273 

morfem 78, 79,81, 84,85, 86,87,116, 
157,181,184,185,186,187,207 

morfemska altemanta 185 
morfemski razred 186,188 

morfologija 56, 80,144,159,181,184, 
191,201 

morfološka tipologija 85, 86,154 


morfološki 46, 78,80,82,83,85,161, 
181,184,185,206,207,245,247 
Moskovski lingvistički krug 131,134 
motiviranost 59, 60,112,135 
multilateralan 142 
mutacija 168 


N 

način 10,11,14,17, 24,26, 27,31, 

32, 33, 34, 38, 39,50,56,60, 81, 82, 
83, 87, 90, 92,93,95,103,129,130, 
134,152,154,160,194,201,202, 
223, 225, 231,234,236,245,248, 
254, 268,269,270,271,272,273 
nadrečenični/transfrastični 267,274 
nadrečenična razina 189,269 
nadređenost/dominacija 130,195, 
219, 252, 270 

naglasak 17, 28, 43,92,139,143 

namjera 104, 245, 246, 247, 248,249, 
250, 265, 269 

napeto 146,147,197 

narječje 30, 44, 48, 54, 221, 224, 225, 
226, 227, 228, 231, 233 

narodni jezik 24,28 

natuknica 30, 35, 36,270 

nazal 137,138 

nazalan 143,146,147,148 

neaspiriran 42 

neformalan stil 232 

neglotalizirano 146 

nenapeto 146 

nenazalan 143,146,148 

neobilježen 88,143 

neolingvistika 68, 69 

neposredna sastavnica 181,187,189 


284 


285 


nepovišeno 146 
neprekidno 146,147,148 
nepromjenjive riječi 18, 46 
neuropsihologija 274 
neverbalni signali 254 
neverbalno ponašanje 255 
nevokalno 146,148 
nezaokružen 143,146 
niskonjemački 54 
noem 183 

nomenklatura 109,117 

norma 21, 43, 69, 70, 71, 73, 120,136, 
137,145, 233 

normativan 21,106 
novoengleski 41 
novoštokavski 43 


NJ 

Njujorški lingvistički krug 134 

O 

obećanje 249, 250,271 

obilježen 88,143 

obilježja gramatičkog rasporeda 181 

objasnidbeno prikladan/ 
eksplanatomo adekvatan 191,197 

objekt 10,15, 39, 50, 88, 89, 92, 93, 

94,192, 199, 201, 206, 207 

oblik 10,15, 20, 21/22, 36, 38, 39, 

40,41,46,47, 50, 58, 60, 63, 64, 

65, 67, 68,107,129,130,133,135, 
149,159, 180,181,191, 197,199, 
201,218, 219, 221, 225, 228, 232, 
233, 236, 250, 266, 267, 269, 271, 
273,274 


obrada i pohrana informacija 274 
obvezatan 196 
odgovor/reakcija 180 
odrednik 198 
ograničeni kod 218 
okluzija 148 
okluziv 43,140,142 
okluzivan 140,141 

okolina 182,184,185,186,187,188, 
189,190, 220,222,224,228,230, 
231, 232, 233, 235 
onomasiologija 65 
opća lingvistika 104,105,133,154 

opis 9,10, 28,32, 33, 35,36,40,46, 

47, 48, 132,135, 136,137,143,145, 
146,149,150,153,159,160,161, 
163,168,169,180,182,183,184, 
185,188,189,191,192,193,194, 
195,196, 223,225,245,247,250, 
263,270, 274 

opisno prikladan 197 

opozicija/opreka 85,86,108,117, 

119,138, 140,141,142,143,145, 

161 

oprečna razdioba/kontrastivna 
distribucija 185 

opušteni stil 232,233, 234 
oralan 140,141,143,146,148 
organizam 39,41,100,102 
organonski model 271,272 
orijentacija 68, 69,123,219,271 
otkrivački postupak 183 

označeno 107,111,112,116,117,118, 
119,126,135,136,157,159,166 

označitelj 94,107,111,112,116,117, 
118,119, 126,135,136,157,166 



padež 15, 17,18, 47, 58, 86, 89,92, 
93, 206, 207,208 

padežni filtar 207, 208 
padežni nastavak 158 
paradigmatski odnosi 116 
paralelizam 64,167, 268 
particip 17,18 
pasiv 15 
perfekt 266 

performancija 220, 246, 265 
performativni jezični čin 247 
perioda 165 

perlokucija 247, 250, 253 
perzijski 33, 36,40 
pisani jezik 69,129 

pitanje 9,10,11,13,18,19,20,23, 

25,26,29, 32, 39, 44, 46,56, 57, 

65, 66, 67, 68, 70, 88, 90,100,101, 
103,104, 105,116,120, 124,127, 
129,135,141,143,144,145,150, 
151,153,159, 196,197,198,207, 
223,224,225, 237, 251,255,264, 
266,272 

podsustav 130, 226, 264 
poetička 144 

poetska ili pjesnička funkcija 144, 
274 

pogled na svijet (Weltansicht) 37,38, 
39,50 

pogodi a 200 

pojam 15,17,22, 26, 27, 32,41,46, 

57, 59,101, 107,108,110,111,116, 
117,118, 119,120, 131,135,136, 
137,144,150,152, 153,156,161, 
162,165,167, 180,186,187,188, 
192,197,202, 219, 220, 221, 222, 
225, 227, 231, 234, 263, 264, 265, 
266,267,273 


polisemija 65 

polisistem 226, 227, 228, 229, 230, 
232, 233, 234,235 

poluvokal 148 
poljski 29, 92,100,101 
pomakni 200, 201, 202 
ponavljanje 186, 254, 266, 267 
ponuda 272 

poredbena gramatika 31,40,41,46, 
49,123 

poredbeno jezikoslovlje 40, 44,46, 
49,101 

poredbeno-povijesna lingvistika 64, 
155 

poruka 87,144 
posljelog/postpozicija 206 
posuđenica 29,44, 228 
pošiljatelj 143 
poticaj/stimulus 180 
potpuni funkcionalni sklop 205 
povišeno 146 
pozitivizam 45 

pragmalingvistika 224, 245, 246, 

247, 252 

pragmatika 120, 224,246, 264 
pragmatizam 245 
prajezik 45, 69 

praška fonologija 103,145,150 

Praška škola 116,122,130,131,132, 
137,143,145,155, 245, 269 

Praški lingvistički krug 132,133, 

134,135,150 

pravila frazne strukture 193,194, 
197,198,199 

pravopis 17,19, 29, 44 
predikat 15,158, 159, 226, 269 
prekidno 146 

presupozicija 246, 252 

pridjev 18, 60,158,186,190,194, 207 

prijedlog 17,158,161, 206, 207, 255, 
267, 273 

prikazna razina 191,193 
prilog 17, 18, 21,158, 186,194 
primatelj 143,144,245, 247, 249, 264 
prinos razgovoru 251, 254 
prisega 272 
privativan 142 

proces 47,60, 64, 83, 84, 102,110, 
136, 148,163,164,165,169, 193, 
195, 229, 230, 235, 251, 252 
producent 266 

progresija raščlanjene reme 270 
progresija s izvedenim temama 270 

progresija s neprekinutom temom 
270 

proizvoljan 33,135,196,199,200 
projekcija 198,199, 202, 205 
promjenjive riječi 17,18 
pronominalni izrazi 203 
propagandni tekst 272 
proporcionalan 142 
propovijed 272 

propozicija 164, 246, 247, 248, 249 
proširenje 187, 221, 230 
prozodija 248 

prozodijski 139,143,148,154,157 
prva artikulacija 157 

psihički 47,65,102,108,110,111, 
112,119, 123,144, 154,155 
psihijatrija 274 

psihologija 41,100,102,104,106, 

111, 263, 274 

pučka etimologija 59, 60, 63, 65 
punomoć 272 


R 

računalna znanost 274 
računski sustav 191,192,197, 200 

raščlamba 23, 33, 39, 41,110,144, 
167,186, 187, 224,263, 269 

razdioba/distribucija 182,184, 185, 
186, 206 

razgovor 144, 228, 233,251,252,253, 
254, 255, 256, 273 

razgovorna situacija 224 
razina: grafijska, glasovna 101 
razlikovno obilježje 139,140, 145, 
146,148,153, 157,233 

razlikovnost 108,118,119 

razred 161,163,164,168, 181,182, 
183,184, 186,187, 188, 189, 203, 
231, 232, 234 

realizam 32,150, 153 
recepcija 19,121,219,223 
recipijent 245, 249, 266, 269 

rečenica 15,17,18, 22, 23, 54, 63,85, 
86,88, 89, 94, 95, 116,129, 144, 

165, 181,188, 189,193,194,195, 
196, 199, 200, 201, 203, 206, 247, 
248, 252, 264, 265, 266, 267, 268, 
269,270,272 

aktivna rečenica 188,193, 200 
imperativna rečenica 199 
jezgrena rečenica 188,189 
niječna rečenica 199 
pasivna rečenica 188, 200, 207 
upitna rečenica 199,193 
redukcija 269 

referentni izrazi/r-izrazi 203, 205 
regiolekt 226,228, 232 
regionalni standard 221 
registar 229 
regulativ 250 
reklamni tekst 272 




rekurencija 266 
rekurentnost 268 
rekurzivnost 189,199 
rema 269,270 

repertoar 227, 228, 229, 230, 231, 232, 
233, 234, 235 

reprezentativ 250 
retoričar 18 

retorika 9,15, 16,19, 20, 23, 25, 26, 
28, 246, 253, 263 

rezolucija 270 

riječ 9,11,13,14,15,17,18,19, 20, 

21, 22, 23, 26, 28, 29, 30, 31,32,33, 
34, 36, 37, 38, 41,46,47, 50, 53, 54, 
56, 58, 59, 60, 62, 63, 64, 65, 66, 

68, 69, 71, 74, 78, 79, 80, 81, 82, 83, 
84, 85, 86, 87, 88, 89,102,103,111, 
112,115, 116,117,118, 120,124, 
126,127, 128,129, 131,137,138, 
139,141,142,143, 165,167,181, 
186,191,199, 201, 219, 223, 247, 
250, 253, 254, 266, 267 

Riječka filološka škola 44 
ritualiziran stil 232, 234 

rječnički 29, 35, 109,127, 197,199, 

201 

rječnik 17,19, 28, 29, 30, 34, 35,41, 
43, 44,48, 56, 73, 78, 79, 81, 82, 83, 
109, 181,191, 192,193,197, 198, 
200, 201 

rječnik (leksikon) 191, 219 
rod 17,164 

romanist 47, 66,161,168 
romanistički 48,170 

romanski 48, 63, 68, 69, 71, 73, 78, 

84, 92, 229 

rumunjski 67,136 
rutenski 29 


S 

sadržaj 12,15, 20,50,111,117,130, 
166,167, 168,189, 224, 247, 250, 
266, 269 

samoglasnik 40, 80,103,140 
sanskrt 21, 35, 36, 37,40, 42, 45, 77, 
79, 101, 104,133 
sastavak/konstitut 187 
sastavnica/konstituent 106,110,111, 
112,119, 152,160,162,167,181, 
187, 189, 191,199, 224, 245, 250 
savjet 12, 249, 271 
segmentacija 183,184 
sem 157 

semantika 26, 99,124, 160, 167,180, 
181, 231 
semem 181 
semiologija 107 
semiotika 245,274 
silabar 13 

simbol 116, 184,192, 194, 202 
sinkretizam 167 

sinkronija 102,107, 113,114, 127, 
130, 136,155 

sinkronijska analiza 126,129, 136 
sinkronijska lingvistika 113,151 
sintagmatska gramatika, v. 
gramatika 

sintagmatski odnosi/in praesentia 
107,115 

sintaksa 15,17, 18, 20, 47, 56, 130, 
159,160,167,181,184,191 
sintaktički 19, 83, 86, 88, 89, 92, 95, 
159,169,181,184, 185,186,187, 
188,191, 193,197, 198,199, 202, 
206,219, 230, 245,264,268 
sirijski 17 

sistemska lingvistika 218, 220, 227, 
246, 248, 266, 274 

situacijski kontekst 218 
situiranje 268 
skolastici 23 
skolastički 23, 25,31, 32 
skolastika 22,23 
skupina riječi 15 

slavenski 10, 29,30,44,46,49,67, 71, 
92,133,135,143,229 

slavistika 49,101,132 
slobodne varijante 167,182 
slog 15,17,18, 22,165,166, 167 
slovenski 44, 71,92,101 
slovo 14,17, 22, 23, 30,101, 164,206 

slušatelj 16, 49,102,105,110,124, 
141, 144, 245, 248, 250, 251, 252, 
253, 254, 271 

small talk 255 
snopovi varijeteta 226 
socijalna skupina 223 
sociolekt 83, 226, 227, 228, 233 

sociolingvistika 87, 120, 217,218, 

219, 220, 223, 224, 225, 226, 227, 
235, 236, 237 

sociologija 7,104,106, 217,245, 274 

sociološka lingvistička škola 106 

sociološka škola 125,126, 128 

solidarnost 166 

specificiranje 268 

spoji 199, 202 

spona 101, 200, 201 

spontano 190,273 

srpski 121,137 

standard 43, 220,221, 224,225,226, 
228, 230,232 

standardizacija 43,44, 237 
standardna teorija 192 
starobritanski 29 


staroperzijski 36 
statusna uloga 256 
stenografski sustav 19 
stilistika 9,19,116,129,169,263 
stoici 15 

stridentno 146,147 

stručni jezik/tehnolekt 226,228, 230, 
232 

stručni tekst 272 

struktura 9,10,23,36, 85,86, 87, 88, 
100,114,119,123,127,131,137, 
160,162,163,168,183,187,188, 
191,192,193,194,195,197,198, 
199, 200,206,219,222,224,230, 
236,245,265, 266,268, 269,272 
argumentna struktura 206 
dubinska struktura 192,200 
površinska struktura 192,245 

strukturalist 131,155,160,169 

strukturalizam 86, 99,101,121,123, 

130.131.152.161.169.170 
američki strukturalizam 101,123, 
152 

strukturalna lingvistika 116,151, 

152.154.165.170 

strukturna promjena 196 

strukturni opis 191,193,194,195, 
196,202 

strukturno stablo 194,195,204 
stupnjevit 142 

stvar 13,14,15,23,26, 27, 32,39,41, 
65,66,68,109,111,116,117,143, 
254,255 

subjekt 15,39,50, 86,88, 89,92,93, 
94,110,111,158,159,206,207, 

266,269 

suglasnik 42,43,140,141,142 
sumerski 13, 78 
superstrat 66 
suprasegmentalan 148 


supstancija 108,118,119,154,160, 
161,164,166,167 

supstitucija 182 
supstituirati 138,139,267 
supstrat 66, 69 

sustav/sistem 9,10,19, 20,21,49, 

50,56, 77, 80,81, 83, 84, 86,95,99, 
100,103,106,107,108,109,111, 
112,113,114,116,117,118,119, 
120,124,126,127,130,131,132, 
133,135,136,137,138,139,140, 
143,149,150,154,156,157,161, 
163,164,165,166,181,183,191, 
192,194,197,198, 200,203,218, 
219,220,226,227,229,230,235, 
245, 253,264,272 

sustav znakova 107,108,109,116, 
135,137,165,245 


š 

školska norma 227 
španjolski 42,121,168,221 
štokavski 43,44,142 


T 

tabu 127 
tagmem 181 
tagmemičar 179 
tagmemika 124,220 
taksem 181,182,183 

talijanski 24, 29,30,36, 37,42,56, 68, 

101,121,140,171 

tatarski 29 

tekst 9,10,11,13,17,19, 21,22,25, 
30,36,60,61,62, 69,87,99,104, 
105,115,129,131,156,158,159, 


163,164,165,189,252, 254, 256, 
263, 264,265,266, 267, 268, 269, 
270,271,272,273, 274 
tekstna funkcija 264,271, 272, 273 
tekstna lingvistika 263,264,272,274 
tekstna vrsta 10,265, 270,271,273 
tekstualnost 263,264, 266 

tema 34,44,150, 206,225, 233,245, 
253, 255,268,269,270, 271,273 

tematske relacije 202,205,206 

teorija načela i parametra 193,197, 
198,199, 200, 201,206 

teorijski 10,47,169,197,218 

tipologija 84, 85, 86, 87, 89,92,95, 

96,124,154, 253,271,272 

tipologija reda riječi 88, 89 

tipologija sintaktičkog ustroja 92, 

95, 96 

transformacija 188, 189,195,196, 
199, 200, 202 

transformacijska pravila 192, 195, 
196 

turski 33,84,229 

tvorba 9,20,41,47,115,156,191, 
264,266, 273 

tvorba riječi 20,53, 55, 90, 120, 136, 
164,183,185, 200, 247, 250, 272 

tvrdnja 53, 55, 90,120,136,164,183, 
185, 200, 247, 250, 272 

^-kriterij 206, 207, 208 
ft-uloge 206,207, 208 


U 

učestalost 63,156 
ulanČavanje 115 
umijeće raspravljanja 13 

X 

x-teorija 197, 198,199 


upitnik/kvestionar 54,56 
uporabni tekst 273 
upravljani monem 158 
upućivački činitelj 256 
upućivački elementi 264 
upućivački izrazi 268 


V 

varijacija 109,124,167,197,200,201, 
234 

varijanta 124,138,139,141,153,167, 
182, 221, 222, 225, 226,227, 228, 
229, 230, 231, 232, 233, 234, 235 
individualna 138,167 
kontekstualna 138,141 
niska 221 
visoka 221 

kombinatoma 124,167 
slobodna 124,167,182 

varijetet 167, 225, 226, 227, 229, 231, 
232, 233, 234, 236 

veznik 15,18,158,188, 266 
vindijski 29 

visokonjemački 54,103,221 
višejezični 229, 232 
vokabular 128 
vokal 140,143,146,148,149 
vokalizam 47,48,143 
vokalno 146,147,148 

vrijednost 24, 70, 74,85,108,113, 
114,115,116,117,118,119,121, 
123,159,160,168,197,200,201, 
253 

vrijeme 113,158,245,253,268,272, 
273 

vrsta riječi 17,250 


začelje 200 

Zadarska filološka škola 44 
zadržavanje jezika 222 
Zagrebačka filološka škola 44 
Zagrebački lingvistički krug 170 

zahtjev 129, 136,163,183,185,250, 
271 

zakonski tekst 272 
zaiihosan 197 
zalihosna obilježja 153 
zamjembeni razred 186 

zamjena/supstitucija 60, 63,64,65, 
138,182,186, 187, 236 

zamjenica 17,18, 84,200, 203, 204, 
264,267 

zaokružen 17 
zaokruženo 143,146 
zapadni slavenski 71 
značenje 9,13,17,21, 22, 23, 26, 29, 
33,50,59, 69, 79, 81, 84,94,102, 
107,108,111,115,116,117,118, 
124,126,127,131,137,138,144, 

152.157.159.160.161.164.166, 
167,180,181,182,183,191,192, 
223, 224,234, 246, 248, 249,255, 
256, 269 

značenjski odnos/semantički 
kontigvitet 267 

znak 15, 23, 26, 27, 31,32, 33, 37,45, 
100,107,108,109,111,112,116, 
117,118,119,120,126,130,135, 

136.137.146.157.165.166.167, 
186,188,196, 245,247, 264, 265, 
266 


znanost o književnosti 274,263 
znanost o prevođenju 274 
znanje o svijetu 266, 267 
zvučan 42,139,140,141,142,143, 
146, 272 


ž 

žarišni razred 187 
žarište/fokus 187 
Ženevska škola 106,125 

UVOD U LINGVISTIKU 


visokoškolski je udžbenik namijenjen 
ponajprije studentima jezičnih grupa 
(anglistima, germanistima, hungarolozima, 
indolozima, kroatistima, klasičnim filolozima, 
skandinavistima, slavistima, romanistima), 
zatim studentima opće lingvistike, 
komparativne književnosti, filozofije, 
informatologije, novinarstva, sociologije 
i antropologije. 

No u njemu će dragocjene informacije 
pronaći svi čitatelji koje zanima jezik sam, 
povijest bavljenja jezičnim problemima te 
pravci i škole suvremene znanosti o jeziku. 













